
Jan  Strijdom 
Dinosourus 


President  Willem-Jan  van  der  Merwe  XIV  se  beeldskone  gelaat  is  effe  rooi 
van  irritasie.  Hy  haat  die  presidentskap.  Hy's  'n  operasanger.  Vir  wat  hy  nou 
moet  staan  en  president  wees,  weet  net  die  tegnokrate.  Hulle  het  hom 
destyds  verseker  dat  hy  net  'n  simbool  is;  dat  hy  geen  besluite  sal  hoef  te 
neem  nie.  Nou  moet  hy  'n  noodvergadering  bywoon.  Hy  bekla  sy  lot  teen- 
oor  sy  kohabitant,  net  so  mooi  soos  hy.  Die  President  hanteer  sy  glas  vars 
lemoensap  soos  'n  glas  wyn. 

In  die  vergadersaal  sien  hy,  benewens  die  bekende  gesigte  van  die  lede  van 
die  Opperraad,  persone  wat  hy  nie  ken  nie.  Hy  merk  ook  dat  hulle  vergade- 
ring  gehou  het  voordat  hy  by  hulle  aangesluit  het.  Hy  neem  plaas  aan  die 
hoof  van  die  tafel.  Aan  die  onderent  van  die  tafel  staan  die  Hoof  op. 
"Meneer  die  President,  soos  u weet,  het  die  moderne  staat  nie  die  nodige 
masjinerie  om  die  onlangse  onrus,  opstand  en  geweldpleging  te  hanteer 
nie.  Ek  het  dit  goed  geag  om  ingevolge  die  magte  aan  my  toegeken  deur  die 
grondwet,  'n  noodkomitee  aan  te  stel,  welke  noodkomitee,  met  u aan  die 
hoof,  as  interregnum  sal  funksioneer  tot  tyd  en  wyl  die  krisis  die  hoof 
gebied  is.  Ek  stel  aan  u voor:  psaik  Dlamini,  psigometrikus  Khan,  sosiaal- 
psigoloog  Pompies,  historikus  Botha,  vrou  Barnard  en  vrou  Snyman." 

Die  President  erken  die  teenwoordigheid  van  die  nuwelinge  met  'n  knik 
van  die  kop  vir  elkeen  behalwe  historikus  Botha;  vir  hom  word  'n  mokante 
soentjie  geblaas  wat  eintlik  op  van  die  ander  lede  van  die  Raad  gemik  is. 
Hulle  reageer  soos  hy  verwag  het. 

Die  Hoof  glimlag  vaderlik  vir  die  liewe  tussenspel. 

Die  Hoof  gaan  voort:  "Self  sal  ek  ook  lid  van  die  noodkomitee  wees;  as  ad- 
ministratiewe  beampte.  Die  Opperraad  word  dan  nou  hiermee  ontbind  en 
sal  heraangestel  word  soos  en  wanneer  nodig." 

Na  die  lede  van  die  Opperraad  die  saal  verlaat  het,  is  dit  steeds  die  Hoof  wat 
die  woord  spreek:  "Voordat  ons  aangaan,  is  daar  'n  baie  belangrike  feit 
waarvan  u moet  kennis  neem:  daar  is  sewe  uitgawes  van  'n  boek,  bekend 
as  Die  Bybel,  uit  die  biblioteek  gesteel." 

Die  President  maak  'n  slap  handgebaar.  "Diefstal  in  hierdie  eeu?  Dis  onver- 
staanbaar,  en  dit  'n  boek!  U bedoel  'n  gedrukte,  gebinde  boek?" 

Die  Hoof  gaan  aan:  "Die  lede  van  die  noodkomitee  het,  voordat  hulle  as 
noodkomitee  gekonstitueer  is,  as  dinkskrum  vir  die  regering  gefunksioneer. 
Hulle  het  toe  'n  verslag  uitgebring  wat  ek  nou  vir  u sal  opsom.  Die  gedrag 
van  die  dief  behoort  dan  vir  u 'n  bietjie  meer  verstaanbaar  te  wees." 

Die  President  beduie  dat  die  Hoof  moet  voortgaan. 

"U  is  waarskynlik  uit  hoofde  van  u opleiding  as  operasanger  bekend  met  die 
begrippe  'god',  'godsdiens',  'mitologie'  en  so  aan?" 

"Ja,  maar  hou  in  gedagte  dat  die  interpretasie  deesdae  meer  spontaan  ar- 

tistiek  as  histories  korrek  is.  Die  gehore  het  net  nie  meer  die  aytergrond  nie. 
My  opleiding  was  daarom  nie  juis  op  die  historiese  toegespits  nie.” 

''Die  gedagte  aan  'n  superwese  was  in  die  ideëwêreld  van  die  mens  'n 
universele  verskynsel.  Die  weergawe  onder  bespreking  het  eeue  gelede  in 
die  nabye  Ooste  ontstaan,  wat  destyds  'n  kruispad  van  idees  was.  Dat  dit  so 
lank  oorleef  het,  is  waarskynlik  te  wyte  aan  die  feit  dat  dit  gebruik  gemaak 
het  van  emosionele  weerhake,  soos:  dit  was  'n  raison  d'etre;  daar  was  'n 
verpligting  om  dit  oor  te  dra  van  geslag  tot  geslag  en  aan  andere  wat  'n 
ander  variasie  aangehang  het;  gehoorsaamheid  aan  die  gedragskode  van 
die  superwese  is  beloon  en  ongehoorsaamheid  gestraf;  die  straf  was  nie 
beperk  tot  straf  in  die  lewe  nie,  die  ongehoorsame  se  'siel'  (dit  wat  die  lig- 
gaam  oorleef),  sou  vir  ewig  gepynig  word  terwyl  die  'siel'  van  die  gelowige 
en  gehoorsame  beloon  is  met  ewige  lewe  in  'n  soort  van  utopia;  om  die 
ideëstelsel  te  bevraagteken  was  'n  oortreding  en  dus  strafbaar. 

"Die  ontwikkeling  van  die  wetenskap  en  tegniek  het  die  lewensterrein  van 
die  godsdiens  egter  gaandeweg  verklein  totdat  daar  in  die  vierde  eeu  N.O. 
nog  net  sowat  tien  persent  van  die  bevolking  was  wat  nog  die  een  of  ander 
vorm  van  godsdiens  aangehang  het.  Daar  is  toe  besluit  om  dit  geheel  en  al 
uit  te  wis  deur  manipulasie  van  ..." 

Die  President  onderbreek  hom;  "Maar  dis  tog  onkonstitusioneel?" 

Die  Hoof  aarsel  'n  oomblik:  "Een  van  u voorgangers,  Willem  die  Grote,  het 
dit  laat  doen.  Hy  was  'n  ...  'n  bietjie  beter  onderlê  in  die  sosiaal-sielkundige 
dinamika  as  u." 

Die  President  maak  weer  sy  slap  handgebaar. 

"Die  boek  wat  uit  die  biblioteek  gesteel  is,  bevat  die  leerstellinge  van  die 
godsdiens  wat  hier  te  lande  die  sterkste  was.  Die  diefstal  het  ongeveer  twee 
jaar  gelede  plaasgevind.  Omdat  niemand  op  so  iets  bedag  was  nie,  het  ons 
dit  eers  onlangs  vasgestel  en  in  verband  gebring  met  die  onluste.  Volgens 
ons  ondersoek  het  iemand  wat  homself  nou  Moses  noem,  dit  gesteel  en 
gereproduseer." 

Weer  die  President:  "Maar  hy  kon  tog  dieselfde  inligting  uit  die  datanet 
geput  het?" 

"Heeltemal  reg,  maar  dit  wil  voorkom  asof  die  mense  'n  besondere  waarde 
heg  aan  die  inligting  in  boekvorm.  Besit  van  so  'n  boek  word  blykbaar  hoog 
aangeslaan." 

Nou  skud  die  President  net  sy  kop. 

"Die  boek  bestaan  uit  twee  dele:  'n  sogenaamde  Ou  en  Nuwe  Testament. 
Vanuit  ons  perspektief  wil  dit  voorkom  asof  die  tweede  deel,  wat  aan  ene 
Jesus  Christus  toegeskryf  word,  'n  poging  tot  hervorming  was  in  die  sin  dat 
die  besonder  ongenaakbare  reëls  van  die  ouer  deel  versag  is.  Alhoewel 
Moses  beide  dele  van  die  boek  gereproduseer  het  en  aan  sy  volgelinge  voor- 
sien,  leer  hy  dat  die  eerste  deel  die  ware  leerstellinge  bevat  en  dat  daar 
gewaak  moet  word  teen  die  verwatering  soos  verkondig  in  die  tweede 
deel." 

Die  President,  met  sy  gebaar  die  keer:  "Kom  tot  die  punt.  Wat  het  dit  alles 
met  die  opstande  te  doen?" 

Die  Hoof  staan  op:  "Die  boek  skryf  baie  streng  sedereëls  voor  waarvan  die 
oortreding  van  sommige  met  die  dood  strafbaar  is.  Die  vonnis  word  baie 
grusaam  voltrek.  Die  persoon  word  met  klippe  doodgegooi." 

Die  Hoof  skakel  die  muurskerm  aan  waarop  die  lede  getrakteer  word  op 
voorbeelde  van  teregstellings. 

Na  die  vertoning  is  almal  bleek  en  naar.  Hulle  moet  wag  op  die  President 
wat  die  kamer  verlaat  het. 

Die  President  keer  terug.  "Maar  ...  maar  dit  moet  'n  verskriklike  boek  wees! 
Uit  my  operas  het  ek  die  indruk  gekry  dat  dit  darem  redelik  humaan  was." 
Die  Hoof,  self  bleek  om  die  kieue,  kyk  met  begrip  na  die  President.  "Die 
boek  is,  soos  u dit  stel,  verskriklik.  Ek  sal  volstaan  met  'n  paar  voorbeelde. 
As  u meer  inligting  verlang,  moet  u dit  maar  in  die  afsondering  van  u bin- 
nekamer  gaan  lees.  Ek  vra  by  voorbaat  om  verskoning.  Ek  is  terdeë  onder 
die  indruk  dat  wat  ek  nou  gaan  verhaal,  skok  sal  veroorsaak  as  dit  vandag  in 
volle  besonderhede,  sê  maar  gebeeldsaai  moet  word  in  die  vorm  van  'n 
nuusberig.  Dit  is  egter  noodsaaklik  dat  u vertroud  moet  wees  met  die  feite. 
"In  die  eerste  hoofstuk  van  die  eerste  deel  word  daar  vertel  van  'n  man,  Lot, 
wat  buite  die  stad  waar  hy  gewoon  het,  twee  vreemdelinge  ontmoet  het. 
Ten  einde  die  storie  te  verstaan,  moet  ek  verduidelik  — wel,  eintlik  verstaan 
ek  dit  self  nie  — dat  'n  'engel'  blykbaar  'n  soort  van  wese  is  wat  op  'n  trap 
tussen  die  gelowige  en  sy  god  staan.  'n  Engel  is  onsigbaar  en  verskyn  slegs 
aan  'n  mens  in  sekere  omstandighede.  Lot  het  die  vreemdelinge  as  engele 
geëien.  Hy  nooi  hulle  toe  na  sy  huis  waar  hy  hulle  onthaal.  'n  Groep  van  die 
bewoners  van  die  stad  het  buite  sy  huis  saamgedrom  en  geëis  dat  die  gaste 
aan  hulle  uitgelewer  moet  word.  Hulle  wou  die  gaste  verkrag.  Lot  bied  toe 
aan  om  sy  twee  dogters,  wat  hy  as  maagde  aangeprys  het,  uit  te  lewer 
sodat  húlle  liewer  verkrag  kon  word.  Die  punt  is,  geagte  lede,  dat  Lot  se  op- 
trede  deur  die  god  as  voorbeeldig  bestempel  is. 

"Die  tweede  voorbeeld  wat  ek  wil  aanhaal,  vind  ons  heelwat  later  in  deel 
een.  'n  Sekere  man,  wat  deur  god  as  voorbeeldig  beskou  is,  'n  sogenaamde 
'profeet',  is  deur  kinders  gespot  omdat  hy  'n  kaal  kop  gehad  het.  Daar  is 
toe,  volgens  die  boek,  deur  die  superwese  'n  beer  gestuur  wat  dertig  van 
die  kinders  verskeur  het.  Laastens  moet  vermeld  word  dat  die  god  'n 
jaloerse  god  is  wat  nie  net  die  oortreder  straf  nie,  maar  ook  sy  nageslag  tot 
in  die  vierde  geslag." 

Die  President:  "Maar  hoe  kan  enigiemand  dan  so  iets  aanhang?" 

Psaik  Dlamini  word  deur  die  Hoof  aan  die  woord  gestel:  "Dit  is  besonder 
kompleks.  Ek  is  nie  seker  dat  ek  dit  self  begryp  nie.  U moet  verstaan  dat  ek 
daar  geen  direkte  ondervinding  van  het  nie.  Vir  my  lyk  die  eenvoudigste 
verklaring  die  mees  aanvaarbare:  hulle  is  gekondisioneer  om  dit  te  glo  en  te 
aanvaar.  Daarby  moet  in  ag  geneem  word  dat  die  klimaat  destyds  gunstig 
was:  hulle  kon  byvoorbeeld  nie  eers  weerlig  verklaar  nie;  daar  is  verder 

geglo  dat  mens  na  jou  dood,  as  jy  jou  by  die  reëls  gehou  het,  verlos  sou 
word  van  die  swaarkry  en  pyn  wat  destyds  so  intiem  deel  van  die  mens  se 
bestaan  was.  Daar  is  baie  wat  ek  kan  byvoeg,  maar  ek  sal  volstaan  deur  te 
sê  dat  mens  die  reëls  selfs  in  jou  gedagtes  kon  oortree  deur  net  aan  die  oor- 
treding  te  dink.  Die  superwese,  omdat  hy  altyd  weet  wat  jy  dink,  kan  jou 
dan  summier  skuldig  bevind  ...  'n  verskriklike  gedagte." 

Die  President  lyk  nou  uitgeput.  "Maar  het  niemand  dit  dan  bevraagteken 
nie?" 

Dis  sp.  Pompies  wat  antwoord:  "Meneer  die  President,  onthou  dat  die 
Hoof  gesê  het  dat  dit  'n  oortreding  was  om  die  stelsel  te  bevraagteken.  Hou 
ook  in  gedagte  dat  as  jy  daarteen  in  opstand  sou  kom,  jy  die  risiko  loop  om 
gedood  te  word.  Later  van  tyd  is  die  mense  nie  meer  gedood  nie,  maar  uit 
die  samelewing  verwerp." 

Die  President  wend  hom  nou  na  die  psigometrikus.  "Meneer  Khan,  hoeveel 
mense  is  betrokke?" 

"Die  situasie  is  nogal  verwikkeld.  Volgens  wat  ons  kan  vasstel,  is  ongeveer 
vyf  persent  van  die  bevolking  nou  gelowiges.  Volgens  die  sielkundige  pro- 
fiele  van  die  bevolking  bereken  die  Sentrale  Rekenaar  dat  nog  sowat  twee 
of  drie  persent  van  die  bevolking  vatbaar  is.  Van  die  vyf  persent  is  ongeveer 
twee  derdes  aanhangers  van  die  Ou  Testament  en  een  derde  aanhangers 
van  die  Nuwe  Testament.  Die  geweldpteging  is  deels  te  wyte  aan  'n  botsing 
tussen  die  twee  faksies. 

Sommige  van  die  'stenigings'  wat  u op  die  skerm  gesien  het,  het  plaasge- 
vind  binne  die  groepe  waar  hulle  van  hulle  eie  lede,  wat  oortree  het, 
teregstel.  Daar  is  nog  'n  eienaardigheid:  u het  opgemerk  dat  huise  soms 
aangeval  en  afgebreek  of  verbrand  word.  Dit  gebeur  veral  in  stede  waar 
daar  'n  hoë  reënval  is  en  onder  aanhangers  van  die  Ou  Testament.  Som- 
mige  van  die  huise  in  die  streke  is  nie  baie  goed  beskerm  teen  die  weer  nie 
en  daar  ontstaan  dan  soms  kolle  teen  die  mure;  waarskynlik  vog.  Dié  word 
dan  ondersoek  deur  die  priesters  en  na  'n  ritueel,  soos  voorgeskryf  in  'n  deel 
van  die  boek  bekend  as  Levitikus,  soms  afgebrand  of  afgebreek  op  grond 
daarvan  dat  die  huise  melaats  is." 

Die  President  skud  sy  kop  en  trommel  met  sy  vingers  teen  die  tafel.  Hy  rig 
hom  tot  die  historikus:  "Wat  was  die  situasie  voordat  Willem  die  Grote 
ingemeng  het?" 

"Eintlik  baie  bevredigend  vergeleke  met  die  huidige  toedrag  van  sake.  Voor 
die  optrede  was  daar  'n  neiging  wat  al  eeue  aan  die  gang  was,  naamlik  dat 
die  aantal  aanhangers  steeds  afgeneem  het  en  die  wat  daar  wel  was,  het 
onder  invloed  van  die  ontwikkelende  samelewing  hulle  rituele  en  reëls 
steeds  verder  en  verder  afgewater  sodat  die  'gelowiges'  in  die  tyd  van 
Willem  die  Grote  baie  humaan  was.  Daar  was  wel  soms  geweldpleging  wat 
direk  verband  gehou  het  met  godsdiens,  maar  dit  was  baie  min." 

Die  President  wend  hom  tot  die  Hoof.  "Word  mense  wat  onskuldig  is  deur 
die  optrede  van  die  gelowiges  geraak?" 


4 


"Vrou  Barnard  is  die  hoof  van  sekuriteit.  Sy  het  die  hulp  van  vrou  Snyman 
ingeroep  wat  as  stokperdjie  die  polisiemetodes  van  die  verlede  bestudeer. 
Sy  is  boonop  deskundig  oor  militêre  aangeleenthede.  Hulle  het  die  saak 
ondersoek."  Die  Hoof  wend  hom  tot  die  dames.  "Sal  een  van  u asseblief  op 
die  vraag  antwoord?" 

Dit  is  vrou  Barnard  wat  inwillig;  "Alhoewel  die  getalle  gering  is,  is  daar 
sonder  twyfel  onskuldiges  wat  betrek  word  by  die  onluste.  As  mens  die 
begrip  'onskuldige'  uitbrei  om  diegene  wat  gelowig  is,  dan  oortree,  en  dan 
steniging  probeer  ontsnap  in  te  sluit,  verdubbel  die  syfer.  Wat 
laasgenoemde  betref,  is  dit  slegs  'n  ingeligte  raaiskoot." 

Almal  kyk  nou  na  die  President.  Hy  staan  op  en  stap  'n  keer  op  en  af  langs 
die  tafel.  "As  dit  nie  vir  die  onskuldiges  was  nie,  sou  ek  gesê  het  dat  'n 
mens  die  spul  eenvoudig  moet  los  om  hulle  eie  probleme  op  te  los."  Hy  kyk 
in  die  rigting  van  vrou  Barnard.  "Ek  verwys  na  onskuldiges  in  engere  sin." 
Toe  hy  die  verbasing  op  die  gesigte  van  die  ander,  met  uitsondering  van  die 
Hoof  sien,  voeg  hy  by:  "Die  onskuldiges  binne  die  groep  van  die  gelowiges 
het  gekies.  Ons  kan  hulle  nie  van  hulle  reg  om  te  kies  ontneem  nie.  Ons  kan 
die  groep  sy  reg  op  wraak  ook  nie  ontneem  nie.  Dit  is  een  maal  vantevore 
probeer  onder  leiding  van  die  Grote." 

Dit  is  psaik  Dlamini  wat  die  stilte  onderbreek.  "Wat  van  die  kinders  wat  nou 
binne  die  stelsel  opgevoed  word?" 

Die  President  kyk  'n  paar  oomblikke  lank  na  Dlamini.  "Is  jy  bereid  om  te 
besluit?  As  jy  is,  delegeer  ek  my  bevoegdhede."  Hy  pruil  in  die  rigting  van 
die  Hoof.  Die  Hoof  lyk  tot  barstens  toe  trots  op  die  akkuraatheid  van  die 
S.R. 

Dlamini  wat  grys  geword  het,  antwoord  vinnig:  "Nee,  nee,  besluit  u maar." 
Die  President  glimlag  in  die  rigting  van  Dlamini.  "Is  daar  enigiets  anders  wat 
in  ag  geneem  behoort  te  word?" 

Die  Hoof  antwoord  self.  "Twee  dinge,  meneer  die  President.  Gelowiges 
maak  nie  van  geboortebeperking  gebruik  nie  en  hulle  verafsku  homoseksua- 
liteit.  U lewe  mag  in  gevaar  wees." 

Na  nog  verdere  vrae  van  die  President  beantwoord  is,  gee  hy  sy  bevele: 
"Vroue  Barnard  en  Snyman,  u moet  dadelik  begin  om  'n  polisiemag  op  die 
been  te  bring  deur  mense  te  rekruteer  met  verwysing  na  hulle  sielkundige 
profiele  soos  gestoor  deur  die  S.R.  Menere  Dlamini  en  Khan  sal  met  ver- 
wysing  na  die  profiele  mense  rekruteer  wat  bereid  en  in  staat  is  om  meer 
verligte  weergawes  van  die  geloof  onder  die  gelowiges  te  propageer.  Ek  wil 
hê  dat  soveel  verskillende  faksies  as  moontlik  onder  hulle  moet  ontstaan. 
Betrek  die  beste  bemarkingsdeskundiges  waaroor  ons  beskik.  As  hulle 
geloof  wil  hê,  sal  ons  'n  verskeidenheid  produkte  aan  hulle  voorsien. 
Meneer  Botha,  u moet  besin  oor  die  tipes  wonderwerke  wat  die  mense  sal 
beïndruk,  en  dan  met  behulp  van  die  tegnici  dit  wat  gedoen  kan  word, 
gebruik  om  die  bemarkingsafdeling  by  te  staan.  U,  meneer  die  Hoof,  sal  so 
gou  moontlik  die  nodige  kontrakte  sluit  vir  die  bou  van  'n  ruimtekolonie.  U 


5 


moet  daarna  so  gou  doenlik  'n  eie  bemarkingspan  op  die  been  bring  om  'n 
eie  tuisland  vir  gelowiges  te  propageer." 

Die  Presidentswoning  is  die  aand  aangeval.  Die  President  het  dit  oorleef. 

Willa  Linstrom 
Driehoek 


Die  vroeë  sonstrale  val  deur  die  jakarandatrosse  en  gooi  kolletjies  sonlig  op 
die  pers  tapytjies  onder  elke  boom.  Die  swart  stamme  groei  so  dapper  uit 
hulle  vierkantjies  in  die  sypaadjie:  dit  maak  hom  eintlik  seer  om  na  hulle  te 
kyk,  veral  in  die  winter  wanneer  hy  hom  wil  verbeel  hulle  het  die  stryd 
gewonne  gegee  en  doodgegaan,  sodat  hulle  kom  Oktober  nie  weer  hulle 
vrolike  pers  trosse  sal  dra  nie.  Hulle  lyk  in  die  winter  soos  ou,  siek  mense 
wat  net-net  aan  die  lewe  bly. 

Hy  stap  elke  weeksoggend  dieselfde  paadjie  werk  toe,  en  is  altyd  spyt  as  hy 
onder  die  laaste  boom  uit  is,  want  hy  het  nog  nooit  daarvan  gehou  as  die 
son  hom  brand  nie.  Dit  laat  hom  warm  en  ongemaklik  voel.  Maar  'n  hele 
blok  lank  is  daar  geen  enkele  boom  nie.  Dan  moet  hy  ook  nog  oor  die  plein. 
Die  rooibont  busse  wat  dawerend  en  dreunend  om  die  plein  jaag,  stuur 
hulle  koolstofmonoksiedgas  in  'n  sirkel  al  om  die  bonkige,  half  lelike  maar 
tog  vertroostende  standbeeld.  Die  beeld  staan  reg  in  die  middel  van  die 
plein  op  'n  groot  vierkantige  voetstuk:  'n  groot,  fors  man  met  effe  geboë 
skouers,  asof  hy  die  gewig  van  die  eeue  onwillig  maar  tog  sonder  protes  op 
hom  geneem  het. 

Vandag  is  die  lug  doodstil  en  brandend  warm.  Dit  gaan  'n  droë  somer  wees. 
Hy  kyk  op  die  horlosie  bokant  die  Raadsaal.  Dis  tien  voor  agt.  Soos  elke 
ander  oggend  wannneer  hy  hier  stap.  Nog  tien  minute  voor  hy  sy  kan- 
toordeur  oopsluit.  Hy  wag  vir  die  groen  mannetjie  terwyl  drie  busse  met 
fluitende  remme  verbyjaag.  Hy  voel  hoe  hulle  wind  die  dooie  lug  van  die 
warm  teer  af  in  sy  gesig  opjaag.  Hy  hou  sy  asem  op  en  stap  vinnig  saam  met 
die  stroom  mense  oor  die  pad.  Om  die  hoek  is  daar  'n  klein  koel  laantjie  wat 
deur  hoë  geboue  gevorm  word.  Hier  ry  geen  voertuie  nie,  en  soos  hy  loop, 
kyk  hy  vlugtig  in  die  winkelvensters.  Die  winkelpoppe  in  hierdie  klein  laantjie 
is  al  ou  vriende.  Hy  sien  hulle  jaar  in  en  jaar  uit  daar  staan,  in  verskillende 
stilswyende  roerlose  houdings,  elke  maand  of  so  in  ander  klere.  Hy  ken 
hulle  góéd,  al  het  hy  nooit  tyd  om  stil  te  staan  en  mooi  te  kyk  nie.  Hier  in  dié 
laantjie  kan  hy  darem  altyd  die  vars,  koel  lug  diep  in  sy  longe  optrek.  Hy 
dink  aan  die  jakarandas  daar  anderkant  die  plein:  hulle  kry  byna  nooit  vars 
lug  nie.  Hulle  staan  waar  hulle  staan,  baie  jare  ouer  as  wat  hulle  behoort  te 
wees. 

Presies  om  agtuur  gaan  hy  agter  sy  lessenaar  sit.  Hy  weet  alte  goed  dat  die 
ander  kantoormense  aangeleer  het  om  te  wag  tot  hy  inkom  voordat  hulle 
een  vir  een  na  hulle  kantore  gaan  om  te  begin  werk.  Hy  sien  hoe  hulle  op  'n 
ingedagte  manier,  asof  hulle  ongesiens  beheer  word,  uit  hulle  groepies 
breek  en  gaan  werk  wanneer  hulle  hom  gewaar.  Hy  is  nooit  laat  nie.  Hy  het 
al  gewonder  wat  hulle  doen  as  hy  met  verlof  is. 

In  sy  klein  kantoortjie  voel  hy  tuis  en  ingenome,  veral  met  die  nuwe  ver- 

skuiwings  wat  hy  gemaak  het.  Die  baas  en  die  voorradeklerk  het  verlede 
week  by  sy  kantoor  ingestap  en  sy  klein  tafeltjie  krities  bespreek:  Sal  maar 
vir  eers  moet  doen  vir  juffrou  Wentzel.  Sy  gaan  tog  min  daarby  werk!  het 
die  baas  gesê.  Hý  het  gedink:  ék  het  goed  genoeg  daarmee  klaargekom  vir 
'n  paar  jaar!  Toe  hulle  later  terugkom,  het  twee  bodes  'n  lessenaar  en  'n 
boekrakkie  saamgebring.  Die  baas  het  geglimlag  asof  hy  hom  'n  groot  guns 
doen  toe  hy  die  tafeltjie  laat  uitdra.  Maar  hý  het  half  teleurgesteld  gevoel. 
Hy  was  eintlik  geheg  aan  die  ou  tafeltjie.  Elke  Vrydagmiddag  het  hy  'n  geel 
stoflap  en  'n  botteltjie  politoer  uit  die  laai  gehaal,  al  sy  skryfgoed  afgetel  en 
die  tafeltjie  goed  gepoleer.  Na  net  ses  maande  was  die  blad  al  so  blink  soos 
'n  spieël.  Hy  het  die  groot  krapmerk  reg  in  die  middel  maar  met  sy  kladblok 
toegemaak  en  die  woordeboek  op  die  kleiner  merk  regs  voor  staangemaak. 
Eers  het  hy  die  lessenaar  laat  staan  waar  die  bodes  dit  neergesit  het.  Maar 
dit  het  nie  gewerk  nie.  Die  lessenaar  was  te  groot.  Toe  draai  hy  alles  'n  paar 
keer  rond,  en  nou  sit  hy  met  sy  gesig  na  die  venster  toe.  Die  venster  kyk  uit 
op  die  parkeergarage  langs  die  gebou  en  hy  sien  die  pad  waarlangs  die 
motors  heeldag  stroom  soos  daar  in  en  uit  gery  word.  Hy  kan  glad  nie  die 
straat  sien  nie.  Al  wat  deur  sy  venster  van  die  buitewêreld  sigbaar  is,  is  'n 
klein  driehoekie  wat  deur  'n  trap  en  'n  muur  gevorm  word.  Dit  wys  'n  klein 
stukkie  sypaadjie  ên  elke  keer  as  hy  van  sy  werk  af  opkyk,  sien  hy  met  kort 
tussenpose  mense  verbyloop. 

Maar  die  boonste  punt  van  die  driehoek  sny  hulle  lywe  af,  sodat  hy  net  bene 
sien  verbystap.  Partymaal  is  daar  klein  kinders  of  babas  in  stootwaentjies 
wat  hy  van  kop  tot  tone  kan  sien.  Hulle  pas  volmaak  in  die  driehoekie. 
Hoe  langer  hy  na  die  driehoek  kyk  hoe  belangriker  word  die  slenterende  of 
haastig  verbystappende  koplose  lyflose  bene.  Sy  werk  is  nie  opwindend  nie 
en  as  hy  hom  maar  kom  kry,  sit  en  staar  hy  na  die  bene  wat  lyfloos  maar 
onophoudelik  verbystap. 

Dit  word  somer  en  amper  al  die  bene  is  kaal,  harig  of  glad,  swart  of  donker- 
bruin  of  wit,  kort  of  vet.  Die  meisiebene  steek  in  alle  lengtes  onder  die  rokke 
uit  en  die  rokke  swaai  vinnig  of  stadig;  soos  die  onsigbare  vrou  daarbo  van 
geaardheid  of  inklinasie  is. 

Die  hele  saak  begin  vir  hom  sin  maak.  Daar  is  rede  in  die  hele  opset:  blink 
skoene  saam  met  netjiese  pakke  en  omgekrulde  ou  skoene  by  verslete 
broeke.  As  die  skoene  vuil  is,  is  die  broek  ook  vuil,  en  te  groot.  Op  'n  manier 
is  dit  so  logies  soos  poele  water  na  'n  reënbui,  of  dat  die  kortste  afstand 
tussen  twee  punte  'n  reguit  lyn  is.  In  der  waarheid  is  hy  besig  met  weten- 
skaplike  navorsing.  Hy  het  'n  gevolgtrekking  gemaak  nadat  hy  verskillende 
gekontroleerde  waarnemings  gedoen  het.  Hy  dink  daaraan  dat  sy  waarne- 
mings  definitief  baie  streng  gekontroleer  word  deur  die  onbuigbare  lyne  wat 
die  skuins  sementtrap,  die  gebou  se  muur  en  die  sypaadjie  maak:  daar  is 
geen  manier  waarop  iemand  wat  deur  hierdie  driehoek  kyk  enigiets  anders 
gaan  sien  as  verbylopende  bene  nie.  Hy  dink  weer  en  weer  aan  sy  bevin- 
dinge:  arm  mans  dra  altyd  te  groot  broeke.  Miskien  is  die  bene  onder  die 

verslete  groot  broeke  die  meeste  van  die  tyd  swart!  Maar  dit  kan  hy  nie 
bewys  nie.  Ja,  en  in  die  somer  is  die  vrouens  se  bene  kaal.  Heel  eenvoudig 
eintlik,  miskien  sou  enigeen  so  'n  afleiding  kon  maak.  Maar  hulle  waar- 
nemings  sou  nie  so  gekontroleerd  wees  nie!  Nee,  die  driehoek  is  voorwaar 
'n  ontdekking. 

Ons  almal  is  maar  net  wat  ons  bene  is,  dink  hy  naderhand.  As  ek  daar  ver- 
bystap,  sal  die  een  wat  hier  sit  sien  dat  my  skoene  skoon  en  my  broek 
gepars  is.  Maar  dit  is  ouerige  skoene  en  'n  ouerige  broek.  Hy  sal  weet  dat  ek 
'n  klein  salaris  verdien.  Hy  sal  seker  dalk  ook  weet  dat  ek  'n  kantoorwerker 
is.  'n  Kantoorwerker  wat  al  lank  sonder  goeie  bevordering  moet  klaarkom. 
Hy  onthou  sy  eerste  Oktobermaand  hier  in  die  stad.  Sy  eerste  lente  as  'n 
selfstandige  mens  wat  van  ver  af  gekom  het  om  'n  nuwe  opwindende  lewe 
hier  in  die  stad  te  begin.  Hy  het  getrou  elke  oggend  opgestaan  en  na  sy 
werkplek  toe  gestap.  Dis  net  'n  wegspringplek,  het  hy  altyd  gedink:  later  sal 
daar  verandering  wees  — miskien  hoofkantoor  toe.  Dalk  veldwerk  en  toesig 
oor  veldwerkers.  Meer  verantwoordelikheid  en  ook  meer  geld.  Daardie  tyd 
het  die  lewenslus  soos  'n  sagte,  bly  gevoel  in  sy  bors  geroer. 

Ongemerk  het  die  jare  egter  verbygesnel . Alhoewel  hy  verhogings  gekry  het 
tot  hy  die  hoogste  kerf  in  sy  salarisskaal  bereik  het,  het  daar  ook  niks  anders 
gebeur  nie.  Hy  bly  ook  nog  altyd  in  dieselfde  kamer  in  dieselfde  losieshuis. 
Elke  dag  is  dieselfde  in  'n  lang  ketting  van  dae  en  soms  is  hy  selfs  dankbaar 
vir  die  rustige  manier  waarop  sy  lewe  verloop.  Dis  tog  die  belangrikste.  Hy 
weet  ook  nie  of  hy  sou  kans  sien  vir  die  ryery  wat  veldwerk  meebring  nie. 
Hy  is  ook  nie  regtig  eensaam  nie:  daar  is  altyd  sy  paar  vriende  in  die 
losieshuis,  waar  hy  weet  hy  te  eniger  tyd  welkom  is.  Nou  nie  dat  hulle 
heelaand  oor  en  weer  kuier  nie,  maar  soms  roep  een  hom  in  die  gang  en  sê: 
Kom  bietjie  oor,  ou  Kosie,  ek  het  beskuit  van  die  huis  af  gekry!  of:  Het  jy 
koffie,  Koos?  Myne  is  klaar. 

Ja,  hy  het  baie  goeie  vriende. 

Die  driehoek  begogel  hom  al  hoe  meer.  Hy  begin  seifs  vroeër  werk  toe 
gaan,  en  sy  kollegas  spot  hom  goedig  daaroor:  Koos  se  horlosie  moet  reg- 
gestel  word,  sê  hulle.  Hy's  'n  bietjie  vinnig!  Hy  glimlag  maar  net,  want  hulle 
weet  tog  niks  van  die  driehoek  nie.  Hy  gaan  eet  vroeër  ontbyt  sodat  hy 
vroeër  by  die  werk  kan  kom.  Hy  lê  hom  daarop  toe  om  sy  werk  vinniger  af  te 
handel  sodat  hy  meer  tyd  het  om  waarnemings  te  doen.  Elke  oggend  kyk  hy 
op  'n  ander  tyd  na  die  driehoek,  en  hy  sien  dat  daar  werklik  'n  beduidende 
verskil  is  in  die  soorte  bene  wat  saam-saam  verbystap.  Vroegoggend  se 
bene  is  ook  baie  vinniger  as  ander  tye,  en  soms  sommer  sulke  trosse  op  'n 
keer.  As  hy  byvoorbeeld  van  kwart  voor  agt  tot  agtuur  werk,  kan  hy  die 
volgende  uur  aan  sy  waarnemings  bestee.  Dan  werk  hy  weer.  Niemand 
kom  ooit  agter  wat  hy  doen  nie.  Dit  lyk  eintlik  maar  net  vir  almal  wat  belang- 
stel  of  hy  harder  en  harder  werk. 

Omdat  hy  gelukkiger  voel,  lyk  hy  ook  vriendeliker  en  begin  die  kan- 
toormense  met  hom  maats  te  maak.  Dit  pla  hom  eintlik,  want  nou  kuier 

hulle  tydig  en  ontydig  by  hom,  en  hy  is  só  bang  iemand  sien  sy  driehoek. 
Een  van  die  meisies,  Annie  is  haar  naam,  is  juis  lief  om  so  vir  vyf  minute  sy 
kantoor  binnegewaai  te  kom  en  vir  haar  'n  plekkie  op  die  hoek  van  sy 
lessenaar  oop  te  wikkel.  Sy  dra  baie  kort  rokkies  en  fyn  hoëhaksandale.  Hy 
probeer  altyd  ongemerk  na  haar  bene  loer,  en  weet  nie  dat  sy  dit  maar  alte 
goed  besef  nie.  Sy  skuif  dan  só  dat  haar  rok  nog  meer  been  wys,  maar  al 
waaraan  hy  dink,  is:  hoe  sou  dit  wees  as  Annie  nou  daar  onder  verbystap  . . . 
en  in  sy  verbeelding  sien  hy  dan  net  die  soom  van  die  kort  rokkie  aan  die 
bokant  van  die  driehoekie  verbyswaai  met  die  twee  mollige,  bruin  bene 
daaronder.  Die  sandale  is  gewoonlik  ook  net  hakke  en  sool  en  'n  gaserige 
bostuk.  Uit  ondervinding  weet  hy  dat  dié  soort  sandale  die  lywe  erg  laat 
wikkel.  Ja:  uit  ondervinding  kan  hy  hom  dit  haarfyn  voorstel  hoe  dit  sal 
wees  as  Annie  deur  sy  driehoek  loop. 

Annie  is  gewoonlik  geïrriteerd  as  sy  sien  hoe  ingedagte  Koos  is,  en  sy  wip 
dan  vererg  by  die  deur  uit.  Maar  anderdag  kom  sy  maar  weer!  Hy  dink  par- 
tykeer  aan  haar,  en  dan  voel  hy  'n  bietjie  verleë.  Miskien  sal  hy  haar  eendag 
beter  leer  ken,  al  weet  hy  by  voorbaat  sy  sal  nie  verstaan  van  hom  en  die 
driehoek  nie. 

Partykeer  dam  twee  pare  bene  wat  reg  in  die  driehoek  bly  staan  die  vloei 
van  die  stroom  op,  en  dan  is  hy  ongeduldig  dat  hulle  weer  aan  die  loop  moet 
kom.  Gewoonlik  is  dit  ou  verslete  sakkerige  broeke  wat  so  kuier-kuier  daar 
bly  staan  met  vier  droë  skoene  wat  onder  uitsteek.  Die  skoene  trap  ge- 
woonlik  'n  bietjie  rond;  dan  diékant  toe  dan  daardie  kant  toe.  As  hulle  uit- 
eindelik  begin  beweeg,  is  dit  asof  'n  stroom  hulle  moet  voortstu  voor  daar 
weer  genoeg  beweging  kan  kom. 

'n  Stroom!  dink  hy  dan,  waarlik  'n  onstuitbare  krag!  Dis  energie  wat  daar 
deur  my  driehoek  vloei.  As  ek  dit  maar  kon  inspan! 

Hy  begin  om  sy  bevindinge  neer  te  skryf.  Eers  ontwerp  hy  'n  ingewikkelde 
kolomstelsel  waarin  hy  statistiek  hou.  Dan  ontleed  hy  dit  in  tabelle.  Kort 
voor  lank  het  hy  'n  yslike  lêer  waarin  hy  al  sy  gegewens  bêre.  Op  skool  was 
hy  nogal  goed  in  Wiskunde.  Dit  was  sy  beste  vak.  Nou  is  dit  vir  hom  'n  uit- 
daging  om  sy  bevindinge  met  die  stroom  bene  — die  spoed,  volume  en 
soortigheid  daarvan  — in  terme  van  wiskundige  formules  en  grafieke  weer 
te  gee.  Hy  verfyn  die  uiterlike  van  die  lêer.  By  sy  vriend  Hansie  wat  by 
skryfbehoeftes  werk,  kry  hy  alles  wat  hy  nodig  het:  'n  mooi  lêer, 
plastiekstrokies  vir  die  indeksverwysings.  Sy  grafieke  is  almal  in  deursigtige 
plastiekblaaie. 

Hy  karwei  die  lêer  elke  dag  terug  losieshuis  toe  en  soggens  weer  kantoor 
toe. 

Hy  kan  dit  later  nie  help  nie,  maar  as  hy  om  halfvyf  by  die  gebou  uitstap  en 
by  die  stroom  mense  op  die  sypaadjie  aansluit,  kan  hy  sy  opgewondenheid 
skaars  onderdruk.  Nou  is  hy  deel  van  die  stroom  bene.  Hy  dra  sy  eie  deeltjie 
by  tot  die  groot  geheel.  Hy  kyk  lankal  nie  meer  na  die  strak,  niksseggende 

gesigte  nie.  Hy  het  die  gevoel  van  algehele  isolasie  en  eensaamheid  wat  hy 
altyd  gekry  het  toe  hy  nog  na  iets  in  al  daardie  gesigte  gesoek  het,  lankal 
vergeet.  Bene  en  voete  is  neutraal:  hulle  frons  nie  oor  klein  glipsies  soos 
voor  'n  winkelvenster  talm  en  die  stroom  opdam  nie;  nooit  is  daar  spot  in 
hulle  te  bespeur  nie,  ook  nie  kritiek  nie.  Bene  is  neutraal.  Hulle  doen  net 
hulle  werk  en  klaar. 

By  die  losieshuis  gaan  sit  hy  saans  saam  met  die  ander  loseerders  in  die  eet- 
saal.  Hulle  gepraat  en  geskerts  gaan  oor  sy  kop  heen.  Hy  loer  soms,  ver- 
sigtig  sodat  niemand  dit  agterkom  nie,  na  die  bene  onder  die  rye  eettafel- 
tjies.  Party  van  hulle  is  netjies  gekruis,  ander  wyd  uitmekaar.  Party  swaai  en 
wikkel.  Soms  sien  hy  selfs  mans-  en  meisiebene  met  mekaar  speletjies  speel 
onder  die  wit  tafeldoekies  deur.  Hy  gebruik  ook  nie  meer  die  hysbak  nie, 
maar  klim  al  die  trappe  tot  by  die  sesde  vloer  terwyl  hy  betowerd  na  sy  bene 
kyk  wat  gewillig  en  sonder  teenstribbeling  nooit  een  trap  mistrap  nie. 

Die  somer  is  al  aan  die  verbygaan.  Dit  wás  'n  droë  warm  somer;  maar  net  'n 
paar  donderstorms  het  tog  die  ou  jakarandabome  gehelp  en  hulle  staan  nou 
daar,  stilswyend  langs  die  teerstrate  in  hulle  vierkantige  lotjies  grond,  maar 
getooi  in  groen  lower.  Anders  as  ander  jare  is  die  jakarandas  nou  egter  net 
op  die  kantlyne  van  sy  bewussyn.  Dis  asof  hulle  lot  verder  weg  is.  Hulle  is 
tog  maar  net  bome.  Die  gesnoeide  boompies  op  die  plein  het  woes  in  alle 
rigtings  loot  geskiet  en  die  grasperke  is  groen  en  welig.  Maar  hy  sien  weinig 
raak  wanneer  hy  oor  die  plein  haas  om  by  die  werk  te  kom.  Die  winkelpoppe 
het  hulle  laaste  somerklere  aan.  Nog  voor  die  blare  begin  verbruin,  kon  hy 
ander  jare  voorspel,  sal  hulle  daar  staan,  getooi  in  somber  winterkleure. 
Deesdae  staan  hy  soms  'n  hele  paar  minute  lank  by  die  voetgangeroorgang 
op  die  plein.  Dit  was  maar  eers  onlangs  dat  hy  gefassineerd  besef  het  dat 
die  rooi  mannetjie  se  bene  altyd  teenmekaar  en  die  groen  mannetjie  s'n 
altyd  uitmekaar  is.  Toe  was  dit  sommer  ook  vir  hom  logies:  die  rooi  manne- 
tjie  staan  en  die  groene  loop.  Rooi  staan,  het  hy  gedink,  en  groen  loop.  Die 
oor  en  weer  flitsery  tussen  die  twee  mannetjies  is  die  ritme  in  die  groot  sim- 
fonie  van  geraas  daar  om  die  plein. 

Sy  lêer  is  al  stewig  en  taamlik  swaar.  Ja,  dit  word  ook  'n  effense  probleem, 
want  'n  paar  mense  het  hom  al  gevra  wat  op  aarde  in  die  lêer  is,  en  hier  en 
daar  kom  hy  agter,  spot  hulle  oor  Ou  Koos  se  lêer.  Nou  die  dag  in  die 
teekamer  het  die  afdelingshoof  met  'n  laggie  gesê:  Koos  werk  vir  daardie 
gevaarlike  ouens,  mense.  Hy  versamel  inligting!  Almal  het  hard  gelag.  Koos 
het  net  geglimlag,  en  hy  was  gelukkig.  Hulle  spot  het  hom  nie  gepla  nie.  Hy 
het  geweet  dat  sy  lêer  nog  eendag  belangrik  gaan  wees. 

Toe  eendag  gebeur  daar  iets  in  sy  kop.  Ongelooflik,  maar  tog.  Ons  het  almal 
al  so  iets  oorgekom  en  agterna  verdwaas  kop  geskud  dat  dit  kon  gebeur 
het.  Ons  sal  elke  dag  honderde  kere  'n  sekere  ding  doen;  soos  byvoorbeeld 
motor  bestuur  en  outomaties  die  rem  trap  as  daar  skielik  iemand  voor  ons  in 
die  pad  verskyn:  soos  die  ware  verhaal  van  die  vrou  wat  by  die  plaashek 

agter  die  stuur  van  die  motor  gesit  en  wag  het  dat  haar  man  die  hek  moet 
oopmaak.  Voor  hy  nog  klaar  was,  het  die  motor  vanself  vorentoe  beweeg, 
want  die  pad  had  'n  effense  afdraand.  Die  vrou  wou  toe  die  rem  trap,  maar 
toe  trap  sy  die  brandstofpedaal  en  die  outomatiese  motor  skiet  buite  haar 
beheer  vorentoe  en  ry  haar  man  morsdood  teen  die  ysterhek.  Almal  het 
haar  jammer  gekry,  des  te  meer  nog  omdat  haar  man  terminale  kanker 
gehad  het.  Maar  ja,  dit  was  so  iets:  op  'n  dag  trap  jy  die  versneller  in  plaas 
van  die  rem. 

Dit  gebeur  toe  ook  so  met  Koos.  Hy  staan  en  wag  daar  by  die  besige 
oorgang  oor  die  plein  toe  die  mannetjie  groen  is,  en  toe  die  rooi  mannetjie 
aanflits,  stap  hy  sonder  om  links  of  regs  te  kyk  reg  onder  'n  ver- 
bydawerende  bus  in.  Die  mense  agter  hom  gil.  lemand  skreeu  te  laat  'n 
waarskuwing  uit,  en  'n  kind  begin  vervaard  te  huil. 

Agter  die  eerste  bus  was  'n  tweede  wat  ook  nie  betyds  kon  stop  nie,  en  dié 
jaag  bo-oor  die  bewustelose  Koos  se  arme  bene  en  vermorsel  dit  daar  op  die 
warm  teer  van  die  straat.  Binne  'n  ommesientjie  is  daar  'n  ambulans  en  ter- 
wyl  die  mense  witgeskrik  en  vervaard  bly  maal,  laai  twee  sterk  am- 
bulansmanne  Koos  op  'n  draagbaar  en  stoot  hom  agter  in  die  ambulans  in. 
Deurentyd  flits  die  rooi  lig  aan  en  af  bo-op  die  dak  van  die  ambulans.  Al  die 
verkeer  om  die  plein  het  tot  stilstand  gekom  toe  die  ambulans  met 
skreeuende  sirene  wegjaag  hospitaal  toe.  Eers  'n  minuut  of  wat  later  begin 
die  stroom  verkeer  weer  vloei,  en  kom  daar  nuwe  mense  aangestap  wat 
ewe  niksvermoedend  oor  die  plek  waar  Koos  gelê  het,  loop:  elkeen  haastig 
om  by  sy  werk  te  kom. 

Die  twee  blommeverkoopsters  by  die  stalletjie  langs  die  voetgangeroorgang 
is  al  wat  nou  nog  weet  wat  gebeur  het.  Dis  ook  een  van  hulle  wat  Koos  se 
groot  lêer  eenkant  sien  lê,  waar  die  geweld  van  die  slag  dit  geslinger  het. 
Koos  sou  trots  gewees  het  op  sy  lêer  as  hy  dit  kon  sien:  nie  eens  stukkend 
of  omgekrap  nie.  Die  blommeverkoopster  tel  dit  versigtig  op  en  rangskik  die 
enkele  los  blaaie  daarin:  Sjoe,  sê  sy  vir  haar  maat,  die  meneer  moes  'n 
belangrike  werk  gehad  het.  Kyk  net  al  hierdie  syfertjies  en  goed.  Ons  sal 
maar  die  lêer  vir  die  polisie  moet  gaan  gee;  dalk  is  dit  belangrike  inligting. 
Miskien  regeringsake,  vir  al  wat  ons  weet!  Die  ander  een  knik  met  haar  kop 
op  en  af  en  snuif  hard  terwyl  sy  die  trane  uit  haar  oë  vee.  Sy  vat  die  rooi  lêer 
en  sit  dit  tussen  die  emmers  aspersietakke  op  die  boonste  rak:  ons  sal  wag 
tot  namiddag  as  al  die  mense  verby  is.  Altemit  kom  iemand  daarna  soek, 
want  die  arme  meneer  moes  'n  belangrike  man  gewees  het. 


12 


Danie  Janse  van  Vuuren 
Die  trousseaukis 


Stien  Prins  vat  gretig  die  pos  by  die  posbode  wat  van  die  dorp  af  kom.  Sy 
kyk  vlugtig  deur  die  stukke,  en  eien  dan  Lientjie  se  handskrif  op  'n  koevert. 
Die  breë  gelaat  verhelder.  In  die  huis  sit  sy  haar  bril-met-die-halfmaantjies 
op  en  gaan  sit  op  die  riempiesbank.  Lientjie  het  lank  laaste  geskryf. 

Sy  lees,  en  lees  weer.  Dan  laat  sak  sy  die  brief  en  kyk  met  leë  oë  na  die  kis. 
Op  die  kis  lê  'n  hekellappie,  met  'n  koperpotjie  vol  kosmosse  en  'n  portret 
van  Lientjie  daarop.  Sy  het  dié  trousseaukis  kort  na  Lientjie  se  geboorte 
gekoop. 

"Peet,  vandag  wil  ek  dorp  toe."  Sy  pak  die  brekfisskottelgoed  op  die 
skinkbord. 

"Op  dees  aarde,  Ma!  Wat  wil  jy  middelweek  in  die  dorp  loop  maak?" 

"Ek  wil  daar  na  ou  Zandvoort  se  ..." 

"Gmf!  Daai  ou  vryer  van  jou!" 

"Peet  Prins,  jy  soek  vir  my!  Ek  wil  by  ou  Zandvoort  'n  troesoukis  gaan 
order.  Vir  Lientjie." 

"Maar,  Vrou,  die  kind  is  maar  twee  weke  ..." 

"Teëpraat  sal  nie  help  nie,  Petrus.  Ek  het  my  kop  daarop  gesit,  en  klaar.  As 
Lientjie  die  dag  tot  troue  kom,  sal  sy  nie  met  leë  hande  instap  nie.  Daarvoor 
sal  ek  sóre." 

Peet  het  nog  gemurmureer,  maar  sy  het  haar  al  gewen  daaraan.  Hy  wou  tog 
so  graag  'n  seun  hê.  Met  die  rok  wat  sy  bêre  vir  beste,  hoed  en  kerkhandsak 
is  sy  dorp  toe. 

Stien  staan  oud  op,  haal  die  goed  van  die  kis  af  en  sit  dit  op  'n  tafeltjie  langs 
die  kis  neer.  Sy  staan  lank  doodstil.  Dan  krom  sy  toe-oë  en  leun  brief-in-die- 
hand  op  die  kis. 

" ...  'n  troesoukis  vir  Lientjie,  Zandvoort.  Een  van  embuia  met  bal-en- 
kloupote  en  koperhandvatsels,  en  hy  moet  net  en  stewig  wees.  Bo-in  moet 
hy  so  'n  vlak  rakkie  hê.  0 ja,  en  laat  staan  die  opstopsels  aan  die  binnekant. 
Dié  sal  ek  self  doen." 

Toe  die  kis  oplaas  afgelewer  is,  het  Stien  die  binnekant  met  dons  en  satyn 
gestoffeer  en  hom  'n  ereplek  in  die  voorhuis  gegee.  Sy  het  hom  self  elke 
dag  opgevryf,  en  Vrydae  het  ou  Lieta  die  koperbeslag  blinkgemaak. 

Sy  onthou  die  dag  toe  die  skoonsuster  uit  die  Kaap  kom  kuier  het. 

"Dag,  Alet." 

"Dag,  Stien.  Mens,  dis  darem  jare  van  ek  laas  op  die  plaas  was." 

"Ja,  jy  was  laas  hier  met  ons  troue.  Maar  kom  sit.  Peet  kan  netnou  jou  tasse 
afdra.  Lietáá,  bring  die  tee!" 

Sy  vat  Alet  deur  voorhuis  toe. 

"Mag,  Stien!"  roep  Alet  uit.  "Maar  dis  vir  jou  'n  lieflike  kis  dié." 

Stien  se  hand  gly  trots  oor  die  glimmende  hout.  "Ek  en  Peet  het  dit  kort  na 
die  geboorte  vir  Lientjie  gekoop.  In  vandag  se  lewe  moet  mens  voorsorg 
tref.  Lientjie  moenie  eendag  sukkel  nie." 

"Nee,  dis  waar,  Stien.  Tye  verander.  Die  tyd  sal  nog  kom  dat  die  vrou  sal 
moet  help  om  die  pot  aan  die  kook  te  hou.  Maar  waar  is  die  meisiekind  van 
jou?  Weet  jy,  ek  het  haar  nog  net  op  kiekies  gesien." 

Ou  Lieta  bring  die  tee  in. 

"Jong,  daar's  nou  vir  jou  'n  rabbedoe  as  jy  ooit  een  gesien  het.  Sy  en  haar 
pa  is  mos  só,"  beduie  Stien  met  die  middelvinger  oor  die  wysvinger.  "Sy 
rits  die  goddelike  dag  saam  met  hom  rond.  Vandag  het  sy  kwansuis  gaan 
help  vee  dip.  Hulle  sal  seker  netnou  hier  wees.  'n  Stukkie  tert?" 

"Dankie,  ja.  Dis  maar  moeilik  so  met  'n  meisiekind  op  die  plaas.  Jy  gaan 
nog  sukkel  om  'n  lady  van  haar  te  maak." 

"Ag,  ek  steur  my  nie  te  danig  daaraan  nie.  Volgende  jaar  moet  sy  skool  toe 
— dan  sal  dit  wel  beter  gaan." 

Die  jaar  toe  Lientjie  skool  toe  is,  is  Peet  Prins  dood.  Die  growwe  vrou  het  'n 
voorman  gekry  en  reggestaan  op  die  plaas.  Lientjie  het  'n  eenkant  kind 
geword.  Toe  sy  klaar  was  met  laerskool,  het  Stien  haar  na  'n  hoërskool  in 
die  stad  gestuur.  Na  matriek  het  sy  in  die  stad  werk  gekry,  en  saam  met  'n 
vriendin  in  'n  woonstel  ingetrek.  Sy  had  nie  meer  trek  vir  die  plaas  nie.  Stien 
het  op  die  plaas  gebly  en  die  trousseaukis  het  vol  geword. 


"58." 

"0,  hallo,  sentrale." 

"Hoe,  Grabouw?" 

"Ag  dankie,  kind." 

"Dag,  Alet.  Dis  nou  'n  verrassing." 

"Nee,  uithou  en  aanhou.  Die  plaas  gaan  aan.  Dis  net  hard  om  te  reën." 
"Hoe  nou?  0,  Lientjie.  Die  lyn  is  so  dof  — die  hele  buurt  luister  seker  weer 
in.  Nee,  laas  wat  ek  gehoor  het,  het  dit  nog  goed  gegaan." 

"Dis  nes  jy  daar  sê,  Alet.  Die  kind  is  tog  so  skaars  met  die  briewe.  Maar 
geen  nuus  is  mos  goeie  nuus. 

"Nee,  jong,  dis  net  werk,  werk.  Klink  my  sy  gaan  nogal  goed  vorentoe." 

Stien  kom  traag  orent  met  die  brief  steeds  in  haar  hand.  Die  goedige  gesig 
is  hard.  Sy  bondel  die  brief  in  haar  voorskoot  se  sak  en  sluit  die  kis  oop.  Die 
sleutel  het  sy  al  die  jare  aan  'n  kettinkie  om  haar  nek  gedra.  Die  hande  wat 
vir  niks  verkeerd  staan  nie,  streel  huiwerig  oor  die  satyn  in  die  deksel.  Sy 
haal  die  vlak-rakkie  bo-op  af.  Sonder  om  te  kyk  sou  sy  elke  ding  in  die  kis 
kon  opnoem! 

Dangor's  se  glaskoppies  en  -pierings,  en  die  riffelglaspoedingbak  en 

-kleinbakkies;  die  bone-china-eetstel  en  -teestel  wat  sy  by  die  traveller 
gekoop  het;  die  eierklitser  en  kastrolle;  Oumagrootjie  se  suikerpot  en 
melkbeker  van  silwer;  lopers  en  senters  wat  sy  self  uitgewerk  het;  doilies- 
met-kraletjies  en  lappiestelletjies  vir  spieëltafels  (sy  hekel  mos  self);  vrolike 
vadoeke  wat  sy  spotgoedkoop  by  die  kerkbasaar  raakgeloop  het;  tafeldoeke 
met  servette  — damas,  kant,  geborduur;  lakens  en  slope;  dekens;  'n  kleed- 
jie;  'n  messe-en-vurkestel  van  Sheffield  Steel;  twee  dosyn  dienlike  glase;  en 
nog,  en  nog. 

Sy  sit  die  vlak-rakkie  terug.  Hierin  is  spesiale  goedjies:  die  frilletjiesnagrok, 
die  string  pêrels  toegedraai  in  watte,  die  kam-en-borselstel  van  perlemoen, 
die  fyn  vroumensdingetjies,  die  ragfyn  dooprok. 

Die  sentrale  vat  lank  om  te  antwoord.  Na  'n  ewigheid  hoor  sy  die  telefoon 
aan  die  ander  kant  lui.  'n  Vreemde  stem  sê  Lientjie  wil  nie  met  haar  praat 
nie.  Stien  kyk  na  die  gehoorstuk  in  haar  hand;  die  swart  naelstring  vol 
kinkels;  die  toestel  teen  die  muur;  en  haak  die  gehoorstuk  terug. 

Sy  draai  om  en  gaan  kry  die  valletjiesrok  wat  sy  vir  Krismis  vir  Lientjie 
gemaak  het,  en  wat  sy  onder  haar  wintersjas  weggesteek  het.  Terug  in  die 
voorhuis  vou  sy  die  rok  versigtig  op  en  lê  dit  bo-op  die  ander  goed  in  die 
vlak-rakkie.  Dan  maak  sy  die  kis  toe  en  sluit  dit. 

"Lieta!" 

Ou  Lieta  kom  haastig.  Sy  kén  die  Ounoi  as  sy  só  klink.  Sy  skrik  toe  sy  die 
Ounoi  sien.  Die  Ounoi  lyk  so  dood  op  haar  voete  vandag. 

"Waar's  Phineas?" 

"Sy's  daar  onder  by  die  vark  se  hok,  Ounoi." 

"Nou  loop  roep  hom.  Hy  moet  vandag  'n  groot  gat  daar  by  die  lang  bome 
gaan  maak." 

Ou  Lieta  slaan  haar  hande  saam. 

"Nkosi  yam'." 

Tisha  Steyn 

Liefdadigheid:  'n  Verslag 


Die  voorstel  wat  geruik  het  na  Guiness  Book  of  Records  is  met 
oorweldigende  entoesiasme  aanvaar:  die  insamelingsonderneming  sou  'n 
tasbare  bydrae  lewer  tot  die  joolinsameling  wat,  in  die  woorde  van  die 
bekwame  studenteraadsvoorsitter,  'n  teologiestudent  in  die  finale  jaar,  in  die 
betrokke  jaar  spesifiek  daarop  gemik  was  om  liefdadigheid  te  bewys  aan  die 
naastes  anderkant  die  kleurlyn,  en  in  die  bsonder  die  wat  as  gevolg  van  die 
heersende  rewolusietoestande  in  eie  geledere  werkloos  en  honger  gelaat  is. 
Die  eer  om  die  voorstel  ten  uitvoer  te  bring  het  die  mans-  en  dameskoshuise 
te  beurt  geval  wat  die  vorige  jaar  hulself  reeds  bewys  het  in  hulle  onver- 
moeide  insamelingspogings.  Met  hulle  gewone,  nou  reeds  bekende  ywer 
het  die  huiskomitees  van  die  betrokke  koshuise  hulle  eerstejaars 
aangespoor  om  hulself  gewillig  verplig  te  voel  om  aan  die  grootse 
onderneming  deel  te  neem,  hulself  as't  ware  in  die  stryd  te  werp,  geboeid  te 
raak  met  die  taak  van  samaritaan.  Veral  die  eerstejaars  van  die  platteland, 
met  hulle  dors  na  die  opwinding  van  die  kampus,  die  polsende  lewe  van  die 
groot  stad  (miskien  selfs  'n  bietjie  onskuldige  gekafoefel)  het  hulle  maklik 
laat  ompraat  om  hulle  name  by  die  groeiende  lysie  te  voeg. 

Die  plaaslike  abattoirbaas,  'n  rooigesigman  met  'n  lyf  wat  herinner  aan  'n 
vleisbees,  maar  nietemin  'n  gesiene  man  wat  selfs  op  'n  keer,  nie  so  lank 
gelede  nie,  op  'n  nippertjie  na  amper  op  die  stadsraad  gedien  het,  het  sy 
kans  gesien  en  ruimhartig  belowe  om  10,  nee  — gedagtig  aan  die  huidige 
rooivleisoorskot  — 20  blikkies  topkwaliteit  afvalvleis  te  skenk  vir  elke  stu- 
dent  wat  deelneem  aan  die  besondere  insamelingsonderneming.  In  'n 
oomblik  van  oormoedigheid,  voor  sy  slagters  verdomp  weer  gestaak  het, 
het  hy  selfs  25  blikkies  oorweeg,  maar  die  ontydige  staking  het  hom  ietwat 
die  joos  in  gemaak,  en  toe  was  hy  in  sy  enigheid  half  bly  hy  het  dit  nie 
voorgestel  nie. 

Reëlings  vir  die  groot  onderneming  het  vlot  verloop  onder  die  bekwame 
leiding  van  die  studenteraadsvoorsitter,  toevallig  ook  primarius  van  die  deel- 
nemende  manskoshuis,  en  sy  verloofde,  primaria  van  die  deelnemende 
dameskoshuis.  Hulle  het  tot  laataand  in  die  skaduwees  voor  die 
dameskoshuis  in  sy  ou  volksie  gesit,  oënskynlik  druk  in  gesprek  oor  die 
aangeleentheid. 

Voor  die  dag  van  die  jooloptog  Ten  Bate  van  die  Slagoffers  van  die 
Rewolusie,  onder  die  tema  Rewolusie  is  ...,  is  die  groot  fontein  op  die 
smaraggroen  grasperk  voor  die  Administrasiegebou  met  die  toestemming 
van  die  Registrateur  leeggepomp  onder  die  bekwame  toesig  van  die  Tuinier, 
'n  man  wat  sy  taak  ernstig  opgevat  het,  en  toegesien  het  dat  geen  druppel 
van  die  water  vermors  is  nie.  Die  water  is  sorgvuldig  teruggepomp  na  die 
universiteit  se  suiweringstelsel  waar  alle  afloopwater  van  die  kampus 

gesuiwer  word  om  weer  en  weer  gebruik  te  word. 

Vroeg  die  oggend  van  die  jooloptog  en  die  besondere  insamelingsonder- 
neming  — wat  nogal  heelwat  publisiteit  geniet  het  in  die  studenteblad 
sowel  as  in  die  kleiner  oggendblaaie  — is  die  betrokke  eerstejaars  opge- 
wonde,  in  gelid,  geklee  in  hulle  oriënteringsdrag,  kompleet  met  naamkaarte 
voor  die  bors,  na  die  terrein  gemarsjeer. 

Die  damestudente  het  eerste  die  geleentheid  gekry  om,  met  heelwat  verbale 
sowel  as  fisiese  ondersteuning  van  veral  die  betrokke  manskoshuis  se 
huiskomiteelede,  wat  hulle  in  die  besonder  toegespits  het  op  die  aanvalliger 
blosende  goedjies,  in  die  nou  drooggelegde,  nogal  diep  fontein  te  klim, 
sodat  net  hulle  koppe  bo  die  rand  uitsteek.  Onder  luide  gejil  van  die  buite- 
staanders,  wat  self  met  tye  lus  gelyk  het  om  deel  te  neem  aan  na  wat  vir 
hulle  moes  gelyk  het  na  'n  situsie  met  erotiese  moontlikhede,  was  dit  die 
manstudente  se  beurt  om  hulself  styf  tussen  die  damestudente  in  te  pas. 
Onthou,  hoe  meer  lywe  in  die  fontein,  hoe  meer  blikkiesvleis  vir  die  slagof- 
fers  van  die  rewolusie!  het  die  studenteraadsvoorsitter  die  reeds  gepakte 
rooigesig-skaretjie  in  die  fontein  aangemoedig. 

Intussen  het  die  eregaste  opgedaag  en  op  die  rye  opvoustoele  in  die  univer- 
siteit  se  kleure  begin  plaas  neem:  die  rooi  gesig  van  die  abattoirbaas  aan  die 
regterkant  van  die  rektor,  die  registrateur,  die  dekane  van  'n  paar  fakulteite 
— onder  andere  van  die  teologiese  fakulteit,  op  uitnodiging  van  die 
studenteraadsvoorsitter  — minder  belangrike  doserende  personeel,  en  les 
bes,  die  Minister  van  Reg  en  Geregtigheid,  wat  met  groot  opoffering 
afsprake  elders  gekanselleer  het  om  die  verrigtinge  as  hoofspreker  by  te 
woon.  Op  die  grasperk  het  'n  horde  studente  en  nuuskierige  verbygangers 
aangegroei.  Selfs  die  groter  koerante  is  verteenwoordig  deur  flitsende 
kameras  wat  hot  en  haar  gekliek  het,  ewig  op  soek  na  die  nuusfoto  van  die 
jaar. 

Die  studenteraadsvoorsitter  het  die  jillende  skare  tot  bedaring  gebring  deur 
sy  hande  in  'n  seënende  gebaar,  miskien  as  oefenlopie  vir  die  beroep  wat  hy 
binnekort  sou  beoefen,  op  te  hef  en  welluidend  oor  die  mikrofoon  te  Aan- 
dag  asseblief. 

Toe  daar  uiteindelik  stilte  oor  die  skare  daal,  is  die  dekaan  van  die  teologie- 
departement  aan  die  woord  gestel  om  die  verrigtinge  stigtelik  te  open  met 
skriflesing  en  gebed,  waarop  die  rektor  aan  die  woord  gestel  is  om  die 
abattoirbaas  te  bedank  vir  sy  grootse  gebaar;  20  maal  soveel  studente  in  die 
fontein  geblik,  soveel  honger  mae  gevoed. 

En  toe,  onder  die  verbaasde  wenkbroue  van  die  studenteraadsvoorsitter, 
kom  'n  vermeende  tweede  borg  se  vragmotors  met  hulle  kenmerkende 
rollende  boepmae  met  'n  gebrul  deur  die  universiteit  se  hoofhek  en  tot  langs 
die  fontein.  Met  demoniese  presisie  word  die  dik  slange  afgerol  deur 
geoefende  hande  van  geoorpakte  werkers,  vir  'n  verandering  gewillig  om  te 
werk  na  hulle  onlangsste  staking  beëindig  is  met  'n  aansienlike  loons- 
verhoging. 

Onder  die  jillende  toejuiging  van  die  skare  was  die  verbaasde/ontstelde 
uitroepe  van  die  styfgepaktes  oor  die  onverwagte  wending  in  die  verrigtinge 
in  die  fontein  feitlik  onhoorbaar  toe  die  krane  met  'n  gesis  oopgedraai  word 
en  die  slikkerige  wit  mengsel  die  fontein  stadig  begin  opvul.  Die  wit  mengsel 
het  eers  die  onsigbare  voete  op  die  fontein  se  bodem  bedek,  en  toe 
stelselmatig  opgekruip  teen  bene,  fris  rugbykuite,  wulpse  bobeentjies, 
verloklike  en  viriele  bekkens,  naeltjies,  welige  en  minder  welige  borshare  en 
geil  en  minder  geil  borste,  arms  beskermend  oor  naamkaarte.  totdat  net  die 
koppe  met  verskrikte/verbaasde/benoude/stralende  oë  en  beangste/lag- 
gende  monde  uitsteek. 

Die  Minister  van  Reg  en  Geregtigheid  het  aan  die  woord  gekom  en  hom 
hand  op  die  kateder  ingerig  om  ten  minste  25  minute  lank  die  skare  aan  sy 
oratoriese  vermoëns  te  onderwerp.  Van  die  minder  belangrike  doserende 
personeel  het  die  geleentheid  benut  om  te  probeer  ongesiens  wegglip,  ter- 
wyl  die  studente,  reeds  uitgeput  deur  die  weeklange  joolvlotbouery,  terug- 
gesak  het  op  die  gras  om  verlore  slaap  in  te  haal,  gesus  deur  die  minister  se 
toespraak  wat  half  bekend  geklink  het  na  die  vorige  aand  — of  wanneer  nou 
weer?  se  nuusoorsig:  clichés  oor  vryheid,  gelykheid  en  broederskap,  die 
hand  van  vriendskap,  die  aanslag  van  die  kommunisme.  Van  die  studente 
het  weggedommel  in  die  milddadige  Aprilson. 

Die  uitdrukking  van  paniek  het  nie  gelyktydig  op  al  die  gesigte  in  die  fontein 
verskyn  nie.  Eers  een,  toe  nog  een,  toe  nog  'n  paar  — wat  moeg  geword 
het  van  die  doodstil  staan  en  luister  na  sy  edele  — en  hulle  voet  wou  versit, 
het  agtergekom  dat  hulle  voete  ...  nee,  nie  net  hulle  voete  nie,  hulle  lig- 
game!  vasgevang  is  in  die  sneldroënde  wit  mengsel!  'n  Doodse  stilte  het 
saam  met  die  ontstellende  besef  oor  die  ingesementes  gedaal,  voordat,  juis 
toe  die  minister  sy  vuis  teatraal  verhef  voor  sy  grande  finale,  'n  yl  stemme- 
tjie  in  die  stilte  uitklink:  "Ek  wil  gaan  piepie!" 

Toe  roep/skree/protesteer  al  die  koppe  tegelyk  sodat  die  minister  se  velle- 
tjie  toespraak  grond  toe  fladder  en  die  rektor  en  ander  personeel  vervaard 
verskrik  orent  spring,  ietwat  onthuts  oor  die  kabaal.  Bestrawwende  woorde 
het  gereed  op  die  rektor  se  tong  kom  lê,  maar  toe  die  studenteraads- 
voorsitter  uiteindelik  die  koppe  tot  bedaring  bring  met  paaiende,  herderlike 
gebare  en  duidelikheid  kry  oor  die  presiese  aard  van  die  probleem  en  sy  ont- 
stellende  meedeling  met  'n  wit  gesig  fluisterend  aan  die  rektor  oorgedra  het, 
het  daar  tog  'n  onseker  trekkie  van  bekommernis  oor  die  rektor  se  ge- 
woonlik  onwrikbare  gesig  verskyn. 

Niemand  het  dadelik  presies  geweet  wat  hulle  in  die  vreemde  omstandig- 
hede  te  doen  staan  nie.  Terwyl  die  uitvoerende  beamptes  van  die  univer- 
siteit  vir  mekaar  staan  en  kyk  en  wonder  wie  verantwoordelik  gehou  moet 
word,  het  die  studenteraadsvoorsitter  met  sy  onstuitbare  geloof  in  homself 
die  leiding  op  sy  bekwame  skouers  geneem.  'n  Stuk  of  20  van  die 
omstanders  wat  intussen  weer  nuuskierig  wakker  geword  het,  is 
opgekommandeer  om  tuinslange  nader  te  sleep  om  die  wit  mengsel  te  pro- 

beer  afwas.  Die  strome  koue  water,  vars  uit  die  universiteit  se  suiwe- 
ringstelsel,  het  wel  daarin  geslaag  om  die  protesterende/histeriese  monde 
weer  stikkend,  snakkend  na  asem  te  snoer,  maar  dit  het  duidelik  geblyk  dat 
die  wit  mengsel  nie  af  te  was  is  nie.  Die  studenteraadsvoorsitter  het  die 
volgende  alternatief  vlugtig  oorweeg,  naamlik  om  die  wit  verharde  mengsel 
met  behulp  van  harde  voorwerpe  van  die  vasgevangde  liggame  af  te  kap, 
maar  as  gevolg  daarvan  dat  die  studente  hulself  met  soveel  ywer  as't  ware 
in  die  fontein  gewerp  het,  het  hierdie  metode  van  bevryding  ietwat 
gewaagd  geblyk  te  wees  — te  veel  koppe  sou  in  die  slag  bly.  Hy  het  toe 
maar  gelate,  teësinnig  om  die  beheer  uit  sy  bekwame  hande  te  laat  glip,  die 
brandweer  ontbied. 

Alle  pogings,  selfs  die  ondernemendste,  het  misluk  om  die  vasgekneldes  te 
bevry.  Studentevriende,  ouers  wat  inderhaas  ontbied  is  om  hulle  kinders 
te  kom  bystaan,  belangrike  administratiewe  personeel,  stadsraadlede,  selfs 
'n  ministeriële  afvaardiging,  wat  geen  steen  onaangeroer  sou  laat  om  die 
vasgevangdes  te  bevry  nie,  kon  iets  uitrig  nie  en  moes  maar  kopskuddend 
met  trane  in  die  oë  toekyk,  terugstaan  en  handewringend  getuig  dat  niks 
minder  as  'n  wonderwerk  die  gevangenes  sou  kon  bevry  nie. 

Toe  die  son  rooierig  sak  oor  die  rokerige  westelike  deel  van  die  stad  — 
toevallig  die  rigting  waarin  die  meeste  van  die  leë  oë  gedraai  was  — en  die 
koppe  in  'n  sagte  pienk  lig  baai,  het  die  groepies  omstanders  huiswaarts 
gekeer,  totdat  uiteindelik  net  die  studenteraadsvoorsitter  eenkant,  alleen, 
met  sy  kop  in  sy  hande,  agtergebly  het. 

Gedurende  die  daaropvolgende  dae  is  'n  noodlenigingsplan  in  werking 
gestel  om  die  koppe  ten  minste  teen  die  elemente  te  beskerm.  Die  studente- 
raadsvoorsitter  het  in  'n  laaste  futiele  poging  vrywillige  studente  in  aflos- 
spanne  gereël  om  die  koppe  allerlei  lewegewende  voedingsmiddels  te  voer. 
Maar  na  die  soveelste  dag  was  daar  nog  maar  net  enkele  flikkerende 
ooglede  wat  die  radikale  student  lusteloos  opgemerk  het  toe  hy  oor  die 
verlate  grasperk  aangestryk  gekom  het  om  tydsaam  met  swart  verf  teen  die 
kant  van  die  fontein  in  groot  swart  letters  te  kom  verf:  Rewolusie  is  vryheid. 
Met  jool  die  volgende  jaar  is  proteakranse  gelê  wat  gou  net  so  verbleik  was 
soos  die  wit  skedels  op  die  wit  sement  in  die  vir  ewig  verstilde  fontein. 

Etienne  van  Heerden 
Gemeenplase 


Oer  en  stram  roei  die  skilpaaie  se  pote.  Die  kameraman  buig  oor  hulle, 
dwing  hulle  om  te  halt  en  stip  in  sy  lens  te  staar.  My  neef  stap  nader  van  sy 
bakkie.  Lakoniek  merk  hy  op:  dis  paartyd  vir  die  bergskilpaaie,  julle  moet 
hulle  hoor  skrou  as  hulle  op  dreef  kom.  Die  klankman  hou  sy  mikrofoon 
teen  die  gruispad.  Die  pote  girts-girts  die  klankbuis  in;  die  oerdiere  stap  met 
die  koord  af  na  die  klankkas  op  sy  heup.  Hy  knik  goedkeurend, 
gehoorstukke  oor  sy  ore.  Die  Karoo  het  tot  in  sy  kasset  geloop.  Later,  in  'n 
Johannesburgse  ateljee,  sal  skilpaaie  hul  geplooide,  geharde  pote  opstoot 
uit  die  zoem  van  redigeertafels. 

My  neef  dop  hulle  om:  aan  die  mae  kan  jy  sien  watter  een  is  mannetjie,  wat- 
ter  een  wyfie.  Hulle  waggel  weg,  die  wyfie  urineer  op  die  pad.  Het  julle  iets 
warms  saamgebring?  vra  my  neef  Roché. 

Die  beste  toneel  is  die  een  binne-in  die  ou  opstal.  "Ouma  Magtilt  het  'n 
nuwe  opstal/  van  haar  Roché  gekry:  fondament/  is  gespit,  klei  gebak,/ 
kamer  op  kamer,/  op  balke  klap/  Roché  se  hamer,  en  uiteindelik! / inge- 
voerde  Engelse  sink  op  die  dak." 

By  die  krummelgordyne,  wat  ek  ingedagte  moet  sit  en  frommel.  Die  lens 
zoem  in  op  die  stoffies  wat  uit  die  ou  kant  styg.  Tinie  se  hand  is  net-net 
buite  die  kamera-oog  en  hy  strooi  stoffies  op  die  kant  in  my  nadenkende, 
vroetelende  vingers.  "Ons  gaan  in  by  die  ou  opstal./  Groot  kamers  verskiet 
in  stof/  en  dooie  stemme./  Ek  vat  aan  spookgordyne/  wat  in  my  vingers 
krummel  ..." 

Die  son  sit  nog  laag  oos,  skaars  uit  oor  Toorberg,  maar  twee  plaaswerkers 
het  Roché-hulle  se  gangspieël  by  hul  opstal  gaan  haal  en  hou  dit  só  vas,  op 
sewentig  treë,  dat  'n  oortuigende  laatmiddagsonnetjie  deur  die  kantgor- 
dyne  syfer. 

Ook  Hennie  Aucamp  het  dié  soort  tonnelvisie.  Hý  seil  bo-op  lusernbale  in  sy 
verlore  opstal.  Om  te  kyk  na  die  merke  wat  meubels  teen  die  sitkamermure 
gelaat  het.  Jare  se  staan  laat  'n  soort  skaduwee:  'n  negatief  van  wat  was  — 
die  sithoeët  van  'n  kas,  die  kopraam  van  'n  bed,  die  rugskadu  van  'n 
staanklok.  In  Portret  van  'n  Ouma  skryf  hy:  "Dis  nóú  onmoontlik  om  die 
omvang  van  die  ou  vertrek  vas  te  stel,  want  dit  is  vol  lusernbale,  tensy  ek 
oor  my  maag  oor  die  bale  seil,  die  verskilferde  plafon  net  bó  my..." 

Deur  'n  lens,  besluit  ek  teen  die  binnemuur  van  die  ou  sitkamer,  wil  ek  nie 
kyk  nie.  Nog  minder  deur  die  oog  van  'n  pen.  Dit  gee  tonnelvisie.  Eenkeer 
het  ek  in  Time  gelees  van  die  Viëtnamkinders  wat  tydens  hul  uitgerekte 
oorlog  in  tonnelstelsels  onder  die  grond  gebore  is  en  grootgeword  het.  Hele 
gesinne  het  jare  lank  só  gewoon  in  tonneldorpies  wat  kilometers  ver  gestrek 
het:  badkamers,  ammunisiekamers,  skole,  gimnasiums,  spense. 

liefdeskamers.  Van  die  kinders  was  vier  jaar  oud  toe  hulle  die  eerste  keer 
daglig  aanskou  het. 

Die  allerbeste  toneel  is  dié  een  binne  die  opstal.  My  neef  se  stoetram  is  inge- 
bring  en  hy  stamp-stamp  met  sy  voet  op  die  plankvloer.  "Die  ram  kom  op 
die  voorstoep  se  trap  staan,  sy  volmaakte  kop  hooghartig  en  sy  oë  gerig  op 
die  binnemeid  wat  met  haar  wit  kappie  tee  bedien  aan  die  familie  op  die 
verenda."  Ek  word  geredigeer  om  nonchalant  teen  die  muur  te  leun,  my  een 
voet  op  die  vloer,  die  ander  teen  die  muur  agter  my.  Hande  in  die  sakke.  Ek 
moet  die  ram  dophou  terwyl  hy  heen-en-weer  beweeg.  André  skiet  die 
toneel  oor  en  oor.  Ek  raak  later  senuagtig:  die  ram  is  iets  van  'n  voorvader. 
Besef  die  filmspan  dit? 

Meanwhile  back  at  the  ranch.  Ons  het  dit  almal.  'n  Terug  na  die  Plaas- 
kompleks.  Kyk  wat  skryf  Koos  Prinsloo  in  Die  Plaas  se  naam  was  Jakkals- 
draai:  "Ek  het  deurgestap  na  die  eetkamer  en  die  kamer  wat  Ma  altyd  die 
'breakfast  room'  genoem  het.  Dit  was  tot  teen  die  plafon  met  bale  beesvoer 
toegepak.  Ek  het  nie  by  die  spens  ingegaan  nie,  maar  agter  'n  skerp  reuk 
aangestap  kombuis  toe.  Vlermuismis,  het  ek  skielik  onthou."  Ook  Hennie, 
op  die  lusernbale,  vervolg:  "...  en  bokant  die  plafon  die  gepiep  van  die 
warm,  vieslike  vlermuise". 

Waar  my  pa  gekonsipieer  is,  lê  'n  ramsdrol. 

André  laat  my  'n  uur  lank  nonchalant  teen  die  muur  staan,  langs  die  koper 
bababedjie  waarin  ek  as  baba  asma-aanvalle  gekry  het  en  waaruit  Roché  'n 
halwe  sak  skaapsout  en  'n  ou  motorband  moes  haal  voor  ons  kon  begin  met 
die  opnames. 

Ons  het  seker  almal,  op  ons  manier,  'n  plaas  verloor.  'n  Lewenswyse,  'n 
soort  besit. 

Die  herbesoek  word  selde  'n  aflegging.  Eerder  'n  bevestiging.  Uit  Slap 
Grensdrade:  "My  besoeke  aan  Zuurpoort  was  besoeke  aan  my  bloed."  Dit 
bly  nostalgie,  spyt.  lets  aards  het  deur  die  vingers  geglip.  Terwyl  ons  in  die 
disco's  en  teaters  was,  het  'n  stamboom  verkrummel.  Dit  bly  besóék.  Só 
skryf  Koos:  "Ek  het  nog  'n  wyle  op  die  verwaarloosde  erf  vertoef.  Toe  het 
ek  in  my  Volksie  geklim  en  sonder  om  by  die  brug  oor  die  Buffelsrivier  te 
stop,  die  pad  gevat  na  die  hoofweg,  see  se  kant  toe."  Myne  lyk  nie  veel 
anders  nie:  "Ek  groet  my  neef  Roché/  ook  sy  Swellendamse  blonde  vrou,/ 
en  die  kinders,  drie  dogters/  en  klein  Roché/  wat  toe  ek  ry/  lank  in  die  stof 
wasig  agterbly./  Ons  ry,  deur  skimmelgras,  / verby  ramme  en  lusernskure,/ 
geel  populiere,  ons  ry  uit/  deur  die  stamme  van  Doornbosch,/  ek  en  my 
vrou,  Kaia,  na  Stellenbosch." 

Annari  neem  gedistilleerde  foto's.  Dis  asof  Doornbosch  se  bome  vir  haar 
poseer.  Terwyl  ek  nadenkend  met  my  vingers  moet  torring  aan  die  kant- 
gordyne  wat  my  ouma  met  soveel  sorg  gestik  en  gehang  het,  kiek  sy.  Met 
ouwêreldse  grasie  buig  die  bome  voor  haar  lens.  Sy  neem  die  geel- 
houtkarring  af  wat  vol  stof  op  die  solder  lê.  Ek  probeer  dink  aan  dinge  wat 
myne  is:  ou  foto's  uit  my  ma  se  fotoboks  val  by  my  in.  Ongevraagd.  Ek  vat 

aan  bome,  soek  'n  voetpaadjie  wat  ek  herken.  'n  Spoor,  'n  herinnering.  Ek 
herken  die  reuk  van  merino's.  Die  gorpis  van  'n  ooi  op  die  stowwerige 
kraalvloer.  Dié  ooie  se  voorgeslagte  het  ek  hier  vasgehou,  gierig  om  my  pa 
te  beïndruk  met  die  krag  in  my  melksag  armpies.  Raampies  uit  ons  home 
movies  flikker  soos  bewussynstroom  verby. 

En  Hennie  se  liriese  slot  van  Rust-Mijn-Ziel:  'n  Aandgesang?  "Wanneer  is 
die  Stormberge  op  sy  oudste?  In  die  droogte?  — nee;  en  ook  nie  in  die 
winter  nie.  Op  die  maanlignag  as  die  wêreld  slaap,  en  als  is  stil  soos  voor  Die 
Begin.  Dan's  die  aarde  baie  oud,  verlate  en  strak,  'n  hoogland  wat  in 
homself  gekeer  het,  en  vir  homself  bestaan,  die  mens  verduur  en  tóg  aan 
hom  bind:  bind  aan  sy  droogtes  en  bind  aan  sy  grond:  van  dié  stof  is  jy,  en 
tot  dié  stof  sal  jy  terugkeer;  en  dán,  en  dán:  o rust  mij  ziel." 

Is  dit  bloot  die  mite  van  die  goeie  ou  plaas?  Is  dit  slegs  die  besitlustige 
hunkering  na  'n  verlore  feodale  ritme?  Soos  Gerrit  Olivier  dit  stel:  "Myns  in- 
siens  berus  hierdie  ontheemde  gevoel  op  die  feit  dat  ek  'n  besoeker  was, 
nooit  'n  besitter  nie.  Besitsreg  lê  die  grondslag  vir  die  ophemeling  van  die 
platteland."  Dít  terwyl  hy  kla  dat  die  heuwels  nooit  vertroulik  om  hóm 
gesluit  het  nie.  Of  is  dit,  genadiglik,  soos  in  Rust-Mijn-Ziel , iets  meer? 
Tinie  bly  sit  in  die  kombi.  Hy't  'n  hele  paar  biere  agter  die  blad  en  staan  op 
sy  regte  as  vrye  stedeling:  hy  weier  om  voet  aan  wal  te  sit  op  die  erfpag  van 
my  voorvaders.  Hy  sal  in  die  ateljee  kyk  na  André  se  kamerawerk,  sê  hy.  Na 
die  rushes.  Hy  kyk  nooit  met  die  blote  oog  nie.  En  Annari  sê:  Ek  hou  nie 
eintlik  van  ménse  afneem  nie,  ek  verkies  stilfoto's.  Sy  kiek:  die  mistige 
populierbome,  die  swart  oog  van  die  dam  in  die  middel  van  die  bos,  die  mis 
wat  oor  Toorberg  se  kop  dwarrel,  die  ou  klok,  die  soldertrap,  die  geroeste 
waterkar. 

'n  Fassinering  met  stambome,  sepiafoto's  en  murasies.  'n  Reaksie  teen  die 
transiënte  verbruikerskultuur  van  die  stad.  Doornbosch,  Jakkalsdraai,  Rust- 
Mijn-Ziel:  'n  nostalgiese  by  die  naam  roep  van  'n  stuk  aarde.  Die  ontheemde 
as  besoeker  of  selfs  knaende  hérbesoeker.  Op  soek  na  die  vertroulike 
omsluiting  van  die  heuwels.  Die  reisende  wat,  ná  aanblik  van  'n  tradisie  wat 
deur  die  hande  geglip  het,  weer  moet  vertrek  na  die  ander  lewe,  na  die  stad. 
Die  rug  moet  keer  op  die  lokaalgemoedelike  realisme.  Kyk  wat  is  Hennie  se 
subtitel  by  Rust-Mijn-Zlel\  "Verslag  van  'n  vakansie".  Die  Stamme  van 
Doornbosch  se  subtitel,  eweneens  verslág:  "Verslag  van  'n  besoek". 
Kamoeflage  wat  niemand  flous  nie. 

In  Om  te  Awo!  besoek  die  verloopte  soldaat  met  'n  pruik  op  sy  kop  die  Vallei 
waar  hy  grootgeword  het  en  kruip,  nes  die  vakansieganger  Hennie  Aucamp 
op  sy  maag  (maar  nie  oor  lusernbale  nie)  om  'n  glimps  te  kry  van  mense  uit 
sy  verlede.  Sý  verslag  word  'n  skaamtelose  afloerdery:  "Ons  kruip  deur  die 
laaste  gras  tot  aan  die  werfdraad  van  die  De  Waals  se  opstal."  En  hy  praat 
van  "hierdie  perverse  manier  waarop  ek  liefde  maak  met  my  verlede  ..."  Die 
moeite  wat  Terug  na  die  Plaas-dilettante  sal  doen,  is  skynbaar  oneindig.  'n 
Stokperdjie  wat  nie  alleen  familievastheid  verg  nie,  maar  ook  fiksheid. 

Dit  ís  'n  soort  tonnel.  In  die  kombi  vra  Tinie  my  en  Annari  om  op  te  hou 
familie  uitlê.  Ons  skakel  deur  die  steeks  Van  der  Merwes,  via  Ouma  Magtilt. 
Dis  nogal  'n  ontdekking.  Hoe  dan  anders,  met  die  portrette  teen  die  mure? 
"My  neef  Roché  neem  ons/  na  sy  studeerkamer  waar  foto's/  van  sewe 
geslagte  hang:/  bebaarde  ooms,  haakneuse,  donderbusse/  van  die 
Kamdebo."  Hoe  kom  mens  vry?  "En  ek?  Die  eerste  gelag  uit  ag/  wat  sy 
Doornbosch  verpag." 

My  neef  beplan  die  200-jarige  viering  van  Doornbosch  in  die  familie  se  besit. 
Ek  onthou  foto's  uit  my  ma  se  geel  fotoboks:  die  bergskilpaaie  wat  ons  oor 
die  werf  trek  op  ons  driewiele.  My  pa  het  'n  gaatjie  in  hul  doppe  geboor, 
agter  by  die  stert.  Ek  onthou  nou  nog  die  brandreuk  as  die  boor  die  harde 
dop  begin  invreet. 

Dis  detail  dié  wat  buitestaanders  sal  verveel.  Dis  die  onthou  jy  nog-faset.  'n 
Inbuig  op  die  self.  Roché  vertel  van  sy  beplande  familiebyeenkoms  terwyl 
die  stoetram  vir  die  opnames  die  opstal  binnegelei  word.  Die  ou  huis  word 
nou  as  ramskuur  gebruik,  maar  sommige  van  die  blokkiesvensters  is  behou. 
Die  ander,  wat  vervang  is  deur  groot  waenhuisdeure  sodat  sy  vragmotor 
halfpad  by  die  breakfast  room  kan  instaan,  is  sorgvuldig  gebêre,  ingeval  die 
opstal  eendag  gerestoureer  word.  'n  Engelse  besoeker  in  die  vorige  eeu  het 
in  sy  reisjoernaal  die  opstal  die  mees  beskaafde  noord  van  die  Boland  ge- 
vind.  Miskien  sal  Anton  Rupert  belangstel,  dit  is  immers  Graaff-Reinet- 
distrik  en  almal  weet  hy  steek  geld  in  Graaff-Reinet  se  ou  huise  in.  As  kind 
het  hy  daar  gekuier,  my  pa  se  ouderdom.  Toe  hulle  kinders  was,  het  hulle 
onder  mekaar  gevra:  wat  gaan  jý  eendag  word?  My  pa  se  keuse,  soos 
meeste  ander:  boer.  Maar  die  kleine  Rupert  het  pront  verklaar:  ék  gaan  'n 
miljoenêr  word.  Hulle  het  hom  uitgelag.  Hulle  het  geskater  oor  die 
speelgrond.  Agter  hulle  het  die  Karoo  se  nugter  bulte  gelê. 

"Ek,  afgestam,  'n  wilde  loot:/  met  my  Nikon  skiet  ek  alles  om  my  dood./  Pa 
het  nog  hier  geboer,/  só  ook  sy  broer  — / en  ek?/  Die  eerste  geslag  uit  ag/ 
wat  sy  Doornbosch  verpag." 

In  een  van  my  eerste  leesboekies  as  kind,  Stinkie  en  sy  maats,  gaan  die 
verteller  aan  die  slot  op  'n  herbesoek  aan  die  plaas  waar  die  kinder- 
vertellinge  oor  Stinkie  en  sy  maters  afgespeel  het.  Die  laaste  hoofstuk  se 
titel  is  gepas  "Vir  Oulaas"  en  dié  verteller-voorloper  van  latere  dilettante 
vind  as  herbesoeker  tot  sy  verstomming  dat  al  hul  speelplekke  letterlik 
gekrímp  het:  "Maar  ag!  Nog  'n  teleurstelling!  Die  bos  het  maar  net 
tweehonderd  treë  ver  gestrek.  Ook  het  hy  gekrimp  en  daar  voor  my  loop  hy 
dood." 

Dié  boekie  is  aan  my  aanbeveel  deur  my  pa.  En  ek  kan  goed  onthou  hoe  ek 
in  een  van  die  skemer  kamers  van  Doornbosch  se  opstal  kruip  en  my  pa  uit 
die  gang  na  my  aangestap  kom,  oor  'n  onmeetlike  afstand  heen.  Met  my 
besoek,  toe  ek  en  André  die  ou  huis  met  die  kameras  binnegestap  het  en 
oor  die  ramsdrolle  tree,  was  ook  ek  verstom  oor  hoe  die  afstande  gekrimp 
het. 

Miskien  moet  ons  skaamteloos  sentiment  erken  en  soos  Stinkie  se  verteller 
sê:  ''En  niemand  kan  die  soete  herinneringe  wegneem  nie."  Maar  ek  weet 
dat  ek  nie  sommer  dié  soort  taal  in  'n  teks  sal  gebruik  nie.  Ook  nie  Koos 
Prinsloo  of  Hennie  Aucamp  nie.  Daarvoor  is  ons  te  skaam. 

Miskien  het  ons  Doornbosse  en  Jakkalsdraaie  en  Rust-Mijn-Ziels  afmetings 
in  die  landskappe  van  ons  geheues  aangeneem  wat  buite  proporsie  is. 
Miskien  moet  ons  droogweg  soos  Stinkie  se  verteller  opmerk:  "Ons 
verbeelding  het  ons  groot  vreugde  verskaf  ..." 

Toe  ons  met  die  Kombi  uitry,  kyk  ons  uit  vir  skilpaaie.  André  wil  graag  een 
huis  toe  neem,  na  Johannesburg,  waar  sy  kinders  daarmee  kan  speel  in  die 
tuin.  Daar  is  egter  niks.  Ek  kyk  terug.  Ek  sien  wilgerbome  wat  my  pa  voor  sy 
troue  geplant  het.  Dit  het  goed  gereën.  Die  Toorberg  lê  groen.  Ek  tuur  na 
tekste.  Tekste  het  my  verower.  Soos  rushes  vir  Tinie.  Soos  tekste  vir  Gerrit. 
Soos  stilfoto's  vir  Annari.  Ek  kom  op  woorde  af.  Op  foto's.  Op  flikkerende 
videoraampies.  Toe  ek  my  kop  lig  om  nog  een  keer  agtertoe  te  kyk,  het  ons 
al  uit  die  plaaspad  geswaai.  Ons  is  op  die  teerpad.  Die  kameraman  knip  sy 
videokamera  se  chroomboks  toe.  Tinie  knak  nog  'n  Carling.  André  sak 
uitgeput  terug  op  sy  sitplek,  want  hy  moes  oor  die  kraalvloer  rondkruip  met 
sy  kamera  terwyl  ek  en  Roché  die  verbyspringende  hamels  tel.  Annari  is 
weer  verlei:  sy  klets  oor  haar  voorgeslagte. 

"By  die  eerste  opstal  se  murasies/  lê  skerwe  van  blou,  Delftse  vasies./  Ek 
het  ook  'n  ploeg  en  kakiebroek,/  'n  skaar  en  'n  ánder  Afrika." 

Of  uit  Stinkie  en  sy  maats:  "Kan  dit  wees  dat  die  ou  reuse  dood  is  en  dat  dié 
jong  boompies  ...  hul  kinders  is?" 

★ ★ ★ 

Joan  Hambidge 
Ariel 


To  write  poetry:  you  have 
to  be  prepared  to  die. 

— Theodore  Roethke 


Die  slim  dogter 
van  Smith  College 
Phi  Beta  Kappa 
(later  selfs  in  die  redaksie 
van  Mademoiselle) 
gil  geluidloos 
haar  lewe  gestulp 
in  'n  glasklok. 

Die  sjarmante  vrou 
van  Ted  Hughes 
skryf  vetse 

soggeiis  voor  haar  baba 
se  eerste  voedingstyd 
— word  onverklaarbaar  mislik 
kool  brand 
op  die  gasstoof. 

Hoe  helder  breek 

die  glasskerwe 

van  'n  fles;  hoe  apart 

staan  die  vinger 

oopgevlek  met  'n  mes; 

blomme  bloei 

soos  bloed  in  die  tuin. 

"Dying 

Is  an  art,  like  everything  else. 

I do  it  exceptionally  well." 
dissekteer  die  intellek 
na  nóg  'n  gefnuikte  selfmoordpoging 
selfvoldaan  oor  die  beeld 
populierbome  is  selfmoordbome  ... 
hanteer  huishoudelike  roetine 
opgewende  metronoom. 

Dood  'n  kuns 
tot  in  die  vesels 
toe  verken 
— lewe  klakkelose 

nabootser  hiervan.  Parys  6 Julie  1986 


To  whom  it  may  concern 


Amor,  una  pregunta 
te  na  destrozado. 

— Pablo  Neruda 

Ons 

wil  dit  my  voorkom 
kom  nie  neer 
op  veel. 

Soveel  vrae, 
soveel  woorde- 
verse  kry 
uiteindelik  beslag 

soos: 

waarom  wuif 
die  kind 

met  die  geruite  trui 
digby  Nancy 
na  die  trein? 

Ek  raap  hom  op 
onwetend  word  hy 
deel  van  hierdie  vers. 

As  dit  werklik  was, 
kon  ek  uit  dié  strofe 
klim,  hom  waarsku: 

"Oppas!  Weet  jy  hoe  gaan 
die  liefde  jou  nog  vermink?" 

Bogenoemde,  'n  swerfreël, 
kry  nou  hier  sy  lê. 

Nog  vrae  doem  op. 

Waarom  het  Straatsburg 
soveel  Sjinese  restaurante? 

En  probeer  geliefdes 
vir  oulaas  mekaar 
se  oë  vang 
net  voor  'n  trein 
vertrek? 

Wis  ek  dit 
kon  ek  jou 
uit  my  lewe 
dig. 

Dit  kom  my  voor 
die  lewe  (nes  poësie) 
rig  ons  af 
vir  die  volstrekte 

stilte:  die  dood.  Straatsburg  4 Julie  1986 

Anne  Sexton 


Die  grafiek  van  melancholie 
registreer  ongevraag 
grafstene  langs  jou  pad. 

Loop  doekvoet  met  die  dood 
~ sonder  'n  epidermis 
daarvan  oorbewus. 

Die  aaklige  soektog 
na  God  — iets  soos  stroomop 
roei  (die  skaakkampioen  kyk 
die  vanselfsprekende  fout 
mis;  op  'n  honderdste  vryval 
vries  die  valskerm) 
bring  niks  goed. 

Maak  toe  jou  oë  — 
in  die  gekraakte  spieël 
van  die  self  (iewers  ook 
gespel  poësie) 
staar  die  einde 
ons  wreed  in  die  oog. 

Delmore  Schwartz 


In  drome  begin  verantwoordelikhede 
die  stilte  van  'n  nagmerrie 
so  sag  soos  lood. 

Om  'n  boom 
te  teken 
helder  afgeëts 
teen  die  winterlug 

verraai  niks 

van  die  grys  dendriete 

gevurkte  bome 

in  die  brein  se  weefsel. 

Hoe  sal  ons  ooit  weet 
watter  demone  die  digter 
teister?  Hoe  papiersinapse 
'n  lewe  kan  dikteer? 

Die  reliëf  van  pyn 
yk  genadeloos 
'n  lyf,  'n  lewe. 

Vir  dae  ongemerk 
in  'n  staatslykhuis 
words  heard  in  dreams; 
phrases  spoken  in  nightmares 
- geen  poësielesers  in  die  omtrek 
opgeskorte  uitkenning. 

Under  fire 


"he  feels  his  death  tugging  within  him  wlld 
to  slide  ioose  & to  faii:" 

— John  Berryman 


Om  vuis  te  wys 
vir  die  dood 
via  woorde 
'n  klanklose 
kadans. 

'n  Gedig 
soek  eiewys 
sý  toepassing 
laat  niemand  makelloos 
luistervink  speel. 

Ernst  van  Heerden 

Enkele  gedagtes  oor  die  vertaal  van  poësie  n.a.v. 
die  geval  "Groot  ode" 

1 

In  1821  het  Percy  Bysshe  Shelley  in  sy  beroemde  opstel  "A  defence  of 
poetry"  die  wisselwerking  tussen  "reason"  en  "imagination"  in  'n 
meesleurend-romantiese  styl  besing.  Met  een  van  sy  uitgangspunte,  nl.  dat 
skone  klankherhaling  fundamenteel  tot  die  poëtiese  skepping  bydra,  is  dit  te 
verstaan  dat  hy  hom  kras  oor  die  vertaling  van  poësie  sou  uitlaat:  "Hence 
the  vanity  of  translation;  it  were  as  wise  to  cast  a violet  into  a crucible  that 
you  might  discover  the  formal  principle  of  its  colour  and  odour,  as  seek  to 
transfuse  from  one  language  into  another  the  creations  of  a poet.  The  plant 
must  spring  again  from  its  seed,  or  it  will  bear  no  flower  — and  this  is  the 
burthen  of  the  curse  of  Babel." 

In  weerwil  van  Shelley  se  waarskuwing  is  die  vertaling  van  poësie  'n  eeue- 
oue,  wêreldwye  en  skynbaar  steeds  toenemende  bedryf  — ook  in  Afri- 
kaans.  Dit  kan  derhalwe  die  moeite  loon  om  'n  paar  van  die  probleme  rond- 
om  hierdie  só  gespesialiseerde  aktiwiteit  te  ondersoek,  en  om  dan  by  Hugh 
Finn  se  Engelse  vertaling  van  een  van  die  mees  komplekse  gedigte  in 
Afrikaans  uit  te  kom.^’  Vir  etlike  jare  al  het  Finn  hom  'n  verdienstelike  ver- 
taler  van  N.P.  van  Wyk  Louw  se  werk  getoon,  maar  sy  mees  gedurfde  po- 
ging  tot  dusver  was  seker  "Groot  Ode".  Dit  was  tegelykertyd  'n  riskante  én 
boeiende  onderneming  en  het  by  wyle  onbedoelde  lig  gewerp  op  die  opvat- 
ting  dat  dele  van  die  oeuvre  die  eienskap  besit  van  "voortreflike 
onbegryplikheid". 

2 

In  sy  wese  is  Van  Wyk  Louw  se  gedig^’  'n  "ode"  aan  homself:  'n  intens  per- 
soonlike  belydenis  en  'n  eie  siening  van  o.m.  die  geskiedenis,  die  filosofie, 
die  godsbegrip,  die  skeppingsbeginsel.  Daarom  dat  die  woord  "ode"  hier 
eerder  klankmatige  waarde  inhou  en  dus  op  'n  stuk  "liriek"  dui,  m.a.w.  'n 
etimologiese  verband  met  lied  het,  soos  die  woord  via  Latyn  in  die  Wes- 
Europese  tale  gekom  het.  Dit  "verklaar"  ook  die  sterk  inkantatiewe  aard  van 
gedeeltes  van  die  gedig. 

Daar  is  dus  weinig  sprake  van  die  inagneming  van  'n  stel  voorskrifte  en 
beginsels  deur  'n  wispelturige  tradisie  gekanoniseer.  Die  vers  word  'n  toets- 
bord  vir  'n  hele  register  van  beheerste  emosie:  eklekties  en  diepsinnig,  én  'n 
hooggety  van  die  ironie!  Dit  het  min  van  die  enkelvoudigheid  en  waar- 
digheid  van  — sê  nou  maar  — Wordsworth  se  "Ode:  Intimations  of  immor- 
tality  from  recollections  of  early  childhood"  (1807)  waarin  daar  so  sterk 

sprake  is  van  'n  persoonlike  geestelike  krisis  oor  die  dood  van  'n  geliefde 
broer. 

Met  die  verloop  van  tyd  het  die  soortnaam  "ode"  op  'n  lang  of  langerige 
gedig  van  'n  bepeinsende  en  filosofiese  aard  gedui.  Die  Oxford-woordeboek 
praat  van  'n  "rimed  lyric  ...  dignified  or  exalted  in  subject,  feeling,  and 
style"  — wat  met  abstraksies  die  fundamentele  probleem  van  struktuur 
grootliks  omseil.  Met  die  inset  reeds  tref  dit  dat  Van  Wyk  Louw  se  gedig 
omtrent  ál  hierdie  eise  gaan  verontagsaam,  en  ons  vermoede  word 
algaande  versterk  dat  die  digter  die  historiese  etiket  — soos  hy  ook  bv.  met 
die  sonnet  en  die  ballade  omgaan  — 'n  eie  vorm  en  aksent  sal  gee. 

Wat  ook  al  die  titel  mag  wees  en  al  huiwer  'n  mens  om  die  vers  "met  die 
ontwikkelingsdinamiek  van  die  fuga  te  paar"^’,  bly  dit  'n  feit  dat  hier  'n  goed 
beplande  en  harmoniese  struktuur  aan  die  werk  is  wat  waarskynlik  hoë  eise 
aan  'n  vertaler  gaan  stel  — soos  ook  die  geval  blyk  te  wees. 

Moderne  skrywers  oor  die  poëtiese  vertaalkuns  is  geneig  om  verby  die 
klaarblyklike  te  kyk,  nl.  die  strewe  om  die  brontaal  se  ritme,  metrum,  toon 
en  klank  in  die  doeltaal  oor  te  plant.  Meer  klem  word  nou  gelê  op  die 
"kulturele"  agtergrond  van  die  vertaler'”,  hoe  hy  in  staat  is  om  sy  eie 
gemeenskap  te  bereik  ("resepsie"  dus),  hoe  bedrewe  hy  is  om  die  persep- 
tuele  potensiaal  van  die  oorspronklike  oor  te  dra.  Die  rol  van  die  leser  kry 
toenemende  aandag,  want  dit  is  duidelik  dat  in  'n  komplekse  teks  (soos 
"Groot  ode"  ongetwyfeld  is)  die  teks  setf  á\e  leser  sal  prikkel  om  sy  eie  er- 
varings,  ingesteldhede  en  predisposisies  in  die  tekstuele  gegewe  in  te  weef. 
By  die  lees  van  'n  teks  is  daar  dus  verskillende  vorme  van  taalhandeling  aan 
die  werk:  dié  wat  deur  die  teks  voorsien  word  en  dié  wat  die  leser  self  voor- 
sien.  Hoe  nader  eersgenoemde  daartoe  kom  om  die  oorheersende  rol  te 
speel,  hoe  nader  kom  ons  aan  die  "ideale",  die  ware  objektiewe  vertaling. 
Dit  word  dan  'n  vertaling  wat  as  dinamiese  ekwivalent  fungeer  — in 
teenstelling  tot  wat  vroeër  as  'n  letterlike  en/of  vrye  vertaling  gegeld  het. 
So  word  die  aktiwiteit  veel  meer  as  'n  nivelleringsbedryf,  word  dit  eerder  'n 
klein  drama  waarin  skrywer,  vertaler  en  leser  'n  spanningsgrafiek  teenoor 
mekaar  onderhou.^’ 

Wat  die  vertaler  self  betref,  is  daar  verskillende  faktore  wat  sy  funksie 
bepaal.  In  'n  basiese  sin  is  hy  ook  kritikus,  want  hy  moet  steeds  deur 
selfondersoek  vasstel  of  sý  respons  tot  die  teks  ook  aanspraak  op  'n 
algemene  geldigheid  kan  maak.  Maar  hier  skuil  'n  wesentlike  gevaar,  nl.  dat 
die  rol  van  vertolker/kritikus  in  dié  van  eksegeet  kan  oorloop.  Dit  kan  maklik 
gebeur  waar  'n  dubieuse  item  in  die  bronteks  die  vertaler  voor  'n  keuse  stel 
(heel  dikwels  'n  leksikografiese)  en  hy  dan  "verkeerd"  kies  en  nogal  drasties 
van  die  skrywer  se  "bedoeling"  afwyk.  Hier  word  die  bikulturele  sofistikasie 
van  die  vertaler  bo  sy  leksikale  vermoëns  getoets  en  moet  hy  uiters  bedag 

wees  op  wat  die  konteks  van  die  groter  geheel  hom  voorsê.  Soos  De 
Beaugrande  dit  stel:  "The  meanings  of  a given  word  can  be  classed  as  a set 
of  markers  normally  assignable  to  that  word.  When  the  word  occurs  in  a 
text,  not  all  of  those  markers  are  necessarily  activated,  because  the  poten- 
tial  meaning  often  exceeds  in  range  the  actual  meaning  in  a particular  con- 
text".®’ 

Dit  bring  die  hele  kwessie  van  sinonimie  na  vore.  Die  taal  se  (relatiewe) 
rykdom  aan  semanties-verwante  woorde  kan  'n  verleentheid  vir  die  vertaler 
word  — want  elke  vertaalhandeling  moet  by  die  denotatiewe  verbykyk  en 
afpeil  op  die  relevansie  van  die  geheel,  die  totaliteit,  die  werking  van 
onderdele  binne  één  groot  masjien. 

Die  kwessie  van  tekskonformiteit  hang  ook  saam  met  die  gevare  wat  die 
oordrag  van  beeldskeppinge,  idiomatiek  en  ander  "eiendomlikhede" 
meebring.  Dit  kan  vóórkom  dat  wat  in  die  brontaal  as  'n  besondere  poëtiese 
skepping  deurgaan,  as  metafrase  in  die  doeltaal  taamlik  prosaïes  uitkom. 

Oor  die  wenslikheid  en  betroubaarheid  van  die  vertaalbedryf  in  die  poësie 
wissel  die  menings  oor  die  jare  aansienlik.  "Vertaal"-skole  en 
-departemente  sal  hul  bestaan  natuurlik  regverdig  en  dit  graag  sien  floreer. 
Ander  (buitestaanders)  is  nie  so  seker  nie.  Baie  wil  nou  die  vertaling  as  'n 
volkome  nuwe  skepping  sien.  George  Steiner  — al  het  hy  'n  hele  boek  van 
moderne  vertalings  saamgestel  — sê  bv.  pront:  "Verse  forms,  the  shape  of 
the  stanza,  the  conventional  or  innovating  directives  of  rhyme,  the 
historical,  stylistic  discriminations  which  a language  makes  between  its  pro- 
saic  and  poetci  idioms,  the  counterpoint  it  sets  up  between  colloquial  and 
formal,  these  also  defy  translation".^’ 

'n  Ander  kritikus  praat  van  'n  "onvermydelike"  wins  óf  verlies  waarmee  hy 
dus  weier  om  'n  keuse  te  doen:  "Twee  gedigte  waarvan  een  'n  vertaling  van 
die  ander  is,  d.w.s.  wat  deur  verskillende  grammatikas  gegenereer  is,  kan 
onmoontlik  gelyk  wees  — wins  óf  verlies  is  onvermydelik".®’  Hierdie  stelling 
hang  saam  met  die  skrywer  se  algemene  standpunt,  nl.  dat  digterlike  taal  in 
hoë  mate  ekonomies  is  met  'n  minimum  van  semantiese  "redundansie". 
Die  probleme  is  inderdaad  legio.  En  nie  die  minste  nie,  omdat  die  poësie 
veronderstel  is  om  te  werk  met  taalmateriaal  wat  'n  eiesoortige  stilistiese  en 
estetiese  kwaliteit  besit.  Van  die  begin  af  staan  die  vertaler  voor  'n  dilemma: 
as  hy  té  noulettend  na  'n  ekwivalensie  van  die  klankpatrone  streef,  kan  sin- 
taktiese  en  semantiese  gelykwaardighede  dalk  in  die  gedrang  kom.  Êrens 
kan  dit  gebeur  dat  die  teks  self  die  vertaler  dwing  om  die  grammatikale  en 
leksikale  konvensies  van  die  doeltaal  uit  te  daag  of  selfs  uit  te  brei.  Sy  skep- 
pende  en  herskeppende  vermoëns  word  dan  tot  die  uiterste  beproef! 

'n  Ander  probleem  is  al  vroeër  genoem.  Dit  geld  die  lesersgemeenskap  wat 
die  vertaling  in  ontvangs  sal  neem;  hoe  sal  dié  bepaalde  lesers  die 

"resepsie”  vergemaklik?  Potensieel  is  die  Engelse  "Ode"  toeganklik  vir  'n 
veel  groter  publiek  as  die  Afrikaanse  — in  soverre  iemand  nog  vandag  ver- 
wikkelde  verse  lees!  Maar  die  "Ode"  self  trek  die  twee  taalgemeenskappe 
magneties  saam  in  die  sin  dat  dit  universeel  in  sy  spirituele  aanslag  is  en  tog 
ook  'n  uitsonderlik  "digterlike"  problematiek  behandel:  dus  weinig  bevat 
wat  as  spesifiek  "Afrikaans"  of  selfs  Suid-Afrikaans  aangestip  kan  word. 
Vir  doeleindes  van  hierdie  ondersoek  het  ek  "Groot  ode"  volgens  die  reël- 
verloop  genommer  van  1 tot  234.  Maar  daar  sal  ook  verwys  word  na  die 
strofeverdeling  wat  gerieflikheidshalwe  verskomponente  genoem  word. 
Van  dié  soort  is  daar  38  — wat  ook  meebring  dat  eenhede  soos  die  groepe 
ingekeepte  kwatryne  reëlgewys  genommer  word.  Onder  die  vers- 
komponente  is  daar  twee  gevalle  van  enkelreëliges  (die  sestiende  en  die 
vier-en-twintigste):  hulle  word  natuurlik  in  die  nommering  ingepas. 

Hugh  Finn  het  in  sy  vertaling  (wat  hy  "Great  ode"  noem)  'n  kompromis 
bewerkstellig  tussen  'n  formele  gelykwaardigheid  en  'n  pragmatiese  onder- 
streping  van  die  kommunikatiewe  funksie.  Hy  het  die  voordeel  gehad  van  'n 
semantiese  en  leksikale  rykdom  in  die  Engelse  taal  wat  hy  ten  beste  benut 
het. 

Alhoewel  elke  vertaler  sy  eie  pogings  sou  kon  regverdig  en  verdedig,  wil  ek 
tog  glipse  en  breuke  in  Finn  se  vertaling  aandui  — bygesê  myns  insiens!  En 
by  voorbaat. 

As  ek  dan  al  kommentariërend  die  gedig  oorskou,  blyk  dit  gou  dat  hierdie 
vertaler  'n  sensitiewe  klanksintuig  besit  en  heelwat  van  die  vers  se 
klankmatige  bekoring  kan  oordra.  Ten  spyte  van  die  (relatiewe)  afwesigheid 
van  die  eindrym  maak  Van  Wyk  Louw  se  "deurgekomponeerde"  vers 
gebruik  van  ánder  musikale  middele  wat  soms  in  Engels  'n  verrassend  nuwe 
tonaliteit  aanneem.  Die  transponering  na  'n  ander  klankbord  het  bv.  mooi 
vondste  opgelewer  in  die  hele  verskomponent  no.  17  (reëls  100—  107)  en  in 
"Somewhere  over  the  earth  an  endless  lowing  ..."  (reëls  162—168). 

Maar  in  die  eerste  verskomponent  (reëls  1 —8)  kry  ons  al  'n  bewys  dat  Van 
Wyk  Louw  se  woordspelings  probleme  (van  onvertaalbaarheid)  gaan 
oplewer.  Die  Afrikaans  lui:  " — nuuskierige  en  ontdekker  — / gierig  na  niks 
meer"  wat  met  'n  ooreenstemmende  klankspel  nie  in  Engels  agterhaalbaar 
is  nie:  "—  enquirer  and  discoverer  — / desirous  of  nothing  more".  Daarby 
word  gierig  se  sterk  semantiese  lading  deur  desirous  verbleek  (sou 
avaricious  of  miserly  gedeug  het?).  Op  'n  ander  plek  word  'n  woordspeling 
vernuftig  geakkommodeer,  met  'n  stukkie  eie  etimologie:  "afgesonder  in 
sonde"  (reël  96)  word  "sundered  away  in  sin"  (i.p.v.  isolated  of 
withdrawn) . 

Ongemaklik  egter  is  "But  other,  different  ice  demands  attention"  (reël  133) 
vir  "Maar  ander,  ánder  ys  eis  die  aandag".  Elders  weer  kry  'n  mens  'n  goeie 

weergawe  maar  word  pittigheid  opgeoffer:  soos  in  reël  144,  waar  leër,  leër 
hom  al  laer  in",  "emptier,  encamps  itself  lower  and  lower  ..."  word. 

'n  Vindingryke  skepping  kom  in  reël  13  voor:  "ómbrand  tot  tonne  mens- 
vleis"  wat  dan  in  sy  ander  gedaante  "transmute  into  tons  of  human  flesh" 
word.  'n  Mens  sien  hier  die  metriese  oorweging  (o.a.)  wat  transmute 
verkies  het  bo  fire,  burn,  change  in  white  heat  of  glow.  Die  alchemistiese 
proses  wat  hier  met  die  geaksentueerde  voorvoegsel  aangedui  word,  kom 
nie  in  Kempen  se  lyste  voor  nie,  maar  hoort  duidelik  tot  die  kategorie 
"anders,  tot  iets  anders".^’ 

By  reël  100  begin  'n  dramatiese  perspektiefverskuiwing  in  die  gedig  met  die 
stralende  uitroep:  "Laat  dan  die  nuwe  vreugde  gehoor  word!"  Die 
uitroepteken  berei  ons  al  klaar  voor  op  iets  triomfanteliks  en  dit  is  beslis  'n 
vermindering  van  intensiteit  as  ons  kry:  "Then  let  the  new  gladness  be 
heard!"  Moontlik  sou  'n  sterker  woord  soos  joy,  ecstasy  of  exultation  die 
aard  van  hierdie  besondere  soort  universele  vreugde  beter  vertolk  het. 

Die  "ys"-afdeling  (reëls  100—126)  hanteer  Finn  knap.  'n  Mens  sien  hoe  hy 
perpetual  v'n  bestendige  kies  (dus  ook  'n  vierlettergrepige  woord)  waar  con- 
stant  nader  aan  die  kol  sou  gewees  het. 

Meerduidendheid  was  in  een  of  twee  gevalle  'n  struikelblok.  In  reëls  22  — 23 
"ons  weet  nie  hoe  seer  ons  / lê  in  Gods  hand  nie"  kan  "We  do  not  know 
how  seriously  we  / lie  in  God's  hand"  kan  seriously  beswaarlik  die  groot 
omvang  van  seer  akkommodeer. 

So  ook  met  die  geëlideerde  "alles"  (als).  Lê  langs  mekaar:  "maar  áls  nog 
sisteem"  en  "but  yet  is  still  a system"  (reël  149);  "eindeloos  vergiffenis  vir 
áls"  en  "and  infinite  foregiveness  towards  all"  (reël  195)  (liewer  "for 
everything"?). 

'n  Stukkie  verwarring  het  by  reëls  29  — 30  opgeduik,  waar  in  "woorde  ont- 
slaan  tog:  het  einde;  / ís  dus  geen  end  nie"  ontslaan  as  ontstaan  gelees  is. 
Toegegee:  ontslaan  is  ambivalent,  want  as  woorde  vryheid  van  pyn  gee,  is 
dit  teenstrydig  met  die  opvatting  dat  woorde  magteloos  is  om  'n  antwoord 
op  ons  pyn  te  vind.  Dus:  "Words  do  come  into  being:  have  ends  / are  thus 
no  end",  kon  waarskynlik  liewer  gewees  het:  "Words  do  give  release:  are 
finite:  / are  thus  endless"  — wat  in  elk  geval  steeds  'n  paradoks  bly! 

'n  Besondere  struktuurkenmerk  van  hierdie  ode  is  die  ingekeepte  kwatryne 
met  hul  groter  kantwit  wat  op  drie  sleutelpunte  in  die  gedig  voorkom:  reëls 
31—34,  154—161  en  206  — 217.  Wanneer  die  Engelse  weergawe  hierdie 
tipografiese  "sisteem"  ignoreer,  gaan  iets  wesentliks  verlore.  Hierdie  verse 
verteenwoordig  'n  soort  bestekopname  in  die  vloei  van  die  argument,  selfs 
'n  rustige,  kriptiese  herbetragting.  Ongelukkig  het  die  vertaler  hier  'n  pro- 
bleem  of  wat  ondervind  — afgesien  nou  van  sy  tipografiese  glips. 

Die  eerste  reël  (31)  van  die  eerste  kwatryn  "Ons  weet  nie  ons  weet  nie"  lui 

in  Engels  “We  know  not  we  know  not"  — wat  onmiddellik  verdag  klink  vir 
die  leser  wat  eerder  "We  do  not  know  our  ignorance"  of  selfs  "we  are  not 
aware  of  our  not  knowing"  (van  die  liefde  en  die  onvermoë  om  by  God  uit  te 
kom)  hier  verwag  het.  Die  vertaler  behou  die  rym,  maar  die  volkse  toon  en 
die  herdigting  van  "Staan,  Poppie,  staan"  kom  nie  met  die  Engelse  "how 
far  love  lies  away"  tot  verwesenliking  nie.  Toegegee;  die  bedoeling  was 
waarskynlik  om  die  kriptiek  in  die  vertaling  te  behou. 

Die  tweede  inspringing  volg  deurgaans  'n  abba-rym  wat  in  Engels  (in  die 
eerste  kwatryn)  net  maar  'n  ouditiewe  ooreenkoms  kan  haal:  bitter/you/ 
woe/whiter.  In  reël  157  is  daar  'n  probleem  met  "Kyk,  Glasgesig!"  en 
"Look,  mirrored  Facel".  Die  verenging  van  die  semantiese  veld  van  "glas" 
is  'n  geval  van  eie  eksegese  waar  die  vertaler  met  'n  persoonlike  voorkeur 
die  brontaal  se  aanbod  skeeftrek.  En  reël  158  "En  moenie  roep-roep  langs 
die  pad  ooit  sit:"  het  met  sy  lastige  iteratief  'n  flou  weerklank  gevind  in 
"And  never  sit  beside  the  path  and  call:".  Nog  'n  verlies  — en  nou  nie  die 
vertaler  se  skuld  nie  — is  die  Totius-verwysing  (reël  159)  wat  in  Engels 
heelwat  aan  impak  inboet. 

Die  laaste  inkeping  met  sy  drie  kwatryne  in  abcb-rym  word  in  dalende  toon 
en  berustend  'n  soort  inkantasie  op  die  stilte  wat  tussen  mens  en  God 
toeneem.  Luister  het  in  Afrikaans  minstens  die  semantiese  waardes  van 
"gehoor  gee"  en  "skittering"  wat  in  die  Engelse  "listen  to"  en  "unlistened- 
to"  verlore  gaan.  Onnoukeurig  ook  is  "we  know  it  all"  vir  "dít  weet  ons  al" 
(reël  211),  net  soos  Adam  se  verleentheid  geheel  ánders  is  as  "perplexity". 
Maar  as  voorbeelde  van  inhoudelike  ekwivalensie  behaal  die  "Engelse" 
kwatryne  'n  redelike  mate  van  sukses. 

As  ons  nou  na  verdere  klaarblyklike  "foute"  kyk,  kom  ons  op  'n  verbasende 
struikeling  af:  die  verontagsaming  van  die  seksuele  in  die  Bybelse  "bekén" 
in  "Dié  wat  ken,  wat  bekén  is"  (r.  43)  wat  as  "Those  who  know,  who  are 
recognised"  oorkom.  Die  Afrikaanse  stelling  sluit  ook  direk  aan  by  die  in- 
tieme  verhouding  met  die  goddelike  in  die  voorafgaande  "speel,  ja,  met 
God  self  vry".  (So  word  die  geteleskopeerde  spee/  en  vry  in  "coquetting 
even  with  God"  totaal  onvoldoende).*“’ 

Nog  'n  twyfelagtige  geval:  teen  die  einde  van  die  gedig  gebruik  die  digter  'n 
metafoor  wat  Finn  hom  genoodsaak  ag  om  te  "verklaar":  "uit  uit  die 
rinkelende  hawe  uit"  (reël  221)  word  "out  out  of  the  rippling  harbour  out". 
Deur  die  geluid  van  tros  en  ankertoue  na  water  te  verplaas,  deur  die 
geroesemoes  óm  'n  tewaterlating  te  verdoesel,  het  die  "akoestiese" 
metafoor  in  die  slag  gebly. 

'n  Ander  twyfelagtigheid  kom  voor  in:  "los  is  die  skakels  van  die  dink"  (reël 
134)  en  "loosened  are  the  shackles  of  thought".  Hierdie  tipiese  Van  Wyk 
Louw-konkretisering  van  die  abstraktum  kon  liewer  "links"  of  "nexus" 

gewees  het.  Alhoewel  "skakels"  en  "shackles"  etimologies  gelyk  is,  het 
elkeen  'n  eie  semantiese  ontwikkeling  deurgemaak.  En  bepaald  wou  die 
digter  nie  met  "skakels"  'n  moeisaamheid,  'n  beperking  of  'n  slepende 
voortgang  aandui  soos  "shackles"  dit  doen  nie. 

Die  digter  se  gewoonte  (dwarsdeur  Tristia)  om  sy  eie  woordkoppelinge  te 
maak  (waardeur  hy  dan  'n  nuwe  grammatikale  eenheid  skep),  bring  soms  'n 
dilemma  vir  die  vertaler  mee.  Wat  doen  'n  mens  bv.  met  iets  soos  "en 
toelaat-van-dink  / is  Vlam"  (reël  180)?  "And  freedom  of  thought  / is 
Flame"  gee  aan  die  "toelaat-van-dink"  (nog)  'n  abstraksie  wat  God  se  on- 
middellike  bemoeienis  met  hierdie  mensegawe  neutraliseer.  Sien  ook  reël  56 
waar  "suiwer-tog-te-wete  / te  kan  wees"  'n  verskeidenheid  van  suggesties 
prysgee  met  "to  be  pure  / yet  known".  Elders  egter  is  daar  wel  'n  sukses:  in 
reël  186  waar  "hand-om-keer"  "hand's  turning"  word. 

Metaforiek  wat  in  die  nuwe  taalkunde  soms  as  'n  "nie-ernstige"  of  selfs 
"parasitiese"  vorm  van  taal  geringskat  word,  bly  'n  toetssteen  vir  die  digter 
se  skeppende  en  presiserende  vermoë.  Die  knap  beeldemaker  sal  op  vernuf- 
tige  wyse  deur  'n  metafoor  of  vergelyking  'n  oortuigende  verskuiwing  van 
die  grammatikale  en  logiese  verhoudings  tussen  dinge  kan  bewerkstellig. 

In  die  opvallende."vlermuis"-passasie  (reëls  71  —78)  is  daar  'n  hele  register 
van  basiese  vertaalprobleme!  "Vlermuise  hang  / soos  vye  / aan  'n  tak  / 
voor  hierdie  oog,  / roer  teen  die  dak,  / begin  uitdye  / / breek  / raak  oop  ..." 
"The  bats  hang  / like  figs  / on  their  twigs  / before  this  eye,  / move  against 
the  roof,  / begin  to  fly  / / widen  / burst  open  ..."  Noukeurigheidsonthalwe 
kon  "on  their  twigs"  liewer  "on  a twig"  gewees  het.  Die  metaforiese 
werkwoord  "uitdye"  is  méér  as  "begin  to  fly",  want  dit  veronderstel  'n  hele 
proses  van  beweging,  van  groter  word,  van  uitswel,  en  sluit  dus  aan  by  die 
"vye"  van  vroeër  wat  metafories  so  skerp  deur  die  digter  gevisualiseer 
word.  En  "breek"  is  nie  "widen"  nie. 

'n  Metriese  oorweging  lei  die  vertaler  soms  tot  'n  onnoukeurigheid,  waar 
"flakker"  (reël  69)  tot  "flicker"  gedegradeer  word.  'n  Brand  met  op- 
skietende  vlamme  is  darem  ver  verwyder  van  'n  bedeesde  klein  kers- 
flikkering,  soos  in  "flicker". 

In  reël  94  word  "Hierdie  gekeerde  lewe  is  myne"  "This  stunted  life  is  mine", 
wat  'n  ongeoorloofde  kwaliteit  aan  die  digter  se  lewe  gee,  veral  as  'n  mens 
terugkyk  na  die  vorige  verskomponent  waar  daar  duidelik  sprake  is  van  die 
"ek"  as  "enkele  oog"  en  "puur  intellek".  Is  hierdie  "gekeerde"  lewe  wat 
nou  geleef  moet  word,  nie  eerder  'n  omgekeerde  lewe,  dus  'n  "checked  / 
reversed  / prevented  life"  nie? 

Die  begrip  pyn  is  'n  ou  bekende  in  Van  Wyk  Louw  se  oeuvre.  In  hierdie 
gedig  kom  dit  in  verskeie  betekenisse  voor  (reëls  27,  156,  160,  161,  164,  169, 
173)  — soms  fisies  en  persoonlik,  soms  as  'n  kenmerk,  'n  "ervaring"  van  die 
godheid,  'n  kosmogenetiese  krag.  Reëls  159—  160  lui  soos  volg:  "—  Where 
is  a grief  like  mine?  look,  everyone!  / One  knows  your  pains:  of  His  you  can 
know  none:",  waar  pains  'n  sterk  vraagteken  uitlok.  Sou  die  vertaler  hier 

spesifiek  na  "care,  trouble  or  effort"  wou  verwys,  dus  'n  veel  minder  skerp 
soort  painl  'n  Veralgemening  wat  'n  vervlakking  word,  sou  'n  mens  kon  sê, 
sonder  om  die  verdwyning  van  die  Totius-aanhaling  by  te  reken. 

Van  Wyk  Louw  gebruik  'n  gevarieerde  sisteem  van  aksentuering  in  hierdie 
gedig,  soos  natuurlik  ook  dwarsdeur  Tristia.  Sonder  om  onbiltik  te  wees, 
kan  'n  mens  beweer  dat  die  vertaler  hier  nogal  struikel.  Let  bv.  op  reël  20 
waar  die  spesifieke  in  die  algemene  oorgaan.  Hoofletters  het  ook  'n 
bepaalde  en  soms  kardinale  rol  te  speel  en  gelukkig  volg  die  vertaler  die 
digter  as  laasgenoemde  skryf:  Wese,  Gees,  Warende,  Liefde,  Glasgesig, 
Aangesig,  Syne.  Maar  ongeoorloofde  hoofletters  (reëls  19,  21,  121,  153)  is 
nie  aanvaarbaar  nie. 

Terloops,  as  "Protecting"  vir  "Warende"  aangebied  word,  is  dit  mis.  Die 
teenwoordige  deelwoord  as  abstrakte  snw.  dui  op  die  voorafgaande 
"Gees"  — die  skeppende  beginsel  wat  steeds  aktief  bty,  wat  nooit 
"toegesneeu"  sal  word  nie  (reël  131).  Duidelik  wil  hierdie  gees  eerder 
wandering  of  haunting  of  selfs  never  resting  wees! 

Onder  die  referensiële  woorde  is  die  modale  bywoord  tog  steeds  'n 
lastigheid.  (Die  HAT  gee  vir  "tog"  elf  betekenisse!)  Kyk  bv  na:  "vaar  in  'n 
skip,  'n  bepaalde  / en  gaan  tog  nie  self  bepaal  word"  (reëls  45—46)  en 
"voyage  in  a ship,  a defined  thing  / that  will  not  itself  be  defined",  of  "Veel 
weet  ons  tog:  ..."  en  "Much  do  we  know"  (reël  150). 

In  verskomponent  18  waar  dit  gaan  om  die  ou  stede  wat  onder  "yskappe"  lê 
en  "náwater  is,  opdrifsel  is,  moraine,  ktiphoop  ..."  (reël  113),  word  die 
tipiese  Afrikaanse  náwater  verontagsaam  met  die  aanbieding  van  twee  ver- 
wante  woorde  vir  opdrifsel,  nl.  flood-debris  en  driftwood.  As  'n  mens  HAT 
se  definisie  van  nawatertjies  (Kteurl.)  "laaste  wyndruppeltjies"  (HAT,  1979, 
p 729)  ter  sake  vind,  kom  'n  hele  stel  semantiese  moontlikhede  na  vore.  In 
sy  ongepubliseerde  artikel  bv.  sien  Lindenberg  náwater  as  "'n  woord  met 
assosiasies  van  geboorte". 

Een  van  die  ergste  mistastings  kom  aan  die  einde  van  die  gedig  voor.  Die 
verruklike  reëls  waarmee  die  laaste  verskomponent  begin  (230  — 231),  lui: 
"'n  voël  roep  in  die  nag  in:  / nie  nagtegaal  maar  onrus,"  wat  word  "A  bird 
calls  into  the  night:  / the  nightingale  yet  uneasy,".  Die  ontkenning  in  reël 
231  word  hiermee  te  niet  gedoen,  want  nou  word  die  onrus  aan  die 
nagtegaal  gekoppel,  asof  hý  "uneasy"  is.  Maar  die  digter  sê  beslis  dat  hier- 
die  voël  nie  'n  nagtegaal  is  nie,  maar  iets  anders.  'n  Voël  wat  onrus  heet  en 
wat  "uitskreeu"  na  wat  anders  as  wat  hy  nou  is,  nl.  'n  toestand  van 
heiligheid  en  volledigheid.  Toegegee:  sintaksis  en  kriptiek  maak  dit  hier  vir 
die  vertaler  baie  moeilik."’ 

8 

Met  voorbehoude  en  met  meningsverskille  en  al  het  'n  mens  tog  waardering 
vir  Hugh  Finn  se  uiters  dappere  poging. 

Hy  kon  "vry”  optree  ook  in  die  sin  dat  hy  hom  nie  in  die  beklemmende  voor- 
skrif  van  'n  ekwivalente  sillabetelling  gedv^ing  het  nie.  Waar  dit  wél  gebeur 
dat  die  aantal  lettergrepe  per  reël  gelyk  is,  kom  dit  ongedwonge  en  spon- 
taan  voor.  Maar  'n  enkele  keer  of  wat  het  hy  by  sleutelwoorde  'n  fonetiese 
ooreenkoms  tussen  die  twee  tale  nagestrewe  en  daardeur  'n  nuanse 
opgeoffer. 

Dit  bly  'n  feit:  "The  basis  of  the  act  of  translation  is  not  the  original  text,  but 
rather  the  representation  of  the  text  that  is  eventually  generated  in  the 
translator's  mind".*^’  Daarom  het  ook  hierdie  vertaler  sy  eie  persoonlike  ak- 
sent  geplaas  op  'n  proses  wat  wesentlik  net  "an  act  of  communication"  is. 
Sonder  om  hom  te  na  te  kom,  kan  'n  mens  Erbe  se  enigsins  guitige  definisie 
van  die  ware  vertaler  op  hom  toepas:  "a  typical  intellectual-artistic  talent  ... 
a hermaphrodite:  uniting  a feminine  conceiving  soul  with  a masculine  pro- 
ducing  one."^^’ 

Alhoewel  Finn  se  "Great  ode"  dus  as  'n  heel  persoonlike  poging  aangemerk 
kan  word,  is  dit  ook  waardevol  omdat  dit  die  menige  slaggate  van  die  ver- 
taalhandeling  so  opvallend  illustreer.*^’ 

Die  Afrikaanse  en  veral  die  letterkundig-georiënteerde  leser  het  die  voordeel 
dat  hy  die  bronteks  in  die  groter  "filosofie"  van  Van  Wyk  Louw  se  hele 
skepping  kan  plaas.  Vir  feitlik  alle  Engelse  lesers  sal  "Great  ode"  'n 
geïsoleerde,  self-genererende  en  self-afsluitende  geval  wees.  'n  Mens  hoop 
dat  ook  húlle  onder  die  indruk  sal  kom  van  'n  diepsinnige  en  eklektiese 
kunswerk  wat  bo  die  lokale  uitstyg  en  in  eie  reg  as  'n  grootse  gedig  beskou 
kan  word. 

Ten  spyte  van  die  groot  tematiese  verskeidenheid  wat  die  gedig  dra,  word 
daar  deur  jukstaposisie  en  koherensie  'n  sterk  interafhanklikheid  van  die 
onderdele  geskep.  Gelukkig  het  Finn  se  glipse  en  mistastings  hieraan  nie 
beduidende  afbreuk  gedoen  nie. 

Hierdie  vertaler  het  dit  met  medium  én  stof  gelukkig  getref.  Van  'n 
onversoenbaarheid  tussen  die  onderskeie  grammatikale  sisteme  is  daar  nie 
juis  sprake  nie.  Die  familieverwantskap  van  Afrikaans  en  Engels  as  Ger- 
maanse  tale  het  morfologiese  (en  spesifiek  metriese)  voordele  ingehou. 
Maar  'n  mens  wonder  tog  hoe  "Groot  ode"  sou  gevaar  het  as  die  doeltaal  'n 
agglutinerende  taal  soos  bv.  Fins  was! 

Van  die  drie  betrokkenes  by  die  vertaalhandeling,  nl.  die  skrywer,  die  ver- 
taler  en  die  leser,  kan  laasgenoemde  wel  sy  profyt  doen  met  hierdie  poging. 
Die  ontvangs  van  soveel  deurwrogte  wysheid  in  'n  enkele  gedig  — én  in  sy 
eie  taal,  'n  taal  met  eie  musiek  en  kadans  — behoort  'n  verheffende  ervaring 
vir  die  Engelse  leser  te  wees. 

VOETNOTE 


1)  Standpunte  755,  Jg  34,  No  5,  Oktober  1981,  pp  2—8. 

2)  Alle  verwysings  is  na  die  teks  van  "Groot  ode"  in  N.P.  van  Wyk  Louw,  Versamelde 
gedigte,  Tafelberg/Human  en  Rousseau,  Kaapstad  1981.  Die  gedig  verskyn  op  pp 
322  — 332  en  is  deur  my  genommer  (reëls  1 tot  234). 

3)  F.I.J.  van  Rensburg,  SubHeme  ambag,  Tafelberg,  Kaapstad  1975,  p 5 en  passim. 

4)  Robert  de  Beaugrande,  Factors  in  a theory  of  poetic  transiating,  Van  Gorcum, 
Assen  1978,  p 98:  "The  translator  must  be  not  only  bilingual,  but  completely 
bicultural,  and  dictionaries  and  informants  must  be  only  marginal  aids  for  confirming 
the  translator's  own  knowledge  and  experience." 

5)  Vir  'n  beskouing  oor  die  "peculiar  genius"  van  die  digter  én  van  sy  taal  as 
struikelblokke  in  die  soeke  na  'n  goeie  vertaling,  sien  Wilbur  Marshall  Urban, 
Language  and  reaiity  — the  philosophy  of  language  and  the  principles  of  sym- 
bolism,  George  Allen  & Unwin,  Londen,  en  Macmillan,  New  York  1961,  p 738. 

6)  De  Beaugrande,  ibid.,  p 38. 

7)  George  Steiner,  The  Penguin  Book  of  modern  verse  translation,  Penguin  Books 
Ltd.,  Harmondsworth  1966,  p 21. 

8)  V.N.  Webb,  Taalkundige  grondslae  van  vertaling  in  F.I.J.  van  Rensburg  (red.)  Die 
kunswerk  as  taal  (vir  die  RGN,  Publikasienommer  46),  Tafelberg,  Kaapstad  1975,  p 
146. 

9)  W.  Kempen,  Woordvorming  en  funksiewisseling  in  Afrikaans,  Nasionale 
Boekhandel,  Kaapstad  1962,  p 265. 

10)  Ek  bedank  my  oud-kollega,  Ernst  Lindenberg,  vir  insae  in  sy  nog  ongepubliseerde  ar- 
tikel:  "Groot  ode  — 'n  leesverslag" , waarin  hy  oor  die  "vry"-verwysing  skryf:  "In 
die  bruidsmistiek  van  die  Katolieke  Kerk  skuil  'n  ambivalente  menslike  spel:  hoewel 
God  nie  self  daaraan  deelneem  nie,  word  hy  in  die  seksuele  sublimasie  betrek  tot 
vry-objek".  (MS,  p.  9) 

11)  Een  van  die  vernuftigste  ontledings  van  die  taalmiddele  in  hierdie  slotstrofe  is  te  vind 
in  lan  Raper  se  Aspekte  van  self-dekonstruksie  in  'Groot  ode',  Tydskrif  vir  let- 
terkunde,  Jaargang  XXIV,  No.  2,  Mei  1986,  pp  69—70. 

12)  De  Beaugrande,  ibid.,  p 25. 

13)  Helmut  Erbe,  The  violet  in  the  crucible:  on  translating  poetry,  Rhodes  University, 
Grahamstown,  1964,  p 14. 

14)  Vir  'n  insigryke  beskouing  oor  die  verskillende  interne  en  eksterne  getuienisse  wat 
die  interpretasie  van  'n  literêre  werk  beïnvloed,  sien  Stein  Haugom  Olsen,  The  struc- 
ture  of  Uterary  understanding,  Cambridge  University  Press,  Cambridge,  ens.  1978, 
passim.  As  'n  mens  hierdie  skrywer  se  maatstawe  vir  die  waardering  fen  begrip  van 
die  literêre  werk,  nl.  "preciseness,  coherence,  relevance,  complexity  and  interest" 
(p  214  e.v.)  op  "Groot  ode"  toepas,  besef  jy  waarom  hierdie  gedig  vir  geslagte  lesers 
so  fassinerend  gebly  het. 

Magda  Lombard 

Intertekstualiteit  en  vervanging  in  die  digkuns  van 
Breyten  Breytenbach  n.a.v.  twee  gedigte  uit 
Voetskrif 


Breytenbach  se  poësie  is  'n  poësie  van  veelduidende  beelde,  dikwels 
moeilik  interpreteerbaar.  Daar  is  ook  in  sy  werk  'n  digverweefde  inter- 
tekstualiteit,  sodat  beelde,  frases  en  selfs  verse  herhaaldelik,  soms  met 
variasies,  in  verskillende  gedigte  in  dieselfde  bundel  voorkom,  wat  dui  op 
die  hegte  eenheid  van  die  bundel.  Maar  dié  intertekstualiteit  strek  ook  oor 
die  grense  van  bundels  heen,  sodat  ons  selfs  in  verskillende  bundels  her- 
haling  van  dieselfde  beelde,  frases  en  segswyses  kry.  Só  vorm  Breytenbach 
se  hele  oeuvre  'n  eenheid. 

Mukarovský  (1975:  17)  wys  daarop  dat  die  trefkrag  van  die  taal  deur 
herhaalde,  alledaagse  gebruik  verflou,  sodat  dit  nie  meer  opval  nie,  en  dat 
dit  die  taak  van  die  digter  is  om  deur  "a  certain  violence  against  language" 
die  poëtiese  taal  "on-alledaags"  te  maak,  dit  te  de-outomatiseer,  sodat  dit 
weer  sal  tref.  Dit  is  presies  wat  Breytenbach  doen  as  sy  verse  'n  totaal 
onverwagte  wending  neem  deur  die  gebruik  van  'n  onverwagte  en  soms 
moeilik  verklaarbare  beeld.  Om  net  een  voorbeeld  hiervan  te  noem:  In 
"mens"  in  die  bundel  Voetskrif  staan: 

"kyk  hoe  skitterblink  die  aarde  die  beenboord 

die  erfenis." 

Beenboord  is  hier  treffend  omdat  dit  ongewoon  en  'n  onbekende  woord  is. 
Deur  vervanging  * kan  ons  die  vers  verander  na: 

"kyk  hoe  skitter  die  aarde,  die  vrugteboord 

die  erfenis." 


Vrugteboord  roep  assosiasies  op  met  die  paradys,  die  eintlike  erfenis  van 
die  mens,  maar  dit  is  ironiese  assosiasies,  want  wat  wél  in  die  gedig  staan, 
is  beenboord,  wat  dui  op  geraamtes,  op  dood,  op 


"die  der  miljoene  kadawers  wit  en  ewig" 

— en  ewig  staan  hier  in  die  ongewone  sin  van  nie-onsterfHk,  of  van  ewig 


*Vervanging  is  'n  begrip  wat  ek  kry  van  prof.  T.T.  Cloete  en  wat  deur  hom  uitvoeriq  bespreek 
word  in  Cloete  (1982). 

gestorwe,  sodat  beenboord  sê:  die  mens  wat  ewige  geluk  in  die  paradys 
móés  smaak,  erf  nou  slegs  die  ewige  dood. 

Só  de-outomatiseer  Breytenbach  sy  poësie  met  sy  eiesoortige  taalgebruik 
en  laai  hy  sy  ongewone  beelde  met  'n  rykdom  van  betekenis-assosiasies. 
Om  die  intertekstualiteit  van  dié  poësie  aan  te  dui  en  die  vervangings- 
verskynsel  te  illustreer,  bespreek  ek  twee  gedigte  uit  Voetskrif. 

15  "(fragment)"  en  18  "(fragment  ii)"  is  twee  gedigte  wat  mekaar  aanvul  en 
verklaar;  sekere  beelde  kom  in  albei  voor,  en  feeds  die  titels  wys  die  ver- 
vangingsverhouding  uit.  Die  feit  dat  Breytenbach  sulke  aanvullende  of 
wederkerig-vervangende  gedigte  nie  direk  ná  mekaar  plaas  nie,  maar  skei 
deur  ander,  is  'n  baie  nadruklike  manier  waardeur  hy  die  aandag  op  in- 
tergedigtelike  kommunikasie  vestig: 

15  (fragment) 

(1)  die  lappie  lug  bo  die  hoë  luik 

(2)  nou,  hierdie  vlugtende  uur 

(3)  wanneer  daar  min  verskil  is  tussen  trein  en 

uil 

(4)  — die  een  se  roep  so  huiwerig  soos  die 

ander  — 

(5)  tussen  dagstol  en  daal,  tussen  hond  en  wolf, 

(6)  is  'n  lappie  lug  van  die  kosbaarste  stof 

(7)  so  blou,  so  rein  dat  jy  die  diepte  nie  kan 

peil  nie  — 

(8)  so  diep  dat  dit  die  bewegende  soom  moet 

wees 

(9)  van  die  Prins  se  kleed; 

(10)  en  aans,  waar  die  bome  ophou, 

(11)  sal  hy  die  mantel  draai  om  geheel-en-al  ^ 

gehul 

(12)  in  die  voering  van  nagfluweel 

(13)  aan  die  venster  van  sy  beminde  te  klop; 

(14)  gehúl  is  minnaar  en  beminde, 

(15)  die  geklop  is  'n  maan; 

(16)  en  waar  hulle  gaan  lê 

(17)  daar  sal  haar  trane 

(18)  soos  juwele  in  die  voue  skitter; 

Vers  (2) 

nou,  hierdie  vlugtende  uur 

roep  assosiasies  op  met  vlugtige,  veral  in  verband  met  die  "nou". 
Vlugtende  het  ook  assosiasies  met  vlieënde,  wat  pas  by  die  hoë  frekwensie 
van  vliegbeelde  in  die  bundel.  Deur  hierdie  moontlikhede  word  selfs  die  tyd 
een  van  die  vlieënde  voorwerpe  waarvan  die  bundel  vol  is  — vlieënde  dinge 

wat  nie  met  die  hande  vasgevang  kan  word  nie.  Daarom  is  dit  ironies  as  die 
digter  in  5 "(vers  as  boodskapper)"  sy  beminde  vra: 

"bly  net  soos  ek  jou  nou  sien 

hóú  die  tyd  vir  ons  in  jou  hande  jou  mond." 

In  dié  "vlugtende  uur"  van  15  "(fragment)"  is  "daar  min  verskil"  (3)  onder 
andere 

(5)  tussen  dagstol  en  daal,  ... 

Mens  moet  die  ongewone  konstruksie  waarskynlik  verstaan  as: 

(5)  tussen  dagstol  en  nagdaal  (of  skemer  wat  daal) 

(Vergelyk  die  eerste  vers  van  18  ("fragment  ii)": 
wanneer  die  skemer  daal) 

Deurdat  daar  in  15(5)  egter  nie  gesê  word  wát  presies  daal  nie,  word  die  nag 
(as  negatiewe  faktor  teenoor  die  dag,  wat  bowendien  "stol",  dit  wil  sê 
behoue  bly)  as't  ware  uitgeskakel  om  die  situasie  so  gunstig  moontlik  te 
hou.  Hierdie  uitskakeling  is  op  sy  manier  'n  vorm  van  vervanging. 

In  (14)  staan  daar: 

"gehúl  is  minnaar  en  beminde" 
wat  ons  moet  lees  as: 

verenig  is  minnaar  en  beminde 

Die  klem  op  "gehúl"  dui  daarop  dat  die  woord  hier  'n  besondere  betekenis 
het.  In  (11)  kom  "gehul"  voor  in  sy  normale  betekenis  van  toegemaak 
wees,  bedek  wees  deur: 

(11)  sal  hy  die  mantel  draai  om  geheel-en-al  qehu! 

(12)  in  die  voering  van  nagfluweel 

(13)  aan  die  venster  van  sy  beminde  te  klop 

"Gehúl"  in  (14)  lyk  asof  dit  hier  optree  in  die  funksie  van  'n  voornaamwoord 
wat  tot  verlede  deelwoord  gemaak  is  — die  minnaar  en  beminde  is  nie  meer 
hy  en  sy  afsonderlik  nie  — hulle  is  tot  eenheid  gemaak,  tot  hu/  gemaak,  en 
daardeur  tegelyk  beskerm  (gehul).  Sulke  woordskeppinge  kom  by  Breyten- 
bach  dikwels  voor,  meestal  met  'n  aksent  wat  hy  op  die  soort  woord  plaas. 
In  plaas  van  vervanging  kry  ons  hier  'n  teleskopering  van  woorde  of 
betekenisse,  'n  simultane  aanbieding  nietemin  soos  in  die  geval  van  ver- 
vanging.  Dit  is  'n  voorbeeld  van  die  "min  verskil"  (3)  tussen  woorde  waarop 
die  ganse  uitgebreide  taalavontuur  van  Breytenbach  berus. 

Die  "voue"  in  die  slotvers  moet  dan  verstaan  word  as  die  gesamentlike 
"hulsel"  van  die  twee  geliefdes.  Ons  kom  hierdie  "voue"  herhaaldelik  in  die 
gedigte  van  Breytenbach  teë. 

Die  onderhawige  gedig  is  'n  baie  mooi  voorbeeld  van  Breytenbach  se  ryke 
taalverbeelding. 


In  verskeie  opsigte  kan  18  "(fragment)"  deur  15  "(fragment)"  aangevul 
word  op  grond  van  ooreenkoms  en  kontrastering: 

18  (fragment  //) 

(1)  wanneer  die  skemer  daal 

(2)  wanneer  dit  tweelig  is 

(3)  net  voor  nagbreek 

(4)  dan  begin  die  koninkryk  van  die  geliefde 

(5)  en  haar  minnaar  dáár 

(6)  'n  koninkryk  waar  aandvoëls  vertél 

(7)  en  die  deurleefde  wêreld  'n  tempelkamer  word 

(8)  die  hart  is  dan  'n  vuur 

(9)  wat  genoeg  van  'n  gloed  en  'n  hitte  gee 

(10)  vir  die  een  om  by  die  ander 

(11)  ín  te  gaan 

(12)  totdat  die  morester  — 'n  groen  valk  — 

(13)  hoog  aan  die  ryk  se  grens 

(14)  by  die  verste  tolposte 

(15)  kom  waarsku; 

(16)  maar  wanneer  die  beminde  beminde  'n  afwesige  is 

(17)  dan  sit  die  dromer  alleen 

(18)  sy  bespiegelinge  te  mediteer 

(19)  en  wag  vir  sy  verlangens 

(20)  om  te  rook  en  as  te  word 

(21)  — die  hart  is  'n  vuur!  — 

(22)  is  hy  met  die  móre 

(23)  van  waarheid  en  gewaarwording  sku, 

(24)  met  'n  bietjie  geluk  nog  slégs  'n  vlam 

(25)  wat  deur  die  dood 

(26)  verbrand  mag  word: 

(27)  waarlik,  nag  en  dag  is  één 

(28)  verloop 

(29)  van  die  twee; 

In  18(1—3)  word  die  skemeruur  geteken  soos  in  15(5): 

(1)  wanneer  die  skemer  daal 

(2)  wanneer  dit  tweelig  is 

(3)  net  voor  nagbreek 

Die  beskrywende  term  tweelig  in  (2)  is  klaarblyklik  'n  verafrikaansing  van 
"twilight".  In  die  lig  van  "dagstol  en  daal"  15(5)  hierbo  het  dit  ook  betrek- 
king  op  die  dubbele,  tweeledige  ligskakerings  van  die  dag  wat  sterf  en  van 
die  skemer  wat  aangroei.  Die  skemer  het  immers  'n  gloed  van  sy  eie.  Die 
probleem  van  tweelig  word  in  die  laaste  verse  opgelos: 

(27)  waarlik,  nag  en  dag  is  één 

(28)  verloop 

(29)  van  die  twee 

Hierdie  "tweelig”  word  tipiese  verskynsel  van  Breytenbach  se  poësie,  wat 
die  ineer7loop  van  twee  sake,  dit  wil  sê  twee  woorde,  is. 

Nagbreek  in  (3)  is  'n  paradoksale  vervanging  van  dagbreek.  Die  gunstige, 
kreatiewe  van  die  dagbreek  word  nou  oorgedra  op  die  nag,  as  'n  positiewe 
tyd  vir  die  liefde.  Mens  kan  18(1)  — (3)  dus  selfs  só  lees; 

(1)  wanneer  die  skemer  daal 

(2)  wanneer  dit  tweelig  is 

(3)  net  voor  die  aa/ibreek  (van  die)  nag 

Ook  in  18  is  daar  'n  geliefde  en  haar  minnaar  (4)/(5),  en  ook  hulle  word  één 
— soos  in  15  die  hy  en  sy  gehú!  word: 

(9)  wat  genoeg  van  'n  gloed  en  'n  hitte  gee 

(10)  vir  die  een  om  by  die  ander 

(11)  ín  te  gaan 

Hierdie  een-word  van  dag  en  nag,  van  bemindes  én  van  woorde  self,  herin- 
ner  aan  3.9  in  Lotus,  waar  twee  sake  ook  in  een  verloop: 

in  die  eeA7-loop  van  die  reier  huiwer  die  tweebeen  oor  die  water 
Vanaf  (16)  is  daar  'n  wending  in  die  gedig  — dan  is  die  geliefdes  nie  meer 
één  nie,  maar 

(16)  ...  wanneer  die  beminde  beminde  'n  afwesige  is 

(17)  dan  sit  die  dromer  alleen 

Die  herhaalde  vorm:  "beminde  beminde"  (wat  ook  in  5 "(vers  as  bood- 
skapper)"  en  in  Lotus  in  3.19  "(nagvy)"  voorkom)  is  juis  'n  intensivering  van 
die  afwesige  beminde  — 'n  vreemde  soort  tweedeligheid  waarmee  Breyten- 
bach  werk,  of:  in  plaas  van  met  vervanging,  werk  hy  met  duplisering,  waar 
die  duplisering  dan  juis  die  ontbrekende  simboliseer. 

Hier  sit  die  dromer 

(19)  en  wag  vir  sy  verlangens 

(20)  om  te  rook  en  as  te  word 

Vers  (20)  is  'n  ongewone  formulering  vir: 

om  rook  en  as  te  word 
Deur  die  invoeging  van  te 
(20)  om  te  rook  en  as  te  word 

word  'n  afsonderlike,  sterk  benadrukte  stadium  in  die  verflouing  van  die 
hoop  op  vervulling  van  sy  verlangens  aangedui.  In  (8)  as  die  minnaars  één 
word,  lui  die  vers: 

die  hart  is  dan  'n  vuur 

Maar  as  hulle  geskei  is,  wag  die  dromer  vir  sy  verlangens 
(20)  om  te  rook  ... 

(met  ander  woorde  — die  vuur/verlangens/rook  smeul  nog)  en 

(20)  ...  en  as  te  word 

(die  vuur/verlangens  is  nou  dood). 

Deur  die  gebruik  van  die  infinitief  [te  rook)  in  plaas  van  die  selfstandige 
naamwoord  rook,  word  die  stadia  in  die  verflouing  van  die  hoop  op  geluk 
konkreet,  geïntensiveerd  verbeeld. 

Hierdie  verskillende  stadia  van  'n  vuur  se  uitbranding  word  herhaal  in  (21 ) — 
(26) 

(21)  — die  hart  is  dan  'n  (A)  vuur\  — 

(22)  is  hy  met  die  móre 

(23)  van  waarheid  en  gewaarwordinge  sku, 

(24)  en  met  die  bietjie  geluk  (B)  nog  slégs  'n  v/am 

(25)  wat  deur  die  dood 

(26)  (C)  verbrand  mag  word; 

Dit  is  'n  tipies  Breytenbachse  soort  herhaling  (vervanging)  in  'n  poging  om 
die  juiste  en  beste  poëtiese  vorm  te  vind. 

Wilhelm  Jordaan 
Familiesaak* 


Onse  Here  Jesus  had  hoere  en  skandes  in  sy  familie,  ja. 
Daar  was  Ragab,  ]a,  en  Batseba 
se  ding  met  koning  Dawid 
wat  ons  bring 
by  Salomo: 

die  sewehonderd  vroue  en  die  hooglied 
oor  borste  soos  lammers 
tweelinge  van  'n  gemsbok,  ja. 

Seker  hoekom  die  Seun  van  die  Mens 
soveel  Genade  het  met  mens; 
sy  familie  wat  met  liefde 
skande  maak. 


Genese 


My  woorde  is  soos  ek 
in  sonde  ontvang  en  gebore 
'n  erfsonde 

uit  Adam  en  Eva  se  geslag 
om  met  die  skryfsaad 
van  my  sinlike 
menslike 
aard 

mens  te  raak. 

Duld  dan  die  genetika  van  my  gedig 
die  ingeskryfde  dubbelnatuur 
om  met  singenot  en  glo  in  God 
alles  wat  ek  is  te  rym 
in  'n  verseformulier. 

So  sal  ek  oor  my  woorde  heers 
soos  die  Woord  verlang 
in  Genesis. 


Uit  die  bundel  Digterby  wat  eersdaags  by  Perskor  verskyn. 


S-j-u-u-t 


Die  geleerde  sit. 

Sy  pedagogiese  gat  jeuk 

van  verveling  en  teorie 

oor  gees  en  liggaam 

wat  één  is  tot  in  die  hol 

problematiek  van  werkpsigosomatiek. 

Konsekwensieel  pretendeer  hy 
hy  dink.  Dientengevolge 
krap  hy  sy  liggaam  op  die  plek 
gees  driftig. 

Mardelene  Grobbelaar 

'n  Interpretasie  van  die  montageverhaal  ''Vir  vier 
stemme”  in  Hennie  Aucamp  se  kortverhaalbundel 
Volmink 


Met  die  verskyning  van  Volmink  in  1981  was  talle  resensente  dit  eens  dat  die 
hoogtepunt  van  die  bundel  die  montageverhaal  "Vir  vier  stemme"  is. 
Bekende  literatore  het  dit  selfs  as  'n  meesterstuk  beskryf  wat  gereken  moet 
word  tot  van  die  allerbeste  prosatekste  wat  Hennie  Aucamp  nog  geskryf 
het. 

Die  geslaagdheid  van  die  vier  vertellinge  kan  waarskynlik  toegeskryf  word 
aan  die  hegte  integrasie  van  tegniek  en  tema  binne  'n  ingewikkelde  vertel- 
struktuur  waarin  die  mens  in  al  sy  kompleksiteit  en  met  sy  ineenstrengeling 
van  goed  en  kwaad  ontbloot  word. 

Die  gegewens  word  eksplisiet  as  komposisie  aangebied,  soos  blyk  uit  die 
voorsetsel  "vir"  in  die  oorkoepelende  verhaaltitel,  wat  die  klem  plaas  op  die 
werksaamheid  van  die  implisiete  outeur  wat  as  organiserende  instansie  sy 
verhaal  soos  'n  simfonie  met  tema  en  variasies  komponeer.  Dit  is  'n  kom- 
posisie  "vir  vier  stemme"  — stemme  wat  nie  altyd  harmonies  saamklink  nie, 
maar  wat  afwisselend  by  mekaar  aansluit,  mekaar  relativeer,  nuwe  aspekte 
na  vore  bring,  ander  bevestig  of  uit  'n  nuwe  hoek  belig. 

Om  die  "vier  stemme"  van  die  titel  sonder  meer  gelyk  te  stel  met  vier 
"vertellers",  sou  te  simplisties  wees.  Daarvoor  is  daar  aan  die  begin  reeds  te 
duidelik  blyke  van  twee  vertelvlakke.  So  word  die  ek-verteller  van  die  eerste 
gedeelte  byvoorbeeld  as't  ware  aan  die  leser  voorgestel  deur  'n  primêre 
verteller  wat  verslag  doen  oor  wat  'n  sekondêre  verteller  (in  hierdie  geval 
Toon  Lourens)  vertel:  "Die  hele  affêre  het  as  'n  grap  begin  (verte!  oom 
Toon  Lourens)"  (p.  56  — my  kursivering).  Dit  is  asof  die  primêre  verteller 
hier  'n  spreekbeurt  afstaan  aan  die  sekondêre  verteller. 

Vanaf  die  tweede  vertelling  is  dit  egter  die  primêre  verteller  self  wat  aan  die 
woord  is.  Die  alomteenwoordigheid  van  hierdie  oorkoepelende  vertel- 
lersfiguur  blyk  onder  andere  uit  vertellerskommentaar  soos  die  volgende: 
"Maar  daar  was  aande,  veral  oor  die  naweke,  wat  hulle  nie  laat  inbreek  het 
nie;  aande  waarop  die  emosie  'n  ander  fokus  wou  hê  as  boeke;  aande 
waarop  hy  verlate  was,  en  mense  wou  hê,  of  beter  gesê:  een  bepaalde 
mens.  Maar  dít  het  hy  te  /aat  besef'  (p.  61  — my  kursivering).  Die  verteller 
het  hier  duidelik  'n  groter  insig  in  die  gebeure  as  die  fokalisator,  Freddy 
McTavish,  — deels  omdat  hy  vanuit  'n  agternaperspektief  vertel.  Ook  in  'n 
beskrywing  soos  die  volgende  word  daar  duidelik  van  buite  af  gekyk  deur  'n 
verteller  wat  hom  van  die  verhaalkarakters  distansieer:  "Die  Van  Onselens 
sit  soos  vir  'n  portret,  doodstil,  asof  hulle  vergeet  het  van  die  koppies  in  hul 
hande.  Bokant  hulle  is  'n  stel  bokhorings  wat  oom  Frik  se  swaer  uit 

Duitswes  gebring  het:  koedoe,  gensbok  en  eland.  Hulle  sit  doodstil,  of  hulle 
bang  is  die  horings  gaan  op  hulle  val”  (p.  71). 

Meestal  tree  die  verteller  egter  heeltemal  op  die  agtergrond,  sodat  die  leser 
'n  visie  op  die  verhaalwêreld  kry  vanuit  hoofsaaklik  vier  verskillende  fokali- 
sasiehoeke.  Hoewel  die  leser  dus  telkens  vir  sy  interpretasie  van  die  gebeure 
in  'n  groot  mate  op  die  subjektiewe  belewenis  van  een  bepaalde  ver- 
haalkarakter  (onderskeidelik  Toon,  Freddy,  Beimen  en  Let)  aangewese  is,  is 
daar  tog  perspektiefwisseling  binne  die  tweede  en  vierde  vertelling.  In  die 
volgende  sitaat  is  daar  byvoorbeeld  'n  verskuiwing  van  Freddy  as  hoof- 
fokalisator  na  Beimen,  wat  slegs  in  'n  beperkte  mate  in  die  tweede  vertelling 
as  fokalisator  optree:  ''Beimen  se  hemp  is  oop  oor  sy  bors.  (Géén  hemp  bly 
toe  oor  sy  skof  en  breë  spiere  nie.)  En  dit  lyk  of  hy  nog  groter  swel  met 
Genoveva  wat  amper  broos  voor  hom  staan.  Hy  druk  haar  hand  te  styf  vas, 
en  hou  dit  lank  in  syne.  'Welkom,'  jubel  hy,  en  kyk  diep  in  haar  oë,  en 
bedoel:  welkom  in  mý  lewe;  en  sy  sein  dieselfde  boodskap  na  hóm  oor''  (p. 
63). 

Soos  Henriette  Roos^  aantoon,  laai  die  opeenvolging  van  teenstellende  en 
aanvullende  perspektiewe  die  verhaal  met  ironie  en  is  niemand  soos  hy  op 
die  oog  af  lyk  nie.  Trouens,  tematies  gaan  dit  juis  oor  die  onkenbaarheid  van 
die  mens  en  sy  onwilligheid  of  onvermoë  om  sy  medemens  te  verstaan  en 
hom  soos  hy  is,  te  aanvaar.  Aan  die  een  kant  word  die  karakters  in  hulle 
desperate  soeke  na  liefde  en  aanvaarding  uitgebeeld,  maar  terselfdertyd 
ontbloot  hulle  hulself  in  al  hul  liefdeloosheid  en  genadeloosheid  deur  hul  op- 
trede  teenoor  hulle  medekarakters.  So  verkry  die  Nijinski-motto  voor  ip-die 
bundel  — ''As  mense  net  meer  genade  het  met  mekaar,  sal  die  lewe  langer 
duur”  — veral  in  hierdie  verhaal  'n  ironiese  relevansie. 

Die  diskrepansie  tussen  die  onskuldige  voorkoms  van  die  Boere  in  Die  Hoek 
(volgens  Freddy  is  hulle  "kind,  but  naive”  — p.  60)  en  hulle  ware  aard,  kan 
reeds  in  'n  groot  mate  aan  die  hand  van  'n  ondersoek  na  die  subtitels  van 
die  vertellinge  bepaal  word.  So  'n  ondersoek  toon  dat  die  subtitels  almal 
ironies  geïnterpreteer  kan  word. 

1 " 'n  Grap  is  'n  grap" 

Hierdie  subtitel  word  op  verskeie  maniere  geïroniseer. 

1.1  In  die  eerste  plek  is  Toon  se  woorde  aan  die  begin  van  die  vertelling 
besonder  ironies:  "Die  hele  affêre  het  as  'n  grap  begin  (vertel  oom  Toon 
Lourens);  'n  Boerepoets.  Want  sonder  grappe  sou  die  lewe  in  Die  Hoek  'n 
man  ondergekry  het”  (p.  56).  Na  voltooiing  van  die  leesaksie  besef  die  leser 
dat  dit  juis  as  gevolg  van  die  grap  is  dat  "die  lewe”  Freddy  letterlik 
"ondergekry”  het.  Sy  heimlike  vrees  — "But  will  I survive  the  Afrikaners” 
(p.  60)  — wat  gegrond  is  op  die  vraag  of  hy  sy  intellektuele  waardes  te 
midde  van  die  Boere,  wat  skynbaar  nie  veel  te  sê  het  nie,  sal  kan  behou, 

1.  Die  Oosterlig,  1/12/81. 

word  gerealiseer  as  die  einste  Afrikaners  deur  hul  genadeloosheid  sy  fisiese 
ondergang  bewerkstellig. 

1 .2  Verder  besef  die  leser  in  die  vierde  vertelling  dat  die  grap  allermins  on- 
skuldig  was,  omdat  dit  op  gewetenlose  wyse  deur  Let  beplan  is.  Haar 
motiewe  by  die  beplanning  van  die  grap  was  onsuiwer.  Hoewel  sy 
klaarblyklik  nie  juis  'n  hoë  dunk  van  Beimen  Botes  het  nie  ("Beimen  het  nie 
karakter  nie,  en  nog  minder  geld"  — p.  72),  voel  sy  tog  fisies  aangetrokke 
tot  hom.  Sy  voel  gekwets  omdat  hy  haar  ignoreer:  "Want  hy  kyk  haar  nie 
aan  nie.  Hy  kán  haar  nie  aankyk  nie,  vanweë  die  vlek  op  haar  gesig.  Vir  hom 
moet  dinge  volmaak  wees.  Hy  gru  vir  verminking;  vir  afwyking"  (p.  72). 
Haar  frustrasie  lei  tot  'n  vernietigingsdrang  ("Laat  gebreek  word,  iemand  of 
iets"  ■—  p.  72)  wat  direk  aanleiding  gee  tot  die  skynbaar  onskuldige  Boere- 
poets  met  sy  tragiese  gevolge. 

Dat  Let  alles  haarfyn  beplan  het  en  nie  sommer  op  die  ingewing  van  die 
oomblik  gehandel  het  nie,  blyk  onder  andere  daaruit  dat  sy  ten  spyte  van  die 
hitte  en  slange^  die  veld  instap  met  die  uitsluitlike  doel  om  aan  'n  manier  te 
dink  waarop  sy  haar  op  Beimen  kan  wreek.  Vir  haar  plan  vind  sy  'n  "ideale 
bondgenoot"  in  Toon  Lourens,  en  wel  om  die  volgende  uiters  veelseggende 
rede:  "Hy  het  ook  'n  aksie  teen  Beimen,  want  voor  Freddy  gekom  het,  was 
hy  en  Beimen  gedurig  bymekaar"  (p.  74  — my  kursivering).  Toon,  wat  op 
implisiete  wyse  sy  skuld  bevestig  deur  'n  "gemene  laggie"  (p.  74),  word  so 
bewuste  "medepligtige  en  getuie"  (p.  59)  in  haar  bose  komplot.  Die  woord- 
keuse  van  die  verteller,  naamlik  dat  Let  met  “dode/ike  selfversekerdheid" 
(p.  74  — my  kursivering)  handel,  en  die  feit  dat  sy  sadistiese  genot  put  uit 
Beimen  se  (onbewuste)  vernedering  (pp.  75—76)  stel  haar  verder  aan  die 
kaak.  Haar  totale  liefdeloosheid  en  genadeloosheid  blyk  egter  veral  uit  haar 
slotgedagte,  terwyl  sy  Freddy  se  verminkte  liggaam  help  uitlê,  naamlik:  "As 
dit  maar  Beimen  was.  Beimen  Botes  se  lyf"  (p.  77). 

1.3  Die  subtitel  word  verder  geïroniseer  deur  die  feit  dat  'n  grap  nie  meer 
'n  grap  is  as  dit  te  ver  gevoer  word  nie.  Hier  is  dit  oom  Frik  wat  hom  aan 
genadeloosheid  skuldig  maak.  As  Toon  en  Freddy  Beimen  betyds  van  die 
poets  wil  vertel,  weier  hy.  Hy  is  meer  as  'n  "sport";  trouens,  ook  by  hom  is 
daar  maar  min  sprake  van  liefde.  Hy  staan  byvoorbeeld  onsimpatiek  teenoor 
Let  se  verminktheid,  want  sy  reaksie  op  haar  siniese  aanmerking  dat  sy 
haarself  as  klaar  opgemaakte  nar  aan  'n  sirkus  kan  verkoop,  is:  "(Dit  was) 
...  so  hittete  of  oom  Frik  haak  af  met:  'Ja,  doen  dit  gerus,  dat  daar  'n  ekstra 
geldjie  kan  inkom'"  (p.  71).  Hy  verlustig  hom  selfs  in  'n  ander  se  vernede- 
ring,  want  hy  moedig  Beimen  aan  om  vir  Genoveva  te  skryf,  al  weet  hy  dat 
Beimen  "soos  'n  riet  bewe  as  hy  'n  vorm  moet  invul"  (p.  60).  Sy 

2.  Let  hier  op  die  Bybelse  konnotasie  van  die  hel  ("Die  hitte  val  van  alle  kante  af  aan,  van 
bo  en  van  die  grond  af")  en  die  versoeking  in  die  Paradys  met  die  gevolglike  verlies  van 
onskuld  — Let  gaan  uit  "juis  om  die  slange,  dat  hulle  nie  my  profyt  opeet  nie.  Ek  is  nie 
bang  vir  'n  slang  nie"  (p.  74). 

selfsugtigheid  blyk  ook  uit  sy  optrede  teenoor  die  jonger  boere;  “Daarom 
ontvang  hy  hulle  graag,  en  trakteer  hulle;  maar  van  die  lusern  in  sy  klipskuur 
staan  hy  nie  'n  enkele  baal  af  nie,  al  wil  wie  ook  wat  betaal"  (p.  71). 
Wanneer  oom  Frik  uiteindelik  daarop  aandring  dat  die  grap  aan  'n  einde 
moet  kom,  is  sy  besluit  weer  gegrond  op  selfsugtige  oorwegings.  Hy  is 
naamlik  "kwaad"  en  "gebelg"  (p.  65)  omdat  die  briefwisseling  sonder  sy 
medewete  geskied  het.  Trouens,  die  hele  Van  Onselen-gesin  was  "boos: 
die  hele  plan  was  hulle  s'n,  en  nou  sit  hulle  eenkant,  glad  nie  deel  van  die 
sports  nie"  (p.  76). 

1.4  Ten  slotte:  Die  woord  "grap"  oorskry  in  hierdie  vertelling  selfs  sy 
mees  pejoratiewe  betekeniswaarde  van  "'n  onaangename,  netelige 
toestand/iets  wat  bespotlik  is"  (H.A.T.,  p.  240).  Daar  is,  naamlik,  'n 
tragiese  verwikkeling  as  Freddy  selfmoord  pleeg. 

2.  "Aan  alles  moet  'n  einde  kom" 

Die  eerste  twee  subtitels  word  saamgetrek  deur  oom  Frik  se  woorde:  "'n 
Grap  is  'n  grap,  maar  aan  alles  moet  'n  einde  kom"  (p.  65).  Die  ironie  is  dat 
die  "grap"  by  die  uiting  van  hierdie  stukkie  lewenswysheid  lankal  reeds  ver- 
by  was.  Boonop  het  meer  as  net  die  grap  aan  'n  einde  gekom,  te  wete  Fred- 
dy  se  lewe,  wat  vir  die  grap  geoffer  is.  Die  tweede  subtitel  is  dus  terselfder- 
tyd  'n  ironiese  prefigurasie  van  Freddy  se  dood. 

3 "En  hadde  de  liefde  I"  en  "En  hadde  de  liefde  H" 

Ook  die  subtitels  van  die  laaste  twee  vertellinge  kan  ironies  geïnterpreteer 
word  in  die  lig  van  die  Bybelse  konnotasie  met  1 Korinthiërs  13,  waar  die 
lankmoedigheid  en  vriendelikheid  van  die  liefde  beklemtoon  word.  Veral  die 
volgende  gedeeltes  is  relevant:  "Die  liefde  is  nie  jaloers  nie  ...  handel  nie 
onwelvoeglik  nie,  soek  nie  sy  eie  belang  nie,  word  nie  verbitterd  nie,  reken 
die  kwaad  nie  toe  nie  ...  Dit  bedek  alles,  glo  alles,  hoop  alles,  verdra  alles." 
Hiervolgens  het  nie  een  van  die  verhaalkarakters  die  ware  liefde  nie,  veral 
nie  die  twee  wat  in  die  derde  en  vierde  vertelling  as  fokalisators  optree  nie. 

3.1  Beimen  oortree  byvoorbeeld  elke  wet  van  die  liefde  as  hy  sy  eie  ver- 
nedering  op  obsene  wyse  wreek  op  Freddy,  wat  self  'n  slagoffer  van  die 
ander  se  liefdelose  en  genadelose  optrede  was.  Deur  sy  homoseksuele  daad 
handel  hy  onwelvoeglik;  hy  is  verbitterd  en  reken  Freddy  en  die  ander  die 
kwaad  toe. 

Ten  spyte  van  dié  genadelose  optrede  is  daar  egter  tog  subtiele  indikasies 
dat  hy  sterk  aangetrokke  tot  Freddy  voel: 

3.1.1  Voor  die  grap  ry  hy  al  volgens  Toon  in  die  middel  van  die  week  oor 
na  die  poskantoor  om  met  Freddy  te  gesels  — 'n  gebruik  wat  strydig  is  met 
die  gewoontes  van  die  ander  boere  in  Die  Hoek. 

3.1.2  Toon  en  Let  is  albei  jaloers  op  Beimen  en  Freddy  se  "Dawid  en 
Jonatan"-vriendskap  (p.  74)  — 'n  parallel  wat  natuurlik  'n  sterk  ironiese 
kleur  verkry  in  die  lig  van  hul  latere  verhouding. 

3.1.3  Hy  stil  sy  verlange  na  Genoveva  deur  hom  na  Freddy  te  wend:  "Dit 
was  wonderlik  om  met  Freddy  oor  Genoveva  te  praat.  Freddy  het  alles  ver- 
staan.  Hy  het  amper  nie  na  haar  verlang  nie,  solank  hy  by  Freddy  was:  sy 
was  skielik  so  naby"  (p.  69  — my  kursivering). 

3.1.4  Dit  is  met  gemengde  gevoelens  dat  Beimen  besef  dat  Freddy  en 
Genoveva  een  en  dieselfde  persoon  is  ("Hy  wou  hom  wreek  op  haar;  hy 
wou  haar  hê  — p.  70).  Dat  sy  wraak  die  vorm  van  'n  homoseksuele  daad 
aanneem,  is  veelbetekenend. 

3.1.5  Teen  die  einde  blyk  dit  selfs  dat  hy  nie  meer  tussen  Freddy  en 
Genoveva  onderskei  nie:  "Hy  wil  Genoveva  sien  voor  hulle  die  deksel  oor  sy 
gesig  skuif;  hy  wil  haar  gesig  skoon  sien,  sonder  smeersels  en  vals  hare"  (p. 
70  — my  kursivering).  Dit  is  'n  implisiete  erkenning  van  sy  meer  as 
platoniese  aangetrokkenheid  tot  Freddy. 

3.2  Let  het  ook  nie  die  ware  liefde  nie.  Sy  is  verbitterd  en  stel  haar  eie 
belang  voorop  wanneer  sy  haar  op  Beimen  wreek  deur  hom  te  verneder.  Op 
genadelose  wyse  ontsien  sy  selfs  nie  vir  Freddy,  wat  "soos  'n  broer"  (p.  72) 
vir  haar  is,  wanneer  sy  hom  as  wraakinstrument  gebruik  nie.  Trouens,  daar 
is  etlike  suggesties  dat  Let  bewus  is  van  Freddy  se  fisiese  aangetrokkenheid 
tot  Beimen.  Sy  twyfel  byvoorbeeld  nie  vir  'n  oomblik  daaraan  dat  Freddy 
hom  as  Genoveva  sal  laat  vermom  nie:  "'O,  hy  sal,'  lag  Let  met  dodelike 
selfversekerdheid,  'o,  hy  sal  wil'"  (p.  74).  Ook  haar  siening:  "...  hy  ken 
mense.  Ook  vroumense,  al  gee  hy  nie  regtig  vir  huHe  om  nie"  (p.  72  — my 
kursivering)  is  hier  ter  sake. 

Let  is  dus  in  die  posisie  om  te  weet  dat  sowel  Freddy  as  Beimen  kan  seerkry. 
Al  berou  wat  sy  teen  die  einde  toon,  is  dat  dit  nie  liewer  Beimen  was  wat 
dood  is  nie.  Sy  is  dus  liefdeloos. 

3.3  Nadat  Freddy  net  voor  sy  selfmoord  die  Genoveva-uitrusting  by  hulle 
kom  leen  het,  maak  elke  lid  van  die  Van  Onselen-gesin  'n  aanmerking  dat 
daar  iets  met  hom  skort,  dat  hy  bleek  is,  en  bewe.  Hierop  lewer  die  alom- 
teenwoordige  verteller  die  volgende  wrange  kommentaar:  "Nog  jare  later 
sou  die  Van  Onselens  hierdie  kort  gesprek  bly  herskep,  tot  in  die  fynste 
besonderheid  toe,  want  mense  hou  nou  eenmaal  daarvan  om  as  profeties 
aangesien  te  word"  (p.  76).  Hierdie  stelling  kan  binne  die  religieuse  verwy- 
singsraamwerk  van  die  verhaal  as  'n  implisiete  aanduiding  van  die  liefde- 
loosheid  van  die  hele  Van  Onselen-gesin  beskou  word,  veral  in  die  lig  van  1 
Korinthiërs  13:2:  "En  al  sou  ek  die  gawe  van  profesie  hê  ...  en  die  liefde  nie 
hê  nie,  dan  sou  ek  niks  wees  nie." 


53 


Aan  die  een  kant  word  die  mens  in  hierdie  verhaal  uitgebeeld  as  liefdelose 
enkeling  wat  hom  in  eie  belang  met  genadelose  verset  rig  teen  sy 
medemens.  Maar  aan  die  ander  kant  kan  die  mens  gesien  word  as  gemani- 
puleerde  wese  wie  se  lewenswyse  gerig  word  deur  bepaalde  menslike  voor- 
oordele,  en  wat  gedwing  word  om  sy  rol  end-uit  te  speel  in  'n  wêreld  waar 
die  relikte  van  'n  gewelddadige  verlede  (soos  die  fondasies  van  die  ou 
tolhuis  met  sy  assosiasies  van  bloedskande,  moord  en  selfmoord)  nog  te 
sien  is,  en  waar  "wonderlike  verhale  ...  party  bloedstollend,  van  donker 
drifte  in  die  mens  getuig"  (p.  61). 

Die  speelmotief  sluit  ten  nouste  aan  by  die  tema  van  die  onkenbaarheid  van 
die  mens,  die  insig  dat  niemand  is  soos  hy  op  die  oog  af  lyk  nie.  By  Let  gaan 
dit  om  'n  bewuste  rolvertolking.  In  die  eerste  plek  sien  sy  haarself  as  nar: 
"Ek  moet  my  verkoop  aan  'n  sirkus  as  'n  clown:  ek  is  al  klaar  opgemaak"  (p. 
71).  Dit  is  'n  siniese  beskouing  wat  'n  besondere  betekenis  verkry  binne 
breër  bundelverband.  Dit  verskil  byvoorbeeld  radikaal  van  Vaslav  Nijinski  se 
dagboek-inskrywing:  "Ek  is  God  se  nar."  En:  "'n  Nar  sonder  liefde,  het 
Vaslav  gesê,  is  nie  van  God  nie"  (Uit  "Vaslav  in  die  sneeu:  'n  collage",  pp. 
33  en  39).  In  die  lig  van  hierdie  siening  is  Let  as  liefdelose  nar,  by  implikasie 
dus  ook  Godloos.  Dit  is  dan  ironies  dat  die  tweede  rol  wat  sy  bewustelik  ver- 
tolk,  dié  van  'n  Bybelfiguur  is  wat  ten  nouste  met  Christus  geassosieer 
word:  "En  Let  speel  die  dienende  Martha,  'n  rol  wat  haar  aanvaarbaar  maak 
vir  almal,  af  en  toe  selfs  vir  Beimen  Botes"  (p.  73). 

Die  subtiele  grens  tussen  spel  en  werklikheid  blyk  wanneer  Freddy  soos-'n 
meisie  vermom  word:  "Hoe  later  dit  word,  hoe  onwerkliker  word  alles  vir 
Freddy:  speel  hy  iemand,  of  is  hy  uiteindelik  tuis  by  homself?"  (p.  64)  Hy 
het  dan  ook  'n  totale  gedaanteverwisseling  ondergaan:  "lets  snaaks  gebeur 
in  die  proses:  Freddy  verander  ook  van  binne-uit.  Hy  lag  koket,  sy  stem  ef- 
fens  hoër  as  gewoonlik,  van  pure  opgewondenheid;  en  sy  handgebare  raak 
vroulik"  (p.  75).  Dit  is  asof  hy  herbore  word.  Let  se  woorde  terwyl  sy  hom 
skeer,  is  in  hierdie  verband  veelbetekend:  "'Ek  wil  jou  gesig  glad  hê,'  sê  sy, 
'soos  die  boude  van  'n  baba'"  (p.  75).  En  dat  hy  en  Beimen  juis  die 
/Ca/7/ewals  dans,  is  glad  nie  toevallig  nie. 

Let  is  wel  in  'n  groot  mate  manipuleerder  in  die  veranderingsproses  wat 
Freddy  ondergaan.  Die  "donker  drifte"  is  egter  reeds  latent  in  hom 
aanwesig.  Hy  voel  byvoorbeeld  dadelik  tuis  in  sy  rol  as  Genoveva  en  kan  vir 
die  eerste  keer  spontaan  uiting  gee  aan  sy  gevoel  vir  Beimen. 

Dit  is  'n  verhouding  waarin  die  "volmink"-idee  neerslag  vind;  'n  verhouding 
waarin  opposisies  saamgetrek  word.  So  is  Freddy  byvoorbeeld  "volmaak" 
met  betrekking  tot  geestelike  aktiwiteite  (hy  bestee  sy  vrye  tyd  deur  goeie 
Engelse  letterkunde  te  bestudeer  en  deur  presiese  tekeninkies  van  die  plante 
en  diere  in  die  omgewing  te  maak).  Fisies  is  hy  egter  onvolkome 
("vermink"):  hy  ly  aan  asma  en  is  seksueel  afwykend.  Beimen,  daarenteen, 
is  fisies  volmaak,  maar  intellektueel  onvolkome. 

Binne  breër  literêre  verwysingsraamwerk  lyk  dit  asof  ons  hier  met  'n  soort 

Koki/Raka-teenstelling  te  doen  het,  "al  word  die  parallel  nie  in  alle 
besonderhede  deurgetrek  nie".^  Tog  is  daar  opvallende  ooreenkomste 
tussen  Freddy  (alias  Fifi)  en  Beimen  van  die  Aucamp-verhaal,  en  die  twee 
hooffigure  in  Van  Wyk  Louw  se  epos,  fíaka. 


1 Die  Koki/Freddy-parallel 

1.1  In  die  eerste  plek  kan  die  name  "Koki"  en  "Fifi"  klankmatig  met 
mekaar  verbind  word.  Albei  bestaan  uit  twee  oop  lettergrepe  en  vier  letters, 
waarvan  die  twee  klinkers  boonop  identies  is.  Beide  name  is  waarskynlik  om 
hul  klankwaarde  gekies. 

1.2  Bepaalde  fisiese  eienskappe  kom  by  sowel  Koki  as  Freddy  voor.  Ons 
lees  byvoorbeeld  van  Koki  se  "slank  gewrigte"  en  sy  "skoonheid  van  die 
lyf"  (p.  12).  Volgens  oom  Frik  is  Freddy,  "die  klein  Skotsman"  (p.  56) 
"amper  te  mooi  vir  'n  mansmens"  (p.  57). 

1 .3  Dit  is  egter  veral  met  betrekking  tot  hulle  aard  dat  die  ooreenkoms  op- 
vallend  is.  Albei  is  eensaam  en  steur  hulle  nie  juis  aan  vroue  nie.  Koki,  "ver- 
wate  enkeling"  (p.  13),  "hoog  en  eensaam"  (p.  18),  sien  die  vroue,  "maar 
hul  gewink  / en  pla-pla-roep,  die  het  hy  nie  gewaar  ..."  (p.  10).  Net  so  voel 
Freddy  "die  eensaamheid  in  'n  wêreld  vol  verdriet"  (p.  56)  maar,  al  ken  hy 
vroumense,  "gee  hy  nie  regtig  vir  hulle  om  nie"  (p.  72). 

Beide  heg  waarde  aan  intellektuele  aktiwiteite.  Koki  ken  "ons  fyn,  fyn  net  / 
van  die  woord",  hy  leef  "onder  die  wette  wat  ons  oudstes  sing"  (p.  16).  En 
volgens  Let  is  Freddy  die  een  met  die  meeste  lewenskennis  en  hy  is  ook  die 
enigste  wat  hom  met  die  studie  van  klassieke  werke  soos  Dickens  besig 
hou.  Hy  leen  wel  van  die  Engelse  boeke  vir  Let,  maar  sy  vind  hulle  onver- 
staanbaar:  "daar  is  te  baie  moeilike  woorde  in  en  die  druk  is  te  fyn.  Nou  lê 
hulle  maar  op  haar  bedtafeltjie,  bo-op  haar  Halleluja"  (p.  73). 

Soos  wat  Koki  "altyd  eensaam  met  sy  vrees  / om  kosbare  dinge  tussen 
hulle  sou  wees"  (p.  17),  so  vrees  Freddy  dat  hy  sy  identiteit  sal  verloor: 
"But  will  I survive  the  Afrikaners?  There  is  not  a single  English  speaking  per- 
son  in  the  whole  of  Die  Hoek.  Luckily  for  me  I have  learnt  The  Taal  at  a very 
early  stage  ...  I can  therefore  converse  with  ease.  But  the  Boers  have  so  lit- 
tle  to  talk  about  ..."  (p.  60). 

1.4  En  net  soos  wat  Koki  "stil  begin  gaan  / die  pad  wat  geen  mens  terug 
kan  loop:  / die  dans  van  dié  wat  sterf  en  geen  hoop  / meer  wil  hê  in  die  soet 
lewe  ..."  (p.  19),  net  so  besef  Freddy  "...  dat  hy  verlore  is".  Wanneer 


3. 


"...  só  werk  die  kunstenaar  nie",  skryf  H.  van  der  Merwe  Scholtz  in  'n  artikel  oor 
Magersfontein,  o Magersfontein,  met  betrekking  tot  die  parallel  wat  dié  verhaalgebeure 
met  die  sondvloed  toon. 

Beimen  hom  kry,  "is  sy  oë  leeg,  sonder  hoop  of  herkenning  of  liefde"  (p. 

66). 

1.5  Daar  is  'n  opvallende  parallel  in  die  finale  konfrontasie  tussen  Koki  en 
Raka  aan  die  een  kant,  en  Freddy  en  Beimen  aan  die  ander  kant.  Koki  stap 
Raka  in  die  laatmiddag  tegemoet  "met  die  groot  pluim  in  sy  hare"  (p.  24), 
wetende  dat  hy  Raka  nie  op  sy  gebied  kan  oorwin  nie.  En  na  sy  dood  is  dit 
die  oudste  van  die  vroue  wat  "langs  die  stil  Koki  gesit  en  met  pluksels  gras  / 
sy  liggaam  gereinig  waar  hy  gebreek  was  en  bevuil  / deur  Raka,  die  bose; 
en  sy  het  nie  gehuil  — " (p.  28). 

Soos  Koki,  besluit  Freddy  om  sy  "teenstander"  te  konfronteer,  al  weet  hy 
dat  hy  "verlore"  is:  "Of  dalk  het  hy  tog  'n  kans.  Een  kans  uit  'n  duisend"  (p. 
66).  En  soos  wat  Koki  hom  in  sy  krygsdrag  uitvat,  klee  Freddy  hom  met 
sorg,  "soos  vir  'n  huwelik".  Dat  dit  ook  hier  egter  om  'n  stryd  gaan,  blyk  uit 
die  beskrywing  van  sy  met  lipstif  besmeerde  mond:  "Sy  mond  lyk  verwond, 
besmeer  met  bloed"  (p.  66).  Soos  Van  Wyk  Louw  se  held,  sterf  Freddy  laat 
in  die  middag  nadat  ook  hy  "gebreek  was  en  bevuil"  deur  Beimen,  en  eindig 
die  verhaal  waar  Let  sy  verminkte  liggaam  met  'n  strak  gesig  help  uitlê. 

2 Die  Raka/Beimen-parallel 

2.1  Die  opvallendste  ooreenkoms  tussen  Beimen  en  Raka  is  die  dominan- 
sie  van  hul  liggaamlikheid,  wat  grens  aan  dierlikheid.  Raka  word 
byvoorbeeld  gesien  as  die  "aap-mens,  hy  wat  nie  kan  dink,  / wat  swart  en 
donker  is,  van  been  en  spier  / 'n  lenige  boog,  en  enkeld  dier"  (p.  5).  Ook 
Beimen  word  implisiet  as  dierlik  gesien  waar  daar  sprake  is  van  "sy  skof  en 
breë  spiere"  (p.  63).'*  Albei  is  dan  ook  amper  bo-menslik  sterk.  Die  jagters 
vrees  byvoorbeeld  die  krag  van  "Raka,  die  sterk  man"  (p.  11)  en  Beimen 
word  beskryf  as  "'n  jong  Simson  ...  wat  'n  sak  koring  dra  of  dit  'n  kardoes 
is,  maar  soos  'n  riet  bewe  as  hy  'n  vorm  moet  invul"  (p.  60).  Dit  is  'n  fisieke 
skoonheid  en  krag  ten  koste  van  intellektuele  aktiwiteite.  Ons  lees 
byvoorbeeld  Raka  het  "vriendelik  gelag  ...  maar  woorde  het  hy  geen  enkele 
gesê"  (p.  6).  Vergelyk  dit  met  die  volgende  sitate  uit  Volmink\  "Beimen  dra 
tog  niks  by  tot  die  gesprek  nie;  lag  net  oor  alles.  En  is  in  almal  se  pad  met  sy 
allemintige  lyf"  (p.  62).  Volgens  oom  Frik  is  hy  "maar  swaar  van  tong"  (p. 
73).  Soos  Raka,  gebruik  Beimen  dan  ook  sy  liggaam  in  plaas  van  taal  wan- 
neer  hy  hom  met  geweld  op  Freddy  wreek. 

2.2  'n  Tweede  parallel  tussen  Raka  en  Beimen  is  hulle  erotiese  bekoring. 
Die  gedagte  aan  die  mooi,  sterk  dier  vervul  die  vroue  van  Koki  se  stam  met 
"wellus  en  skrik"  (p.  9):  "...  elkeen  was  ontrus  / oor  die  mooi  dier  en  die 

Volgens  die  H.A.  T.  (p.  768)  is  'n  skof  "die  hoogste  deel  van  die  rug  van  'n  groot  vier- 
voetige  dier". 


vreemde  lus  / wat  sy  diep  in  haar  hart  maar  sterk  voel  roer  het  (p.  6) 
Hierdie  sinlikheid  kenmerk  ook  Let  se  gevoel  vir  Beimen.  Sy  visualiseer  die 
huwelik  in  terme  van  bloot  'n  fisieke  verhouding;  "Want  Beimen  kan  werk. 
Hy  het  groot  hande.  En  saans,  in  die  donker,  is  alle  katjies  grou,  ook  die 
gevlektes,  en  hoef  hy  nie  te  gril  nie"  (p.  72).  "As  daar  niemand  naby  is  nie, 
ruik  sy  aan  sy  klere,  of  daar  iets  van  hom  daarin  agtergebly  het,  sweet  of 
pyprook,  of  iets  heimliks,  iets  soeterigs  en  stinks,  iets  bedompigs  soos  ou 
paddastoele"  (p.  72). 

Laasgenoemde  sitaat  is  besonder  relevant  omdat  daardeur  ook  'n  parallel 
getrek  word  tussen  Let  en  Raka;  "en  as  die  honger  weer  stil  was,  het  hy,  / 
swaar  en  triestig,  'n  ander  drif  / sy  are  se  somber  bloed  voel  skif,  / en  dan't 
hy  die  mense  se  ruik  gesoek  / en  óm  hulle  wonings  gehou  — aan  'n  doek  / 
in  die  gras  gesnuiwe  of  aan  'n  skerf  / van  'n  stukkende  pot"  (p.  22  — my 
kursivering).  En  is  dit  bloot  toevallig  dat  die  jong  wat  Freddy  se  bloed  onder 
die  deur  sien  uitkom,  eers  "ruik  aan  die  rooi.  En  proe  daaraan  ..."  (p.  59);  Of 
is  dit  implisiete  vertellerskommentaar  op  'n  verhaalwêreld  bevolk  deur  Raka- 
agtige  figure,  waar  verhewe  emosies  soos  liefde  en  genade  gereduseer  is 
tot  die  mees  primitiewe  gevoelsuitinge? 

2.3  As  teenhanger  van  Koki,  kan  Raka  onder  andere  as  simbool  van  die 
Bose  gesien  word.  Veelbetekenend  verwys  tant  Das  na  Beimen  as  "arme 
sondaar"  en  ook  Toon  betwyfel  sy  godsdienstige  integriteit  wanneer  hy 
hom  soos  volg  karakteriseer;  "Die  liewe  Beimen  ...  het  seker  nooit  weer  in 
'n  boek  gekyk  ná  sy  katkisasie  nie,  behalwe  in  die  Bybel,  en  ook  hieraan, 
tussen  vriende  gesê,  twyfel  ek.  Nie  dat  hy  dom  was  nie.  Hy  was  net  nie  die 
soort  mens  nie.  'n  Man  van  die  daad,  ja;  van  aksie.  Jag  en  swem  en  perde 
inbreek."  (p.  56  — my  kursivering.)  Laasgenoemde  twee  gekursiveerde 
aktiwiteite  is  natuurlik  ook  prominent  by  die  Raka-figuur.) 

2.4  Dit  is  dan  ook  veral  op  grond  van  die  verbasende  ooreenkoms  tussen 
Raka  se  swemplek  en  Beimen  se  badplek  dat  gekonkludeer  kan  word  dat 
die  Aucamp-verhaal  binne  die  literêre  verwysingsraamwerk  van  Van  Wyk 
Louw  se  epos  geïnterpreteer  behoort  te  word.  Die  parallel  is  duidelik; 

"Oor  'n  groen  poel  wat  stil  en  dik 
was  van  die  bronslaai  en  die  warm  slik 
het  Raka  op  die  lou  voormiddag  geleun 
om  soos  'n  bees  te  drink  ... 

...  en,  toe  hy  sat 

en  swaar  was  van  die  suip,  het  hy  in  die  koel  gat 
sy  lyf  laat  insak,  afsak,  en  gevoel 
hoe  die  stink  belle  langs  hom  kruip  en  bo  die  poel 
se  dik  room  breek."  (p.  21) 

Vergelyk  dit  met  die  volgende  beskrywing  in  Volmink: 

"...  met  'n  handdoek  stap  hy  na  die  klipdammetjie  toe,  wat  te  smal  is  vir  swem,  en  in  elk 
geval  te  min  water  het,  maar  waarin  hy  darem  sy  warm  lyf  kan  afkoel.  Hy  laat  homself 
afsak,  tussen  die  flardes  paddaslyk  deur;  stoot  die  slyk  vies  opsy,  en  begin  hom  driftig 
was,  veral  die  geslag;  gaan  lê  dan  'n  oomblik  lank  plat  op  die  bodem,  die  water  en  slyk 
'n  dak  bo  hom"  (p.  67). 

Waar  die  teenstelling  tussen  Raka  en  Koki  'n  totale  teenstelling  word  (van 
natuur  versus  kultuur,  liggaam-gees,  drif-denke,  chaos-orde,  bose-goeie), 
is  die  nuansering  van  karakters  in  die  Aucamp-verhaal  veel  meer  kompleks. 
Die  "held"  of  geestelike  leier  is,  naamlik,  'n  buitestaandersfiguur  wat  hom 
as  banneling  te  midde  van  vreemdelinge  bevind  "in  'n  godverlate  uithoek" 
waar  sy  kennis  van  geen  waarde  is  nie  (p.  72).  Boonop  is  hy  'n 
homoseksueel  wat  uiteindelik  sonder  hoop  op  herkenning  of  liefde  op 
onheroïese  wyse  die  hand  aan  eie  lewe  slaan. 

Ook  die  "sondaar",  Beimen,  is  nie  eensydig  boos  nie,  maar  toon  'n 
komplekse  vermenging  van  goed  en  kwaad.  Hierdie  bipolariteit  word  onder 
andere  simbolies  weerspieël  in  die  ruimte.  Soos  Raka,  is  Beimen  waar- 
skynlik  "geen  boorling  van  dié  ruim  gebied"  (p.  5)  nie,  want  daar  word  uit- 
druklik  vermeld  dat  "sy  enigste  suster  in  Tzaneen"  (p.  62)  is.  Dit  lyk  dan 
veelbetekenend  dat  daar  'n  "Díy/We/skloof"  sowel  as  'n  "Olyfberg"  (met  sy 
Christelike  konnotasie)  in  hierdie  omgewing  voorkom. 

Soos  in  fíaka,  gaan  dit  dan  in  "Vir  vier  stemme"  ook  om  die  verval  van 
geestelike  waardes,  omdat  die  oermag  van  'n  bloot  liggaamlike  bestaan  (in 
die  vorm  van  blatante  seks,  homoseksualiteit,  materialisme,  genadelosé 
misbruik  van  die  medemens,  liefdeloosheid,  selfs  haat  en  wraak)  in  die 
mens  die  oorhand  begin  kry. 

Henning  Pieterse 
Leitourgos  as  literatuur 


1.1  Inleiding 

Met  sy  debuutbundel  Leitourgos  word  I.L.  de  Villiers  die  eerste  digter  in 
Afrikaans  wat  die  ampswerk  van  die  predikant  in  oënskou  neem.  Gedagtig 
aan  hierdie  vernuwing  ontstaan  die  vraag  by  'n  mens  of  dié  bundel  'n 
regmatige  plek  in  die  Afrikaanse  poësie  verdien.  'n  Mens  kan  jou  afvra  of  De 
Villiers  se  Christelike  poësie  nie  maar  net  'n  reproduksie  van  Bybelfeite  is,  of 
'n  poging  om  die  Christelike  geloof  te  propageer  nie.  As  dit  wel  die  geval  is, 
kan  hierdie  bundel  nie  as  (groot)  literatuur  beskou  word  nie.  Grové  (1978: 
149)  skryf  die  volgende  in  hierdie  verband:  "So  is  alle  groot  kuns.  Dit  kan 
nooit  vir  die  een  of  ander  -isme  propaganda  maak  nie,  eenvoudig  omdat  die 
waarheid  — tot  verleentheid  van  propagandiste  — selde  ongekompliseerd 
en  eenvoudig  is." 

Voordat  daar  uitsluitsel  oor  hierdie  saak  gegee  kan  word,  is  dit  noodsaaklik 
om  in  hierdie  hoofstuk  lig  te  werp  op  die  wese  van  die  literatuur. 

1.2  Die  begrip  literatuur 
1.2.1  Inleiding 

Daar  heers  'n  mate  van  onsekerheid  oor  wat  literatuur  is  en  wat  dit  nié  is 
nie.  Cloete  (1975:  13)  is  van  mening  dat  'n  antwoord  op  die  literatuurvraag- 
stuk  'n  wesenlike  probleem  is,  en  beweer  die  volgende:  "Die  literatuur  is  in 
vele  opsigte  'n  problematiese  ding.  Maar  dit  is  juis  die  literatuur  se 
verwikkeldheid  wat  hom  boeiend  maak  en  ons  uitnooi  om  hom  te  leer  ken." 
Aan  die  begin  van  hierdie  bespreking  is  dit  geskik  om  enkele  persone  se  om- 
skrywing  van  die  begrip  literatuur  te  gee. 

In  sy  letterkundige  sakwoordeboek  gee  Grové  (1976:  65)  die  volgende  om- 
skrywing:  "(Lat.  Htera  — 'n  letter):  Dit  wat  geskryf  is.  Maar  alles  wat 
geskryf  is,  is  nie  literatuur  in  die  streng  sin  van  die  woord  nie.  Dit  moet  skep- 
pende  verbeeldingswerk  wees.  Dit  moet  ook  goed  wees,  van  blywende 
waarde.  Dit  kan  selfs  mondeling  oorgelewer  word  en  nog  literatuur  wees." 
Buell  (1973:  9)  beweer  literatuur  is  "a  certain  group  of  writings  which  are 
somehow  particularly  creative  or  artistic,  whose  quality  makes  them 
superior  to  the  ordinary  run  of  printed  matter". 

William  Irmscher  (1975:  2)  sien  literatuur  soos  volg:  "In  a restricted  sense, 
however,  literature  has  come  to  be  identified  particularly  with  artistic  forms 
of  verbal  expression,  especially  fiction,  drama,  poetry,  and  kinds  of  prose 
that  reveal  an  imaginative  mind  at  work  — some  familiar  essays, 
biographies,  autobiographies,  and  letters." 

As  Grové  (1976:  65)  in  sy  begripsomskrywing  van  literatuur  beweer  dat  nie 
álles  wat  geskryf  is  literatuur  is  nie,  wil  dit  voorkom  of  'n  mens  die  begrip 


literatuur  in  'n  wyer  en  'n  enger  sin  kan  hanteer.  In  die  wyer  sin  kan  alles  wat 
geskryf  is  as  literatuur  geld,  terwyl  die  enger  literatuuropvatting  slegs 
skeppende  verbeeldingswerk , werk  wat  goed  is  en  van  blywende  waarde  is, 
as  literatuur  beskou.  Aansluitend  hierby  dui  Irmscher  (1975:  2)  se  artistic 
forms  of  verba!  expression  asook  sy  imaginative-kenmerk,  die  begrip 
literatuur  in  die  enger  sin  aan.  Ook  Buell  (1973:  9)  se  certain  group  of 
writings  which  are  somehow  particularly  creative  or  artistic,  whose  quality 
makes  them  superior  to  the  ordinary  run  of  printed  matter,  dui  die  literatuur 
in  die  enger  sin  aan  as  'n  sekere  groep  werke  wat  sekere  eienskappe  ge- 
meen  het.  Wellek  en  Warren  (1982:  22)  onderskei  die  literêre  kunswerk  ook 
van  ander  vorme  van  literatuur  as  hulle  aanvoer:  "The  term  literature  seems 
best  if  we  limit  it  to  the  art  of  literature,  that  is,  to  imaginative  literature." 
In  sy  omskrywing  van  die  begrip  literatuur  stel  Grové  die  eis  van  blywende 
waarde  aan  die  literêre  werk.  Cloete  (1982  b:  146)  noem  hierdie  oorleef- 
baarheid  van  die  literatuur  die  transenderende  en  Van  Wyk  Louw  (1959:  32) 
is  van  mening  dat  daar  nie  "so  iets  soos  ouderwetsheid  en  veroudering  in 
die  literatuur"  bestaan  nie.  Hy  beweer:  "Wat  ouderwets  word,  of  verouder, 
was  nooit  literatuur  nie.  Dit  kon  enigiets  anders  gewees  het:  vermaak,  le- 
ring,  sielkundige  of  sosiale  feit  en  redenerings,  dinge  wat  aan  die  tyd 
gebonde  is  — maar  nié  literatuur  nie." 

Die  skrywers  van  die  werk  Inleiding  in  de  literatuurwetenschap  ( Van  Luxem- 
burg,  Bal  & Weststeijn  1983:  28)  beklemtoon  egter  die  feit  dat  beskouings 
oor  wat  literatuur  is  tyd-  en  kultuurgebonde  is.  Werke  wat  op  'n  bepaalde 
tydstip  deur  'n  betrokke  kultuurgroep  as  literatuur  beskou  word,  hoef  nie 
deur  dieselfde  groep  in  'n  latere  stadium  as  sodanig  beskou  te  word  nie.  Net 
so  hoef  werke  wat  deur  een  kultuurgroep  as  literatuur  beskou  word,  nie 
noodgedwonge  deur  'n  ander  groep  as  literatuur  beoordeel  te  word  nie. 
Dieselfde  skrywers  (1983:  29)  noem  die  voorbeeld  van  Gibbons  se  History  of 
the  Decline  and  Fall  of  the  Roman  Empire  (1781)  wat  met  verloop  van  tyd 
nie  meer  primêr  as  geskiedkundige  handboek  beskou  is  nie,  maar  op  grond 
van  sy  stilistiese  kwaliteite  by  die  Engelse  literatuur  ingelyf  is. 

Van  Luxemburg  en  andere  (1983:  22)  beweer  dat  die  probleem  met  betrek- 
king  tot  die  omskrywing  van  die  begrip  literatuur  toegeskryf  kan  word  aan 
die  feit  dat  die  literatuurwetenskap  nog  nooit  'n  bevredigende  omskrywing 
van  die  begrip  literatuur  kon  gee  nie,  hoofsaaklik  omdat  daar  te  veel  aspekte 
van  die  literatuur  gelyktydig  binne  dieselfde  definisie  probeer  vervat  is.  Daar 
is  byvoorbeeld  nie  'n  onderskeid  gemaak  tussen  'n  beskrywende  definisie 
(wat  is  literatuur)  en  'n  evaluerende  definisie  (goeie  en  swak  literatuur)  nie. 
Grové  se  omskrywing  van  die  begrip  literatuur  kan  as  goeie  voorbeeld  van 
hierdie  aangeleentheid  beskou  word,  aangesien  hy  met  die  woorde  "skep- 
pende  verbeeldingswerk"  iets  oor  die  wese  van  die  literatuur  wil  sê,  maar 
dat  die  woorde  "Dit  moet  ook  goed  wees",  terselfdertyd  evaluerend  van 
aard  is. 

Gedagtig  aan  die  verskynsel  dat  sekere  historiese  geskrifte  tóg  later  as 

literatuur  beskou  is,  noem  Cloete  (1982  b:  147)  dat  een  van  die  boeiendste 
verskynsels  van  die  literatuurgeskiedenis  is  dat  die  literêre  teks  self  nooit 
verander  nie,  tensy  dit  deur  die  skrywer  self  gedoen  word.  Die  materiële 
gegewenheid  bly  onveranderd.  Cloete  verduidelik  hierdie  stelling  deur  na 
Mukarovský  te  verwys  wat  die  materiële  gegewenheid  die  artefak  noem. 
Cloete  (1982  b:  151)  verduidelik  dat  die  artefak  sake  insluit  soos  klank, 
ritme,  betekenis,  sintaksis,  tyd,  ruimte,  persoon,  gebeure  — kortom  die 
hele  struktuur.  Die  artefak  sal  dieselfde  wees  in  1930  of  1980. 

Teenoor  die  artefak  word  die  estetiese  objek  genoem.  Die  estetiese  objek 
kan  nie  sonder  die  leser  se  leeshandeling  gerealiseer  word  nie  en  die 
1930-realisasie  behoort  te  verskil  van  dié  in  1980. 

Cloete  (1982  b:  148)  bevestig  die  onveranderlikheid  van  die  materiële 
gegewenheid,  maar  hy  beweer  dat  dit  kan  gebeur  dat  mense  op  'n  bepaalde 
tydstip  'n  werk  vanuit  'n  nuwe  perspektief  lees.  Binne  die  grense  van  die 
werk  is  daar  'n  voortdurende  verskuiwing  van  fokuspunte.  Hy  neem  die 
gedig  "Oom  Gert  vertel"  as  voorbeeld  en  voer  aan  dat  dit  wat  in  1915 
byvoorbeeld  in  dié  gedig  sentraal  gestaan  het  (sê  maar  die  storie)  vandag 
periferaal  is.  Dit  is  nie  die  vertelsel  nie,  maar  die  vertelling  wat  vandag  die 
fokuspunt  is.  Die  feit  bly  staan  dat  na  al  die  jare  die  gedig  steeds  nog  boei,  al 
het  daar  'n  fokusverskuiwing  plaasgevind. 

1.2.2  Enkele  kenmerke  van  literatuur 

Van  Luxemburg-hulle  verkies  om  nie  'n  omskrywing  van  die  begrip 
literatuur  te  gee  nie,  maar  noem  eerder  kenmerke  wat  eie  aan  (sekere) 
literatuur  is.  Aangesien  hierdie  skrywers  (1983:  28—29)  se  uiteensetting  van 
belang  vir  hierdie  hoofstuk  is,  sal  daar  kortliks  na  die  belangrikste  kenmerke 
soos  hulle  dit  noem,  gekyk  word: 

1.  Literêre  tekste  is  nie  tekste  met  'n  praktiese  of  kortstondige  kom- 
munikatiewe  doel  nie.  Die  teks  word  in  'n  feitlik  kunsmatige  kom- 
munikasieproses  gebruik.  'n  Digbundel  of  roman  is  nie  normaalweg  'n  teks 
met  'n  pragmatiese  doelstelling  nie. 

2.  In  die  huidige  Westerse  literatuur  word  die  meeste  tekste  deur  fik- 
sionaliteit  gekenmerk.  In  hierdie  verband  dink  'n  mens  terug  aan  reeds 
genoemde  omskrywings  van  die  begrip  literatuur  waarin  die  betrokke  per- 
sone  ook  die  fiksionaliteit  van  die  literêre  werk  aanraak.  Grové  verwys  na 
"skeppende  verbeeldingswerk"  terwyl  Irmscher  praat  van  "...  forms  of  ver- 
bal  expression,  especially  fiction  ..." 

Fiksionaliteit  teenoor  nie-fiksionaliteit  kan  nie  as  universele  kriterium  geld  vir 
watter  tekste  literatuur  en  watter  nie-literatuur  is  nie  (Van  Luxemburg  e.a. 
1983:  45). 

Daar  bestaan  ondersoekers  wat  van  mening  is  dat  die  fiktiwiteit  van  die 
literêre  teks  tot  gevolg  het  dat  daar  'n  totaal  nuwe  wêreld  tot  stand  gebring 
word.  In  hierdie  verband  beweer  Pretorius  (1980:  17)  dat  die  fiktiewe  wêreld 
nie  bedoel  is  om  suiwer  fiksie  te  wees  nie.  Die  daargestelde  wêreld  met  sy 

denkbeeldige  mense  en  hulle  handelinge  moet  oortuigend  geloofwaardig 
wees,  maar  dit  behoort  tot  'n  ander,  aparte  werklikheid.  Tussen  die  fiktiewe 
en  egte  werklikheid  moet  daar  'n  noue  verband  bestaan  — wat  vertel  word, 
sou  kon  gebeur  het  — maar  presiese  ooreenstemming  met  die  empiriese  of 
historiese  werklikheid  is  nie  relevant  nie. 

Van  Luxemburg-hulle  (1983:  44)  is  van  mening  dat  dit  verkeerd  is  om  te  glo 
dat  die  fiktiewe  werk  'n  totaal  nuwe  werklikheid  skep.  As  dit  so  was,  sou 
daar  geen  verband  met  die  werklikheid  gewees  het  nie,  en  sou  'n  mens  hier- 
die  gans  ander  wêreld  ook  nie  kon  verstaan  nie,  aangesien  die  teks  altyd 
teen  die  agtergrond  van  die  leser  se  eie  kennis  van  die  werklikheid  ervaar 
word.  Hulle  (1983:  45)  glo  ook  dat  die  fiksionele  teks  tóg  waardevol  is  in  dié 
sin  dat  daar  deur  die  beskrywing  van  unieke  gevalle  algemeen  psigologiese 
probleme  van  die  menslike  lewe  na  vore  kom. 

3.  Literatuur  kan  op  meer  as  een  betekenisvlak  gelees  word.  Die  leser 
van  'n  roman  word  nie  slegs  bewus  van  die  bestaan  van  fiktiewe  persone  en 
'n  bepaalde  intrige  nie,  maar  kom  ook  agter  dat  die  werk  onder  andere  deur 
die  karakters  en  gebeure  'n  waarheid  met  betrekking  tot  die  werklikheid 
blootlê.  In  hierdie  verband  moet  'n  mens  in  gedagte  hou  dat  dit  onder 
andere  die  meerduidige  aard  van  taal  is  wat  die  literatuur  in  staat  stel  om  op 
meer  as  een  vlak  gelees  en  geïnterpreteer  te  word. 

Literêre  taal  is  volgens  Pretorius  (1980:  18—19)  anders  as  "gewone"  taal. 
Sy  beweer  die  volgende:  "Maar  hierdie  taal  is  nie  die  gewone,  ongestileerde 
omgangstaal  van  die  gewone  leef-  en  werksituasie  nie,  ook  nie  die  reklame- 
en  koeranttaal  nie.  Literêre  taal  is  anders:  dis  kunsvolle  taal:  dis  ryk  aan 
verbeelding  en  emosie,  vol  evokatiewe  beeldende  krag,  vol  dubbel- 
betekenismoontlikhede  — die  skrywer  selekteer  en  verfyn  immers  sy  taal, 
hy  slyp  en  laai  sy  woorde  met  sê-moontlikhede.  Deur  die  taalstruktuur  heen 
moet  ons  die  werklikheid  en  gevoelens  ervaar:  die  woordkeuse,  klank, 
ritme,  sinsbou,  stilistiese  eienskappe,  toonaard  en  die  opbou  van  die  geheel 
spreek  die  leser  verstandelik  en  emosioneel  en  wilskragtig  aan  en  so  word 
die  hoër  boodskap  oorgedra." 

Die  mate  waarin  die  literêre  teks  in  sy  moontlike  betekenislae  geïnterpreteer 
kan  word,  hou  verband  met  die  aard  van  die  betrokke  werk  asook  die  ver- 
moë  van  die  leser  om  met  tekste  om  te  gaan. 

4.  Die  literêre  werk  word  deur  'n  speciale  materiaalbehandeling  geken- 
merk  (Van  Luxemburg  e.a.  1983:  29).  Hierdie  speciale  materiaalbehandeling 
hou  op  sy  beurt  weeer  verband  met  die  tot  stand  bring  van  struktuur.  Struk- 
tuur  is  inherent  aan  alle  literatuur.  Grové  (1973:  5)  maak  in  sy  omskrywing  van 
die  begrip  struktuur  van  die  begrippe  materiaa!  en  struktuur  gebruik.  Die 
materiaal  sluit  die  feite  en  die  taal  in.  Beide  taal  en  feit  is  artistiek 
"onverskillig",  maar  na  die  verwerking  van  hierdie  materiaal  kom  struktuur  in 
die  kunswerk  tot  stand  as  artistieke  resultaat. 

Die  Russiese  Formaliste  gaan  van  die  standpunt  af  uit  dat  'n  werk  se  aard  as 
literatuur  bepaal  word  deur  die  wyse  waarop  die  materiaal  aangebied  word. 

Die  materiaal  van  die  poësie  is  die  gewone  taal  en  die  onderwerp  en  by 
verhalende  tekste  is  dit  die  vertelde  geskiedenis  (Van  Luxemburg  e.a.  1983: 
24).  Literariteit  ontstaan  volgens  die  Formaliste  deur  ordening  en  omvor- 
ming  van  die  neutrale  materiaal.  Deur  middel  van  verskeie  tegnieke  word  die 
neutrale  materiaal  tot  'n  literêre  kunswerk  omvorm  (Van  Luxemburg  e.a. 
1983:  48).  Die  belangrikste  poëtiese  kunsgrepe  of  procédés  is  sake  soos 
ritme,  alle  vorme  van  parallelisme,  teenstellings,  stylfigure  en  beeldspraak. 
Cloete  (1982  a:  43)  voer  aan  dat  die  term  struktuur  betrekking  het  op  die 
totaliteit  van  manifestasievorme  in  die  literêre  werk.  Volgens  hom  hoort  alle 
struktuurelemente  integraal  bymekaar.  Hulle  kan  gerubriseer  word,  maar 
hulle  hoort  saam  en  tree  saam  as  eenheid  op  en  op  hierdie  wyse  kom 
struktuur  tot  stand.  As  dit  waar  is  dat  alle  eenhede  saam  'n  eenheid  vorm, 
kan  die  literêre  werk  as  'n  sirkel  voorgestel  word.  'n  Mens  kan  op  enige  punt 
van  die  sirkel  tot  die  werk  toegang  kry,  en  dit  moet  'n  mens  lei  na  dieselfde 
punt  waarheen  ander  toegangsweë  'n  mens  sou  lei.  Aansluitend  hierby 
beweer  hy  (1980  b:  8)  dat  eenvoudige  literatuur  nie  bestaan  nie,  omdat  die 
woorde  in  die  werk  nie  net  deur  sy  betekenis  nie,  maar  ook  deur  sy  klank  en 
ritme  praat,  deur  drie,  vier  en  meer  vorme. 

Lindes  (1956:  97)  verwys  ook  na  die  struktuur  van  die  literêre  kunswerk  as 
sy  aanvoer  dat  daar  verskillende  bindmiddels  aangetref  word  wat  hulself  in 
"lae-van-organisasie"  groepeer  en  uiteindelik  tot  'n  eenheid  saamsmelt. 


Figuur  1 

Integrale  kommunikasie  van  struktuurelemente 

ritme 

1.2.3  Leitourgos  as  literatuur 

Na  aanleiding  van  die  uiteensetting  van  die  kenmerke  van  'n  literêre 
werk  in  die  vorige  paragraaf,  sal  daar  nou  aangetoon  word  dat  hierdie 
kenmerke  ook  in  Leitourgos  aangetref  word.  Vir  die  doel  van  dié  bespreking 
sal  daar  by  die  volgorde  van  genoemde  vier  hoofpunte  gebly  word. 

1 . Leitourgos  is  nie  'n  bundel  met  'n  pragmatiese  doel  nie.  As  dit  wel  die 
geval  was,  sou  'n  mens  die  werk  kon  gelykstel  aan  'n  didaktiese  pamflet  of 
'n  propagandastuk. 

Die  feit  dat  die  gedigte  in  Leitourgos  nie  net  op  die  semantiese  vlak  soos  in 
die  geval  van  'n  propagandageskrif  of  'n  didaktiese  pamflet  funksioneer  nie, 
maar  dat  die  onderskeie  struktuurelemente  integraal  kommunikeer,  onder- 
skei  hierdie  bundel  van  genoemde  eensydige  tekste. 

Hierdie  integrale  kommunikasie  van  struktuurelemente  word  in  die  bespre- 
king  van  die  gedig  "Maria"  geïllustreer. 

2.  Die  leser  mag  tot  die  gevolgtrekking  kom  dat  die  gedigte  in  Leitourgos 
nie  aanspraak  op  fiksionaliteit  kan  maak  nie.  Een  van  die  argumente  wat  in 
hierdie  verband  aangevoer  kan  word,  is  dat  die  spreker  in  die  verse  niemand 
anders  is  nie  as  die  predikant  Izak  de  Villiers,  wat  op  digterlike  wyse  uiting 
gee  aan  sy  godsdienstige  gevoelens.  Die  digter  se  verwysing  na  "Stikland" 
in  "Huisbesoek  (2)",  "Du  Toitskloof"  in  "Stuurwielgebed  — Du 
Toitskloof"  en  "Bo-Meulstraat"  en  "Waterval"  in  "Sintuiglik",  "verraai" 
die  spreker  as  die  Kaaplandse  dominee,  I.L.  de  Villiers. 

Daar  moet  in  gedagte  gehou  word  dat  verwysings  na  plekke,  persone  en 
voorvalle  uit  die  onmiddellike  leefwêreld  van  die  digter  nie  noodwendig  'n 
aanduiding  van  nie-fiksionaliteit  is  nie.  Die  digter  selekteer  sy  stof,  maar 
orden  (verwerk)  dit  met  die  doel  om  'n  artistieke  literêre  struktuur  tot  stand 
te  bring.  Die  kunstenaar  wil  juis  nie  hê  dat  die  leser  by  die  unieke  persoon, 
plek  of  gebeurtenis  moet  bly  "vassteek"  nie,  maar  dat  dit  moet  meewerk  tot 
die  blootlegging  van  universele  waarhede  in  die  werklikheid.  Pretorius 
(1980:  17)  wat  van  mening  is  dat  daar  steeds  'n  noue  verband  tussen  die 
wêreld  van  die  teks  en  die  werklike  wêreld  moet  wees,  verwag  dus  dat  daar 
'n  mate  van  ooreenkoms  tussen  die  kunstenaar  se  leefwêreld  en  sy  werk 
moet  bestaan. 

Al  word  daar  persone  en  gebeure  in  die  kunswerk  weergegee  wat  wel 
werklikheidsgetrou  lyk,  is  dít  nie  die  aspek  wat  die  leser  primêr  boei  nie.  De 
Villiers  het  byvoorbeeld  beweer  (in  'n  gesprek  met  hom)  dat  "Ou  man  wat 
hoes"  na  aanleiding  van  'n  ware  voorval  in  die  werklikheid  geskryf  is.  Die 
leser  kan  met  die  lees  van  hierdie  gedig  agterkom  dat  dit  nie  by  die  op- 
pervlakverhaal  van  'n  man  met  longkanker  bly  nie,  maar  dat  die  siekte  sim- 
bool  van  die  spreker  se  eie  sonde  word. 

Die  gedig  "Huisbesoek  (2)"  beeld  'n  aantal  persone  uit  wat  die  predikant 
tydens  sy  huisbesoek  ontmoet.  Al  het  hierdie  mense  moontlik  bestaan, 
gaan  dit  nie  vir  die  leser  daaroor  om  te  probeer  vasstel  hoe  werklikheids- 
getrou  die  weergawe  is  nie.  Die  persone  bly  fiktief  en  algemene  sosiale 

vraagstukke  word  in  hierdie  gedig  blootgelê.  Sake  soos  oppervlakkige 
grootdoenerigheid,  huweliksprobleme  en  die  magteloosheid  van  die  mens 
in  omstandighede  buite  sy  beheer  soos  byvoorbeeld  ernstige  siekte,  word 
deur  hierdie  gedig  aan  die  lig  gebring. 

3.  Waar  propagandageskrifte  gewoonlik  slegs  op  een  vlak  gelees  en 
verstaan  kan  word,  is  dit  nie  die  geval  met  die  gedigte  in  Leitourgos  nie. 
Omdat  hierdie  bundel  woordkuns  is,  is  daar  gedigte  wat  op  meer  as  een  vlak 
gelees  kan  word.  Die  taalgebruik  toon  ooreenkoms  met  Pretorius  se  om- 
skrywing  van  literêre  taalgebruik.  Die  funksionele  aanwending  van  die 
sogenaamde  onpoëtiese  woord,  die  verkleinwoord,  die  sinvolle 
gebruikmaking  van  teenstellings  en  simboliek  asook  die  onderskeie  funksies 
wat  die  rym  en  die  klank  in  die  bundel  het,  bring  mee  dat  die  poësie  in 
Leitourgos  nie  eensydig  en  oppervlakkig  gelees  word  nie. 

4.  Wanneer  'n  mens  die  gedigte  in  Leitourgos  ontleed,  kan  daar  ver- 
skillende  struktuurelemente  raakgesien  word.  Hierdie  elemente  is  deur  die 
digter  op  'n  besondere  wyse  gerangskik,  met  die  gevolg  dat  dit  saam  tot  die 
gedigstruktuur  bydra. 

Die  rangskikking  (ordening)  van  die  verskillende  gedigte  is  ook  nie  toevallig 
nie.  Die  rangskikking  getuig  nie  net  van  deeglike  beplanning  nie,  maar  dra 
by  tot  die  ontstaan  van  die  groter  geheel  (bundeldele).  Die  sewe  bundeldele 
vorm  uiteindelik  die  groot  geheel  (bundel)  met  'n  sentrale  bundeltema.  Daar 
is  in  die  bundel  Leitourgos  sprake  van  "materiaalbehandeling". 
Aansluitend  by  die  term  struktuur  beweer  Cloete  (1980  b:  6)  dat  die  "diskur- 
siewe  verstaan"  van  die  literêre  werk  die  wetmatighede  wat  daar  in  die 
literatuur  bestaan  aan  die  lig  bring.  Hy  beskryf  die  diskursiewe  verstaan  as 
"die  beweeg  van  een  gegewe  na  'n  ander  in  die  verstaan".  Hy  beweer  ook 
dat  die  waarde  van  'n  teks  nie  in  die  strekking  daarvan  geleë  is  nie,  maar  in 
die  diskursus  daarvan. 

Volgens  Cloete  (1980  b:  9)  is  daar  drie  fundamentele  wetmatighede  in  die 
literatuur.  Dit  is  die  wetmatigheid  van  homologie,  analogie  en  antilogie. 
Homologieë  kan  beskryf  word  as  identiese  dinge.  Herhaling  is  'n  voorbeeld 
van  homologie.  Daar  is  volgens  hom  geen  literêre  werk  wat  sonder  herha- 
ling  is  nie.  Analogieë  moet  as  assosiasies  verstaan  word,  terwyl  al  die  oppo- 
sisionele  dinge  in  die  literatuur  as  antilogieë  bekend  staan.  Afgesien  van  die 
drie  fundamentele  wetmatighede  erken  Cloete  ook  die  bestaan  van  die  wet- 
matigheid  van  verswyging,  vervanging  en  die  ordinale  wetmatigheid. 
Cloete  het  die  verhaal  "Peaches  ripening  in  the  sun"  "diskursief"  ontleed 
en  op  grond  van  sy  ontleding  'n  paradigma  opgestel  wat  dit  moontlik  maak 
om  die  verskillende  wetmatighede  raak  te  sien. 

Na  aanleiding  van  genoemde  soort  benadering  sal  daar  nou  aangetoon 
word  hoe  die  gedig  "By  die  begrafnis  van  'n  onbekende"  diskursief  ontleed 
kan  word.  Uit  die  ontleding  behoort  die  drie  fundamentele  wetmatighede 
van  die  literatuur  aan  die  lig  te  kom  en  terselfdertyd  kan  daar  hierdeur 
aangetoon  word  dat  die  gedig  sy  eie  struktuur  het,  waarin  die 

struktuurelemente  integraal  kommunikeer. 

"BY  DIE  BEGRAFNIS  VAN  'N  ONBEKENDE 

Ek  het  die  suster  nie  geken  nie. 

Sy  is  ook  nie  my  suster  nie. 

Ek  noem  haar  sommer  so,  bloot 

om  ek  predikant  is. 

Ek  het  geen  suster  nie. 

Ons  het  geen  suster  nie. 

Sy  is  geen  suster  nie. 

Want  sy  is  dood." 

Vir  die  bespreking  van  die  paradigma  word  daar  na  Tabel  1 verwys. 

Geval  1 is  die  digste  deel  in  die  paradigma.  Reeds  hier  word  daar  die  bestaan 
van  twee  persone  veronderstel.  Dit  is  die  ''Ek''  (spreker)  en  die  "suster" 
Daar  was  nie  'n  verband  tussen  die  ek  en  die  suster  nie,  want  hy  het  haar  nie 
geken  nie.  "Nie  geken  nie",  wys  heen  na  die  woord  "onbekende"  in  die 
gedigtitel. 

Die  wetmatigheid  van  homologie  kom  by  2 voor  waar  "suster"  en  "nie" 
herhaal  word.  Daar  is  ook  sprake  van  antilogie  tussen  die  verlede  tyd  in  1: 
"het  geken  nie"  en  die  teenwoordige  tyd  in  2:  "is  nie". 

Die  topiek  in  1 is  "ek"  en  in  2 is  dit  die  "sy"  wat  nie  "my"  suster  is  nie. 
Cloete  (1980  b:  32)  maak  die  volgende  bewering:  "As  daar  weggelaat  word 
binne  'n  streng  patroon  van  herhaling,  moet  daar  redes  wees  sowel  vir  die 
weglating  as  vir  die  behoud  van  sekere  terme."  By  3 word  die  konstituente 
"suster  nie"  verswyg.  Dit  kan  wees  dat  die  verswyging  van  "suster  nie" 
sinspeel  op  die  feit  dat  hierdie  suster  werklik  nie  bestaan  nie  (dood  is).  Dit  is 
opvallend  dat  dieselfde  twee  konstituente  van  die  paradigma  ("suster  nie") 
ook  in  7 verswyg  word.  Daar  bestaan  dus  'n  homologie  in  die  wetmatigheid 
van  verswyging  tussen  3 en  7.  By  7 word  die  suster  se  dood  nie  net  soos  in  3 
gesuggereer  nie,  maar  ook  met  die  woord  "dood"  vermeld. 

Gevalle  3 en  7 "Ek  is  predikant"  en  "sy  is  dood"  kan  beskou  word  as  'n 
verklaring  van  die  gedigtitel:  "By  die  begrafnis  van  'n  onbekende",  aange- 
sien  dit  die  predikant-spreker  is  wat  die  begrafnis  lei.  Die  dooie  se  naam 
word  nêrens  in  die  gedig  vermeld  nie  en  daarom  is  dit  'n  onbekende. 

In  1 en  2 heers  daar  'n  vaagheid  met  betrekking  tot  die  verband  tussen  die 
"ek"  en  die  "suster".  Die  leser  neem  kennis  van  die  "ek"-spreker  en  die 
"suster".  Die  spreker  ken  die  suster  nie  én  sy  is  ook  nie  sy  bloedsuster  nie. 
Die  gevolg  hiervan  is  dat  die  leser  'n  verduideliking  van  die  verband  tussen 
die  spreker  en  die  "ek"  afwag.  Die  antwoord  op  hierdie  vraag  word  in  3 ver- 
strek  waar  daar  vermeld  word  dat  die  spreker  "predikant"  is.  Hierdeur  word 
dit  duidelik  waarom  die  woord  "suster",  erkende  aanspreekvorm  vir  'n 
vroulike  lid  in  gemeentelike  verband,  gebruik  word. 

Tabel  1 

Paradigma  na  aanleiding  van  die  gedig  “By  die  begrafnis  van  'n  onbekende" 


CN  ro  LO  cD 

Indien  die  spreker  reeds  aan  die  begin  van  die  gedig  homself  as  predikant 
bekend  gestel  het,  sou  daar  geen  gevoel  vaVi  afwagting  by  die  leser  bestaan 
het  nie.  Die  vermelding  van  die  woord  "predikant”  éérs  in  3 maak  nie  slegs 
genoemde  effek  moontlik  nie,  maar  toon  ook  aan  dat  "ek"  binne  die 
gedigkonteks  voorrang  bo  "predikant"  het.  Die  ordinale  wetmatigheid  van 
die  literatuur  speel  hier  'n  sinvolle  rol.  Cloete  (1980  b:  16—17)  verklaar  die 
ordinale  wetmatigheid  soos  volg:  "sekere  dinge  is  begin  en  eerste  in  'n  teks, 
ander  is  middel,  ander  is  laaste,  en  kragtens  hulle  komposisionele  of 
tektoniese  volgorde  en  plasing  kry  hulle  'n  sekere  seggenskap". 

Van  4 tot  6 is  die  homologie  van  herhaling  werksaam  in  die  konstituente 
"suster  nie"  en  "geen".  Hierdie  homologie  bring  deur  middel  van  die 
herhaling  'n  patroonmatigheid  tot  stand.  As  'n  mens  hierdie  deel  van  die 
paradigma  (4—6)  met  die  gedigteks  in  verband  bring,  kan  daar  gesien  word 
dat  hierdie  patroonherhaling  tipografies  apart  (strofe  2)  van  die  res  van  die 
teks  (strofe  1)  staan. 

By  4 word  die  een  "nie"  van  die  dubbele  ontkenning  met  "geen"  vervang. 
Die  wetmatigheid  van  substitusie  (vervanging)  is  funksioneel,  aangesien  die 
woord  "geen"  die  negatief  sterker  na  vore  bring  as  die  "nie". 

Vanaf  4 tot  6 kan  daar  'n  progressie  opgemerk  word.  Hierdie  progressie 
word  deur  vervanging  moontlik  gemaak.  Eers  is  daar  sprake  van  "ek",  dan 
"ons"  en  laastens  "sy".  In  4 beweer  die  spreker:  "Ek  het  geen  suster  nie". 
In  5 word  "Ek"  met  "ons"  (gemeentelede)  vervang:  "Ons  het  geen  suster 
nie".  Die  implikasie  hiervan  is  dat  niemand  'n  suster  het  nie.  In  6 bereik  die 
progressie  'n  klimaks  waar  "ons"  met  "sy"  vervang  word.  "Sy"  is  geen 
suster  nie. 

In  7 word  die  opgelaaide  spanning  deur  die  antiklimaks  in  "sy  is  dood"  ver- 
breek.  Tussen  "geen"  in  6 en  "dood"  in  7 bestaan  daar  'n  assosiasie  aange- 
sien  "geen"  op  niks  dui  nie  en  die  woord  "dood"  óók  sinspeel  op  "geen 
bestaan".  Die  wetmatigheid  van  analogie  is  hier  werksaam. 

Daar  kan  ook  aangetoon  word  hoe  die  kern  van  die  gedig  vertikaal  in  die 
paradigma  gesuggereer  word  deur  die  hoë  frekwensie  van  die  woorde 
"suster"  (d)  en  "nie"  (e). 

1.2.4  Leitourgos  as  Christelike  poësie 

Die  Verklarende  Handwoordeboek  van  die  Afrikaanse  Taa!  (Odendal  e.a. 
1981:  894)  omskryf  die  begrip  "religieus"  as  vroom,  godsdienstig  en  god- 
vresend. 

Gardner  (1979:  7)  beweer  dat  die  woord  religieus  afgelei  is  van  die  woord 
religare  wat  beteken  om  te  bind.  Daar  is  in  die  religie  sprake  van  'n  ver- 
bintenis  of  verhouding  tussen  die  mens  en  'n  god. 

Religieuse  poësie  behoort  poësie  te  wees  waarin  dit  gaan  om  die 
verhouding  van  die  mens  tot  'n  god  in  die  vorm  van  uitsprake  rakende  die 
spreker  se  vroomheid,  godsdienstigheid  of  godvresendheid. 

Daar  bestaan  verskillende  religieuse  denominasies.  Daarom  is  die  begrip 

religieuse  poësie  omvattend.  Dit  kan  énige  poësie  insluit  waarin  die 
verhouding  tussen  'n  spreker  met  betrekking  tot  sy  vroom  en  godvresende 
uitsprake  tot  'n  godheid  vergestalt  word.  'n  Digter  kan  religieuse  poësie 
byvoorbeeld  vanuit  die  Moslemitiese,  die  Boeddhistiese  of  Christelike  gods- 
diens  voortbring. 

Die  gedigte  in  die  bundel  Leitourgos  is  wel  religieuse  poësie,  maar  aange- 
sien  dié  poësie  vanuit  die  Christelike  gedagtewêreld  deur  'n  Christen-digter 
geskryf  is,  kan  'n  mens  dit  noukeuriger  as  Christelike  poësie  afbaken. 
Cloete  (1972:  309)  beweer  dat  Leitourgos  betrekking  het  op  veel  wat  die 
Christen  raak,  bo  alles  God,  asook  die  menswees.  Hy  (1980  a:  247)  voer 
verder  aan:  "Met  sy  Christelik-godsdienstige  poësie  in  Leitourgos  het  Izak 
de  Villiers  iets  heel  besonders  in  Afrikaans  gebring." 

Die  verhouding  tussen  die  Christen  en  God  kan  in  byna  elke  Leitourgos- 
gedig  aangetref  word.  'n  Mens  tref  gedigte  in  hierdie  bundel  aan  waarin  die 
Christen-predikant  asook  die  Christen-gelowige  se  verhouding  tot  God 
vergestalt  word.  Die  volgende  gedigte  kan  as  voorbeelde  genoem  word: 
"Nagmaal  (1)",  "Ou  man  wat  hoes",  "Balansstaat",  "Chanson", 
"Huwelik",  "Opwekkingsdiens"  en  "Keuse  (2)". 

Die  Afrikaanse  poësie  beskik  oor  min  digters  soos  Izak  de  Villiers  wat  hulle 
hoofsaaklik  tot  die  skryf  van  Christelike  poësie  beperk.  Cloete  (1970:  198) 
verskaf  'n  moontlike  verklaring  van  hierdie  tendens  deur  te  noem  dat 
Elisabeth  Eybers  beweer  dat  kuns  uit  gemis  gebore  word.  Aangesien  die 
Christen  so  weinig  mis,  is  dit  moontlik  die  rede  waarom  daar  so  min 
Christelike  kuns  in  Afrikaans  bestaan. 

Cloete  (1970:  198)  toon  egter  aan  dat  die  Christen  wél  sy  gebreke  het  en  as 
gevolg  daarvan  gemis  ervaar.  Daarom  kan  'n  mens  verwag  dat  Christelike 
poësie  wel  uit  gemis  gebore  kan  word.  In  hierdie  verband  kan  daar  na  die 
volgende  gedigte  in  Leitourgos  verwys  word:  "Lofpsalm",  "Ou  man  wat 
hoes",  "Balansstaat",  "Openbaring",  "Qadash"  en  "By  die  voorstelling 
van  lidmate". 

In  aansluiting  by  die  gedagte  dat  Christelike  poësie  moontlik  uit  verlange, 
gemis  en  'n  toestand  van  onvolkomenheid  ontstaan,  beweer  Grové  (1978: 
146)  dat  daar  nie  van  die  kunstenaar  verwag  kan  word  om  net  oor  die  mooi 
dinge  te  skryf  nie.  Die  Bybel  leer  ons  dat  ons  inherent  boos  is.  Grové  vra  die 
volgende  vraag:  "Hoe  kan  'n  eerlike  kunstenaar  in  'n  post-lapsariese  wêreld 
skrywe  asof  ons  nog  lewe  in  die  paradys?"  Hierdie  idee  behoort  ook  vir  die 
Christelike  poësie  geldig  te  wees. 

Grové  (1978:  145)  is  ook  die  mening  toegedaan  dat  alle  groot  kunstenaars 
nog  altyd  rekening  gehou  het  met  die  "donker  onder"  van  die  menslike  be- 
staan.  Die  grootste  drama  in  die  wêreldliteratuur  — Sofokles  se  Koning 
Oidipus  draai  om  sake  soos  vadermoord  en  bloedskande. 

Cloete  (1980  a:  249)  beweer  met  betrekking  tot  die  minder  aangename  en 
die  mooie  in  die  kuns,  spesifiek  in  verband  met  Christelike  kuns,  die 
volgende:  "'n  Populêre  opvatting  wil  dat  dit  in  'n  Christelike  kuns  alleen 

moet  gaan  om  harmonie,  die  milde,  die  serene  en  aangename.”  Hy  is  van 
mening  dat  bogenoemde  stelling  reeds  deur  'n  gedig  soos  byvoorbeeld  "Die 
hond  van  God”  weerlê  is. 

Die  vraag  moet  beantwoord  word  of  die  gedigte  in  die  bundel  Leitourgos 
aan  hierdie  verwagting  voldoen,  naamlik  om  die  disharmonie  in  die  skep- 
ping  en  die  booshede  van  die  mens  as  onderwerp  te  gebruik. 

'n  Mens  hoef  nie  baie  ver  te  gaan  soek  na  'n  antwoord  nie,  aangesien  daar 
min  gedigte  in  die  bundel  is  (as  daar  is)  wat  nié  op  die  een  of  ander  wyse 
melding  maak  van  die  menslike  onvolmaaktheid  nie.  Die  sentrale 
bundeltema,  naamlik  die  spanning  wat  daar  tussen  God  en  die  mens  be- 
staan,  getuig  van  'n  bundel  Christelike  gedigte  waarin  daar  rekening  gehou 
word  met  die  inherente  sondigheid  van  die  gelowige  Christen  in  'n  wêreld 
vol  versoekinge.  Die  spreker  is  iemand  wat  ten  spyte  van  sy  "eie  klein 
skynheiligheid”  altyd  nog  "probeer  om  méns  van  God  te  wees”. 

(Geneem  uit  die  ongepubliseerde  M.A.-verhandeling:  "Aspekte  van  die  digkuns  van 

I.L.  de  Villiers  soos  dit  in  sy  debuutbundel  Leitourgos  na  vore  kom."  Universiteit  van 

Pretoria  1984.) 

Literêr-aktueel 


Die  dramaturg  Bartho  Smit  (gebore  15  Julie  1924,  oorlede  31 
Desember  1986)  se  roudiens  is  op  6 Januarie  1987  in  die  N.G.  Kerk 
Melville  gehou.  Ná  die  diens  het  die  skrywer  Chris  Barnard  'n  woord 
gespreek.  Nadat  hy  sekere  persone  en  instansies  bedank  het,  het  hy 
voortgegaan: 

...  Die  Afrikaanse  Skrywersgilde  het  my  gevra  om  namens  al  sy  lede  simpatie 
oor  te  dra  aan  Kita  vir  haar  verlies.  Bartho  se  dood  is  ook  vir  die  Gilde  'n  on- 
herstelbare  verlies.  Bartho  was  nie  net  'n  stigterslid  nie  — hy  was  baie  lank 
een  van  die  groot  dryfvere  en  kampvegters  vir  die  Gilde.  Die  Skrywersgilde  se 
bestuur  het  gister  besluit  om  op  sy  volgende  jaarvergadering  'n  bedrag  geld  te 
bewillig  wat  ter  ere  van  Bartho  gskenk  sal  word  vir  kankernavorsing. 

Dan  was  daar,  ten  slotte,  'n  spesiale  versoek  van  Bartho  se  groepie  skrywers- 
vriende  wat  vroeër  bekend  gestaan  het  as  die  Sestigers,  om  namens  hulle  al- 
mal  aan  Kita  hulle  groete  oor  te  dra  en  'n  ruiker  blomme  by  haar  af  te  lewer. 
En  om  namens  hulle  aan  Bartho  hulde  te  bring. 

Hy  was  ons  aller  vriend.  In  'n  sekere  sin  was  hy  'n  hele  geslag  skrywers  se 
geestelike  vader.  Hy  het  ons  bymekaar  gebring,  ons  gelei,  ons  van  raad  be- 
dien,  ons  twiste  besleg,  vir  ons  as  voorbeeld  gedien. 

Bartho  se  lewe  was  vol  ironieë.  Een  van  die  grootstes  hiervan  was  dat  toe 
almal  van  ons  al  as  skrywers  erkenning  ontvang  het,  sy  werk  nog  steeds 
misken  is.  En  dikwels  om  redes  wat  met  die  letterkunde  niks  te  make  het  nie. 
Dit  was  veral  politieke  en  godsdienstige  redes  wat  hom  buite  gehou  het. 

En  dit  was  die  grootste  van  al  die  ironieë. 

Want  as  ek  een  enkele  skrywer  moet  uitsonder,  tussen  baie  ander,  wat 
sonder  ophou.met  die  waarheid  geworstel  het,  dan  was  dit  juis  Bartho.  As 
skrywer  had  hy  altyd  net  een  enkele  ideaal:  om  deur  te  dring  na  die  wese 
van  dinge  toe. 

Dertig  jaar  gelede  laat  hy  'n  karakter  in  Die  Verminktes  teen  die  einde  direk 
met  die  gehoor  praat.  As  daar  oor  die  lot  van  bruin  en  wit  in  hierdie  land 
besluit  moet  word,  vra  hy  vir  die  gehoor:  móét  hierdie  situasie  'n  tragiese 
einde  hê?  Asseblief,  iemand,  gee  vir  ons  'n  gelukkiger  einde!  Vir  hierdie  stuk 
is  Bartho  verguis.  Maar  dertig  jaar  later  soek  die  politiek  nog  steeds  en  nou 
dringender  as  ooit,  na  'n  gelukkige  einde. 

Ook  vir  Putsonderwater  is  Bartho  verguis.  Dié  keer  om  godsdienstige  redes. 
Omdat  hy  die  moed  had  om  met  dié  stuk  te  sê:  Christus  is  vandag  nog  net 
so  onwelkom  in  hierdie  wêreld  soos  2000  jaar  gelede.  Hy  mog  dit  nie  sê  nie. 
Hy  is  stilgemaak. 

Nou  is  sy  stem  vir  goed  stil.  En  tog  ook  nie.  Mindere  skrywers  oorleef  hulle 
werk.  Ander  se  werk  leef  lank  nadat  hulle  reeds  dood  is.  Bartho  Smit  was  so 
'n  skrywer.  Sy  voorbeeld  en  sy  invloed  sal  niemand  ooit  stilgemaak  kry  nie. 
Ons  eer  hom  daarvoor. 

Marianne  de  Jong 

Riffaterre:  repliek  op  dr.  la  van  Zyl  ter  afsluiting 


Die  minidebat  om  die  interpretasie  van  Riffaterre  se  Semiotics  of  poetry 
demonstreer  m.i.  die  teenstrydighede  waarin  literêre  modeldenke 
noodwendig  moet  verval  en  wat  deur  dekonstruksiekritiek  radikaal  aan  die 
orde  gestel  is.  Dit  is  die  eintlike  verskilpunt  tussen  my  en  dr.  Van  Zyl  se 
Riffaterre-interpretasie.  In  onderstaande  word  noodgedwonge  baie  same- 
vattend  hierop  ingegaan  n.a.v.  dr.  Van  Zyl  se  repliek  (Tydskrif  vir  Let- 
terkunde  XXIV,  Februarie  1986). 

Ek  betwyfel  nie  Riffaterre  se  vooropstelling  van  'n  aktiewe,  kreatiewe  leser- 
rol  nie,  maar  wel  die  vermoë  van  sy  teoretiese  ontwerp  om  dit  te  dra,  veral 
in  die  omvattende  resepsie-estetiese  konsekwensies  wat  dr.  Van  Zyl  daaruit 
trek.  Leseraktiwiteit  berus  volgens  Riffaterre  se  ontwerp  op  'n  intertekstuele 
netwerk  saamgevat  in  die  teks  as  geslote  corpus  en  gegewe  leesaanbod, 
enersyds,  wat  egter,  andersyds,  gerekonstrueer  kan  word  met  materiaal 
wat  feitelik  tydens  die  skryf  nie  bewustelik  (of  selfs  onderbewustelik)  aktief 
kon  wees  in  die  skryfproses  nie.  Met  die  slotparagraaf  waarvoor  dr.  Van  Zyl 
verduideliking  en  motivering  vra,  word  verwys  na  hierdie  poging  van  Rif- 
faterre  om  kodes  en  betekenisse  wat  buite  "intensie"  om  beweeg,  in  te 
sluit.  Die  teks  moet  in  terme  van  intertekste  gelees  word  en  die  idee  van  'n 
"teks"  as  intensioneel  gerigte  en  geslote  produk  word  opgehef.  Die  "teks" 
bestaan  in  die  vorm  van  sy  eie  disseminasie  tot  netwerk  van  intertekste.  Rif- 
faterre  hef  egter  hierdie  dekonstruktivistiese  tekstualiteit  op  deur  in  sy  ont- 
werp  'n  matrikssin  as  strukturerende  beginsel  van  die  semiotiese,  "inter- 
tekstuele"  proses  aan  te  voer.  Dié  matrikssin  word  nié  aan  die  teks  nie, 
maar  aan  'n  generatiefgrammatiese  model  van  tekstualiteit  ontleen  — waar 
anders  moet  die  oorsprong  van  die  struktuur-beginsel  gesoek  word?  Dit  ver- 
teenwoordig  sekerlik  nie  die  psige  van  die  skrywer  nie  en  niemand  het 
beweer  dat  ons  matrikssinne  en  semiotiese  bloudrukke  lees  nie.  Om  dan  te 
argumenteer  dat  "teks"  gelyk  is  aan  'n  semiotiese  proses  en  om  hierdie  pro- 
ses  as  "grondslag"  van  die  leesaktiwiteit  te  beskou,  beteken  om  die  literêre 
teks  tot  'n  model  te  reduseer  en  as  'n  teks  volgens  'n  model  funksioneer, 
ook  as  leesaanbod,  dan  is  hy,  soos  all  modelle,  vaste  strukture  en  duidelike 
riglyne  (ook  riqlyne  wat  spel  en  soeke  toelaat),  "outonoom". 

Ek  verskil  van  dr.  Van  Zyl  t.o.v.  die  interpretasie  van  "variante"  (in  Tydskrif, 
p.  88);  hulle  verwys  volgens  die  tekskonteks  na  die  proses  van  "expansion" 
wat  die  matrikssin  tekstueel  konkretiseer  en  nie  na  leesvariante  nie.  As  hulle 
aspekte  van  die  leesaktiwiteit  is,  soos  dr.  Van  Zyl  eksplisiet  maak,  dan  moet 
die  leser  'n  tekstuele  program  word.  Konsekwent  gelees,  berus  die  leser  se 
uiteindelike  kreatiewe  aktiwiteit  op  'n  semiotiese  program  as  "teks"  en  nie 
op  'n  versteekte  en  herhaalbare  signifié  nie.  Lees  begin  by  die  afwesigheid 
van  die  signifié,  weer  eens  konsekwent  gelees.  Daarom  is  die  moontlikheid 

van  'n  "deelbare  ervaring"  en  van  "skeppende  meelewing"  (Tydskrif,  pp. 
86  en  87;  my  kursivering)  by  voorbaat  uitgesluit.  Wat  hier  betekenisvol  is,  is 
dat  die  moontlikheid  van  kreatiewe  lees  of  van  die  verplasing  van 
tekstualiteit  na  die  "reader's  mind"  op  die  moontlikheid  van  modellering 
berus.  Die  argument  sê  dan  eintlik  presies  dit  wat  dit  wil  ontken:  indien  daar 
enige  iets  soos  'n  "teks"  moet  wees  wat  as  "grondslag"  kan  dien  en  waar- 
voor  daar  'n  kernstruktuur  aangewys  kan  word,  indien  daarom  ook  "lees" 
as  soektog  na  betekenis  moontlik  moet  wees,  dan  moet  'n  model  gevind  of 
gelees  word.  Die  teks  is  met  ander  woorde  'n  metafoor  van  betekenis  en  nie 
die  houer  of  verteenwoordiging  van  betekenis  nie,  om  met  die  dekon- 
struktivis  Paul  de  Man  te  praat.  Om  dr.  Van  Zyl  se  vrae  aan  die  slot  kripties 
te  beantwoord,  al  wat  ons  van  Bart  Nel  (om  maar  'n  voorbeeld  te  noem)  kan 
weet,  is  dat  dit  strukture  gebruik  wat  telkens  geslote,  sintetiseerbare 
"betekenisse"  van  een  of  ander  rekonstrueerbare  aard  gebruik.  'n  Mens  kan 
feministiese,  histories-kulturele,  narratologies-strukturele  of  ander  sodanige 
postulate  van  'n  signifié  beskryf  en  selfs  beweer  dat  Van  Melle  dit  of  dat  sou 
kon  bedoel  het,  maar  dit  bly  modelle  van  betekenis,  wesenlik  dieselfde  as  'n 
semiotiese  model  omdat  dit,  soos  die  semiotiese  model,  altyd  op  die  vlak 
van  die  significant  bly.  As  Riffaterre  op  die  woord  af  gelees  word,  dan 
weerspreek  sy  ontwerp  nie  leserkreatiwiteit  nie,  maar  wel  hierdie 
kreatiwiteit  as  herhaling  en  tekskonstituering:  hoe  meer  kreatief,  hoe  meer 
speel  dit  die  teks  as  "model"  wat  juis  daarom  nóg  'n  signifié,  nóg  'n 
teksdefinieerbaarheid  van  enige  aard,  nóg  'n  kernstruktuur  as  grondslag 
toelaat.  Om  "kreatief"  te  lees,  beteken  dus  presies  dit:  om  die  teks  as  model 
te  lees,  en  as  niks  anders  nie.  Om  met  die  teks  as  "grondslag"  te  lees, 
beteken  om  enige  iets  wat  as  die  "eintlike"  grondslag  van  die  teks 
veronderstel  word,  soos  'n  signifié,  uit  te  skakel  juis  deur  die  proses  waarin 
die  teks  die  status  van  riglyn  (vir  die  leser,  van  iets  anders)  gegee  word.  In- 
terpretasie  gebruik  strukture.  Is  strukture  in  Bart  Nel  die  grondslag  van 
enige  iets  anders  behalwe  'n  model  van  die  teks?  En  is  dit  die  enigste  model? 
Miskien  lees  ons  omdat  ons  noodwendig  met  'n  grondslag  lees,  omdat  die 
teks  daartoe  verlei  (as  betekenismodel)  en  omdat  ons,  soos  Riffaterre  se 
werk  teen  sy  bedoeling  in  aantoon,  by  so  'n  lees  altyd  met  die  signifié  en 
met  'n  grondslag  begin.  Die  soektog  na  'n  kernstruktuur  wat  as  basis  vir 
teks-leser-kommunikasie  gebruik  kan  word,  waarom  dit,  dink  ek,  vir  dr.  Van 
Zyl  gaan,  stuit  voor  die  probleem  dat  die  moment  waarin  so  'n  tekstuele 
kern  aangetoon  word,  die  teks  alreeds  van  homself  vervreem  het.  Die 
resepsie-estetika  kon  die  probleem  nie  oplos  nie.  Dekonstruksie  beweer 
daarenteen  dat  so  'n  verskuiwing  onvermydelik  is  en  die  voorwaarde  (en  lot) 
van  lees  is.  Ek  begryp  leserkreatiwiteit  as  die  resultaat  van  so  'n  onver- 
mydelike  verskuiwing. 

1 ) Die  foutiewe  aanhaling  wat  dr.  Van  Zyl  uitwys  is  vanselfsprekend  'n  tegniese  onvergeef- 
likheid. 

la  van  Zyl  skryf  ten  slotte: 

Aangesien  die  Redaksie  my  versoek  het  om  so  kort  moontlik  te  antwoord, 
weerhou  ek  my  daarvan  om  punt  vir  punt  te  reageer  op  me  Marianne  de 
Jong  se  soms  nogal  kategoriese  stellings  (wat  myns  insiens  in  stryd  is  met 
die  basiese  premisse  van  die  dekonstruksie,  wat  sy  as  haar  uitgangspunt 
postuleer).  Ek  probeer  kortliks  opsom:  Dit  wil  my  voorkom  of  my  en  me  De 
Jong  se  uitgangspunte  tog  iewers  'n  raakpunt  het.  Ek  stem  met  haar  en  met 
die  dekonstruksieteorie  saam  in  soverre  dat  geen  Absolute  Waarheid  uit  'n 
teks  afgelei  kan  word  nie.  (Ons  sien  deur  'n  sp/eé7in  'n  raaise!  en  elke  teks  is 
bloot  spieël,  model  of  wat  jy  dit  ook  al  wil  noem).  As  skrywers  oor  Die 
Waarheid  beskik  het,  sou  hulle  dit  waarskynlik  nie  nodig  gevind  het  om 
boeke  te  skryf  nie.  Ek  stem  ook  saam  dat  alle  taalgebruik  aangekoek  is  deur 
allerlei  konnotasies.  Desnieteenstaande  meen  ek  dat  skrywer  en  leser  deur 
onderlinge  ooreenkoms  tog  kan  kommunikeer  deurdat  die  leser,  hoewel  hy 
betekenis  ("meanings")  nie  presies  kan  omlyn  nie,  tog  die  sin 
("significance")  van  skrywersmededelings  uit  die  teks  as  betekenismodel 
kan  aflei.  Die  waarde  van  Riffaterre  se  model  lê  myns  insiens  juis  daarin  dat 
dit  die  leser  in  staat  stel  om  te  besluit  watter  betekenis-aspekte  van  woorde 
in  'n  bepaalde  konteks  ter  sake  is,  dus  om  dié  dele  van  die  interteks  wat  vir 
die  bepaalde  teks  nie  ter  sake  is  nie,  tydelik  opsy  te  skuif  en  so  tot  die  kern 
van  die  mededeling  te  kom.  En  selfs  al  is  die  teks  blote  "metafoor  van 
betekenis"  (soos  me  De  Jong  dit  stel),  kan  die  leser  tog  nog  volledig  op 
hierdie  "metafoor"  reageer. 

Dit  wil  my  voorkom  of  die  dekonstruksie  die  vaagheid  van  betekenis,  die  in- 
terferensiële  rol  van  die  interteks  en  die  "metaforiese"  aard  van  die  teks  oor- 
dryf  en  verabsoluteer  en  sodoende  die  hele  skryf-  en  leesproses  as  kom- 
munikasieproses  ontkrag.  My  vraag  bly  steeds:  Waarom  nog  skryf  óf  lees? 
Nog  'n  enkele  puntjie  ter  verheldering:  Ek  neem  aan  me  De  Jong  bedoel 
signifiant  waar  sy  in  die  tweedelaaste  paragraaf  van  haar  repliek  die  woord 
significant  gebruik.  Ook:  Wanneer  me  De  Jong  meen  dat  ek  Riffaterre  se 
variante  as  leesvariante  interpreteer  (in  TydskrifXXWI:  1,  p.  88),  interpreteer 
sy  mý  verkeerd.  Riffaterre  se  sin  lui  so:  "The  structure  of  the  given  (from 
now  on  I shall  refer  to  it  as  the  matrix)  ...  like  all  structures,  is  an  abstract 
concept  never  actualized  per  se\  it  becomes  visible  only  in  its  variants." 
Natuurlik  verwys  "variants"  hier  na  die  perifrastiese  variante  van  die 
matrikssin  in  die  teks.  Ek  het  hierdie  keer  die  tersaaklike  woorde  in  die 
aanhaling  gekursiveer,  d.w.s.  dié  woorde  wat  aandui  dat  die  matriks  nie 
eksplisiet  gegee  word  nie,  dat  elke  leser  op  sy  eie  skerpsinnigheid  moet 
steun  om  dit  uit  die  teksvariante  af  te  lei,  en  dat  lesers  se  matrikssinne 
daarom  verskillend  geformuleer  kan  wees. 

Marianne  de  Jong  se  slotkommentaar: 

Daar  is  geen  ooreenkoms  tussen  my  en  dr.  Van  Zyl  se  siening  van  let- 
terkunde  of  leeswyses  nie. 

Cathy  Robertson,  ere-sekretaresse  van  die  Drakenstein-Heemkring, 
huisadres:  Tamarin,  Foxglovestraat  72,  Paarl,  7646;  tel.  02211-4404, 
skryf: 

UITSTALLING  VAN  SKRYWERS  VAN  DIE  GROTERE  DRAKENSTEIN 
Die  Drakenstein-Heemkring  is  'n  plaaslike  vereniging  wat  te  doen  het  met 
die  lokale  geskiedenis  van  die  Drakensteinse  gebied.  Dit  sluit  in  die  Paarl, 
Wellington  en  Franschhoek.  Ons  doel  is  om  'n  navorsingsentrum,  'n 
plaaslike  argief,  op  te  bou  wat  in  die  eerste  instansie  aan  alle  plaaslike 
behoeftes  sal  voorsien. 

Ons  versameling  mikrofilms,  bandopnames,  koerantuitknipsels,  poskaarte, 
boeke,  briewe  en  ander  handskrifte,  foto's,  word  gehuisves  in  die  oudste 
gerestoreerde  Kaaps-Hollandse  huis  in  die  Paarl.  Die  Paarlse  Munisipaliteit 
borg  die  vereniging  met  'n  jaarlikse  bedrag  en  stel  ons  in  staat  om  'n 
kuratrise  aan  te  hou  en  ook  deeltydse  werkers.  Die  Heemkring  voorsien  ook 
self  aan  al  sy  ander  behoeftes. 

Die  Paarl  vier  vanjaar  sy  Drie-eeuefees.  Die  aandeel  van  die  Heemkring 
hieraan  is  om  'n  deel  te  hê  aan  of  alleen  te  organiseer,  verskeie  uitstallings: 
'n  groot  foto-uitstalling  uit  'n  omv.attende'versameling  glasnegatiewe  van 
drie  verskillende  fotograwe;  uitstallings  oor  die  sport-,  mediese  en 
musiekgeskiedenis  van  die  Paarl.  Les  bes  is  daar  ook  hierdie  groot  uitstalling 
van  die  skrywers  van  die  grotere  Drakenstein. 

Ons  het  reeds  die  medewerking  verkry  van  die  Suid-Afrikaanse  Biblioteek- 
diens  en  ook  die  Suid-Afrikaanse  Biblioteek.  Die  uitstalling  sal  in  Oktober  in 
die  Paarlse  Stadsaal  plaasvind.  Die  moontlikheid  is  ook  daar  dat  dit  daarna 
sal  verskuif  na  die  Suid-Afrikaanse  Biblioteek,  Kaapstad. 

Die  lys  van  skrywers  wat  'n  verbintenis  met  die  Paarl  het,  lewend  en  dood, 
het  reeds  aangegroei  tot  'n  verbasende  68.  Ons  wil  graag  seker  wees  dat 
ons  niemand  uitlaat  nie.  Ek  sal  daarom  dankbaar  wees  om  van  u te  hoor  of 
dit  wel  die  geval  is,  nadat  u die  ingeslote  lys  ondersoek  het. 

Ons  is  veral  begerig  om  enige  sogenaamde  'bruin'  of  'swart'  skrywers  waar- 
van  ons  nie  weet  nie  in  die  uitstalling  op  te  neem. 

Ons  sal  dit  waardeer  as  u in  die  loop  van  u werksaamhede  hierdie  uitstalling 
ook  kan  bekend  stel.  Alle  werk  wat  deur  die  Heemkring  onderneem  is,  met 
die  uitsondering  van  die  kuratrise,  is  in  'n  ere-hoedanigheid.  Dit  geld  ook 
natuurlik  vir  die  uitstallings  wat  ons  organiseer. 


ALFABETIESE  LYS  VAN  SKRYWERS  MET  VERBINTENIS  MET  DIE 
PAARL  (EN  DIE  GROTERE  DRAKENSTEIN) 


N A BLANCKENBURG 
ALBA  BOUWER 
BREYTEN  BREYTENBACH 


CLOETE  BREYTENBACH 
JAN  (?)  BREYTENBACH 
MATIE  BRINK 

HANNES  BURGER 


ESME  MARAIS 
EUGENE  MARAIS 
G F MARAIS 

'KARIN'  (KITTY  MARAIS) 
HANNES  MEIRING 
J G MEIRING 
ADRIAAN  MOORREES 
ANDREW  MURRAY 
P H NORTJE 


HETTIE  CELLIE 
A C CELLIERS 
J F E CELLIERS 
F S CRAFFORD 


ANNA  DE  VILLIERS 
W A DE  KLERK 
G D B DE  VILLIERS 
IZAK  DE  VILLIERS 


JAN  LOCHNER  DE  VILLIERS  ARNOLDUS  PANNEVIS 
MARGARETHA  DE  VILLIERS  ABRAHAM  IZAK  PEROLD 


MELIUS  DE  VILLIERS 
I DE  V MALHERBE 
MEV  E J DIJKMAN 
D F DU  TOIT 
J D DU  TOIT  (TOTIUS) 

P J DU  TOIT 
S J DU  TOIT 
D F DU  TOIT  MALHERBE 
PIETER  FOURIE 
JEANNE  GOOSEN 
P W GROBBELAAR 
C P HOOGENHOUT 
ELSA  JOUBERT 
ROBERT  KIRBY 
F C KOLBE 
ENGELA  LE  ROUX 


SANTIE  PRETORIUS  (GROSSKOPF) 

DIRK  RICHARD 

WINNIE  RUST 

KAREL  SCHOEMAN 

C G W SCHUMAN 

P W S SCHUMAN 

T F W (THEO)  SCHUMAN 

SLUYPSTEEN  (...  DE  VILLIERS) 

HETTIE  SMUTS 

BERTHA  STONEMAN 

ANNERIA  THERON  (MACFARLANE) 

C P VAN  DER  MERWE 

KOTIE  VAN  DER  SPUY 

A G VISSER 

K F VON  WIELLIGH 

M M WALTERS 


W G LE  ROUX 
ANDRE  LE  TOIT 
ELINE  LOUW 
MAGRIET  LOUW 
J H MALAN 
RECHT  MALAN 
D F MALHERBE 

F E J MALHERBE  TOTAAL;  68 


Prof.  F.I.J.  van  Rensburg  van  die  Dept.  Afrikaans-Nederlands  aan 
die  RAU: 

Ek  sal  dit  waardeer  as  u die  volgende  regstelling  by  die  vroegste  moontlike 
geleentheid  in  die  Ty d skrif  sa\  plaas.  Dankie  — 

In  haar  resensie  van  Gids  by  die  literatuurstudie  onder  redaksie  van  T.T. 


78 


Cloete,  Elize  Botha  en  Charles  Malan  in  Tydskrif  vir  Letterkunde  XXIV:  4 
verwys  dr.  Rialette  Wiehahn  na  die  volgende  sin  wat  in  my  bydrae  oor 
ruimte  in  die  poësie  in  genoemde  werk  voorkom:  "Aangesien  ruimte  in  die 
poësie  gewoonlik  liries  verwoord  word,  moet  die  belewing  van  ruimte  in 
hierdie  afdeling  meer  aandag  as  by  die  ander  genres  kry"  (96).  Sy  noem  dit 
'n  "betwyfelbare  stelling",  selfs  nog  sonder  om  die  kursief  wat  die  woord 
"belewing"  in  die  boek  het,  te  laat  uitkom. 

Ek  is  dit  volkome  eens  met  haar.  Selfs  méér  as  eens:  ek  vind  die  sin  louter 
onsin. 

Ongelukkig  moet  ek  haar  teleurstel.  Ek  is  nie  die  skrywer  daarvan  nie.  Dis 
deur  iemand  bygevoeg  in  die  samestellingsfase  van  die  boek,  en  is  dus  vir 
die  rekening  van  die  samestellers. 

Oor  die  wetenskaplike  etiek  van  so  'n  manier  van  doen  swyg  'n  mens  liewer. 

Boekbesprekings 


Prosa 

Hennie  Aucamp,  Wat  bly  oor  van  Tafelberg  1986.  94  pp.  R16,50  + 

AVB. 

In  sy  jongste  bundel  bou  Hennie  Aucamp  voort  op  temas  en  tegnieke  uit  sy 
oeuvre  tot  dusver.  Daar  is  weer  die  vermenging  van  die  vertelling  en  die 
kortverhaal,  die  noue  aansluiting  by  die  outobiografiese,  die  klem  op 
buitestaanderfigure  en  menslike  eensaamheid,  die  erotiek  — hier  met  'n  al 
sterker  toespitsing  op  die  homoërotiek.  Die  reddende  ironie  (wat  kan  lag  én 
huil)  kom  in  hierdie  bundel  sterker  na  vore  as  in  Aucamp  se  vorige  werk.  Ek 
meen  ook  dat  hy  hier  daarin  slaag  om  die  gevaar  van  oor-estetisering  — wat 
in  Volmink  begin  dreig  het  — enigsins  af  te  weer  met  'n  meer  direkte 
verteltrant  en  'n  groter  klem  op  die  gewoon-menslike.  Dit  is  egter  nog 
steeds  Hennie  Aucamp,  die  nougesette  vakman,  wat  elke  woord  weeg  en 
slyp,  wat  — veral  in  die  tweede  en  derde  afdelings  — aan  die  woord  is.  Daar 
blyk  verder  uit  hierdie  bundel  'n  toenemende  ontnugtering  met  die  seksuele 
as  moontlike  reddende  beginsel  (vgl.  die  titel). 

Aucamp  sluit  hom  hier  ook  aan  by  'n  neiging  in  die  jongste  letterkunde  — 
oorsee  en  in  Suid-Afrika  — waarvolgens  die  beginsel  van  fiksionaliteit  en 
die  verhouding  tussen  werklikheid  as  teks  en  die  letterkunde  as  supplement 
tot  die  lewe,  sowel  as  die  gesprek  tussen  tekste  onderling,  tema  van  die  let- 
terkunde  word.  As  'n  mens  in  aanmerking  neem  dat  dit  juis  hierdie  ver- 
skuiwing  is  wat  ten  grondslag  lê  aan  die  sg.  dekonstruksie,  wil  dit  lyk  of  hier 
in  toenemende  mate  sprake  is  van  die  "critic  as  host"  — die  let- 
terkundeteorie  bepáál  die  aard  van  die  letterkunde,  pleks  van  andersom, 
soos  gewoonlik  die  geval  is. 

Daar  is  in  Wat  bly  oor  van  soene?  gedurig  'n  gesprek  tussen  die  werklike 
lewe  en  die  letterkunde  en  tussen  die  tekste  in  hierdie  bundel  en  die  "reeds 
gevormde  literatuur",  die  "gevormde"  musiek  en  die  skilderkuns.  In- 
tertekstualiteit  word  tema  van  die  bundel.  Dit  is  interessant  dat  hierdie  nei- 
ging  reeds  waar  te  neem  was  in  die  verhaal  "Armed  Vision"  uit  'n  Bruisbed 
vir  tant  Nonnie  en  dat  dit  in  Volmink  voortgesit  is  in  "Susanna  en  die  ouder- 
linge  (nog  altyd  apokrief)",  "Fantasie  vir  'n  howeling"  (met  sy  verwysing  na 
o.m.  'n  swart  luiperd),  "Vaslav  in  die  sneeu:  'n  collage",  "'n  Heilige  met 
huisbesoek",  "La  Divina  en  die  cowboy",  "Vir  vier  stemme"  (deur  die 
keuse  van  Toon  Lourens  as  verteller  en  indirekte  verwysings  na  die  Bybel) 
en  "Op  moedverloor  se  pleine".  Die  gevaar  bestaan  natuurlik  dat  hierdie 
tegniek  in  'n  letterkundige  maniërisme  kan  ontaard. 

In  sy  werkboek  vir  kortverhaalskrywers,  Die  blote  storie,  sê  Aucamp  dat  die 
lewe  moet  georden  word  tot  storie,  "maar  om  te  orden  moet  daar  materiaal 

wees,  en  dié  materiaal  is  die  lewe  self"  (p.  36).  Klem  op  die  skryfambag, 
waarin  teorie  en  praktyk  mekaar  ontmoet,  blyk  ook  uit  Áucamp  se  verwy- 
sing  (p.  41)  na  o.m.  De  Maupassant  in  hierdie  verband.  Die  derde  afdeling 
van  Soene,  waarin  die  gebruik  van  die  lewe  as  materiaal  vir  die  letterkunde 
veral  sterk  na  vore  kom,  word  ingelei  deur  'n  verhaal  getitel  "In  memoriam: 
Guy  de  Maupassant".  (My  beswaar,  terloops  teen  hierdie  soort  titel  is  dat 
dit  duister  bly  vir  die  leser  wat  nie  oor  die  nodige  intertekstuele  kennis 
beskik  nie,  en  dus  effens  pretensieus  aandoen.) 

As  matriks  vir  die  hele  bundel  geld  waarskynlik  hierdie  sinne  uit  "Ma": 
"Terugskouend  besef  ek  dat  ek  van  jongs  af  onvervuldheid  as  lewenswet 
aanvaar  het,  maar  strydig  hiermee  na  vervulling  bly  soek  het,  en  nog  altyd 
soek.  Eudora  Welty  het  reg:  daar  is  maar  een  tema  in  die  letterkunde,  en  ek 
wil  byvoeg,  in  die  lewe:  die  soektog"  (p.  33).  Dat  ook  die  letterkunde  geen 
antwoord  of  geen  troos  kan  verskaf  nie,  blyk  uit  die  slot  van  "Plaisir 
d'amour",  waarin  Miss  Amy,  wat  optimisme  in  die  letterkunde  probeer  in- 
skryf  het,  tot  hierdie  slotsom  kom,  en  met  "soet  venyn"  reageer  op  C.  Louis 
Leipoldt  se  idee  van  die  skoonheid  wat  troos  kan  bied.  In  hierdie  opsig  voer 
die  bundel  dan  ook  'n  gesprek  met  Volmink,  waarin  die  strewe  na 
volmaaktheid  telkens  uitgeloop  het  op  die  besef  dat  die  lewe  eintlik  vol-mínk 
(d.w.s.  verminking)  is.  'n  Kernverhaal  in  hierdie  verband  is  "Die  gelykenis" 
uit  afdeling  II  van  Soene.  Hier  word  die  twee  "beautiful  people",  Zizi  en 
Johann  (let  op  die  skoonklinkende  name)  uit  die  gewaande 
selfgenoegsaamheid  van  hul  verestetiseerde  bestaan,  waarin  skoonheid  die 
hoogste  lewensbeginsel  is,  geruk  toe  die  waarheid  omtrent  Zizi  geopenbaar 
word  — sy  is  basies  wellusteling.  Hierdie  geestelike  verminking  lei  tot  fisiese 
verminking  en  letterlik  tot  waansin. 

In  dieselfde  verband  kan  'n  mens  wys  op  die  interessante  intertekstuele 
gesprek  tussen  die  outobiografiese  vertelling  "Ma  se  storie  (en  myne)"  en 
die  verhaal  "Plaisir  d'amour".  In  e.g.  voer  Aucamp  sy  "lewenslange  passie" 
vir  stories  (p.  32)  terug  na  'n  hospitaalverblyf  toe  die  gevaar  van  fisiese  ver- 
minking  gedreig  het  en  hy  homself  probeer  troos  het  met  die  verhale  van 
Hans  Christian  Andersen:  "Die  vuurhoutjieverkoopster",  "Die  klein  meer- 
minnetjie",  "Die  sneeukoningin". 

Na  aanleiding  van  hierdie  ervaring  vra  hy  homself  die  vraag  of  die  besef  van 
die  uitgelewerdheid  aan  verminking  deur  die  lewe  reeds  hierheen  terug  te 
voer  is:  "Kan  dit  wees  dat  jou  verbeelding  en  lewensvisie  reeds  op  vyfjarige 
leeftyd  beslis  kan  word  deur  stories?"  (p.  33).  (Let  hier  op  die  noue  verband 
tussen  lewe  en  letterkunde.)  In  "Plaisir  d'amour"  probeer  Miss  Amy  afreken 
met  Andersen  ("jou  verknoopte  ou  closet  queen"  — vgl.  die  verwysing  na 
die  homoërotiek):  "Oor  jy  nie  jou  prins  kon  kry  nie,  moet  almal  om  jou  ly  en 
onvervuld  bly  — die  dapper  bliksoldaatjie,  die  klein  meerminnetjie,  die 
vuurhoutjieverkoopster.  En  ook  jou  lesers  (...)  (p.  47).  Tog  speel  ook  Miss 
Amy  ten  slotte  die  plaat  met  sy  woorde  van  onvervuldheid:  "Plaisir  d'amour 
ne  dure  qu'un  moment;  chagrin  d'amour  dure  toute  la  vie",  wat  verwys  na 

die  kortstondigheid  van  soene  en  na  die  onvervuldheid,  wat  lewenslank  is. 
Dat  die  eerste  afdeling,  met  sy  outobiografiese  vertellings  — dus  sy  noue 
aansluiting  by  die  lewe  as  teks  — as  grondslag  dien  vir  die  jander  twee  afde- 
lings,  waarin  dit  gaan  oor  die  ordening  van  die  lewe  tot  letterkunde  — blyk 
ook  uit  die  vertelling  "Die  vreemdeling  in  jou  poorte",  wat  Aucamp  se 
obsessie  met  randfigure,  sy  "kennis  van  subkulture  en  hul  dikwels 
besoedelende  bekoring"  (soos  blyk  uit  talle  van  sy  verhale)  terugvoer  na  die 
boemelaars  wat  hul  plaas  "Rust-mijn-ziel"  in  sy  kindertyd  besoek  het  (vgl. 
p.  38). 

Hierdie  eerste  afdeling,  met  sy  nostalgiese,  outobiografiese  vertellings,  voer 
ook  'n  gesprek  met  Aucamp  se  vroeër  gepubliseerde  vertellings  oor  sy 
jeugkontrei,  die  Stormberge,  en  die  figuur  van  Auntie  Daisy  in  "Die 
1948-Buick-convertible"  bevat  eggo's  van  Tant  Nonnie  in  "'n  Bruidsbed  vir 
tant  Nonnie"  uit  die  gelyknamige  bundel.  Afdeling  II  handel  oor  die 
futiliteit  van  persoonlike  verhoudings  (vgl.  die  bundeltitel).  Die  in- 
tertekstuele  gesprek  word  hier  voortgesit  in  "Plaisir  d'amour",  wat 
terugverwys  na  "Die  hartseerwals"  (in  die  gelyknamige  bundel)  in  die 
gebruik  van  die  grammofoon  wat  liefdesverlatenheid  spel;  in  "Camoes;  en 
boweal  Pessoa",  waarin  hierdie  twee  skrywers,  sowel  as  Shakespeare  en 
Van  Wyk  Louw  betrek  word;  in  "Die  gelykenis",  wat  terugverwys  na 
Volmink  én  na  die  Stormberg-vertellings  (vgl.  p.  72)  en  wat  'n  gesprek  voer 
met  Borges  se  "gelykenisse",  "Die  vorm  van  die  swaard"  en  "Die  evangelie 
volgens  Markus"  in  Die  vorm  van  die  swaard  en  ander  verhale',  in  "Die 
meisie  met  die  vlasblonde  hare",  wat  met  verwysing  na  Ivy  Compton- 
Burnett  die  ordenende  rol  van  die  fiksieskrywer  uitwys,  en  wat  gesprek  voer 
met  "Die  Erica-  (afkorting  vir  erotica?)  versameling"  en  "Die  energie  van 
rose"  t.o.v.  die  energie-dreinerende  aspek  van  die  seksuele  samekoms,  en 
met  verskillende  vorme  van  die  "gevormde"  musiek  (vgl.  die  titel,  wat  ver- 
wys  na  De  Bussy  se  "La  fille  aux  cheveux  de  lin"). 

In  afdeling  III  is  die  markies  as  "dirty  old  man"  die  ironiese  teenbeeld  van 
tant  Nonnie.  Hy  beoefen  'n  soort  geestelike  masturbasie  (vgl.  veral  die  slot 
van  "Die  energie  van  rose")  wat  ook  verwys  na  die  vertelaksie,  en  dus  — by 
implikasie  — ook  na  die  skep  van  letterkunde  as  'n  soort  masturbasie.  (Hier 
kom  Johann  de  Lange  se  gedig  "Piromaan"  uit  Snel,  grys  fantoom  weer  in 
die  intertekstuele  gesprek  ter  sprake.)  Die  markies  verwys  ook  terug  na  die 
ou  man  wat  in  "Op  moedverloor  se  pleine"  uit  Volmink  masturberend  sterf 
nadat  al  sy  jong  liefdes  hom  verlaat  het.  Die  markies  se  aanbied,  in 
gewysigde  vorm,  van  'n  stuk  graffitti  as  sy  eie  ervaring,  bring  ook  weer  die 
verhouding  tussen  teks  en  werklikheid  ter  sprake.  Albei  hierdie  ou  mans 
verwys  ook  terug  na  die  skrywer  se  "oom  Freddie"  (vgl.:  "My  oom  Freddie 
was  'n  hedonis"  uit  Volmink,  p.  85).  Dan  verwys  die  Markies  se  verhale 
natuurlik  ook  nog  na  die  Marquis  de  Sade  en  na  die  verteller  in  "Vir  vier 
stemme"  uit  Volmink.  In  albei  stelle  vertellings  word  die  homoseksuele 
daad  as  vernietigend  uitgewys. 

In  ''ln  memoriam:  Guy  de  Maupassant"  is  dit  nie  slegs  die  titel  wat  verwys 
na  die  invloed  van  hierdie  Franse  skrywer  op  talle  kortverhaalskrywers  ná 
hom  nie,  maar  daar  is  ook  'n  ingewikkelde  samespel  van  die  lewe,  die 
skilder-  en  die  beeldhoukuns  en  die  letterkunde.  Reeds  die  "gestileerde  in- 
terieur  á la  Hockney"  (p.  69),  waarin  die  Markies  se  vertelling  uit  sy  eie  lewe 
plaasvind,  bepaal  die  toon  van  die  verhaal.  Die  jong  minnaar-van-een-nag 
roep  nie  alleen  Cocteau  in  gedagte  nie  (p.  70),  maar  ook  Donatello  en 
Michelangelo  (p.  71).  Die  Donatello-beeld  kry  later  'n  simboliese  Pierrot- 
gesig,  'n  gesig  wat  die  ou  skilder  in  die  verhaal  se  skilderkuns  en  sy  lewe 
sodanig  laat  konvergeer  dat  hy  later  sy  eie  Romantiese  Agonie  verwar  met 
die  agonie  van  Christus.  Hy  "kruisig"  sy  eie  Christus-Pierrot.  Die  tekening 
wat  met  die  vars  bloed  gemaak  is,  word  uit  die  vertelling  uitgedra  na  die 
gefiksionaliseerde  "werklike  lewe"  wanneer  die  Markies  die  tekening,  waar- 
van  die  bloed  al  bruin  geword  het,  wys  aan  die  vertellende  ek,  wat  na  die 
Markies  se  vertelling  luister. 

In  "Die  £/-/ca-versameling"  noem  die  Markies  sy  eie  versameling  skyfies  van 
vroeëre  jong  minnaars  sy  "Donatello's".  Hieruit  blyk  'n  vereenselwiging 
met  die  "dirty  old  man"  van  die  vorige  verhaal.  In  "Die  energie  van  rose" 
verwys  die  vermoorde  minnaar  se  bloed  (in  die  vorige  verhaal)  na  die  rose 
waarmee  die  verpleegster  uit  die  Markies  se  kamer  kom,  rose  "soos  bloed 
wat  begin  droog  word".  Dié  verhaal,  met  sy  gebruik  van  die  opera,  die 
bioskoop,  die  poësie,  die  skilderkuns  en  die  advertensiekuns,  'n  boek  met 
huweliksvoorligting,  'n  boek  met  stigtelike  oordenkings  en  'n  teaterprogram 
as  boustof,  eindig  dan  ook  met  die  dood  — en  die  ontmaskering  — van  die 
verteller,  die  Markies.  Selfs  die  Markies  se  dood  word  gesien  as  "die 
volgende  aflewering  van  sy  lewensverhaal"  (p.  94). 

Daar  is  dan  in  hierdie  bundel,  soos  tussen  hierdie  bundel  en  alle  vorige 
Aucamp-tekste,  'n  virtuose  intertekstuele  spel.  Die  gevaar  van  hierdie  soort 
virtuositeit  is  dat  dit  kan  uitloop  op  'n  onvrugbare  literêre  masturbasie  wat 
kan  blyk  selfvernietigend  te  wees  — 'n  virtuositeit  wat  vir  die  navorser  tot 
interessante  "vondste"  kan  lei,  maar  wat  met  die  "blote  leser"  weinig  te 
maak  het.  Of  miskien  is  juis  dít  die  tese  van  Aucamp  se  kuns:  dat  kuns  in 
ons  tyd  bloot  wil  sê  "dat  teenstrydighede  bestaan",  dat  "werklikheid  en 
ideaal  teen  mekaar  vloek"  (vgl.  die  vertellerstandpunt  op  p.  81). 


la  van  Zyl 


M.C.  Botha,  Bome  van  kennis.  Human  en  Rousseau  1985.  117  pp.  R11,95 
+ AVB. 

Botha  se  jongste  kortprosabundel  kan  die  leser  wat  dit  met  konvensionele 
letterkundige  konsepte  benader,  bedroë  daarvan  laat  afkom.  In  hierdie  fan- 
tasieverhale,  wat  aan  die  ficciones  van  Jorges  Luis  Borges  en  aan  die 

magiese  realisme  van  Gabriel  García  Márquez  laat  dink,  maar  wat  tog  nog 
steeds  Botha  bly,  is  daar  'n  demitologisering  van  bestaande  konvensies. 
Botha  skep  sy  eie  mites,  sy  eie  kodes,  en  die  leser  wat  hom  hierin  wil  volg, 
sal  bereid  moet  wees  om  die  pad  van  die  fantasie  end-uit  saam  met  hom  te 
loop.  Ook:  wie  die  verhale  wil  reduseer  tot  maklike  stukkies  simboliek,  kyk 
die  essensiële  Botha  mis. 

In  bepaalde  opsigte  kom  hierdie  kortprosas  ooreen  met  die  sg.  postmoder- 
nistiese  fiksie.  Fiksionaliteit  word  vooropgestel.  Die  postmodernisme  is  al 
gedefinieer  as  daardie  beweging  binne  die  kontemporêre  letterkunde  wat 
die  tradisionele  aanspraak  van  die  letterkunde  op  die  waarheid  en  op 
menslike  waardes  bevraagteken.  Dit  word  'n  soort  anti-letterkunde  wat 
sigself  parodieer.  Postmodernistiese  tekste  is  oninterpreteerbaar,  omdat 
hulle  doelbewus  verby  bestaande  betekenisse  verbyskryf  en  'n  eie  betekenis 
skep  wat  nie  die  betekenis  van  die  mundane  wêreld  is  nie.  Daar  is  'n  ophef- 
fing  van  bestaande  kategorieë  van  ruimte  en  tyd.  Karakterisering  is 
onbelangrik  omdat  kousaliteit  in  hierdie  letterkunde  nie  bestaan  nie. 
Enigiets  is  moontlik  in  'n  fiktiewe  wêreld  waaruit  die  letterlike  waarheid  ver- 
ban  is.  Die  fiksie  skep  sy  eie  waarheid  en  die  roman  of  die  verhaal  in  die 
postmodernistiese  kode  hoef  slegs  aan  sy  eie  waarheid  getrou  te  wees.  Om- 
dat  hierdie  soort  fiksie  na  geen  eksterne  werklikheid  verwys  nie,  word  die 
leser  vasgevang  binne  die  linguistiese  grense  van  die  verhaal  self.  Fiksie 
word  die  enigste  "werklikheid". 

Gerald  Graff  (in  Literature  against  itself)  skryf  omtrent  postmodernistiese 
fiksie:  "It  is  one  thing  to  reject  bourgeois  values,  as  classic  modern  novelists 
often  did,  and  another  thing  to  come  on  the  scene  when  these  values  have 
been  so  thoroughly  eroded  that  it  is  unnecessary  and  pointless  to  reject 
them  — the  position  I take  to  be  the  point  of  departure  of  postmodern  fic- 
tion." 

Botha  se  fiksionele  wêreld  in  Bome  van  kennis  bevat  van  die  elemente 
waarna  hierbo  verwys  is.  Hoewel  vervreemding  wesenskenmerk  van  die 
prosas  is,  slaag  Botha  nogtans  daarin  om  die  leser  in  die  wêreld  wat  hy  skep 
te  laat  glo.  Hoe  kry  hy  dit  reg?  Terwyl  hy  die  leser  telkens  'n  fantastiese 
wêreld  binnelei,  doen  hy  dit  deur  aan  hierdie  nuwe  wêreld  'n  eie  "realiteit" 
toe  te  ken  wat  'n  eie  kousaliteit  en  'n  eie  waardestelsel  ontwikkel.  Hoewel 
moord  bv.  as  iets  normaals  aanvaar  word,  gaan  dit  telkens  ook  gepaard  met 
'n  soort  onskuld.  In  die  verhaal  "Jaarring"  (waarin  die  titel  waarskynlik  ook 
'n  ironiese  omkering  suggereer  deur  die  uitspraakmoontlikheid  van  ja-ring) 
reageer  Kranz,  wat  uit  die  dode  teruggekeer  het  om  sy  vrou  te  lei  tot  'n 
bekentenis  dat  sy  hom  vermoor  het,  met  'n  merkwaardige  gebrek  aan 
woede. 

In  "Gabebah"  toon  die  vertellende  ek  geen  berou  oor  die  feit  dat  hy  sy  vrou 
vermoor  het  nie:  "Op  'n  manier  het  ek  nie  sleg  gevoel  oor  die  feit  dat  ek  my 
vrou  daardie  noodlottige  aand  vermoor  het  nie.  Ek  het  die  tas  in  my  hand 
geskud  om  die  houtblokkies  te  hoor,  en  ek  was  gerusgestel  en  bly  oor  die 

wete:  nou  het  ek  net  vir  Gabebah''  (vgl.  p.  24).  As  'n  mens  in  gedagte  hou 
dat  hierdie  Gabebah  'n  vrou  is  wat  van  houtblokkies  aanmekaargesit  is, 
word  dit  'n  onskuldige  soort  blyheid. 

In  "'n  Kind  van  sy  tyd"  voel  die  moordenaar  van  die  spastiese  kind  geen 
berou  oor  sy  daad  nie  en  sê  hy:  "Ek  was  so  onskuldig  soos  'n  onpotensiële 
verkragter"  (vgl.  p.  28).  Nadat  die  maagd  haar  priester-minnaar  soos  'n 
vlieg  teen  die  muur  doodgeslaan  het  sodat  haar  kosbare  teleskoop  aan 
skerwe  spat,  is  haar  enigste  gedagte  aan  gom  "om  hierdie  gemors  mee  heel 
te  maak"  (p.  50).  Nadat  die  onskuldige  jong  digter,  wat  sy  verloofde  Ancois 
vurig  bemin,  haar  met  twee  skote  in  die  gesig  doodgeskiet  het,  is  hy  slegs 
vervul  van  'n  "onselfsugtige  liefde  vir  sy  meester",  wat  hom  geleer  het  om 
te  "lewe  sonder  woede"  (p.  76).  Hy  word  die  "kosmiese  onskuld"  (vgl.  p. 
65)  van  sy  meester  deelagtig. 

Daar  is  ook  telkens  sprake  van  'n  allesoorweldigende  liefde.  Dit  is  hierdie 
liefde  (vir  sy  leermeester  en  vir  sy  verloofde  Ancois)  wat  die  verhaal  "Die 
towenaar  en  sy  leerjonge"  sy  bespndere  bekoring  gee  en  wat  dit  red  van  'n 
maklike  simboliek.  Die  tronkvoëls  (in  "Gabebah")  se  gevoel  vir  die  houtvrou 
wat  hulle  self  gemaak  het,  word  'n  liefde  wat  groei  "tot  'n  wonderlike 
ekstase"  (p.  23).  In  "Bome  van  kennis"  word  die  vrou,  wat  "'n  liefhebber 
van  plante,  maar  ook  van  die  mensdom"  is  (p.  99),  "oorweldig  deur  liefde" 
vir  die  boompie  wat  sy  geplant  het  (p.  102)  en  sy  wy  haar  hele  lewe  aan  die 
beskerming  van  hierdie  boompie. 

Binne  dié  verhale  met  hul  irreële  gebeure  kom  tog  ook  'n  eie  kousaliteit  en  'n 
nuwe  waardestelsel  tot  stand.  Deur  die  surrealistiese  uitweiding  in  "Bome 
van  kennis"  (bokke  eet  turksvye"  asof  hulle  tonge  het  van  die  taaiste 
Italiaanse  leer",  en  "aasvoëls  word  dun  soos  die  skeidslyn  tussen  God  en 
kwaad",  terwyl  pa's  in  'n  tyd  van  onnatuurlike  droogte  met  hul  dogters 
slaap)  (vgl.  p.  104);  deur  die  dogter  se  verwysing  na  haar  ma  wat  miskien 
"iets  plantaardigs"  in  haar  het;  deur  die  moeder  se  eie  allesoorweldigende 
liefde  vir  plante,  word  die  surrealistiese  slot  van  die  verhaal  voorberei.  Die 
skielike  oorgang  na  die  onwerklike,  wat  dikwels  in  die  middel  van  'n  verhaal 
voorkom,  word  telkens  gemotiveer  deurdat  daar  meesal  reeds  'n  element 
van  vreemdheid  — hetsy  deur  die  naamgewing,  deur  die  ruimteplasing  of 
die  "karakterisering"  — in  die  vroeë,  meesal  min  of  meer  "realistiese" 
gedeelte  van  die  verhale  aanwesig  is. 

Daar  is  'n  jukstaponering  van  'n  bedrieglik  eenvoudige  skryfstyl  en  die 
behoud  van  'n  streng  chronologie  enersyds  en  die  ongewone  van  die  in- 
houdelike  — met  'n  aura  van  'n  paradyslike  ongereptheid  waarin  die 
"skeidslyn  tussen  God  en  kwaad"  werklik  verdwyn  — andersyds.  Dit  gee 
aan  die  verhale  hul  besondere  allure. 

Sommige  van  die  verhale  word  bederf  deur  'n  effense  kinderagtigheid,  bv. 
in  die  priester  se  poging  om  Afrikaans  te  praat  in  "Die  maagd"  (vgl.  p.  48), 
en  in  die  dogter  Eva  se  voorstel  aan  haar  pa  dat  hulle  "dokter-dokter"  speel 
as  voorspel  tot  'n  eet  van  die  boom  van  kennis  in  "-Bome  van  kennis"  (p. 

113).  In  hierdie  verhaal  herinner  die  hele  gegewe  van  'n  bloedskandelike 
omgang,  die  permanente  sit  van  die  vrou  onder  die  boom  en  die  geboorte 
van  die  kind  met  die  stert  van  'n  dier  te  veel  aan  Márquez  se  One  hundred 
years  of  solitude,  waarin  soortgelyke  situasies  voorkom. 

Ek  meen  egter  dat  Botha  in  hierdie  bundel  blyke  gee  van  'n  uitsonderlike 
verbeelding  gepaard  met  'n  merkwaardige  vermoë  om  op  oortuigende  wyse 
gestalte  te  gee  aan  die  fantastiese. 


la  van  Zyl 


Maretha  Maartens,  Die  verste  grens.  Folio-uitgewers  1986.  172  pp.  R11,95 
+ AVB. 

Die  verste  grens,  wat  vroeër  as  vervolgverhaal  in  Sarie  verskyn  het,  is 
bekroon  met  die  ATKV-  en  Sar/e-prys  vir  die  beste  vervolgverhaal  wat  in 
1986  in  dié  tydskrif  verskyn  het. 

Dit  ondersoek  die  grensoorlogsituasie  veral  uit  die  oogpunt  van  die  vrou  en 
voeg  sodoende  'n  dimensie  by  die  sg.  grensletterkunde.  Sarah  de  Vries, 
wat  haar  teen  haar  sin  bevind  op  Oshakati,  waar  almal  — selfs  die  kinders 
— oorlog  eet,  slaap  en  leef,  is  vir  'n  groot  deel  van  die  roman  die  fokalisator. 
Dit  is  deur  haar  oë  dat  die  leser  kennis  maak  met  die  verskillende  fasette  van 
die  grensoorlog:  die  man  se  strewe  om  deur  die  oorlog  die  verste  grense  van 
menswees  te  beproef,  die  verwardheid  van  die  jong  meisie  wie  se  kêrel  as 
troepie  grens  toe  gaan  en  daar  tot  die  verste  grens  beproef  word,  die  troepie 
se  eie  besef  van  'n  grens  wat  'n  bereik  is  en  wat  moet  oorgesteek  word,  die 
moeder  se  bereiking  van  die  "verste  grens  van  ma-wees",  die  wete  dat  sy 
haar  dogter  op  die  lewe  probeer  voorberei  het,  maar  dat  sy  nie  namens  haar 
kan  kies  nie. 

Oorskakeling  van  Sarah  se  fokalisering  na  dié  van  die  jong  grenssoldaat 
Hannes  self,  vind  onopvallend  en  gemaklik  plaas  en  verplaas  die  leser 
telkens  na  die  binnelewe  van  'n  jongmens  wat  tot  die  uiterste  beproef  word. 
So  word  die  boek  ook  boeiende  leesstof  vir  jeugdiges. 

Maretha  Maartens  besit  die  vermoë  om  'n  verhaal  so  vlot  en  boeiend  te 
vertel  dat  'n  mens  nie  anders  kan  as  om  end-uit  te  wil  lees  nie.  Ook  deins  sy 
nie  terug  vir  'n  "moeilike"  gegewe  — soos  in  hierdie  roman  nie.  Wat  opval 
van  haar  hantering  van  hierdie  soort  gegewe  is  die  feit  dat  sy  bereid  is  om 
dit  tot  in  sy  onaangenaamste  konsekwensies  te  ondersoek.  In  hierdie  opsig 
is  sy  een  van  die  "dapperste"  skrywers  in  Afrikaans. 

Juis  omrede  haar  keuse  van  sulke  temas  kan  sy  miskien  beskuldig  word  van 
wat  soms  "emosionele  afpersing"  van  die  leser  genoem  word.  Ek  meen  dat 
haar  temakeuse  wet  sommige  van  haar  werke  aan  universaliteit  laat  inboet 
en  aan  hulle  iets  van  die  gevallestudie  gee.  Daarenteen  kan  niemand  dit  be- 
twis  nie  dat  haar  gegewe  hoogs  aktueel  is  en  dat  die  wyse  waarop  probleme 

ondersoek  en  letterkundige  vorm  daaraan  gegee  word  belangrike 
terapeutiese  waarde  het.  En  is  dít  nie  'n  kenmerk  van  alle  letterkunde  nie?  In 
sy  opstel  "Waarom  literatuur?"  sê  André  P.  Brink:  "Wesenlik  is  die 
literatuur  'a  dive  into  the  unknown  (...)  With  each  work  we  test  the  limits  of 
our  consciousness'  " (Brink  verwys  na  George  Konrad.)  Verderaan  in 
dieselfde  opstel  sê  Brink:  "Want  die  skrywer  'herhaal'  nie  maar  die  wêreld 
en  sy  strukture  in  sy  werk  nie,  dog  skep  deur  die  linguistieke  en  literêre  daad 
'n  struktuur  van  singewing"  (vgl.  Waarom  literatuur,  pp.  24—25). 

In  hierdie  roman  ondersoek  Maretha  Maartens  onverstaanbare  aspekte  van 
die  lewe  om  daaraan  sin  te  probeer  gee.  Hoewel  sy  daarin  slaag  om  'n 
betreklik  nugter  vertellerstyl  te  handhaaf,  spring  sy  die  slaggate  van  oor- 
drewe  sentimentalisering  nie  vry  nie.  So  skryf  sy  op  p.  23:  "Sy  kom  skielik 
na  hom  toe  met  haar  streperige,  ligte  hare  lossies  agter  haar  skulpoortjies 
vasgevang,  haar  mond  weerloos  en  ernstig  (...)"  Daar  is  meer  sulke  gevalle. 
Dikwels  is  daar  'n  pretensieuse  woordrykheid.  In  'n  toneeltjie  tussen  Sarah 
en  haar  man  Helmut  kom  hierdie  gedeelte  voor:  "Hy  verstyf;  die  lot  van  die 
seldsame  oomblik  hang  in  die  weegskaal  van  sy  emosies.  En  sy  wag,  die 
hoenderpastei  en  die  rooiwyn,  die  kanttafeldoek  soos  'n  tuimelende 
kaleidoskoop -in  haar  gedagtes"  (p.  31). 

In  die  fokalisering  deur  Hannes  is  daar  meermale  iets  hinderliks.  Ek  wonder 
of  enige  jongman  bv.  'n  brief  sal  skryf  soos  dié  wat  Hannes  aan  Louise 
skryf,  al  is  hy  hoe  verlief  (vgl.  pp.  62—71).  Ook  Albert  se  brief  aan  Hannes 
wil  nie  oortuig  nie  (vgl.  pp.  88  — 90). 

Die  omslagontwerp  deur  Annette  Stork  is  soetlik  en  esteties  onbevredi- 
gend. 


la  van  Zyl 


Drama 

In  sy  boek  Dramatic  structure  wys  J.G.  Barry  daarop  dat  die  drama  deur  'n 
verskeidenheid  benaderings  gekenmerk  word:  die  drama  is  die  ondersoek- 
veld  van  toneelmakers,  letterkundiges,  antropoloë,  ens.  Elkeen  van  die 
ondersoekers  het  'n  spesifieke  taak  om  te  vervul.  Eintlik  behoort  die  let- 
terkunde  en  toneel,  om  die  twee  vernaamste  ondersoekvelde  te  noem, 
mekaar  aan  te  vul  in  hulle  onderskeie  benaderings  van  die  drama  (vgl. 
hieroor  bv.  H.  van  den  Bergh  in  Teksten  voor  toeschouwers,  bl.  27  — 28). 
By  'n  letterkundige  bespreking  is  dit  wenslik  dat  daar  besef  sal  word  dat  die 
drama  bestem  is  vir  die  toneel,  dat  dit  dus  opvoeringsgerig  sal  wees.  Of 
soos  Opperman  in  Wiggelstok  (bl.  94)  dié  verhouding  kort  en  klaar  stel:  'n 
leesdrama  is  'n  "onding". 

Maak  'n  mens  'n  voorraadopname  van  die  dramas  van  1985  en  van  dié  wat 
by  die  skrywe  van  hierdie  artikel  tot  dusver  in  1986  verskyn  het,  is  dit 

opmerklik  dat  'n  hele  paar  van  hierdie  dramas  afkomstig  is  uit  die 
toneelbedrywighede  van  die  Kampustoneel  van  die  ATKV.  Die  jaarlikse 
gebeurtenis  van  die  Kampustoneel  vir  die  afgelope  vier  jaar  het  aan  die 
Afrikaanse  drama  onteenseglik  nuwe  lewe  gegee.  Hierdie  geleentheid  word 
beskou  as  'n  werkswinkel  vir  opkomende  Afrikaanse  dramaturge  waar- 
tydens  daar  lustig  geëksperimenteer  kan  word.  Verblydend  is  dit  daarom 
ook  dat  nuwe  talent  hiermee  na  vore  gekom  het.  Tans  bestaan  daar  'n 
gevoel  van  opwinding  dat  daar  allerlei  roeringe  in  die  Afrikaanse  drama  aan 
die  gang  is.  hieronder  sal  enkele  gepubliseerde  dramas  bespreek  word  wat 
uit  die  Kampustoneel  voortgekom  het.  Hoewel  Reza  de  Wet  en  Deon  Op- 
perman  se  dramas  nog  nie  gepubliseer  is  nie,  word  die  twee  asóók  ander 
dramaturge  se  bydraes  met  belangstelling  dopgehou.  (Opperman  se 
bydraes  Móre  is  'n  tang  dag/Die  teken  wat  so  pas  by  Tafelberg  verskyn  het, 
was  net  te  laat  om  hierby  betrek  te  word.) 

Naas  die  Kampus-toneelbedrywighede  moet  ook  die  toneelbedrywighede 
genoem  word  onder  die  "Kleurlinge"  op  die  Kaapse  Vlakte.  Dít  het  sterk 
aan  die  lig  gekom  tydens  'n  simposium  oor  "swart  Afrikaanse  skrywers", 
wat  gehou  is  op  26  April  — 27  April  1985  by  die  Universiteit  van  Wes- 
Kaapland. 

Vir  'n  oorsigtelike  bespreking  van  die  bydraes  in  hierdie  verband  word  ver- 
wys  na  die  gepubliseerde  verslag  Swart  Afrikaanse  skrywers  (bl.  23—33  en 
91  —97).  In  gepubliseerde  vorm  bestaan  daar  tot  dusver  nog  net  die  werke 
van  Adam  Small  asook  die  enkele  werk  van  Peter  Snyders.  Wat  van  belang 
is  om  te  onthou,  is  dat  ook  hier  'n  lewendige  Afrikaanse  toneel- 
werksaamheid  aangetref  word.  Dit  bied  die  moontlikheid  vir  die  tot- 
standkoming  van  die  verdienstelike  werk  — en  in  'n  groot  mate  het  'n 
drama  soos  Kanna  hy  kó  hystoe,  1967,  dit  reeds  bewys. 

Miskien  sal  na  jare  hierna  gesê  kan  word  dat  die  toneelkuns  van  die  Kaapse 
Vlakte  en  die  Kampustoneel  elkeen  op  sy  eie  manier  'n  nuwe  skeppende  im- 
puls  aan  die  Afrikaanse  drama  verleen  het. 

Met  die  drietal  gepubliseerde  dramas,  Moeders  en  dogters  (1985),  Leuens 
(1985)  en  En  die  son  skyn  in  Suid-Afrika  (1986)  toon  CORLIA  FOURIE  haar 
as  een  van  die  belowendste  dramaturge  van  die  afgelope  aantal  jare.  In  hier- 
die  dramas  is  daar  reeds  sprake  van  'n  duidelik  eie  stem.  Hopelik  is  dit  net 
die  begin  van  hierdie  dramatiese  talent;  in  die  1986-Kampustoneel  is  ook 
nog  Poppespe!  opgevoer.  Intussen  het  Corlia  Fourie  heelwat  erkenning 
geniet:  in  1986  was  Moeders  en  dogters  een  van  die  sewe  finale  werke  wat 
vir  die  Rapport-prys  voorgestel  is,  en  in  dieselfde  jaar  is  En  die  son  skyn  in 
Suid-Afrika  (verwerk  as  'n  draaiboek  in  dertien  episodes)  deur  M-Net 
aangewys  as  die  beste  Afrikaanse  situasie-komedie. 

Bogenoemde  dramas  word  deur  twee  temas  oorheers;  'n  feministiese 
uitgangspunt  en  'n  betrokkenheid  by  die  eietydse  Suid-Afrikaanse  situasie. 
Wat  die  feminisme  betref,  is  Fourie  die  eerste  Afrikaanse  dramaturg  wat  'n 
problematiese  lewensituasie  opsetlik  vanuit  'n  feministiese  gesigspunt 

betrag.  Wel  is  dit  so  dat  reeds  vroeër  die  vrbuelot  met  deernis  betrag  is  deur 
H.A.  Fagan  in  Ousus  (1934)  of  is  daar  ook  deur  hierdie  dramaturg  met  die 
man  in  sy  heersersrol  die  draak  gesteek  (Die  swakkere  vat,  1945).  Maar 
Fagan  se  dramas  besit  nog  nie  die  geladenheid  van  die  moderne  feminisme 
nie.  Interessant  genoeg  gee  ons  belangrikste  vroue-dramaturg,  Henriette 
Grové,  in  haar  dramas  waar  die  fokus  op  die  vrou  ingestel  is,  soos  blyk  met 
Die  glasdeur  (1959)  en  Die  onwiHige  weduwee  (1965),  selfs  ook  hier  meer 
aandag  aan  sake  van  algemeen-menslike  belang. 

Die  feminisme  in  Corlia  Fourie  se  dramas  is  nie  soos  nogal  dikwels  aangetref 
word  eensydig  militant  en  derhalwe  krampagtig  nie;  inteendeel,  die  stryd  vir 
vroueregte  neem  hier  'n  verskeidenheid  vorme  en  gestaltes  aan.  In  En  die 
son  skyn  in  Suid-Afrika  val  dit  bv.  op  dat  Bettie  as  die  tipiese  feminis 
karikaturaal  voorgestel  word,  terwyl  die  aanhanklike  Esther  wat  as  vrou 
rede  het  om  veronreg  te  voel  die  simpatie  opwek.  Adam  verwys  na  Esther 
se  tekenwerk  as  "'n  soort  feminisme"  wat  nie  baie  gewild  is  nie  (bl.  34). 
Verder,  by  hierdie  feministiese  uitgangspunt  bestaan  daar  selfs  die 
moontlikheid  van  deernis  vir  die  manlike  persoon  wat  aanleiding  gegee  het 
tot  die  innerlike  stryd  van  die  vrou-as-slagoffer,  soos  weer  in  Leuens  (bl.  55) 
blyk  waar  Ina  na  haar  oupa  verwys  as  "maar  net  'n  ongelukkige  alleen  ou 
man  met  'n  afwyking".  Dit  bring  mee  dat  die  feminisme  nie  soseer 
melodramaties  as  tragies  beleef  word  nie,  d.w.s.  dat  die  oorsaak  van  die 
kwaad  nie  buite  die  persoon  om  gesoek  word  nie,  maar  dat  die  kwaad  ont- 
dek  word  in  die  persoon  se  eie  innerlike  verdeeldheid  (vir  hierdie  opvatting 
van  die  tragedie  en  melodrama  kyk  R.B.  Heilman  in  Tragedy  and 
melodrama).  Hierdie  belangrike  faset  van  die  feminisme  kom  treffend  tot 
openbaring  in  Moeders  en  dogters.  In  hierdie  drama  handel  dit  om  die 
tragiese  tweespalt  by  verskillende  vroue  wat  vir  hulle  kinders  net  die  beste 
verlang,  maar  wat  dan  in  die  lang  en  veeleisende  opvoedingsproses  hulle 
selfontwikkeling  verwaarloos.  Op  een  of  ander  wyse  is  daar  hiervan  sprake 
by  al  die  karakters:  enersyds  by  Ma  en  haar  drie  volwasse  dogters,  asook, 
andersyds,  by  Susie  m.b.t.  haar  gestorwe  dogter  Sera.  Deur  die  onver- 
wagse  dood  van  die  vader  Gert  Celliers-Smit  word  hierdie  sielestryd  wat 
deel  blyk  te  wees  van  vrou-wees,  oopgevlek. 

Hand  aan  hand  gaan  in  Moeders  en  dogters  en  En  die  son  skyn  in  Suid- 
Afrika  die  feminisme  gepaard  met  verwysings  na  die  Suid-Afrikaanse 
rassesituasie,  'n  kombinasie  wat  saamhang  met  die  bevrydingstryd  by  albei. 
Deur  die  oproeping  van  die  onlustesituasie  in  eg.  drama  word  die  innerlike 
konflik  verhewig,  veral  ook  omdat  Susie  'n  soortgelyke  konflik  belewe  soos 
dit  meegebring  is  deur  Sera  se  dood  tydens  hierdie  situasie.  In  En  die  son 
skyn  in  Suid-Afrika  is  daar  ook  gereeld  verwysings  na  die  Suid-Afrikaanse 
politieke  situasie.  Die  interessante  van  Ig.  drama  is  egter  dat  die  hele 
aangeleentheid  in  sy  komiese  hoedanigheid  omgedop  word.  Corlia  Fourie 
verstaan  die  kuns  van  die  blyspel  terdeë,  o.m.  deur  telkens  gevat  'n  situasie 
te  benut,  iets  wat  voortduur  tot  aan  die  einde  van  die  drama.  Hoewel  daar 

met  hierdie  blyspel  heelwat  kritiek  op  die  Suid-Afrikaanse  lewenswyse  van 
veral  die  manlike  persone  asook  aspekte  van  die  rassesituasie  gelewer 
word,  geskied  dit  nie  in  'n  gees  van  hatige  satire  nie.  Telkens  is  dit  die 
vrolike  lag  wat  suiwerend  werk  op  een  of  ander  absurde  situasie.  Fourie 
openbaar  haar  hier  as  'n  ware  blyspelskrywer,  iemand  wat  begrypend  met 
'n  onvolmaakte  situasie  die  spot  kan  dryf.  En  die  klugtige  is  nie  daar  net  ter 
wille  van  die  klugtige  nie,  want  dit  gaan  gepaard  met  een  of  ander 
lewenswaarde.  En  die  son  skyn  in  Suid-Afrika  kan  beskou  word  as  'n 
geslaagde  blyspel  — daar  is  hoogstens  'n  handvol  geslaagde  blyspele  in 
Afrikaans. 

Die  vraag  moet  nog  gestel  word  in  watter  mate  Corlia  Fourie  daarin  geslaag 
het  om  dramaties  die  stof  te  behandel.  Soos  dit  vir  my  voorkom,  slaag  sy  in 
'n  groot  mate,  veral  omdat  sy  'n  sintuig  vir  dramatiese  dialoog  het.  'n 
Merkwaardige  eksperiment  in  hierdie  verband  is  Leuens,  'n  drama  wat  slegs 
twee  karakters  bevat,  maar  wat  op  grond  van  die  openbarende  dialoog  en 
die  spanning  wat  hierdeur  geskep  word,  nêrens  vervelig  raak  nie.  Maar 
moontlik  is  Toneel  7 te  staties,  ontaard  dit  in  'n  soort  biegtoneel  tydens  'n 
gevalle-ondersoek,  wat  meebring  dat  die  dramatiese  waarde  veelal  ingeboet 
word. 

En  tog  op  die  keper  beskou:  hierdie  drietal  dramas  van  Corlia  Fourie  hou  iets 
belofteryks  in. 

Waar  Corlia  Fourie  se  verwerking  van  die  aktuele  werklikheid  deurgaans  'n 
realistiese  opset  het  (vgl.  die  herhaalde  nuusuitsending  van  die  onluste  en 
as  gevolg  waarvan  Anna  later  gemolesteer  word  in  Moeders  en  dogters), 
daar  neem  P.G.  DU  PLESSIS  se  oproeping  van  die  Suid-Afrikaanse 
politieke  situasie  in  Vereeniging,  vereniging  (1985),  'n  fantasie-gedaante 
aan.  Dit  hang  saam  met  die  vernuftige  wyse  waarvolgens  die  problematiese 
hede  voortdurend  betrag  word  in  die  lig  van  die  Afrikaner  se  verlede  van 
1902.  Flierdie  geteleskopeerdheid  word  reeds  met  die  titel  van  die  drama  te 
kenne  gegee:  die  huidige  drang  na  eenheid/"vereniging"  (orde)  te  midde 
van  'n  chaos  van  houdings  en  sienings,  soos  dit  saamgetrek  word  in  die 
hoofkarakter  president  Frans  de  Waal,  word  in  verband  gebring  met 
houdings  en  sienings  wat  daar  onder  die  Boere  en  Britte  bestaan  het  tydens 
die  Vrede  van  Vereeniging  in  1902. 

By  'n  drama  soos  Vereeniging,  vereniging  wat  die  eietydse  ervaring  in  sy 
verstrengeling  met  ervaring  van  'n  ander  tyd  weergee,  kan  'n  mens  verwag 
dat  dit  literêre  voorgangers  sal  hê  Duidelik  sluit  hierdie  drama  aan  by  die 
Brechtiaanse  opvatting  van  die  drama,  in  besonder  Van  Wyk  Louw  se  Die 
ptuimsaad  waai  ver  (1972).  Veral  Kestell  in  sy  manier  van  denke  en  segging 
wat  aan  die  begin  van  elke  bedryf  monologies  optree,  herinner  onteenseglik 
aan  die  rol  van  die  Ou  Vrou  in  Ig.  drama.  Maar  dit  sal  onverstandig  wees  om 
Vereeniging,  vereniging  op  grond  van  hierdie  en  ander  invloede  te 
diskwalifiseer  asof  dit  blote  navolging  is.  Du  Plessis  se  verwerking  van  'n 
soortgelyke  problematiek  binne  die  raamwerk  van  dieselfde  historiese  ver- 

band  oortuig  my  as  'n  sinryke  voortsetting  van  veral  die  tradisie  van  die 
Epiese  Teater. 

Bowendien  toon  Du  Plessis  hom  in  Vereeniging,  vereniging  nog  steeds  as 
meester  van  die  dramatiese  woord,  wat  beteken  dat  daar  telkens  'n  inter- 
aksie  tussen  die  karakters  is.  Die  dialoog  getuig  van  sofistikasie  in  dié  sin  dat 
dit  afstuur  op  'n  gesogte  effek.  Opvallend  is  dit  bv.  hoe  'n  ernstige 
(argaïese)  toon  (vgl.  weer  Kestell  se  bepeinsinge)  skielik  afgewissel  kan 
word  met  'n  komiese  toon  (vgl.  die  gesprekke  van  die  Wag). 

Hierdie  wisselende  toonaard  wat  nagestreef  word,  hou  verband  met  'n 
ironiese  instellingswyse,  soos  mej.  Doubell  daarvan  sê:  "Die  ironieë  hoop 
op.  Daar's  stápels  van  hulle  tussen  ons."  (bl.  36).  Juis  deur  die  ironie,  die 
onverwagse  wending  wat  'n  situasie  kan  aanneem  (vgl.  De  Waal  se  soeke 
na  sy  seun  Retief),  gee  aanleiding  tot  'n  skok-effek  soos  dit  in  verband  ge- 
sien  kan  word  met  die  Verfremdungseffekt.  Werklik  aangrypend  is  die 
sélfbewuste  alleenspraak  ("Daar's  al  te  veel  groot  alleensprake  die  niet  in.", 
bl.  65)  waarin  De  Waal  op  'n  meedoënlose  wyse  tot  vereffening  van  sy  lewe 
kom. 

Vereeniging,  vereniging  is  seker  een  van  die  mees  ambisieuse  dramas  wat  in 
Afrikaans  aangepak  is.  Kyk  maar  net  na  die  ruim  rolbesetting.  Desondanks 
daarvan  dat  op  bestaande  literatuur  sterk  aangeleun  word,  kan  dit  beskou 
word  as  'n  beduidende  betrokke  drama. 

Hoewel  dit  voorkom  of  die  handelingsverloop  van  Vereeniging,  vereniging 
revue-agtig  is,  want  die  baie  tyd-  en  bewussynspronge  verhinder  'n  onmid- 
dellike  samehang,  blyk  dit  by  nadere  ondersoek  dat  daar  tog  'n  bepaalde 
verloopsplan  gevolg  word  in  die  drie  samehangende  bedrywe.  Hoe  anders 
is  die  revue-aard  van  HENNIE  AUCAMP  se  Slegs  v/ra/ma/ (1986)  waarin  die 
verskillende  sekwense  (handelingsreekse)  nie  tot  'n  logiese  handelings- 
eenheid  uitgroei  nie.  Tereg  wys  Herman  Pretorius  daarop  in  sy  inleiding 
(a.w.,  bl.  7)  dat  die  verskillende  eenhede  wat  daar  in  'n  kabaretteks  be- 
staan,  "net  losweg  deur  'n  oorkoepelende  titel  verbind  of  deur  'n  tema 
(argument)  saamgehou"  word. 

Met  hierdie  nuwe  kabaretteks  (vgl.  die  voorafgaande  Met  permissie  gesê, 
1980,  asook  in  hierdie  verband  die  poëtiese  bydrae  Die  lewe  is  'n  grenshotel, 
1977)  bevestig  Hennie  Aucamp  hom  as  die  belangrikste  Afrikaanse  kabaret- 
skrywer.  Ook  wat  die  teoretisering  betref  het  Aucamp  reeds  deeglik  reken- 
skap  gegee  van  die  aard  van  die  kabaretkuns.  Opmerklik  is  dit  hoedat 
Aucamp  se  naam  pronk  in  die  beknopte  bibliografie  wat  Herman  Pretorius 
opgee  by  sy  interessante  én  insiggewende  inleiding  tot  Slegs  vir  almal. 

Die  beperkinge  en  moontlikhede  van  die  kabaret  kom  goed  aan  die  lig  in 
Slegs  vir  almal.  Deur  te  steun  op  verwysing  en  gebruik  te  maak  van  die 
satiriese  uitdrukkingswyse  (en  watter  bonte  mengeling  word  hier  op  'n 
skinkbord  aangebied!),  kom  die  Suid-Afrikaanse  sosio-politieke  samelewing 
onder  skoot.  Maar  dit  is  geen  afsydige  satire  wat  geheel  en  al  wil  vernietig 
nie,  want  eindelik  gee  milde  aanvaarding  die  deurslag,  soos  dit  veral  pragtig 

tot  verwesenliking  kom  in  die  slotkoraal  op  bl.  101  — 102.  Hierdie  houding 
klink  op  in  die  volgende  refrein:  "en  daarom  moet  ons  oordeel  mild  wees". 
Soos  wat  die  kabaretkuns  dit  blykbaar  verlang,  word  hiermee  die 
samewerking  en  dus  ook  belewing  van  'n  bepáálde  gehoor  verlang  vir  wie 
hierdie  kunsvorm  bestem  is.  Ondanks  die  voorafgaande  skoktegniek  wat 
toegepas  word,  word  die  verskillende  mense-groepe  en  -tipes  só  bewus 
gemaak  van  mekaar  se  lot  wat  eindelik  lei  tot  'n  lotsverbondenheid. 

Die  vraag  het  by  my  opgekom  aangesien  hier  aanspraak  gemaak  word  op 
Hterêre  kabaret,  of  daar  nie  meer  subtie!  die  samewerking  van  die  gehoor 
gesteun  moet  word  nie.  Bloot  beoordeel  as  dramateks  doen  heelwat  van 
hierdie  kabaretkuns  in  Slegs  vir  almal  as  kru  en  gemeenplasig  aan,  wat 
meebring  dat  daar  weinig  sprake  is  van  'n  stille  nawerking  wat  nog  kon 
plaasvind.  Die  versoenende  gedeelte  wat  aan  'n  einde  volg,  kom  vir  my 
bowendien  soms  as  aangeplak  voor.  So  bv.  is  die  ernstig-gestemde  koraal 
"Vrou  en  moeder"  (bl.  75—76)  met  sy  ómvattende  stellingname  in  die  twee 
slotreëls,  net  nie  te  rym  met  die  voorafgaande  nie.  Of  wil  die  kabaret  juis  op 
hierdie  manier  sy  werk  verrig? 

In  sy  opstel  "Kabaret:  'n  vorm  van  poësie?"  wys  Henning  Snyman  (in 
Botha,  E.  en  Pretorius,  R.  (red.)  1983:  97  — 98)  daarop  dat  Aucamp  op  die 
gebied  van  die  kabaretpoësie  twee  voorlopers  het  in  die  persone  van  F.W. 
Reitz  en  A.G.  Visser.  Hierby  kan  gevoeg  word  Visser  se  prosawerk  Joer- 
naalaand  (voorgedra  ongeveer  1910  en  gepubliseer  in  1969).  As  'n  mens  na 
hierdie  werk  kyk:  hoe  allergeestig  Visser  gespeel  het  met  die  ervaringe  van 
sý  tydgenootlike  wêreld,  is  dit  opmerklik  watter  verskuiwing  daar  plaasge- 
vind  het:  hoedat  Aucamp  nie  net  die  Afrikaner-ervaring  betrek  nie  maar 
sover  moontlik  die  volledige  spektrum  van  die  Suid-Afrikaanse  wêreld.  By 
Visser  vind  ons  minder  travestie  (taboe-  en  vloekwoorde  word  vermy)  en 
met  'n  onaanvaarbare  saak  word  onderbeklemtonend  afgereken,  terwyl 
Aucamp  onverbloemd  "die  naakte  waarheid  van  'n  saak"  oopvlek.  Dit 
strook  met  die  groter  toelaatbaarheid  van  die  huidige  kommunikasie-kode. 
Wat  hiermee  egter  ingeboet  word  by  Aucamp,  is  'n  gebrek  aan 
geraffineerdheid:  dít  sou  die  literêre  waarde  kon  verhoog.  Maar  miskien 
druis  sodanige  instelling  juis  in  teen  die  aard  van  die  ware  kabaretkuns. 
Eweneens  deel  van  die  Suid-Afrikaanse  sosio-politieke  situasie  is  PIETER 
FOURIE  se  jongste  drama,  Ek,  Anna  van  Wyk.  Geleidelik  ontvou  die  verhaal 
van  'n  geestelik  ontwrigte  en  verbitterde  vrou  oor  die  onreg  wat  haar  aange- 
doen  is  deur  haar  skoonpa,  die  trotse  patriarg  Pierre  Terre'Blanche.  Die  ver- 
woesting  van  haar  huwelikslewe  word  gekoppel  aan  die  onreg  wat  die 
bruinmense  ly  onder  hierdie  magsfiguur.  Hierdie  verontregting  wat  na  die 
arbeiders  uitkring,  bring  dan  sosio-politieke  kommentaar  mee  (vgl  die 
episodes  op  bl.  38  — 44).  Maar  die  hoofklem  val  op  Anna  van  Wyk,  'n 
karakter  wat  in  haar  verset  en  loutering  die  aansien  verwerf  van  'n  Bart  Nel 
("Ek  was  nog  altyd  ek,  Anna  van  Wyk  ...",  bl.  10). 

Wat  Ek,  Anna  van  Wyk  so  merkwaardig  maak,  is  die  wyse  waarop  hierdie 

drama  ons  'n  kykie  gee  in  die  kompleksiteit  van  die  teaterkode  wat  by  die  in- 
terpretasie  van  'n  drama  in  ag  geneem  behoort  te  word.  Op  die  eerste  twee 
bladsye  verneem  ons  reeds  van  verskillende  verhoudinge:  die  karakter  se 
verhouding  tot  die  akteur,  die  karakter  tot  die  gehoor  (waarvan  die  Stem 
deel  vorm),  die  aandeel  wat  die  skrywer  en  regisseur  het  by  die  oordrag  van 
die  bedoeling.  En  al  word  hier  gesê  dat  "ons"  (die  gehoor)  "nie  hier  (is)  om 
te  hoor  hoe  die  teater  werk  nie"  (bl.  2),  word  ook  hierdie  aspek  later  betrek 
wanneer  die  Verhoogbestuurder  nader  geroep  word  om  tegnies 
behulpsaam  te  wees.  Of  vergelyk  nog  net  die  raadpleging  van  die  Regisseur 
oor  die  redes  waarom  sekere  tonele  deur  die  skrywer  later  uitgesny  is,  wat 
hier  nou  opgevoer  word,  om  sodoende  Anna  se  gedrag  beter  te  peil.  Insig- 
gewend  blyk  dit  dan  (vgl.  bl.  28)  dat  hierdie  weglating  in  verband  gebring 
word  met  sensuur  wat  hier  herleibaar  is  na  die  verhouding  wat  die  skrywer 
het  tot  sy  gemeenskap. 

Die  Stem  speel  'n  sentrale  rol  in  die  drama.  Hierin  bepaal  hy/sy  selfs  die 
einde  van  die  eerste  bedryf  (vgl.  bl.  36)  en  dit  is  deur  die  Stem  dat  daar 
uitsluitsel  gegee  kan  word  of  Anna  wel  haar  skoonpa  vermoor  het.  Maar 
wie  verteenwoordig  die  Stem  nou  eintlik?  Die  naamgewing  "Stem",  is  so 
vaag  dat  dit  op  vele  dinge  kan  dui.  Kyk  ons  na  die  ander  karakters  wat  ook 
volgens  een  of  ander  funksie  aangedui  word,  soos  die  Plaaswerker,  Sende- 
ling,  en  Melkman,  weet  ons  telkens  wie  hierdie  karakters  verteenwoordig. 
Wié  die  Stem  verteenwoordig,  word  vir  ons  gesuggereer  op  bl.  2 waar 
hy/sy  betrek  word  by  die  "ons"/die  gehoor.  En  Anna  sê  verder  van  die 
gehoor  dat  "elkeen  binne  groepsverband  steeds  individueel  kan  reageer". 
Hiervolgens  tree  die  Stem  as  indiwidu  op,  as  lid  van  die  gehoor,  wat  as 
ideale  vertolker  van  die  dramatiese  handeling  beskou  kan  word.  In  terme 
van  die  dramateks,  d.w.s.  deur  slegs  of  agterna  die  drama  al  lesende  te 
bestudeer,  is  die  Stem  op  een  lyn  te  stel  met  die  ideale  leser. 

Ek,  Anna  van  Wyk  bevat  'n  boeiende  lewensproblematiek  en  is  tegelykertyd 
'n  geslaagde  eksperiment  met  die  dramatiese  aanbiedingswyse.  Hierom  kan 
dit  beskou  word  as  'n  waardevolle  toevoeging  tot  die  Afrikaanse 
dramakuns. 

A.S.  VAN  STRATEN  se  Die  potlooddief  en  die  engel  (1985)  is  'n  vernuftige 
komedie.  In  hierdie  drama  is  geen  verwysings  wat  dui  op  eietydse  betrok- 
kenheid  soos  'n  mens  dit  in  En  die  son  skyn  in  Suid-Afrika  vind.  Dit  gaan 
hier  slegs  om  die  algemeen-menslike  van  hoe  'n  onverantwoordelike 
jongman  Tonie,  'n  "losbol",  wat  bowendien  aanhoudend  potlode  steel, 
geleidelik  op  die  goeie  weg  gebring  word.  Soos  Van  Straten  met  die 
radiodrama  Pendoring  (Edms)  Bpk  (1976)  reeds  bewys  het,  verstaan  hy  die 
kuns  om  'n  situasie  komies  te  benut,  soos  dit  bv.  blyk  uit  die  gevatte 
dialoog.  Heel  vindingryk  is  die  aanwesigheid  van  die  twee  swaaiende  en 
musiserende  engele  in  die  lug  — die  TRUK-opvoering  van  1985  het  bewys 
gelewer  dat  dit  gedoen  kan  word.  Hiermee  dus  'n  soort  vlieg-  en  kunswerk 
wat  geskied  in  'n  ligte  toonaard,  soos  dit  'n  egte  komedie  betaam,  maar  wat 

tog  iets  van  'n  allegoriese  inslag  bévát,  nl.  dat  hiermee  voortdurend  getóón 
word  dat  daar  sprake  is  van  'n  sielestryd.  Hierdie  stryd  tussen  goed  en 
kwaad  wat  die  engele  by  veral  Tonie  waarneem,  verkry  volledig  gestalte 
met  die  latere  verskyning  van  die  Duiwel,  die  mag  wat  die  Kwade  verteen- 
woordig,  in  Toneel  16.  Op  'n  vindingryke  wyse  keer  Virginia  hier  dan  terug 
in  'n  nuwe  gedaante.  Maar  steeds  word  die  komiese  toon  gehandhaaf 
met  die  ernstige  bedoeling  wat  op  die  agtergrond  gehou  word  — selfs  al 
vind  die  slottoneel  in  die  kerk  plaas  as  daar  voorgelees  word  uit  die  ernstige 
huweliksformulier! 

Van  'n  ánder  aard  is  die  verwesenliking  van  die  komiese  in  TEMPLE 
HAUPTFLEISCH  se  Andre.  In  vergelyking  met  Die  potlooddief  en  die  engel 
gaan  dit  nie  suiwer  en  alleen  om  die  komiese  nie.  Die  hoofkarakter  Andre 
word  daarom  ook  nie  net  van  buite  af  bejeën  nie,  want  dit  gaan  by  hom 
al  hoe  meer  om  'n  belewenis  wat  van  binne  uit  plaasvind.  Hierdie  dubbel- 
slagtige  lewensvisie  bring  dan  mee  dat  Andre  as  'n  moderne  tragikomedie 
beskou  kan  word  (kyk  Guthke:  1966).  Dit  beteken  dat  hoewel  die  uitgangs- 
punt  die  komiese  is,  daar  eindelik  'n  tragiese  toon  verkry  word.  Vergelyk 
wat  lonesco  (in  Bonnefoy  1970:  112)  hieroor  gesê  het:  "And  the  comic  is 
the  start  of  the  tragic,  isn't  it?  One  simply  speeds  up  the  movement  for 
comedy:  and  slows  it  down  for  tragedy." 

Opmerklik  is  dit  daarom  hoe  Andre  nog  in  die  eerste  drie  tonele  opsetlik 
binne  die  raamwerk  van  die  komiese  geplaas  word,  bv.  soos  dit  in  die 
volgende  toneelaanwysing  op  bl.  14  lui:  "Dit  is  die  soort  rol  wat  Andre  pas: 
breed,  groot  en  komies."  Van  meet  af  aan  is  dit  ook  duidelik  dat  Andre  nie 
genoeë  neem  met  sy  komiese  rolle  nie,  wat  hy  as  "beperkend"  op  sy  per- 
soonlikheid  ervaar  en  wat  hy  interpreteer  as  dat  daar  vir  hom  gelag  word. 
Insiggewend  is  die  ontwikkeling  wat  plaasvind  tussen  die  toneelopvoering 
van  "Oom  Lewies  vind  olie"  in  Toneel  3 en  die  opvoering  van  "Die  blomme- 
verkoper"  in  Toneel  8.  Eersgenoemde  is  'n  skreeusnaakse  karakterskets  van 
oom  Lewies  wat  sy  belangrikheid  op  'n  uiters  "lawwe"  wyse  probeer 
bevestig,  terwyl  die  Ou  Man  se  belaglike  optrede  óók  pateties  aandoen, 
sodat  van  Ig.  tereg  gesê  word  dat  die  applous  "maar  effe  onseker  (is) 
aangesien  die  gehoor  eintlik  'n  komedie  verwag  het"  (bl.  39).  Geleidelik 
word  die  tragiese  visie  by  Andre  herwin,  maar  wat  tot  aan  die  einde  intiem 
verbonde  bly  aan  die  komiese:  tot  op  die  laaste  bladsy  nog  ontlok  Andre  se 
eienaardige  en  uittartende  gedrag  by  sy  opvoering  van  die  "Faustus"  'n 
onderlangse  gelag  ("Almal  giggel."),  wat  hom  aanspoor  om  homself 
noodlottig  (?)  te  beseer. 

Dit  alles  maak  van  Andre  'n  boeiende  karakterstudie.  Belangrik  is  die  rol  wat 
veral  Heleen  as  die  "lydsame'  en  begrypende  vrou  asook  Toon  as  die  oner- 
vare  en  'n  daarom  maar  te  gewillige  aanhoorder  by  die  karakteropenbaring 
van  Andre  speel.  'n  Interessante  aspek  om  te  ondersoek,  is  hoedat  ondanks 
die  fantastiese  gedaante  wat  die  verwesenliking  van  die  tragiese  meebring, 
daar  tog  vasgehou  word  aan  'n  realistiese  opset.  In  hierdie  verband  verskil 

Andre  opmerklik  van  'n  ander  Afrikaanse  tragikomedie,  Die  rebellie  van 
Lafras  Verwey  (1971)  van  Chris  Barnard;  in  laasgenoemde  drama  sterf  die 
"klein  mannetjie"  Lafras  in  die  illusie  van  sy  fantasievlug,  terwyl  Andre  'n 
veel  intelligenter  persoon  is  wat  daarom  'n  kritiese  selfbewussyn  het.  As 
gevolg  hiervan  word  in  Andre  die  gewone  werklikheidsperspektief  nie 
opgeoffer  aan  'n  blote  fantasie-bevrydingsgedaante  nie.  Andre  is  'n  in- 
teressante  toevoeging  tot  die  Afrikaanse  tragikomedie. 

Ideematig  is  T.T.  CLOETE  se  Onderhoud  met  'n  bobbejaan  (1986)  uiters 
boeiend.  In  hierdie  drama  gaan  dit  oor  die  selfonthulling  waarmee  die  ont- 
maskering  van  professor  Gibbon,  'n  ou  man  van  negentig  jaar,soos  teweegge- 
bring  word  deur  Kwestor  en  haar  televisiespan  wat  onverwags  by  hom  opdaag. 
Rondom  die  metafisiese  vraagstelling  oor  die  aard  van  die  menslike  bestaan 
("wat/s  ons?"  soos  dit  op  bl.  8 lui)  word  assosiatiefgewys  'n  verskeidenheid 
sake  in  oëskou  geneem.  Wat  hier  meegedeel  word  oor  die  onderskeid 
tussen  angs  en  vrees,  begryp  en  verstaan,  die  rol  van  seks,  drome  en 
skimme  en  'n  rykdom  ander  sake,  is  nie  slegs  openbarend  t.o.v.  die 
menslike  lewe  in  die  algemeen  nie,  maar  veral  ook  soos  dit  lei  tot  die 
selfopenbaring  van  Gibbon  tydens  sy  "onderhoud"  met  Kwestor. 

Die  twee  terugflitse,  eers  tussen  Gibbon  en  sy  verpleegster  Hellen  en  dan 
tussen  hom  en  sy  dogter  Lea,  blyk  van  deurslaggewende  belang  te  wees  in 
die  selfonthullingsproses  waarmee  die  paradoksale  toestand  van  sy  bestaan 
skerp  in  die  lig  gestel  word.  Dit  beteken  dat  soos  hy  hierdie  krisissituasie  by 
terugskouing  herleef,  dit  allermins  kan  dui  op  'n  eenvoudige  geestes- 
toestand.  Dít  word  saamgevat  in  sy  woorde  waarmee  hy  'n  diepliggende 
selfverdeeldheid  ontdek  soos  dit  gestel  word  deur  die  omvorming  van  die 
bekende  Romeine  7:19  (laasgenoemde  wat  op  sigself  reeds  dui  op  'n 
selfverdeeldheid  wat  daar  by  die  mens  bestaan  in  sy  nastrewe  van  die 
Goeie):  "Dat  die  goed  wat  ek  gedoen  het,  ek  gedoen  het  omdat  ek  die 
kwaad  wat  ek  wou  doen  nie  kón  doen  nie."  (bl.  45).  Hierdie  onthutsende 
selfopenbaring  hou  'n  selfaanklag  in  oor  die  onsuiwerheid  wat  daar  bestaan 
het  by  Gibbon  se  nastrewe  en  ophou  van  die  menslike  fatsoen. 
Onderhoud  met  'n  bobbejaan  kan  miskien  beskryf  word  as  dinkteater. 
Opmerklik  is  dit  met  watter  intelligente  vermoë  elkeen  van  die  karakters  in 
staat  is  om  sinvol  te  redeneer  oor  hulle  menslike  toestand  — hoe  ver  is  ons 
hiermee  nie  van  die  petieterige  wesens  van  die  absurde  teater  nie.  Veral  by 
Gibbon  word  ons  telkens  verras  deur  sy  beleë  denke.  Maar  dit  is  juis  ten  op- 
sigte  hiervan  dat  'n  tekortkoming  in  hierdie  drama  na  vore  kom:  uit  al  die 
dialoogwisseling  van  die  karakters  is  daar  te  min  sprake  van  karakterdif- 
ferensiasie,  d.w.s.  die  karakters  praat  almal  min  of  meer  op  dieselfde  wyse. 
'n  Verdere  tekortkoming  is  dat  die  handelingsverloop  'n  te  uitgebreide 
eksposisie  het.  So  bv.  is  die  lang  Engelse  aanhaling  op  bl.  1 1 — 12  op  sigself 
interessant,  maar  dit  dra  nouliks  by  tot  die  uitbouing  van  die  onmiddellike 
handelingsituasie.  In  hierdie  verband  is  dit  opvallend  dat  dit  ten  tye  van 
bogenoemde  twee  terugflitse  is  dat  ons  eers  in  die  ware  sin  van  die  woord 

dramatiese  dialoog  kry.  Daar  bestaan  hier  'n  spannende  wisselwerking 
tussen  die  karakters,  bv.  deur  die  volgende  vraagstelling  van  Lea  op  bl.  43 
met  sy  dramatiese  ironie:  "Het  dit  nooit  by  u opgekom  om  met  'n  ander 
vrou  te  oortree  en  te  eksperimenteer  nie?  Byvoorbeeld  met  Hellen?"  Só 
staan  die  idee  nie  los  van  die  handelingsverloop  nie  maar  word  dit  daarby  in- 
gelyf. 

Onderhoud  met  'n  bobbejaan  getuig  van  'n  egte  metafisiese  inslag  ten 
gevolge  waarvan  die  ideërykheid.  Sou  Cloete  in  die  vervolg  daarin  kon  slaag 
om  óók  ten  volle  reg  te  laat  geskied  aan  die  toneelmatigheid,  beloof  die 
beoefening  van  hierdie  soort  drama  om  iets  heel  boeiends  te  word. 

Die  bundel  Rostrum  (1984)  bevat  vyf  kort  dramas  (in  die  geval  van  HENNIE 
AUCAMP  se  Die  volgende  ronde  'n  duidelike  eenakter)  wat  in  die  teken 
staan  van  verskeidenheid.  So  open  hierdie  bundel  met  die  deurwinterde 
UYS  KRIGEse  Die  lewe  is  alleen  draaglik  as  'n  mens  'n  bietjie  dronk  is  wat 
'n  kykie  bied  in  die  oud-skrywer  se  vertwyfeling  oor  sy  skeppingsvermoë, 
terwyl  die  jongeling  C.P.  LEACH  met  Die  spinner  Brechtiaans 
eksperimenteer  deur  rekenskap  te  gee  van  die  eietydse  oorlogsituasie. 
Vergelyk  die  onmiddellike  belewenis  in  laasgenoemde  drama  met  JOHAN 
KAPP  se  Laat-Februarie  1922  waar  'n  krisissituasie  in  die  verlede 
perspektiwies  benader  word.  Of  vgl.  JAN  GROENEWALD  se  Die  wildeman, 
wat  as  'n  sielkundige  riller  beskou  kan  word,  waarmee  aangesluit  word 
by  Bartho  Smit  se  Die  man  met  'n  lyk  om  sy  nek  (1967).  Kortom,  ons  tref 
met  Rostrum  'n  bonte  versameling  aan,  wat  miskien  dui  hoedat  tans  op 
uiteenlopende  wyse  met  die  dramatiese  verhoogvorm  omgegaan  kan  word. 
Die  lewe  is  alleen  draaglik  as  'n  mens  'n  bietjie  dronk  is  verskyn  in  'n  groot 
mate  in  monologiese  vorm.  Treffend  dan  is  die  herhaalde  aanroeping  van 
Rosie,  die  Ou  Skrywer  se  bediende,  waarmee  afwisseling  én  kontraswer- 
king  tussen  die  twee  karakters  bereik  word  om  só  aanleiding  te  gee  tot  flitse 
van  egte  humor.  Dat  die  binnegedagtes  van  die  Ou  Skrywer  dramaties 
gestalte  kry,  en  dus  nie  as  suiwer  liriese  ontboeseminge  gesien  moet  word 
nie,  word  meegebring  deurdat  die  voorstoep  as  verhoogruimte  ontgin 
word.  Dit  duur  tot  aan  die  einde  voort  met  die  Ou  Skrywer  wat  hier  tot  'n 
"val"  kom. 

Wil  'n  mens  sien  hoe  lewensgetrou  dialoog  kan  wees  wat  voortspruit  uit  'n 
natuurlike  dramatiese  situasie,  kan  gerus  gekyk  word  na  Die  volgende 
ronde.  Soos  in  van  Hennie  Aucamp  se  kortverhale  word  die  tema  van 
homoseksualiteit  ook  in  hierdie  drama  keurig  aangebied.  In  die  skokeffek 
aan  die  einde  herken  'n  mens  die  hand  van  die  bedrewe  kortverhaalskrywer 
— maar  wat  seker  ook  gesien  kan  word  as  behorende  tot  die  eenakter. 

Uit  die  aard  daarvan  dat  Die  Wildeman  'n  riller  is,  speel  volgehoue  spanning 
'n  belangrike  rol.  Sielkundig  neig  dit  egter  na  oppervlakkigheid.  In  hierdie 
opsig  bied  Die  man  met  'n  lyk  om  sy  nek  veel  meer  bevrediging. 
Ongelukkig  kon  ek  nie  die  opvoering  van  Die  spinner  op  4 Julie  1983  in  die 
Arena  te  Pretoria  bywoon  nie.  Dat  die  gesproke  woord  se  trefkrag  hier  met 

behulp  van  lig-  en  klankeffekte  verhoog  is,  kan  ek  my  goed  voorstel.  Maar 
as  ware  drama,  d.w.s.  as  dialoog  wat  plaasvind  in  'n  hier-en-nou-wêreld 
tussen  twee  of  meer  persone,  is  in  Die  spinner  nie  in  die  minste  sprake  van 
nie.  As  sodanig  is  Die  spinner  eksperimenteel  van  aard  wat  deurgaans  af- 
wyk  van  die  kenmerkende  dramatiese  aanbiedingswyse. 

Opmerklik  is  die  rol  wat  Boere-Afrikaans  in  Laat-Februarie  1922  speel.  Dié 
kenmerk  word  nie  alleenlik  gesien  in  die  uitspreek  van  sekere  woorde  soos 
"maar"  wat  hier  geskryf  word  as  "mar"  nie,  maar  selfs  ook  in  sinswendinge 
en  veral  in  die  beeldende  wyse  waarop  die  karakters  hulle  met  gemak  en  'n 
vanselfsprekendheid  uitdruk.  Kyk  maar  net  na  die  vonds;  "Hy  sal  nie  'n 
slegte  slagding  uitmaak  nie,  hoor!  Ek  meen,  na  wat  jy  sê,  klink  dit  of  hy  nie 
eintlik  'n  arm  man  is  nie,  los  met  sy  geld  en  boonop  nog  so  vriendelik  soos 
'n  huisbrakkiel  Of  hoe!"  (bl.  110).  Deur  sodanige  taaluitinge  word  'n  vervloë 
tydperk  vir  die  huidige  toeskouer/leser  in  al  sy  volheid  opgeroep,  wat 
bowendien  gepaard  gaan  met  'n  bepaalde  nostalgie.  Onwillekeurig  word  'n 
mens  herinner  aan  Thornton  Wilder  se  Our  Town  (1938)  — onder  meer  as 
gevolg  van  die  raamvertelling  van  Trudie  aan  die  begin  en  die  einde  van  die 
drama.  Dít  bring  mee  dat  die  ideëlike  in  hierdie  drama,  nl.  dat  die  staking  net 
tot  menslike  lyding  aanleiding  gegee  het  (en  hoe  ontroerend  kry  dit  nie 
gestalte  in  die  ou  vrou  se  laaste  gesprek  met  haarself  nie),  gepaard  gaan  met 
'n  werklikheidsgetroue  herroeping  van  'n  bepaalde  verlede  soos  dit 
vasgevang  word  in  die  soort  taalgebruik  van  die  karakters.  Laat-Februarie 
1922  is  'n  merkwaardige  debuut. 

DRAMAS  WAT  BESPREEK  IS 


Aucamp,  Hennie.  1986.  S/egs  vir  almal.  Pretoria:  HAUM-Literêr. 

Cloete,  T.T.  1986.  Onderhoud  met  'n  bobbejaan.  Pretoria;  HAUM-Literêr. 

Du  Plessis,  P.G.  1985.  Vereeniging,  vereniging.  Kaapstad:  Tafelberg. 

Fourie,  Corlia.  1985.  Moeders  en  dogters.  Kaapstad:  Human  & Rousseau. 

Fourie,  Corlia.  1985.  Leuens.  Kaapstad:  Human  & Rousseau. 

Fourie,  Corlia.  1986.  En  die  son  skyn  in  Suid-Afrika.  Kaapstad:  Human  & Rousseau. 
Fourie,  Pieter.  1986.  Ek,  Anna  van  Wyk.  Pretoria:  HAUM-Literêr. 

Hauptfleisch,  Temple.  1985.  Andre.  Kaapstad:  Human  & Rousseau. 

Krige,  Uys  e.a.  1984.  Rostrum.  Kaapstad:  Tafelberg. 

Van  Straten,  A.S.  1985.  Die  potlooddief  en  die  engel.  Kaapstad:  Human  & Rousseau. 

Nuwe  Afrikaanse  Boeke:  Oktober  — Desember  1986 

Opgestel  deur  die  Nasionale  Afrikaanse  Letterkundige  Museum  en  Navorsingsentrum.  Musiek 
en  Toneel  (NALN),  Privaatsak  X20543  BLOEMFONTEIN  9300. 

Romans 

BERGH,  René.  Hartejag.  President.  R 7,50 

BLIGNAUT,  Toek.  Nag  van  die  nuwemaan.  Daan  Retief.  R 8,40 

CALITZ-BEKKER,  Jaap.  Roos  van  die  Inka.  Daan  Retief.  R 8,40 

CLOETE,  Jasper  M.  Die  Blou  Bul-eskapade.  Klub  707.  R 8,50 

COETZEE,  Jana.  Vasti  van  Babilon.  President.  R 7,50 

DE  KOCK,  Rena.  Waters  waar  rus  is.  Klub  Saffier.  R 8,50 

FOUCHE,  Henriëtte.  Ben  de  Wet  se  meisiekind.  Klub  Dagbreek.  R 8,50 

GOUWS,  Etheresia.  Die  huis  van  Marietjie.  Klub  Saffier.  R 8,50 

HEINE,  Mike.  Dan  sal  die  liefde  kosbaar  wees.  Van  der  Walt.  R 7,50 

LAMPRECHT,  I.D.  Die  rooi  oog  van  Satan.  Klub  707.  R 8,50 

LINDE,  Engela.  Ploeg  die  wolke.  R 8,40 

LOUW,  Anna  M.  Die  loop  van  die  rivier.  Tafelberg.  R14,50 

MARTIN,  Wille.  Wie  is  Marda  Meyerling?  Daan  Retief.  R 8,40 

MEIRING,  Stephanie.  Op  wieke  van  geluk.  Klub  Dagbreek.  R 8,50 

MORGAN,  Annelize.  Die  dans  van  die  swaan.  Klub  Saffier.  R 8,50 

MULLER,  Christof.  Die  hangende  berg.  Sagtebanduitg.  Tafelberg.  R13,50 

MURRAY,  Ena.  Sondes  van  die  vaders.  Tafelberg.  R13,95 

— Verwonde  jare.  Tafelberg.  R13,95 

OBERHOLZER,  Lourens.  Dokter  Mydie.  Van  der  Walt.  R 7,50 

PAUW,  Nanda.  Waar  die  wit  valk  vlieg.  Van  der  Walt.  R 8,40 

RADLOF,  Stefan.  Die  donker  uur.  Klub  707.  R 8,50 

ROUX,  Adam.  Die  motief  is  wraak.  Klub  707.  R 8,50 

STEYN,  llse.  'n  Laspos  aan  die  Kaap.  Treffer-Boekklub.  R 7,50 

STRYDOM,  M.  'n  Hartseer  gelede.  Klub  Dagbreek.  R 8,50 

SWART,  Lize.  Geliewe  my  lief  te  hê.  R 8,50 

VAN  BERGEN,  Maryna.  Om  weer  te  kan  droom.  Van  der  Walt.  R 7,50 

VAN  DER  MERWE,  Christo.  Die  kluisenaar  van  Kalamanji.  Treffer-Boekklub.  R 7,50 

VERMAAK,  Frances.  Goud  van  gister.  Klub  Dagbreek.  R 8,50 

VILJOEN,  Lettie.  Erf.  Taurus.  R13,50 

Kortverhale,  essays,  briewe,  ens. 

BEUKES,  Dricky.  Kamberg  se  mense.  Perskor.  R17,75 

GROBBELAAR,  PieterW.  Die  alsiende  oog.  Perskor.  R12,95 

JOUBERT,  Junita.  Met  goue  ink  geskrywe.  R 7,95 

KOTZE,  E.  Silt  van  die  aarde.  Tafelberg.  R15,00 

LETOIT,  André.  Breekwater  en  ander  kortverhale.  Perskor. 

VAN  DER  WESTHUIZEN,  Voetap.  Voetap  se  sportploeg.  Perskor.  R 9,95 

VENTER,  Eben.  Witblitz.  Taurus.  R13,50 

Dramas 

DE  VILLIERS,  Louis.  Wit  leuens  en  swart  dade:  'n  eenbedryf.  DALRO.  R 4,80 

FOURIE,  Joha.  Mevrou  die  hoof  se  vrou:  'n  eenbedryf.  DALRO.  R 4,80 

OPPERMAN,  Deon.  Móre  is  'n  lang  dag;  en  Die  teken.  Tafelberg.  R16,50 

VAN  RENSBURG,  Peet.  Paraat:  'n  klugtige  verhoogskets.  DALRO.  R4,80 

WINTERBACH,  Dirk  Jacobus.  lOhOO  — plaaslike  tyd:  'n  drama  in  vyf  bedrywe. 

DALRO.  R4,80 

Poësie 

CLOETE,  T.T.  Idiolek.  Tafelberg.  R16,95 

COETZEE,  J.C.  Reisiger  in  vlamgebied.  Sagtebanduitg.  Tafelberg.  R17,50 

GROBBELAAR,  PieterW.  Klawerjas:  verse  van  Jan  Alleman.  Perskor.  R11,50 

JOUBERT,  Marlise.  Ontruiming.  HAUM-Literêr. 

LEMMER,  Catrien  C.  Herfsalleë.  C.C.  Knoesen. 

PHILANDER,  P.J.  Ostrakon.  Perskor.  R14,95 

SCHOLTZ,  Merwe.  Mantessa.  Tafelberg.  R16,95 

Letterkundige  studies  en  kritieke 

COLLEGE  OF  CAREERS.  Aantekeninge  oor  Die  lelie  van  Sébulon.  College  of  Careers.  R 4,50 
JANSEN,  Ena.  By  fakkellig  / Karel  Schoeman.  Academica.  R 4,50 

Kinder-  en  jeugverhale 

BIERMAN,  Ettie.  Wreker.  Perskor.  R 8,95 

CONRADIE,  Ben.  Aandblom  se  oop  hek.  Juta. 

— Die  mensvreter  van  die  Kaap.  Juta. 

DE  VOS,  Philip.  Wolfgang  Amadeus  Muis.  Tafelberg.  R13,95 

DRURY,  Liesel.  Die  nagtegaal  en  ander  stories:  tradisionele  sprokies.  MSCU.  R 4,95 

DU  PLESSIS,  Corné.  Meerkat  500.  Sagtebanduitg.  Tafelberg.  R10,95 

GOUWS,  Etheresia.  Karel  se  keuse.  Van  der  Walt.  R 9,75 

HAUPT,  C.G.  Helde  van  Eikenhof.  Educum.  R 6,95 

KNOETZE,  Teddy.  Ali  Baba  en  die  veertig  diewe  en  ander  verhale.  MSCU.  R 4,95 

MARTIN,  Wille.  Chris  Pelgrim.  Perskor.  R 8,95 

— Har!  Harl  Lag  die  nar.  Perskor. 

NEETHLING,  Kobus.  Die  deelnemers.  Sagtebanduitg.  Tafelberg.  R8,50 

PIETERSE,  Emily.  Geheim  van  die  kleipot.  Daan  Retief.  R 6,95 

— Die  onvoltooide  skets.  Rostrum. 

ROSSOUW,  Kowie.  Operasie  blou  disa.  Daan  Retief.  R 7,40 

SASNER,  Chris.  Die  Swart  Kat  slaan  'n  nar  en  ander  avonture.  Juventus. 

SCOTT,  Lynette.  Op  die  rostrum.  Perskor. 

SNYMAN,  Adriaan.  Die  silwer  wiel.  Sagtebanduitg.  Tafelberg.  R10,95 

VAN  TONDER,  L.  Pappa  Grootneus  en  ander  verhale:  tradisionele  sprokies.  MSCU.  R 4,95 
WINCKLER,  H.  Kolman.  HAUM.  R 4,25 


Vertaalde  kinder-  en  Jeugverhale 

BRUMFIELD,  J.C.  Avonture  in  die  nag;  vert.  deur  Annalou  Marais.  Sagtebanduitg. 
Fonteine 

— Buks  voor  die  hof;  vert.  deur  Annalou  Marais.  Sagtebanduitg.  Fonteine. 

— Die  ontvoerders;  vert.  deur  Annalou  Marais.  Sagtebanduitg.  Fonteine. 


BRUNA,  Dick.  Jan;  vert.  uit  Nederlands.  HAUM.  R 4,50 

— Trien  en  Lien;  vert.  uit  Nederlands.  HAUM.  R 4,50 

BRUNEEL,  Etienne.  Een  been,  twee  bene  — ; vert.  deur  Debora  Retief.  Bok-boeke.  R11,95 
DALY,  Niki.  Dankie  Katrien.  H £t  R.  R 7,95 

— Kyk  net  hier.  H & R.  R 7,95 

— Net  soos  Attie.  H & R.  R 7,95 

GESKENKBOEK  uit  feetjieland;  vert.  deur  Nonna  Wiedeman.  Centaur.  R14,95 

HOLLOWAY,  Michelle.  Josias,  kat  van  die  rommelwinkel;  vert.  deur  H.J.M.  Retief. 

Daan  Retief.  R 7,95 

O'BRYAN,  Brain.  Die  grotte  van  Gent.  Daan  Retief. 

SEED,  Jenny.  Stem  van  die  groot  olifant;  vert.  deur  Dorothea  Krige.  Daan  Retief. 

STAMPS,  J.  Mark  en  die  asbesforitiule;  vert.  uit  Engels.  Daan  Retief.  R 7,40 

VAN  VELDEN,  Jean.  Luisterstories  vir  almal;  vert.  deur  Jalna  Schuman,  Lettie  van 

Blommestein  en  E.P.  du  Plessis.  H & R.  R 6,59 

Studies  oor  afsonderlike  skrywers 

IN  gesprek:  opstelle  vir  Johan  Degenaar.  Tafelberg.  R15,00 

Taalkunde 

DE  BEER,  J.A.  en  VAN  STADEN,  M.J.  Funksionele  taalkunde  (vir  onderwyser  en 

student).  Sagtebanduitg.  Inter-Kampus.  R12,50 

DU  TOIT,  P.J.  Werkboek  by  taalleer  vir  onderwyser  en  student.  Academica.  R 7,95 

VAN  DER  MESCHT,  J.W.F.  Spoedgids  vir  Afrikaans.  Briefgids.  R 3,50 

Ander  werke  van  belang 

DE  VRIES,  Abraham  H.,  samest.  Literêre  dagboek.  Perskor.  R10,00 

Die  GROOT  Afrikaanse  aanhalingsboek.  H & R.  R18,95 

Heruitgawes 

BARNARD,  Chris.  Die  rebellie  van  Lafras  Verwey.  Sagtebanduitg.  R 8,50 

BEKKER,  Johann.  Duin  drie.  Sagtebanduitg.  Perskor. 

BEUKES,  Gerhard  J.  Kortgesprek:  'n  huldigingsbundel  eenbedrywe.  Sagteband- 

uitg.  Van  Schaik.  R85 

BIERMAN,  Ettie.  Daar  kom  'n  tyd.  2de  uitg.  Van  der  Walt.  R 8,50 

BOTHA,  J.P.  Afrikaanse  sintaksis  vir  voorgraadse  studente.  McGraw-Hill.  R19,95 

COETZEE,  John.  Buks  en  die  dinamietramp.  Sagtebanduitg.  Tafelberg.  R 7,50 

COMBRINK,  J.G.H.,  .e.a.  Junior  verklarende  woordeboek.  2de  uitg.  Educum.  R 6,95 

DU  PLESSIS,  Hannah.  Tuin  van  geluk.  2de  uitg.  Van  der  Walt.  R 8,50 

DU  PLESSIS,  P.G.  Hier  sit  die  manne.  Perskor.  R 9,95 

DU  TOIT,  Tryna.  Donkerpoort.  Grootdrukuitg.  Daan  Retief.  R16,40 

— Erfgenaam  vir  La  Provence.  Grootdrukuitg.  R19,95 

— Op  vlerke  van  die  wind.  Makro-Boeke.  R18,95 

— Rooi  malvas.  Grootdrukuitg.  Daan  Retief.  R16,40 

GROENEWALD,  J.A.  Moord,  woord  vir  woord,  2de  uitg.  Perskor.  R10,50 

HICKEY,  W.A.  Bewakers  van  die  koningshuis.  Sagtebanduitg.  Perskor. 

KRUGER,  Cornelia.  Voete  se  offer.  Sagtebanduitg.  Perskor.  R 4,95 

LAMPRECHT,  I.D.  Ghoen  keer  terug.  Sagtebanduitg.  Juventus. 

LINDE,  Freda.  Die  rooi  haan.  3de  uitg.  Boekateljee.  R10,95 

MATTHEE,  Dalene.  Kringe  in  'n  bos.  Grootdrukuitg.  R30,00 

MURRAY,  Ena.  Avontuur  in  die  vreemde.  Grootdrukuitg.  R18,20 

PFAFF,  D.N.  Die  verhaal  van  die  Grosvenor.  Sagtebanduitg.  Tafelberg.  R 6,95 

PIETERSE,  Emily.  As  die  skansmure  verbrokkel.  Grootdrukuitg.  Makro-Boeke.  R18,95 

PIETERSE,  Pieter.  Roep  van  die  visarend.  Sagtebanduitg.  Juventus. 

POSTMA,  Lidia.  Die  towerspieël.  HAUM.  R 6,95 

PRINSLOO,  Mara.  Ver  bo  robyne.  Grootdrukuitg.  Daan  Retief.  R16,40 

RAIDT,  Edith  Hildegard.  Afrikaans  en  Sy  Europese  verlede:  van  Tacitus  tot  Van 

Wyk  Louw.  Nasou.  R 9,50 

RAUTENBACH,  Fanus.  Fanus  se  grapboek.  2de  uitg.  Van  der  Walt.  R 7,95 

SCHOEMAN,  Karel.  Die  hart  van  die  son.  2de  uitg.  H £t  R.  R 9,95 

SCHOEMAN,  P.J.  Uitspring,  kêrels!  2de  uitg.  Perskor. 

SMIT,  Bartho.  Bacchus  in  die  Boland.  Sagtebanduitg.  Perskor.  R 5,95 

SPIES,  Jan.  Profeet  met  kondensmelk:  vertellings  3.  Sagtebanduitg.  Tafelberg.  R 9,50 

STEENBERG,  Elsabe.  Hendri  uitdiewater.  Sagtebanduitg.  Tafelberg.  R 7,25 

— My  kind  en  sy  boek.  Sagtebanduitg.  Tafelberg.  R 7,50 

TREKNET ; 7de  uitg.  Academica.  R 8,95 

VAN  DER  MESCHT,  Ella.  Van  Tinkie,  met  liefde.  2de  uitg.  Van  der  Walt.  R 8,50 

la  van  Zyl 

Periandros  van  Korinthe  (D.J.  Opperman) 


1.  Die  skrywer 

D.J.  Opperman  is  in  die  eerste  plek  bekend  as  digter.  Sy  heel  eerste 
digbundel,  HeiHge  beeste,  wat  in  1945  verskyn,  is  met  die  Hertzogprys 
bekroon.  Hierna  publiseer  hy  nog  agt  digbundels.  Opperman  is  egter  ook 
dramaturg,  maar  dit  is  tekenend  dat  sy  dramas  eintlik  ook  in  digvorm 
geskryf  is.  Sy  drie  versdramas  is  Periandros  van  Korinthe  (1954),  wat  ook 
met  die  Hertzogprys  bekroon  is,  Vergelegen  (1956)  en  Voëlvry  (1968),  nog 
'n  wenner  van  die  Hertzogprys.  Periandros^  word  ook  bekroon  met  die 
W.A.  Hofmeyrprys  in  1954  en  met  'n  prys  van  die  Drie-Eeue-Stigting  in 
1956. 

Tematies  sluit  Opperman  se  gedigte  en  versdramas  nou  by  mekaar  aan.  In 
albei  hierdie  genres  word  die  stryd  tussen  die  bose  en  die  goeie  'n  kern- 
gegewe;  'n  mens  sou  kon  sê  die  sentrale  tema.  Dit  blyk  reeds  uit  die  titels 
van  bundels  soos  HeiHge  beeste,  Negester  oor  Ninevé,  Engel  uit  die  kHp, 
Blom  en  baaierd  en  Kuns-mis.  Hierdie  stryd  vorm  ook  die  sentrale  gegewe 
van  Periandros.  Soos  in  sy  poësie  word  in  Periandros  uitgebreid  van  sim- 
bole  gebruik  gemaak. 

2.  Die  versdrama 

Baie  van  die  grootste  tragedies  in  die  wêreldletterkunde  is  in  die  vorm  van 
die  versdrama  geskryf.  Hierdie  vorm  kombineer  die  dramatiese  eienskappe 
van  die  drama  met  die  verhewe  en  poëtiese  eienskappe  van  die  digkuns,  en 
dit  is  die  aangewese  vorm  vir  dramas  wat  oor  'n  verhewe  onderwerp  met 
sterk  dramatiese  en  tragiese  aksente  handel.  Die  beswaar  dat  die  versdrama 
'n  onnatuurlike  vorm  is  omdat  mense  normaalweg  nie  in  versvorm  praat  nie, 
hou  nie  rekening  met  die  gestileerde  vorm  van  die  kunswerk  nie.  Die  woord 
kuns  impliseer  reeds  dat  ons  hier  te  doen  het  met  iets  wat  méér  is  as  die 
natuurlike  wêreld  van  elke  dag.  Dit  is  hierdie  wêreld  omvorm  deur  die  kun- 
stenaarshand.  Kyk  maar  na  die  opera,  waarin  'n  storie  gesing  word.  In  hier- 
die  kunsvorm  staan  die  musiek  as  stileringsvorm  weer  voorop. 
Shakespeare  se  dramas  is  versdramas;  so  ook  dié  van  o.m.  Goethe, 
Vondel,  e.a.  Die  klassieke  Griekse  dramas  is  ook  in  versvorm  geskryf  en  dit 
is  dus  gepas  dat  Opperman  vir  Periandros,  wat  die  verhaal  van  'n  bekende 
figuur  uit  die  Griekse  tydperk  dramaties  weergee,  die  vorm  van  die  vers- 
drama  sou  kies.  Ander  versdramas  in  Afrikaans  is  Germanicus  deur  N.P. 
van  Wyk  Louw  en  Die  laaste  aand  deur  C.  Louis  Leipoldt.  Lg.  is  die  eerste 
versdrama  wat  in  Afrikaans  gepubliseer  is. 

In  Periandros  maak  Opperman  deurentyd  gebruik  van  paarrym.  Om  hierdie 
soort  rym  deur  vyf  bedrywe  vol  te  hou,  is  'n  kragtoer  op  sigself,  en  dit  is 
seker  onvermydelik  dat  daar  soms  rymdwang  en  geforseerde  woordgebruik 

voorkom.  Ongelukkig  maak  Opperman  ook  baie  selde  van  enjambement  — 
wat  die  rym  enigermate  kon  verdoesel  — gebruik,  sodat  daar  'n  sekere 
eenselwigheid  ontstaan,  wat  veral  in  'n  verhoogopvoering  hinder.  Daar 
word  soms  beweer  dat  Periandros  'n  leesdrama  eerder  as  'n  verhoogdrama 
is,  maar  Opperman  self  het  hieromtrent  gesê  dat  die  versdramaturg  van 
allerlei  middele  gebruik  maak  met  as  doel  om  die  drama  "wat  in  die  eerste 
plek  geskryf  (is)  om  gespeel  te  word  (-)  reeds  by  die  eerste  aanhoor  vir  die 
publiek  in  die  grootste  mate  helder  en  verstaanbaar"  te  maak  (vgl.  Opper- 
man  1959:  94).  'n  Mens  kan  seker  aanvaar  dat  Opperman  hier  ook  sy  eie 
versdramas  in  gedagte  gehad  het. 

3.  Die  wese  van  die  Griekse  tragedie 

Periandros  volg  in  hooftrekke  die  patroon  van  die  Griekse  tragedie  soos 
gekarakteriseer  deur  die  Griekse  wysgeer  Aristoteles  (384  v.C.  tot  322  n.C.). 
In  sy  Ars  Poetica  sê  hy  die  tragedie  is  die  nabootsing  van  'n  handeling  wat 
belangrik,  afgerond  en  van  'n  behoorlike  omvang  is.  Die  handeling  wat 
nageboots  word,  is  van  so  'n  aard  dat  dit  by  die  toeskouers  vrees  en 
medelye  wek.  Ons  medelye,  sê  Aristoteles,  word  gewek  as  die  protagonis 
(die  tragiese  held)  se  lotgevalle  verander  van  voorspoed  na  teëspoed  op  'n 
wyse  wat  hy  nie  verdien  nie,  en  ons  vrees  deur  'n  ooreenkoms  tussen 
onsself  en  dié  held.  Die  verandering  van  toestand  (ook  peripeteia  genoem) 
moet  nie  'n  personasie  tref  wat  té  deugsaam  is  nie,  omdat  die  toeskouer 
dan  eerder  met  verontwaardiging  as  met  vrees  en  medelye  gevul  sal  wees. 
Die  tragiese  held  moet  by  voorkeur  'n  persoon  wees  wat  nie  uitmunt  in 
deug  of  regverdigheid  nie  en  wat  nie  deur  doelbewuste  misdaad  of  ge- 
meenheid  tot  'n  val  kom  nie,  maar  deur  die  een  of  ander  menslike  swakheid 
(ook  hamartia  genoem).  Hy  moet  verkieslik  iemand  van  hoë  roem  en 
welvaart  wees. 

Vrees  en  medelye  word  deur  die  handeling  veroorsaak.  As  die  handeling 
plaasvind  tussen  vyande,  sal  hierdie  gevoelens  nie  ontstaan  nie.  Gebeur  dit 
egter  dat  'n  katastrofe  tussen  vriende  plaasvind  — as  die  vader  bv.  sy  seun 
doodmaak  of  wil  doodmaak,  die  moeder  haar  seun,  ens.  — is  die  grondstof 
vir  die  tragedie  aanwesig.  Die  tragiese  held  kom  in  die  een  of  ander  stadium 
tot  insig  (agnitio)  as  gevolg  van  die  een  of  ander  ontdekking  of  herkennis 
(anagnorisis),  maar  hierdie  insig  kom  te  laat  om  die  onafwendbare 
katastrofe  te  verhoed.  Die  val  van  die  tragiese  held  word  enersyds  ver- 
oorsaak  deur  sy  tragiese  fout  ("tragic  flaw"  of  hamartia)  en  andersyds  deur 
die  noodlot  (Moira)  of  die  gode.  Deel  van  die  tragiese  fout  is  dikwels  oor- 
moed  (hubris).  Die  anagnorisis  lei  tot  berou  by  die  tragiese  held  en  dit 
veroorsaak  'n  katarsis,  wat  volgens  die  mees  moderne  definisie  daarvan 
neerkom  op  'n  reiniging,  nie  van  die  toeskouer  se  emosies  nie,  "maar  van 
die  'pathos',  die  pynlike  of  dodelike  daad,  wat  die  basiese  komponent  van 
die  tragedie  is"  (vgl.  Snijman  e.a.  1968:  404).  Hierdie  reiniging  vind  plaas  in 
die  loop  van  'n  reeks  insidente  wat  vrees  en  medelye  veroorsaak. 

4.  Periandros  as  tragedie 
4.1  Bou 

Die  klassieke  Griekse  tragedie  het  bestaan  uit  vyf  bedrywe.  Periandros  be- 
staan  uit  vyf  bedrywe  van  drie  tonele  elk.  Die  bou  is  dus  volkome  simmetries. 
Die  belangrikste  fases  van  die  drama  — eksposisie,  verwikkeling,  klimaks  of 
katastrofe  en  afwikkeling  is  tussen  hierdie  vyftien  tonele  verdeel.  Ons  kan 
praat  van  'n  geslote  dramavorm,  waarvolgens  daar  'n  duidelike  opeenvol- 
ging  is  van  gebeure  volgens  oorsaak  en  gevolg.  Die  eerste  bedryf  bestaan 
hoofsaaklik  uit  eksposisie,  d.w.s.  die  leser/toeskouer  kry  die  nodige  agter- 
grondinligting  omtrent  die  personasies,  die  plek  van  handeling  en  die  grond- 
gegewe  van  die  handeling.  In  hierdie  bedryf  gebeur  daar  egter  nog  nie 
werklik  iets  van  belang  nie  — die  gebeure  kry  nog  nie  momentum  nie. 

Die  motoriese  moment,  d.w.s.  die  moment  wat  die  werklike  dramatiese 
handeling  aan  die  gang  sit,  kom  eers  voor  in  2:1  wanneer  Periandros, 
aangevuur  deur  sy  haat  vir  die  Bakchiadai,  aan  die  leier  van  sy  leër  opdrag 
gee  dat  al  die  mans  van  hierdie  handelsklas  doodgemaak  moet  word,  terwyl 
hul  vroue  en  kinders  na  die  eilancl  Kerkura  verban  word  (reëls  549  — 550). 
Hierdie  handeling  sit  'n  hele  reeks  gebeurtenisse,  waarin  Periandros  van  die 
een  wreedheid  na  die  ander  vorder,  aan  die  gang. 

In  dieselfde  bedryf  is  Periandros  uit  jaloesie  verantwoordelik  vir  die  dood 
van  sy  vrou  Melissa,  wat  hy  baie  liefgehad  het.  Sy  onbeheerste  emosies  lei 
van  die  een  wandaad  na  die  ander,  en  teen  die  einde  van  hierdie  bedryf  kry 
die  leier  van  die  leër  opdrag  om  Melissa  se  vermeende  minnaar,  Ganguloon, 
stadig  met  'n  geroeste  swaard  te  onthoof  (752). 

'n  Verdere  verwikkeling  in  hierdie  toneel  is  dat  Periandros  hom  wend  van 
die  lewe  na  die  doderyk.  Hy  stuur  sy  kreupel  neef  en  vertroueling,  Barakos, 
na  Thesprotia  na  "daardie  vroue  wat  verby  die  lewe  in  die  dood  kan  sien" 
(766).  Deel  van  die  verwikkeling  is  ook  dat  Periandros  onder  die  besef  begin 
kom  van  sy  eie  gemeenheid.  Daar  is  'n  oomblik  van  insig  (agnitio)  wanneer 
dit  uit  Ganguloon  se  gesprek  met  hom  blyk  dat  hy  geen  rede  gehad  het  om 
Melissa  van  ontrouheid  te  verdink  nie.  Dit  is  die  begin  van  'n  herkennis 
(anagnorisis)  wanneer  hy  beken:  "Ag!  Melissa,  ek  is  so  laag  en  vuil,/  ek  en 
my  stad.  Kon  ek  Korinthe  en  myself  net  skoner  huil,/  maar  nou  is  hierdie 
trane  en  hul  souterigheid,/  my  vrou,  my  vrou,  net  vol  verdriet  en 
selfverwyt"  (753  — 756).  Hy  smeek  Melissa  om  vergifnis  (757). 

Aristoteles  het  van  die  tragedie  gesê  dat  dit  'n  begin,  'n  middel  en  'n  einde 
het.  In  Periandros  vorm  die  eerste  twee  bedrywe  die  begin,  die  derde  en  die 
vierde  bedryf  die  middel  en  die  vyfde  bedryf  die  einde  van  die  drama.  Die 
derde  bedryf  begin  met  die  koms  van  die  digter  Arioon,  as't  ware  herbore 
uit  die  see.  'n  Mens  moet  in  gedagte  hou  dat  Arioon  ook  'n  parallel  vorm 
met  die  digterlike  kant  van  Periandros,  in  wie  die  digter  en  heerser  saambe- 
staan.  Dat  die  koms  van  Arioon  saamval  met  'n  wending  (ommekeer)  by 
Periandros,  bring  'n  verdere  verwikkeling  in  dié  sin  dat  die  digterlike  sterker 

op  die  voorgrond  kom.  Terselfdertyd  bring  Arioon  se  koms  egter  ook  'n 
vooruitwysing  na  Periandros  se  dood  wanneer  hy  sê:  "Ek  het  as  suigeling 
uit  die  slyk  gekruip  by  die  Olyfboom/  waar  ons  gewoonlik  wildevarke  slag 
vir  Poseidoon"  (797  — 799). 

Hoewel  Periandros  hom  in  die  eerste  toneel  van  hierdie  bedryf  deur  Arioon 
(verpersoonliking  van  die  digterlike  in  homself)  laat  oorreed  om  nie  die 
matrose  wat  hom  (Arioon)  van  sy  goed  beroof  het,  te  laat  onthoof  nie,  kom 
die  heerser  in  Periandros  egter  ook  na  vore  in  die  bevel  dat  hulle  na  Kerkura 
verban  moet  word  en  dat  Arioon  sý  besittings  moet  afgee  sodat  'n  groot 
bronsbeeld  ter  ere  van  die  digterskap  daarvan  gemaak  kan  word  (880  — 
883). 

Dit  is  duidelik  hoe  die  verwikkeling  hier  verder  gevoer  word  deurdat  die 
noue  verknooptheid  van  die  goeie  en  die  bose  (soos  vergestalt  in  die  per- 
soon  van  Periandros)  al  sterker  op  die  voorgrond  tree.  Periandros  wil  die 
digterskap  vereer  (deur  die  maak  van  'n  beeld),  maar  dit  gaan  gepaard  met 
'n  daad  van  geweld  (Arioon  word  van  sy  besittings  beroof  deur  hom, 
Periandros,  wat  pas  — ironies  — opdrag  gegee  het  dat  die  matroos  vir 
dieselfde  vergryp  gestraf  moet  word). 

In  die  derde  toneel  tree  die  digterskap,  en  saam  daarmee  die  drang  na  die 
goeie  in  Periandros,  weer  op  die  voorgrond.  Hy  bieg  teenoor  sy  skoonvader 
Prokles  dat  hy  jaloers  was  op  Melissa,  maar  hou  vol  dat  haar  dood  slegs  'n 
ongeluk  was.  Hy  sê  dat  hy  verteer  word  deur  berou  en  selfverwyt  (965).  Die 
vermoede  dat  daar  werklik  ná  die  insig  waartoe  hy  gekom  het,  'n  ommekeer 
teweeggebring  is,  word  versterk  deur  sy  woorde:  "...  Vader,  ek  wil  nou  juis 
haar  naam  en  hierdie  stad/  en  ook  myself  ...  ja,  alles  suiwer  maak  en 
skoon,/  want  sy  en  ek  sal  ewig  in  en  om  Korinthe  woon"  (957  — 960).  Hy 
stem  ook  toe  dat  sy  twee  seuns  'n  ruk  lank  by  hul  oupa  gaan  kuier  sodat  Ig. 
op  dié  manier  sy  eie  leed  kan  probeer  vergeet.  Menslikheidsoorwegings  tree 
hier  sterk  op  die  voorgrond. 

Die  kiem  van  die  bose  — soos  verpersoonlik  in  Periandros  as  heerser  — 
kom  egter  reeds  teen  die  einde  van  hierdie  toneel  weer  na  vore.  Barakos 
kom  met  'n  boodskap  van  die  doderyk.  Melissa  kla  dat  sy  verkluim  omdat 
haar'klere  nie  saam  met  haar  lyk  veras  is  nie.  Antonissen  (in  Grové  1974:  92) 
wys  tereg  daarop  dat  die  keerpunt  ten  goede  hier  verander  in  'n  keerpunt 
ten  kwade.  Sy  seuns  se  kuier  by  hul  oupa  sal  daartoe  lei  dat  hulle  die  ware 
omstandighede  van  hul  moeder  se  dood  te  hore  kom,  en  sy  toewyding  aan 
Melissa  lei  in  die  derde  toneel  tot  'n  nuwe  gruweldaad:  Die  aand  ná  die  fees 
van  Hera,  wat  die  heiligheid  van  die  huwelik  moet  huldig,  loop  uit  op  die 
beslaglegging  op  die  rokke  en  juwele  van  die  mooiste  vroue  in  Korinthe 
(1051  — 1052)  en  die  verbranding  van  die  "gasvrye  vrouens"  van  die 
bordele  (1064  - 1065  en  1124). 

Die  verwikkeling  in  hierdie  bedryf  vind  in  drie  rigtings  plaas,  al  drie 
gekenmerk  deur  'n  innerlike  spanning  tussen  die  bose  en  die  goeie.  Deur  die 
fees  van  Hera  en  die  verbranding  van  die  hoere  wil  Periandros  die  huwelik 

heilig  en  beveilig  — dus  die  goeie  laat  oorwin.  Albei  handelinge  gaan  egter 
gepaard  met  geweld  en  is  deur  die  bose  besmet.  Sy  vaderskap  is  vir  Perian- 
dros  baie  belangrik.  Hy  beskou  Lukophroon  as  sy  "enigste  en  laaste  aardse 
steun"  (985  — 986).  Deurdat  hy  aan  Prokles  toestemming  gee  dat  die  seuns 
by  hom  kan  gaan  kuier,  lê  hy  egter  ook  in  hierdie  verhouding  die  kiem  van 
vernietiging.  As  heerser  wat  die  stad  Korinthe  suiwer  en  skoon  wil  maak 
(vgl.  959  — 960)  word  hy  verlei  tot  dade  van  geweld  juis  teenoor  die  mense 
van  dié  stad.  As  digter  bereik  hy  besondere  hoogtes  in  die  pragtige  liriese 
alleenspraak  wat  soos  volg  begin:  "Al  die  mooiste  rokke  en  juwele  van 
Korinthe/  stuur  ek  vannag  aan  jou  Melissa,  my  beminde"  (1091  — 1092). 
Deur  sy  digterskap  verhef  hy  homself  egter  bo  sy  volk  en  maak  dus  van  die 
kuns  iets  boos.  Geen  wonder  nie  dat  die  digter  Arioon  onmiddellik  ná  hier- 
die  offertoneel  belsuit  om  die  stad  te  verlaat:  "Ek  gaan  vannag  Korinthe  nog 
verlaat"  (1127).  Die  rede  wat  hy  hiervoor  aangee,  is  dat  Periandros  verander 
het  in  'n  gewelddadige  alleenheerser:  "Hy  wil  geen  maats  meer  hê  — is  'n 
tiran  met  bloed  besmet"  (1129). 

Die  peripeteia  (toestandsverandering)  wat  hier  besig  is  om  plaas  te  vind,  is 
'n  verandering  van  'n  staat  van  idealisme  en  geluk  — Periandros  wat  met  sy 
vrou  'n  tweede  bruilofsnag  beleef,  heerser  oor  die  mooi  stad  Korinthe,  wat 
homself  sien  as  "Periandros  die  oervader  van  alles  skoons  en  wys"  (26  — 
27)  — na  een  van  geweld  en  ongeluk:  sy  vrou  is  dood  deur  sy  eie  hand,  en 
deur  sy  impulsiewe,  gewelddadige  optrede  word  hy  al  meer  van  vriend  en 
onderdaan  vervreem. 

In  die  vierde  en  vyfde  bedryf  bereik  die  verwikkeling  'n  hoogtepunt,  terwyl 
die  vyfde  bedryf  ook  die  finale  katastrofe  — wat  saamval  met  die  afwikke- 
ling  of  ontknoping  — bevat.  Die  eerste  toneel  bring  'n  finale  breuk  tussen 
Periandros  en  twee  van  sy  gesinslede.  Prokles  het  geblyk  'n  onbetroubare 
skoonvader  te  wees  deur  — teen  Periandros  se  uitdruklike  versoek  in  — die 
oorsaak  van  Melissa  se  dood  aan  haar  seuns  te  openbaar.  Dit  lei  tot  'n  blits- 
oorlog  teen  Prokles  en  tot  'n  bevel  vir  sy  inhegtenisname.  Ook  Lukophroon, 
wat  nou  sy  vader  as  die  moordenaar  van  sy  moeder  beskou,  wys  alle  toe- 
nadering  af.  Periandros  beskou  sy  optrede  as  onbeskof  en  reageer  weer  op 
tipiese  onbeheerste  wyse  deur  Lukophroon  die  hof  te  belet.  Teenoor  die 
simpel  Kuupselos  tree  hy  op  eweneens  onbeheerste  wyse  op.  In  die  tweede 
toneel  vind  ook  'n  breuk  plaas  tussen  Periandros  as  vader  van  sy  volk  en  dié 
volk,  wat  in  opstand  kom  teen  sy  tirannie.  Die  strenger  maatreëls  wat  hy 
teen  hulle  afkondig,  gaan  gepaard  met  die  besluit:  "Ek  beweeg  van  nou  af 
aan  altyd  met  'n  sterk  lyfwag"  (1364).  Die  strafmaatreëls  teen  sy  eie  seun 
word  terselfdertyd  verskerp:  "Pas  hom  strenger  op.  Wie  met  hom  praat  of 
hom  selfs  groet,/  word  van  vandag  af  met  'n  dubbele  bedrag  beboet"  (1261 
- 1262). 

Deel  van  die  verwikkeling  in  hierdie  bedryf  is  die  wyse  waarop  die  stryd 
tussen  die  bose  en  die  goeie  hier  voortgesit  word.  Selfs  in  hierdie  laat 
stadium  van  sy  verwording  is  daar  by  Periandros  nog  duidelike  spore  van 

die  digterlike  ideaal,  soos  verwoord  in  sy  poëtiese  aankondiging  dat  hy  'n 
beeld  gaan  oprig  wat  die  mens  sal  herinner  aan  dié  stryd  tussen  hemel  en 
aarde  wat  getem  moet  word  tot  "dieselfde  wese"  (1323).  Uit  hierdie  aan- 
kondiging  blyk  hoe  nou  die  digterlike  en  die  heersersideaal  aan  mekaar  ver- 
want  is.  Die  vermoede  ontstaan  dat  deur  die  digterlike  selfverheffing  waar- 
van  hier  sprake  is,  die  digter  homself  tot  god  uitroep  en  so  tot  die  bose  neig. 
So  word  hierdie  "bliksemende  beeld"  (1318)  beskryf:  "Die  goue  Pégasos 
sal  ewig  bo  Korinthe  uitgalop,/  sal  ewig  styg  op  goue  vlerke,  ewig  met  sy 
fiere  kop,  sy  twee  spits  ore,  elke  neusgat  oopgesper,/  met  maanhaar  woes 
en  elke  oog  'n  ster,/  oor  die  handelskepe  wat  in  ons  hawens  vaar,  oor 
meeue,  tempels  en  die  wolke  opwaarts  staar"  (1325  — 1330).  Hier  het  die 
kuns  werklik  boos  geword.^ 

Die  derde  toneel  van  hierdie  bedryf  bring  'n  verdere  verwikkeling  in  die 
motiewe  van  vader-,  digter-  en  heerserskap,  en  ook  bewyse  dat  die  goeie  en 
die  bose  nog  steeds  in  Periandros  om  die  oorhand  stry.  Aangevuur  deur 
vaderliefde  en  uit  menslikheidsoorwegings,  gaan  soek  Periandros  sy  seun 
Lukophroon  een  nag  in  'n  verlate  straat  in  'n  laaste  versoeningspoging.  Hy 
openbaar  homself  as  mens  aan  Lukophroon,  wat  egter  verbete  elke  toe- 
nadering  van  sy  vader  bly  afwys.  Die  toneel  begin  waar  Periandros 
Lukophroon  as  sy  seun  aanspreek:  "Naand,  my  seun"  (1369).  Lukophroon 
weier  egter  om  hierop  te  reageer:  "Jy  is  geen  vader  meer  vir  my"  (52).  Die 
toneel  eindig  waar  Periandros  sy  seun  na  Kerkura  verban.  In  Lukophroon  se 
antwoord  hierop  klink  die  stem  van  die  skrywer  duidelik  deur:  "Dis  reg, 
Meneer  die  Digter-Heerser,  stuur  my  as  jou  vyand/  na  al  jou  ander  vyande 
..."  (1474). 

5:1  toon  Periandros  terwyl  sy  voete  gewas  word  — dus  in  'n  selfverhef- 
fende  gebaar.  Hoewel  daar  aanvanklik  weer  'n  digterlike  toon  gehandhaaf 
word  — Periandros  as  digter  en  berouvolle  vader  is  aan  die  woord  — maak 
Periandros  as  heerser  ook  weer  sy  verskyning.  Die  leier  van  die  leër  kom 
binne  met  die  aankondiging  dat  hulle  Prokles  gebring  het,  gevange  geneem 
en  geketting,  maar  sonder  letsels  — soos  Periandros  beveel  het.  Die  heerser 
voltrek  sy  wraak  op  die  hulpelose  ou  man  — selfs  hoewel  sy  dogter  Her- 
mionee  hom  daarvan  probeer  weerhou  — deur  hom  as  gevangene  na  die 
kerker  in  die  bergskeur  te  laat  wegvoer. 

Wanneer  Hermionee  die  nuus  bring  dat  Lukophroon  sy  vader  steeds  as  ver- 
raaier  en  moordenaar  beskou  en  weier  om  na  Korinthe  terug  te  keer,  kerf 
Periandros  in  'n  gebaar  van  selfkastyding  en  boetedoening  (weer  'n  oomblik 
van  anagnorisis)  sy  eie  kop  uit  die  sederhoutkis  en  gooi  dit  veragtend  weg. 
Hy  kondig  sy  voorneme  aan  om  homself  na  Kerkura  te  verban  sodat  sy  seun 
sy  plek  in  Korinthe  kan  inneem.  Die  feit  dat  hy  Arioon  ook  weer  na  Korinthe 
wil  terugbring,  dui  op  'n  voorneme  om  die  bose  (die  heerser)  finaal  te  ver- 
nietig  sodat  die  goeie  (soos  o.m.  verpersoonlik  deur  die  digter  Arioon)  kan 
terugkeer. 

Hierdie  beweging  word  voortgesit  in  die  tweede  toneel  wanneer  Arioon, 

terug  aan  die  hof,  'n  digterlike  loflied  op  Periandros  sing.  Periandros  beleef 
egter  steeds  'n  anagnorisis  deur  die  heldere  insig  (agnitio)  wat  hy  nou  in  sy 
eie  boosheid  openbaar:  "...  met  Korinthe  het  ek  in  die  wêreld  magte 
losgemaak/  wat  ek  as  enkeling  en  niemand  ooit  weer  baas  sal  raak"  (1661 
— 1662).  Hy  besef  dat  hy  selfs  van  die  goeie  iets  boos  gemaak  het:  "... 
maar  deur  hom  word  die  kuns  'n  roes  van  sinne,  ydel,  boos"  (1666).  Hy 
kom  tot  die  slotinsig:  "Die  gevlerkte  hings  is  van  die  goue  munt  geslyt" 
(1672).  Dit  is  dan  ook  gepas  dat  die  finale  katastrofe  hom  feitlik  onmiddellik 
ná  die  verwoording  van  hierdie  insig  voltrek.  'n  Boodskapper  bring  die 
tyding  dat  die  inwoners  van  Kerkura,  uit  vrees  dat  Periandros  hom  daar  sal 
kom  vestig,  sy  seun  Lukophroon  vermoor  het.  Soos  Periandros  vroeër  in- 
direk  verantwoordelik  was  vir  die  dood  van  sy  vrou  Melissa,  so  is  hy  nou 
ook  indirek  verantwoordelik  vir  die  dood  van  die  seun  op  wie  hy  sy  enigste 
oorblywende  hoop  gevestig  het.  Weer  oorwin  die  bose  die  goeie  in  Perian- 
dros  en  hy  besluit  om  wraak  te  neem  op  Kerkura  deur  die  jongmanne  van 
die  eiland  te  laat  ontman:  "...  Ek  sal  Kerkura,  die  eiland  van  die  wraak,/  as 
heerser  stelselmatig  nou  onvrugbaar  maak"  (1685  — 1686).  Dieselfde  dolk 
waarmee  hy  kort  te  vore  in  'n  gebaar  van  boetedoening  sy  eie  beeld  uit  die 
sederhoutkis  gekerf  het,  word  nou  weer,  soos  deur  die  neweteks  aangedui 
("(hjy  pluk  sy  do/k  uit")  simbool  van  wraak.  Wanneer  die  digter  Arioon  hom 
tot  besinning  probeer  roep,  antwoord  hy:  "Ek  vra  geen  digterlike  raad" 
(1696). 

Die  derde  toneel  van  die  vyfde  bedryf  bevat  die  afwikkeling.  Periandros 
besef  dat  hy  verloor  het.  Barakos  bring  van  die  vroue  wat  "verby  die  lewe  in 
die  dood  kan  sien"  die  tyding  dat  daar  vir  hom  geen  hoop  is  nie.  Ook  die 
gode  het  hom  nou  in  die  steek  gelaat,  en  al  wat  vir  hom  wag,  is  "sonder 
rus/  die  slag  van  wind  en  see  aanhoudend  teen  'n  eindelose  kus"  (1077  — 
1078).  Dan  volg  die  grootse  slot,  waarin  Periandros  verloor  en  terselfdertyd 
ook  wen.  Deur  die  wyse  waarop  hy  sy  eie  vernietiging  beplan,  neem  hy  nie 
alleen  die  wraak  uit  die  hande  van  die  gode  nie,  maar  vernietig  hy  deur  'n 
driedubbele  daad  van  geweld  die  boosheid  soos  deur  homself  en  die  twee 
groepe  sluipmoordenaars  verpersoonlik.  Hierdie  daad  word  so  netjies 
beplan  dat  daar  geen  spoor  van  hom  of  van  die  ander  moordenaars  sal 
oorbly  nie.  Sy  finale  gewelddaad  — die  geweld  teen  homself  — word 
terselfdertyd  'n  reinigingsdaad  — 'n  katartiese  daad:  "Toe  nou  liggie,  jy 
moet  brand,/  'n  ou  man  nog  'n  entjie  oor  die  groot  en  donker  land/  lei  na 
die  see  ...  die  see  wat  ewig  sonder  rus/  sal  breek  en  breek,  en  reinig  aan  die 
klipperige  kus"  (1806  — 1808).  Die  laaste  daad  van  geweld  word  ook  offer- 
daad:  "Mórevroeg,  nog  vóór  die  duisende  atlete  na  die  park/  toe  loop,  my 
seun,  sal  daar  geoffer  wees:  die  wildevark"  (1809  — 1810).  In  sy  dood  vind 
die  bose  en  die  goeie  dan  'n  finale  ewewig  — iets  wat  hy  in  sy  lewe  nooit 
kon  bereik  nie.  'n  Mens  sal  ver  moet  soek  om  die  ironie  van  hierdie  aan- 
grypende  slot  te  ewenaar.  Dit  wys  terug  na  die  begin  van  die  drama,  waar 
die  verhouding  tussen  vader  en  seun  nog  ongeskonde  is,  en  waar  hulle 

saam  besluit  om  voor  die  Spele  van  Isthmos  die  volgende  móre  'n  aanvang 
neem,  'n  wildevark  as  offer  te  slag  sodat  "'n  groter  rus  en  eenheid"  aan  die 
handelsryk  besorg  kan  word  (1  — 3)  en  om  die  "seën  van  God  na  Korinthe 
(te)  trek"  (10). 

4.2  Periandros  as  tragiese  held 

Uit  die  ontleding  van  die  bou  van  die  drama  het  veel  van  die  karakter  van 
Periandros  as  tipiese  tragiese  held  reeds  geblyk.  Op  enkele  van  die  dinge 
wat  in  hierdie  afdeling  aangeraak  is,  wil  ek  nou  in  meer  besonderhede  in- 
gaan. 

In  die  drama  is  daar  gewoonlik  'n  protagonis,  om  wie  die  handeling  in  groot 
mate  sentreer,  'n  antagonis  (of  antagoniste)  en  een  of  meer  tritagoniste, 
wat  tussen  die  protagonis  en  die  antagonis  staan. 

Periandros  is  al  'n  eenpersoonsdrama  genoem.  Botha  (1980:  72)  verwys  na 
besware  dat  daar  weinig  ontwikkeling  in  die  personasies  van  die  stuk  plaas- 
vind  en  dat  dit  'n  ideëstuk  is  waarin  die  menslikheid,  en  veral  die  hoofper- 
sonasie,  verwaarloos  word.  Prof.  F.E.J.  Malherbe  meen  bv.  dat  Periandros 
'n  eenmanstuk  is  waarin  Lukophroon  die  belangrikste  (moontlike)  antagonis 
is.  Prof.  G.  Dekker  meen  dat  daar  geen  personasie  is,  nie  eens  Lukophroon, 
wat  die  formaat  besit  om  antagonis  vir  Periandros  te  wees  nie. 

Snyman  (1985)  sonder  die  Bakchiadai  en  in  besonder  die  oliekoning 
Ganguloon  uit  as  die  antagonis.  Rob  Antonissen  (in:  Grové  (red.)  1974:  98) 
beskou  dit  as  'n  beperking  dat  daar  'n  "terloopsheid"  in  al  die  ander  per- 
sonasies  is  en  dat  geen  antagonistiese  rol  end-uit  volgehou  is  nie.  "Die 
enigste  ononderbroke  antagonisme,"  sê  Antonissen,  "bestaan  tussen 
Periandros  en  homself."  Ek  meen  dat  dit  juis  die  kern  van  die  saak  is:  dat 
Periandros  sy  eie  antagonis  is;  dat  hý  en  hý  alleen  vir  sy  eie  ondergang 
verantwoordelik  is.  Die  botsende  aspekte  van  Periandros  se  persoonlikheid 
— die  heerser/geweldenaar  en  die  digter/dromer/idealis  word  mettertyd  so 
deur  mekaar  besmet  dat  hulle  saamspan  om  sy  menslikheid  te  vernietig,  en 
Periandros  as  persoon  móét  desintegreer.  Reeds  vroeg  in  die  drama  sê 
Periandros  aan  Lukophroon:  "My  seun,  fyn  op  'n  spinnerak  hang  alle  dinge 
saam  ..."  (108).  In  die  slaapkamertoneel  maak  Melissa  Periandros  attent  op 
die  potensiaal  gevaarlike  aard  van  sy  dubbele  natuur:  "Jy  vergeet:  deur  jou 
mag  as  heerser,  krag  as  kunstenaar  / word  die  bose  van  die  mens  in  jou  'n 
dubbele  gevaar"  (275  — 276).  Uit  Periandros  se  antwoord  aan  haar  blyk  'n 
innerlike  konflik:  "...  ek  is  radeloos  gevange  in  'n  soek  na  prikkels/  dat  ek  as 
digter  en  as  heerser  verder  kan  ontwikkel:/  en  daarom  smeek  ek  jou  tog 
asseblief  om  geen  verwyt,/  maar  help  my,  help  my  teen  myself  in  hierdie 
stryd"  (281  — 281). 

Dit  is  juis  die  digterlike  drome  wat  aanleiding  gee  tot  die  geweld  van  die 
heerser.  Ek  meen  dat  veral  die  openingstoneel  belangrike  tekens  bevat 
t.o.v.  die  ontwikkeling  van  hierdie  sentrale  tema.  Periandros  se  grootse, 
digterlike  droom  vir  die  stad  Korinthe  word  telkens  onderbreek  deur  sy 

bewustheid  van  sy  aartsvyande,  die  Bakchiadai.  In  die  openingsgesprek 
met  Lukophroon  verwoord  Periandros  sy  digterlike  droom  soos  volg: 
eendag  sal  die  wêreld  hierdie  stad  onthou/  as  'n  digter  se  grootste  droom 
uit  klip  en  mens  gebou,/  en  weet  tussen  dié  marmersale  en  dié  spits 
sipresse/  het  eens  die  fynste  digters,  denkers  en  die  danseresse/  uit  die 
wêreldvertes  en  die  eilande  omheen  vergader/  in  hierdie  stad  Korinthe  óm 
Periandros  die  oervader/  van  alles  skoons  en  wys  ..."  (21  — 26).  (Let 
daarop  hoe  Periandros  homself  met  hubris,  of  oormoed,  byna  tot  god 
verhef.) 

Die  weglatingspuntjies  dui  op  die  onderbreking  van  die  droom  wanneer  hy 
sy  aartsvyande,  die  Bakchiadai,  raaksien:  "Ba!  hoe  sit  die  rykes  weer 
verveel/  in  die  kalktuin  die  heeldag  deur  en  kamma  dambord  speel."  (26  — 
27).  Hierdie  twee  reëls  kom,  met  geringe  wysigings,  vier  keer  in  die  ope- 
ningstoneel  voor.  Dit  dui  op  Periandros  se  obsessionele  haat  vir  die  ryk 
handelsklas,  en  verskaf  'n  motivering  vir  sy  eerste  gewelddaad  — die  moord 
op  die  Bakchiadai  in  2:1. 

In  die  openingstoneel  word  nóg  redes  vir  sy  haat  verskaf.  In  die  staat  Korin- 
the  stel  hy  die  skoonheid  as  hoogste  eis  (vgl.  164).  Hoewel  hy  verplig  was 
om  geld  as  handelsmiddel  vir  die  ryk  te  bedink,  is  hy  vasbeslote  dat  die 
materialisme  nie  oor  die  idealisme  sal  heers  nie.  Daarom  het  hy  "vermanend 
die  gevlerkte  hings  daarop  geklink"  (165). 

Om  sy  droom  suiwer  te  hou,  is  die  eerste  daad  van  geweld  in  Periandros  se 
oë  noodsaaklik.  So  word  die  droom  vroeg  in  die  drama  reeds  besmet.  Dat 
die  droom  selfs  aanvanklik  nie  suiwer  was  nie,  blyk  uit  die  feit  dat  Perian- 
dros  in  'n  later  gesprek  met  Lukophroon  laat  blyk  dat  die  moord  op  die 
Bakchaidai  nie  suiwer  gaan  om  Korinthe  te  red  van  die  "minnaars  van  die 
geld"  (521)  nie.  Hy  beken  dat  dit  ook  gaan  om  sy  vrees  dat  hulle  hom  en  sy 
seun  van  die  heerserskap  sal  beroof  soos  hulle  vroeër  sy  vader  Kuupselos 
probeer  vermoor  het:  "Die  dinge  wat  jy  noem,  is  volgens  die  verstand  selfs 
waar/  maar  sterker  in  die  lewe  is  die  vyand/  van  die  hart,  is  betoë  van  die 
bloed,  die  fyn  inspraak/  oor  hoe  verlede  en  die  toekoms  jou  eie  lyf  sal  raak" 
(531  - 534). 

Dit  blyk  dat,  hoewel  Periandros  in  hierdie  drama  nie  soseer  te  kampe  het 
met  'n  belangrike  menslike  antagonis  buite  homself  nie,  hy  wel  deeglik  'n 
stryd  te  stry  het,  nie  alleen  teen  magte  in  homself  nie,  maar  ook  teen  magte 
van  die  noodlot  (Moira).  Sy  haat  vir  die  Bakchiadai  kom  reeds  van  gebeur- 
tenisse  voor  sy  geboorte.  Ook  die  feit  dat  sy  ouma^  Labda  kreupel  was  en  sy 
oudste  seun,  Kuupseloos,  'n  idioot,  is  noodlotsgebeure  wat  sy  optrede 
medebepaal.  Sy  opstand  teen  hierdie  lot  verklaar  sy  onbeheerste  woede- 
buie,  wat  die  verklaring  vir  die  meeste  van  sy  gewelddade  bied. 
Bogenoemde  sluit  aan  by  die  werklike  aard  van  die  tragedie  soos  bv.  aange- 
dui  deur  Brooks  en  Heilman  (1948:  44):  "...  in  tragedy  ...  the  individual  ... 
has  to  cope  with  a universe.  This  universe  appears,  naturally,  not  on  the 
stage  . . . but  in  the  mind  of  the  protagonist;  though  the  conflicting  elements 

may  have  an  external  symbolic  form,  the  conflict  is  essentially  internal"  (my 
kursivering).  Ek  meen  nie  dat  Antonissen,  soos  vroeër  aangehaal,  gelyk  het 
as  hy  die  drama  kritiseer  op  grond  van  die  afwesigheid  van  'n  sterk  uiterlike 
antagonis  nie. 

'n  Mens  kan  egter  wel  die  vraag  vra  of  die  feit  dat  daar  reeds  aan  die  begin 
van  die  drama  verwys  word  na  Periandros  se  onbeheerste  woedebuie  nie 
afdoen  aan  sy  oorspronklike  statuur  as  protagonis  nie.  Dat  Periandros  van 
die  begin  af  'n  soort  onvolwassenheid  toon  in  die  vermoë  om  teenslae  soos 
'n  kreupel  "oumagrootjie"  en  'n  idiotekind  sinvol  te  verwerk,  en  dat  hy  hier- 
die  dinge  noem  as  regverdiging  om  die  medemens  te  verag,  verminder  die 
leser/toeskouer  se  medelye  en  die  vrees  wat  gepaard  gaan  met  die  onder- 
gang  van  'n  personasie  "wat  beter  is  as  ons",  soos  Aristoteles  dit  gestel 
het. 

Die  eksposisionele  inligting  t.o.v.  hierdie  karakterswakheid  by  Periandros 
word  reeds  in  die  openingstoneel  aangebied:  "Ja!  ek  word  soms  soos  die 
wildevark  van  woede  blind./  Maar  dink  net;  hy  moes  ná  my  oor  hierdie  ryk 
regeer/  en  nou  deur  hom  tas  God  en  mens  my  in  my  eer:  Met  'n  ougrootjie 
kreupel  en  jou  kind  'n  sot,/  heers  daar  oor  so  'n  skewe  wêreld  ooit  'n  God" 
(100  — 104).  Verderaan  sê  Periandros:  "as  daar  oor  hierdie  aard  'n  opper- 
mag  gebied,/  waarom  laat  hy  die  skending  toe  en  die  verdriet?/  Dan  kan  die 
mens  mos  ook  na  eie  wil  en  mag/  sy  webbe  span  en  heeltemal  sy 
medemens  verag?"  (111  — 114).  Dit  is  duidelik  dat  die  dramaturg  hier  baie 
moeite  doen  om  'n  oortuigende  motivering  vir  Periandros  se  gewelddadige 
optrede  later  te  verskaf.  Sy  onbeheerste  woedebuie  is  Periandros  se 
tragiese  fout  — sy  hamartia.  Ook  sy  jaloesie,  wat  tot  die  dood  van  Melissa 
lei,  spruit  waarskynlik  hieruit. 

Kannemeyer  (1983;  136)  spreek  die  mening  uit  dat  "Opperman  deur  drama- 
tiese  situasies  aan  die  bose  dade  van  sy  hoofkarakter  'n  te  groot  prominen- 
sie  verleen  en  daardeur  die  balans  tussen  simpatie  en  morele  oordeel  by  die 
leser  of  hoorder  versteur".  Ek  sou  wou  byvoeg  dat  dit  as  'n  probleem 
voorkom  dat  Periandros  wel  meermale  sê  dat  hy  berou  het  of  dat  hy 
homself  as  boos  herken,  maar  dat  hy  bitter  selde  iets  doen  om  die 
leser/toeskouer  hiervan  te  oortuig.  Meesal  word  die  simpatie  wat  deur 
dergelike  uitsprake  of  deur  die  optrede  van  ander  personasies  gewek  word, 
feitlik  onmiddellik  weer  geneutraliseer  deur  die  een  of  ander  nuwe 
gruweldaad.  Om  'n  enkele  voorbeeld  te  noem:  Wanneer  Lukophroon  teen 
die  einde  van  die  vierde  bedryf,  wanneer  Periandros  hom  om  vergifnis 
smeek,  steeds  weier  om  hom  met  sy  vader  te  versoen  en  onredelik  volhou 
om  Periandros  van  moord  op  Melissa  te  beskuldig,  wek  dit  simpatie  met 
Periandros.  Wanneer  Periandros  egter  hierop  reageer  deur  sy  seun  na 
Kerkura  te  verban,  voel  'n  mens  dat  die  straf  buite  verhouding  tot  die  oor- 
treding  is.  Die  verskoning:  "...  in  Korinthe,  soos  vanaand  bewys,  is  jy  vir  my 
'n  groot  gevaar./  Jy  moet  ook  tyd  hê  ...  baie  tyd  vir  dink  en  opgroei  tot  'n 
man"  (1468  — 1469)  sal  niemand  oortuig  nie.  Lukophroon  het  in  geen 

stadium  getoon  dat  hy  wraakplanne  teen  sy  vader  koester  nie. 

Aan  die  ander  kant  moet  'n  mens  in  gedagte  hou  dat  Periandros,  reeds  ont- 
wrig  deur  sy  familiegebreke,  nog  verder  die  spoor  byster  raak  as  gevolg  van 
sy  aandeel  aan  die  dood  van  Melissa,  die  vrou  wat  hy  liefhet.  Die  feit  dat 
ook  sy  seun  hom  as  gevolg  van  hierdie  daad  verwerp,  veroorsaak  'n  geeste- 
like  wanbalans  wat  hom  van  die  een  gruweldaad  na  die  ander  lei.  T.o.v. 
Melissa  se  dood  voel  'n  mens  dat  Periandros  heelwat  simpatie  verdien.  Uit 
hul  slaapkamergesprek  (1:2)  is  dit  duidelik  dat  hulle  albei  skuld  het  aan  die 
onmin  in  hul  huwelik.  In  2:2  kla  Periandros  dat  hy  haar  in  hul  omhelsinge 
altyd  koud  vind.  Direkte  aanleiding  tot  die  stamp  wat  haar  dood  veroorsaak, 
is  Melissa  se  beledigende  opmerking  oor  Periandros  se  afkoms  — iets 
waaroor  sy  moes  weet  dat  hy  baie  fyngevoelig  is:  "...  jy,  wat  uit  die  adel 
van  die  bloed  of  gees  nie  is,/  maar  soos  'n  muis  geteel  is  in  'n  koringkis" 
(647  — 648).  Periandros  stamp  haar  uit  die  pad  nie  omdat  hy  haar 
doelbewus  wil  seermaak  nie,  maar  omdat  sy  sy  pad  versper  wanneer  hy  van 
hul  rusie  probeer  wegkom.  In  hierdie  opsig  voel  'n  mens  dan  wet  dat  Perian- 
dros  swaarder  gestraf  word  as  wat  hy  verdien. 

5.  Rol  van  die  ander  personasies 

Daar  is  reeds  verwys  na  Rob  Antonissen  se  opmerking  dat  al  die  ander  per- 
sonasies  in  Periandros  'n  soort  "terloopsheid"  besit.  Ek  vind  hierdie  feit 
egter  aanvaarbaar  juis  omdat  ek  meen  dat  hulle  almal  bloot  as  tritagoniste 
(derde  akteurs)  gekonsipieer  is  wat  bloot  'n  katalisatoriese  rol  speel  t.o.v. 
die  sentrale  konflik  — die  innerlike  konflik  by  Periandros  en  sy  uitgelewerd- 
heid  aan  die  noodlot.  Ek  gaan  dus  nie  verder  op  hierdie  personasies  in  nie.'* 
Ek  wil  slegs  Kuupselos  in  hierdie  opsig  uitsonder. 

Hierdie  personasie  kry  m.i.  'n  simboliese  waarde  deurdat  daar  meermale  in 
die  mond  van  die  idioot  waarhede  gelê  word  wat  as  profeties  of  helder- 
siende  beskou  kan  word.  Dit  is  asof  'n  mens  die  stem  van  die  geïmpliseerde 
skrywer  (die  skrywer  soos  afgelei  uit  die  teks)  deur  Kuupselos  hoor  praat. 
Wanneer  hy  die  eerste  keer  sy  verskyning  maak,  dra  hy  — soos  altyd  — sy 
kwarteltjie  in  'n  kou.  Sy  eerste  woorde  is:  "Ha!  Pik,  pik,  kwarteltjie,  dat  jy 
mdre  op  die  fees/  die  kwaaiste  kwartel  van  die  kwarteltjies  kan  weesl"  (77 
— 78).  Hierdie  woorde  bevat  'n  vooruitwysing  na  Periandros  se  geweld  teen 
ander.  Terselfdertyd  vestig  hulle  die  kwartel  in  die  kou  as  simbool  van 
Periandros  as  gevangene  van  sy  eie  karakter  en  sy  omstandighede.  Perian- 
dros  se  irritasie  met  Kuupselos  kan  waarskynlik  ook  vertolk  word  as  'n  teken 
van  die  geïmpliseerde  skrywer  dat  Kuupselos  as't  ware  vir  Periandros  'n 
spieël  van  homself  voorhou  — dat  hy,  die  domste  van  almal,  op  ironiese 
wyse  sy  vader  beter  deurskou  as  enigiemand  anders.  Kuupselos  se 
volgende  woorde  stel  die  bloed  in  vooruitsig  wat  die  "kwartel"  nog  — juis 
as  gevolg  van  die  beperkinge  wat  die  noodlot  hom  oplê  — gaan  laat  vloei: 
"Pik,  pik  deur  die  tralietjies  dat  jy  my  vinger  byt/  sodat  hy  bloei  en  bloei, 
dan  wen  jy  móre  die  wedstryd"  (85  — 86).  Die  geïmpliseerde  skrywers- 


113 


kommentaar  is  dat  Periandros  sy  teenstanders  deur  geweld  sal  probeer  oor- 
win.  Kuupselos  gaan  op  hierdie  profetiese  trant  voort.  Op  'n  vraag  van  sy 
suster  Hermionee  hoe  ver  hy  die  diskus  kan  gooi,  antwoord  hy:  "Hoe  ver 
kan  ek  die  dinges  ...?  Haai,  ek  weet  nie  mooil/  Jy  bedoel,  Ousus,  hoe  ver 
die  dinges  my  kan  smyt!"  (97  — 98).  Hierdie  woorde  wys  ironies  vooruit  na 
die  feit  dat  Periandros  ten  slotte  vernietig  word  deur  die  geweld  wat  hyself 
teen  ander  ontketen  het.  Die  feit  dat  Periandros  se  eerste  gewelddaad  al 
verder  en  verder  sal  spiraal  tot  dit  onbeheerbare  dimensies  aanneem,  word 
voorspel  deur  Kuupselos  se  volgende  woorde:  "Ek  staan  en  mik,  en  staan 
en  mik,  en  as  ek  hol,  die  dinges  los,  draai  hy  óm  en  óm:  'n  groot,  vet  tol!" 
(91  — 92).  Periandros  se  toenemende  irritasie  met  elke  volgende  uiting  van 
Kuupselos  is  weer  eens  veelseggend. 

Ek  het  reeds  gewys  op  die  feit  dat  Periandros  sy  idioteseun  as  deel  van  sy 
beperkende  noodlot  en  as  bewys  van  'n  wrede  God  ervaar. 

Wanneer  Kuupselos  weer  in  2:1  verskyn,  is  dit  met  die  nuus  dat  een  van  die 
plaasseuns  daardie  dag  vir  hom  'n  ystervark  na  die  mark  bring.  Die 
wildevark  word  in  die  drama  simbool  van  Periandros  self.  Kuupselos  se 
aankondiging  is  dus  waarskynlik  ook  daarop  gemik  (as  stem  van  die 
geïmpliseerde  skrywer)  om  hierdie  simboliek  aktief  te  hou.  Wanneer  hy  in 
3:1  verskyn,  is  dit  om  aan  te  kondig  dat  hy  langs  die  see  'n  man  sien  lê  het, 
"nat  ...  van  wier  en  slyk"  (768)  — weer  'n  frase  wat  vooruitwys  na  Perian- 
dros  se  dood.  As  Kuupselos  die  verhaal  vertel  van  die  digter  Arioon  wat  op 
'n  dolfyn  se  rug  die  see  uitgekom  het,  beskuldig  Periandros  hom  dat  hy  nie 
kan  onderskei  tussen  droom  en  werklikheid  nie.  Die  geïmpliseerde 
skrywerskommentaar  is  hier  dat  dit  eintlik  Periandros  is  wat  in  sy  grootse 
drome  vir  Korinthe  nie  kan  onderskei  tussen  droom  en  werklikheid  nie. 
Kuupselos  word  dus  weer  op  'n  ironiese  wyse  simbool  van  Periandros  self. 
Arioon  beklemtoon  hierdie  ooreenkoms  wanneer  hy  later  self  vertel  hoe  hy 
uit  die  slyk  gekruip  het  "by  die  Olyfboom/  waar  ons  gewoonlik  wildevarke 
slag  vir  Poseidoon"  (798  — 799)  — 'n  regstreekse  vooruitwysing  na  die  slot, 
waar  Periandros  homself  as  wildevark  offer  aan  die  god  van  die  see.  Wan- 
neer  Kuupselos  moet  raai  watter  geskenk  Arioon  vir  hom  gebring  het,  raai 
hy:  "'n  Dolk"  (818).  Dit  wys  vooruit  na  5:2,  waar  Periandros  sy  eie  beeld 
met  'n  dolk  uit  die  sederhoutkis  uitgrawe.  In  4:1  vertel  Kuupselos  aan 
Periandros  die  verhaal  van  hoe  die  nuwe  kwartel  in  sy  kou,  'n  geskenk  van 
sy  oupa  Prokles,  in  'n  wedstryd  op  Epidauros  sy  eie  kwarteltjie  doodgebyt 
het:  "hy  het  gebloei  ...  gebloei  en  treurig  rondgespartel"  (1215).  Hier,  soos 
in  die  res  van  Kuupselos  se  verhaal  oor  sy  oupa  se  raaisels  aan  die  seuns  (" 
'Wie  het  die  koutjie'  ...  of  het  hy  gesê  'vroutjie'?  ...  'omgestamp'?")  word 
die  waarheid  in  die  mond  van  die  verstandelose  seun  gelê,  dié  waarheid  wat 
vir  Periandros  tot  die  finale  katastrofe  lei.  In  5:3,  die  laaste  toneel  in  die 
drama,  wanneer  Kuupselos  sy  rol  vervul  het,  droog  sy  spraak  op  en  maak 
hy  nog  slegs  idiotiese  geluide:  "E  ...  ê ...  ê"  (1726).  Wanneer  Periandros 
homself  eindelik  in  sy  ware  kleure  aanvaar,  is  hy  ook  vir  die  eerste  keer 

bereid  om  Kuupselos  te  aanvaar.  Waar  hy  vroeër  altyd  die  seun  afgejak  en 
sy  kou  omgestamp  het,  roep  hy  hom  nou  vriendelik  nader  en  gee  hom  'n 
goue  kou  as  geskenk.  Hierdie  gebaar  word  simbolies  van  Periandros  se  nuut 
verworwe  insig  en  kennis  — sy  anagnorisis.  Maar  dié  kennis  kom  te  laat:  die 
ou  koutjie  se  deur  is  oop  en  die  kwarteltjie  het  weggevlieg.  Hierdie  ver- 
dwyning  van  die  kwartel,  wat  terselfdertyd  'n  uitbreek  uit  die  beperkinge 
van  die  kou  is,  wys  simbolies  vooruit  na  Periandros  se  dood. 

6.  "Sirkulering  van  simbole" 

Dit  is  nie  slegs  die  personasie  Kuupselos  wat  swaar  dra  aan  sy  lading  sim- 
boliek  nie.  Wanneer  hy  skryf  oor  die  probleme  van  die  versdrama,  praat  Op- 
perman  (1959:  94)  van  "'n  sirkulering  van  simbole"  wat  as  middel  moet  dien 
om  die  versdrama  reeds  by  die  eerste  aanhoor  "vir  die  publiek  in  die 
grootste  mate  helder  en  verstaanbaar  te  maak".  In  Periandros  begin  hierdie 
sirkulering  van  simbole  reeds  met  die  aanvangsreëls,  waarin  die  wildevark 
wat  as  offer  geslag  word,  as  simbool  gevestig  word.  Die  feit  dat  die  slotreëls 
van  die  drama  terugbuig  na  die  aanvangsreëls,  wys  daarop  dat  daar  hier  'n 
simboliese  sirkel  voltooi  word.  Waar  Periandros  ten  aanvang  'n  wildevark  as 
offer  wil  slag  om  die  guns  van  die  gode  vir  Korinthe  te  wen,  offer  hy 
homself  ten  slotte  as  "wildevark"  om  versoening  van  die  gode  af  te  smeek. 
Kannemeyer  (1974:  66)  wys  daarop  dat  die  wildevark  binne  die  Griekse 
wêreldsfeer  "'n  'vrye'  gawe  aan  die  gode  moet  wees",  en  dat  Periandros 
deur  dit  te  offer  in  ruil  vir  iets  anders,  reeds  hubris  (oormoed)  openbaar.  Uit 
die  gebruik  van  die  wildevark  as  simbool  blyk  ook  ironie.  In  1 : 1 vereenselwig 
Periandros  homself  met  die  dier:  "...  ek  word  soms  soos  die  wildevark  van 
woede  blind"  (elke  keer  as  hy  in  die  loop  van  die  drama  homself  deur  'n 
onredelike  woedebui  tot  'n  daad  van  geweld  laat  verlei,  word  hierdie  sim- 
bool  dus  t.o.v.  Periandros  self  geaktiveer).  In  2:1  gee  hy  opdrag  dat  die 
Bakchiadai  doodgemaak  moet  word  "anderkant  die  mark/  ...  waar  ons  ge- 
woonlik  perde  en  die  wildevarke/  as  offers  slag"  (555  — 447).  Hier  word 
Periandros  op  subtiele  wyse  in  verband  gebring  — deur  die  wildevarksim- 
bool  — met  sy  grootste  vyande.  Die  sirkel  van  hierdie  vereenselwiging  — 
ironies,  omdat  Periandros  in  hierdie  stadium  nog  nie  daarvan  bewus  is  nie 
— word  voltooi  in  5:3  waar  Periandros  die  drie  moordenaars  wat  die 
"wildevark"  moet  "slag",  toespreek:  "Daar  is  hier  in  Korinthe  iemand  wat 
my  pla,/  'n  mens  so  laag  dat  ek  hom  nouliks  kan  verdra,/  my  grootste 
vyand  wat  ek  op  die  ganse  aarde  het  ..."  (1755  — 1757).  Hy  verwys  hier 
natuurlik  na  homself. 

Die  see  (en  die  strand)  is  nog  'n  belangrike  simbool  wat  reeds  in  die 
aanvangsreëls  van  die  drama  gevestig  word.  Deurdat  die  offer  van  die 
wildevark  op  die  strand  plaasvind  — die  offer  wat  seën  op  Korinthe  moet 
laat  /leéfdaal  — word  die  see  hier  met  die  goeie  geassosieer.  Die  noue 
vervlegtheid  van  die  bose  en  die  goeie  blyk  egter  ook  uit  hierdie  simbool, 
soos  tewens  uit  elke  ander  simbool  in  die  drama.  Periandros  se  verwysing 

na  die  meeue  wat  gulsig  oor  die  water  sal  skeer  (15)  terwyl  die  offerdiere  lê 
en  bloei,  toon  dat  die  see  hier  reeds  die  kiem  van  die  bose  bevat.  Dat  die 
wraakeiland,  waarbo  die  wraakvoëls  vlieg  (64),  ook  in  hierdie  see  geleë  is,  is 
veelseggend.  Lukophroon  en  Periandros  se  gesamentlike  woorde  in  1:1 
bring  die  reinigende  én  die  vertroebelde  van  see  tegelykertyd  onder  die  aan- 
dag.  Lukophroon  sê:  ''Die  siel  word  tog  deur  skade  en  verdriet  gesuiwer 
..."  (115),  waarop  Periandros  antwoord:  "Ag,  dis  'n  skuimerige  golf  ná 
golf,  en  sonder  rus/  slaat  die  gedagtes  eiesinnig  teen  'n  klipperige  kus"  (117 

— 118).  Arioon  se  "hergeboorte"  (795)  uit  die  see  waarin  ook  die 
"slymerige  doodsgebied"  geleë  is  (796),  lig  weer  eens  die  dubbel-simboliese 
aard  van  die  see  uit.  In  dieselfde  trant  beskryf  Periandros  in  3:2  die  huwelik 
as  'n  see  van  geluk  wat  soms  verander  in  'n  "kaal  en  harde  eensaamheid/ 
vol  krete  van  seemeeue  waar  ons  mekaar  verwyt"  (919  — 922). 

Die  verbranding  van  die  hoere  op  'n  skip  as  deel  van  'n  "suiweringsdaad"  in 
3:2  sluit  hierby  aan.  Aan  die  slot  van  die  drama  word  die  see  wéér  dubbel- 
duidig  simbool  van  vernietiging  sowel  as  van  reiniging.  Deur  sy  dood  op  die 
strand,  "sodat  sy  dun  bloed  vinnig  in  die  golwe  loop"  (1766),  sal  Korinthe 
gesuiwer  word  van  die  boosheid  van  Periandros.  Dié  man,  "van  ongeregtig- 
heid  en  baie  sondes  so  besmet"  (1758),  moet  sonder  spoor  verdwyn  en 
begrawe  word  "sodat  die  branders  sonder  rus/  breek  oor  sy  bene  in  Korin- 
the  met  sy  klipperige  kus"  (1766  — 1768).  Die  rus  van  die  drama  se  aan- 
vangsreëls,  wat  ook  met  die  offer  op  die  strand  verband  gehou  het, 
verander  hier  ironies  na  'n  ewige  onrus.  Periandros  loop  ten  slotte  in  die 
rigting  van  die  see,  "die  see  wat  ewig  sonder  rus/  sal  breek  en  breek,  en 
reinig  aan  die  klipperige  kus"  (1808  — 1809). 

Die  derde,  en  miskien  belangrikste,  simbool  word  ook  in  die  aanvangstoneel 
ingevoer  wanneer  Periandros  sy  seun  se  aandag  vestig  op  die  aankoms  van 
die  koringkis.  Periandros  het  hierdie  kis,  waarin  sy  vader  aan  die  wraak  van 
die  Bakchiadai  ontkom  het,  en  wat  sy  seun  Lukophroon  eendag  van  hom 
moet  erf  — enersyds  simbool  dus  van  die  heerserskap  — ryklik  laat  versier 
met  beelde  en  spreuke  (vgl.  41  — 42).  Vanaf  simbool  van  lewe  en  van  die 
goeie  ontwikkel  die  sederkis  egter  ook  tot  simbool  van  die  dood  en  van  die 
bose  wanneer  dit,  as  gevolg  van  die  bose  drifte  in  Periandros,  oorsaak  word 
van  Melissa  se  dood.  Deur  die  feit  dat  dit  juis  haar  verwysing  na  Periandros 
se  burgerlike  afkoms  was,  kry  hierdie  simbool  'n  besondere  draagwydte 
t.o.v.  die  vervlegtheid  van  die  bose  en  die  goeie.  Die  kis,  waaruit  Perian- 
dros,  met  sy  nuut  verworwe  insig,  reeds  sy  eie  kop  met  'n  dolk  uitgekerf  het 

— homself  dus  reeds  simbolies  doodgemaak  het  — word  ten  slotte  'n 
"dodekis"  genoem  wat  as  smeekoffer  in  die  tempel  van  Hera  op  Olumpos 
moet  rus  (1791  — 1794).  Ook  bevat  die  kis,  waarvan  Periandros  aanvanklik 
voorsien  het  dat  tonele  uit  Korinthe  vir  ewig  in  ivoor  en  goud  daarop  sal 
voortleef  (vgl.  58),  reeds  van  die  begin  af  beelde  van  sowel  die  gevlerkte 
hings  as  van  die  wraakvoëls.  Dit  word  ten  slotte  — ironies  — simbool  van 
die  einde  van  die  heerserskap  van  die  huis  van  Periandros. 


116 


Daar  is  reeds  gewys  op  die  simboliek  van  die  gevlerkte  hings  (wat  na  die 
digterlike  ideaal  en  die  goeie  verwys),  wat  eindelik  van  die  goue  munt  geslyt 
is  (1671  — 1672),  en  van  die  kwartel  in  sy  kou  (vgl.  afdeling  6).  Die  ver- 
nietiging  van  die  gesin  word  verder  in  die  aanvangstoneel  simbolies  in  die 
vooruitsig  gestel  wanneer  Lukophroon  hom  soos  volg  uitspreek  oor  die 
verhouding  tussen  sy  vader  en  sy  moeder:  "...  soos  die  glasuur  op  'n 
gebakte  kruik  met  fyn/  geluid  verspring,  voel  ek  dit  altyd  in  my  skryn"  (121 
— 122).  Die  kruik  (en  kruikemaker)  kom  weer  ter  sprake  in  1:3  (404),  2:1 
(469),  3:3(1135  - 1 136),  4:2  (1278  en  1357),  5:1  (1487  - 1488)enten  slotte 
in  5:3,  waar  dit  simbolies  ontwikkel  tot  "'n  erdekruik  asyn"  (1749). 

Ook  die  koringare  ontwikkel  op  ironiese  wyse  van  simbool  van  die  vyand 
(die  Bakchiadai)  in  2:1  (478)  tot  simbool  van  Periandros  self,  "die  hoogste 
koringaar",  wat  met  'n  dolk  uit  die  koringkis  gekerf  word  (in  5:1  — 1593). 
Ander  simbole  is  die  wraakvoëls  (simbolies  van  die  noodlot),  die  dolfyn  en 
die  harp  (digterlike  suiwerheid),  vuur  (suiwering)  en  die  reukwerk  (boete- 
doening). 

7.  Ten  slotte 

Die  vervlegtheid  van  die  bose  en  die  goeie  is  'n  kerngegewe  in  Opperman 
se  digterlike  oegvre.  Dit  kan  ook  as  die  tema  van  sy  versdrama  Periandros 
van  Korinthe  beskou  word.  In  Periandros  met  sy  hoë  digterlike  ideale  is  die 
kiem  van  verderf  reeds  vanaf  die  begin  teenwoordig.  Die  wyse  waarop  sy 
tragiese  fout  (die  onvermoë  om  hom  met  die  feite  van  sy  lewe  te  versoen  en 
die  daaruitspruitende  onbeheerste  woedebuie)  uiteindelik  die  bose  oor  die 
goeie  laat  triomfeer,  stempel  sy  lewensloop  as  tragies.  Dat  die  bose  in 
Periandros  reeds  van  die  begin  af  enigsins  oorbeklemtoon  word,  doen 
enigermate  af  aan  hierdie  tragiek. 


VOETNOTE 

1.  Voortaan  op  hierdie  wyse  aangedui. 

2.  Vgl.  Opperman  1953  (43  — 54). 

3.  Hy  verwys  na  haar  as  sy  oumagrootjie  in  reël  103. 

4.  Snyman  (1985)  gee  'n  betreklik  uitvoerige  bespreking  van  Periandros  se  verhouding  tot 
die  ander  personasies  in  die  drama. 

OPDRAGTE 

1.  Periandros  van  Korinthe  begin  met  die  motief  van  die  wildevark  wat  as  offer  geslag 
word.  Hoe  ontwikkel  hierdie  motief  in  die  res  van  die  drama? 

2.  Bestudeer  die  openingstoneel  en  dui  aan  hoe  elemente  wat  dwarsdeur  die  drama  'n  rol 
speel,  hier  aangevoer  word. 

3.  Bespreek  Periandros  as  tragiese  held. 

4.  Die  raaisels  en  vrae  wat  tydens  die  fees  van  digters,  denkers  en  ander  in  1 :3  gevra  word, 
wys  vooruit  na  ontwikkelinge  later  in  die  drama.  Bespreek  hierdie  stelling. 

Johan  Coetser 

Die  jaar  van  die  Vuur-os  (W.A.  de  Klerk) 


Dit  kan  as  basiese  gegewe  in  enige  woordwerk  aanvaar  word  dat  daar  op  'n 
sekere  tyd  en  plek  iets  met  iemand  gebeur.  Die  skrywer  manipuleer  hierdie 
gegewe  om  'n  gesigspunt  oor  te  dra,  wat  ek  die  tema  wil  noem.  Ook  in  Die 
jaar  van  die  Vuur-os  gebeur  iets  binne  'n  bepaalde  situasie  om  'n  gesigspunt 
oor  te  dra. 

Die  situasie  kan  geriefshalwe  die  agtergrond  van  die  gebeure  genoem  word. 
Hierdie  agtergrond  word  reeds  aan  die  begin  van  die  drama  sinvol  geteken. 
Die  Generaal  en  Emma  is  daar  met  mekaar  in  gesprek,  en  tydens  hierdie 
gesprek  tree  'n  aantal  sake  na  vore  wat  later  in  die  stuk  prominensie  verkry. 
Daar  is  verwysings  na  'n  verlore  seun  wat  terugkeer,  Herklaas  Louw,  Gillian 
Hammond,  "gedoentes”  en  "dinge"  wat  — so  lei  ons  af  — iets  met  Kemp 
te  doen  het,  ensovoorts.  Nie  net  die  situasie  skep  agtergrond  nie,  maar  ook 
sekere  voorwerpe  vervul  'n  funksie  in  die  ruimte-van-die-verhoog-af 
(diëgetiese  ruimte).  Hier  kan  na  die  prominente  plek  van  die  Os  verwys 
word,  'n  prominensie  wat  deur  die  teks  op  p.  11  uitgelig  word  deurdat  die 
woord  ("Vuur-os")  met  'n  hoofletter  gespel  word.  Daarby  kom  die  woord 
Vuur-os  in  die  titel  van  die  werk  voor.  In  hierdie,  eksposisionele,  gedeelte 
kom  ons  ook  agter  dat  van  die  karakters  teenoor  mekaar  staan:  Pieter  hou 
(byvoorbeeld)  nie  van  Gillian  (p.  2)  of  Kemp  (p.  3)  nie,  en  ons  vermoed  'n 
netwerk  van  menslike  verhoudinge  in  die  stuk. 

Hierdie  bespreking  van  Die  jaar  van  die  Vuur-os  wil  dan  op  drie  sake 
konsentreer:  die  tema  van  die  werk,  die  verhouding  van  die  karakters  tot  die 
tema  en  die  Vuur-os. 

By  die  lees  van  kritici  se  uitsprake  oor  die  tema  van  die  werk  word  dit 
duidelik  dat  dit  aan  aktualiteit  gewin  het  sedert  sy  publikasie  in  1952.  Dit  is 
vir  die  Van  Riebeeckfeesjaar  geskryf,  maar  die  meeste  van  die  probleme  wat 
die  werk  indertyd  aangespreek  het,  bestaan  vandag  steeds  én  in  vergrote 
vorm.  Conradie  (1976:  28)  stel  die  tema  soos  volg: 


In  Die  jaar  van  die  vuur-os  word  die  rasseprobleem  behandel,  maar  die  drama  bied  geen 
oplossing  nie;  dit  pleit  alleen  vir  groter  begrip  van  elke  groep  se  agtergrond  en  stand- 
punt  en  beklemtoon  dat  'n  oplossing  net  langs  die  moeilike  weg  van  opoffering  gevind 
kan  word. 


Hierdie  verwoording  van  die  tema  gee  net  die  een  kant  van  die  munt. 
Lategan  (in  Nienaber  1982:  468)  stel  die  ander  kant  van  die  munt  soos  volg: 


...  die  tragiese  onvermoë  of  onwilligheid  van  die  mens  om  sy  medemens  ten  voNe  te 
begryp  ... 

In  hierdie  verband  meen  ek  dat  Lótter  (1957:  61)  'n  beswaar  teen  die  werk 
inbring  waarvan  die  onderwyser  in  die  klaskamer  kennis  moet  neem: 

Myns  insiens  (skryf  Lotter,  J.C.)  het  die  dramaturg  die  rasseprobleem  té  veel  op  die 

voorgrond  gedruk  — en  dit  het  ten  koste  van  die  drama  geskied. 

Word  die  rasseprobleem  nie  as  'n  onderdeel  van  die  web  van  mense- 
verhoudinge  beskou  nie,  verteenwoordig  dit  na  my  mening  'n  skewe  kyk  op 
die  tema.  Myns  insiens  verteenwoordig  die  gelykenis  van  die  verlore  seun 
(Luk.  15:11—32)  'n  belangrike  grondpatroon  en  bied  'n  knooppunt  vir  die 
bespreking  van  die  tema. 

Op  p.  2 noem  die  Generaal  Martin  by  implikasie  die  verlore  seun:  "Wel,  dis 
nie  aldag  dat  die  verlore  seun  terugkeer  nie!"  En  net  soos  die  Bybelse  vader 
van  Luk.  15:20  is  hy  op  die  uitkyk  vir  sy  seun:  "Ek  loop  al  glad  draaie  van 
voordag  af."  Soos  vir  die  Bybelse  kind  wag  ook  hier  die  "gemeste  kalf"  (p. 
4 en  p.  14),  die  hartlike  ontvangs  (pp.  14—  15),  die  "feesmaal"  (p.  29).  Trou 
aan  die  Bybelse  verhaal  is  daar  die  ontevrede  broer  (Alexis)  wat  hier  egter 
nie  deur  die  vader  nie,  maar  deur  Gillian  aangespreek  word:  "Hy's  jou  broer, 
en  hy  was  sewe  jaar  weg"  (p.  13).  Myns  insiens  is  Alexis  se  ontevredenheid 
metonimies  van  die  ander  probleme  op  Okonjenje  — dié  veralgemening  om- 
dat  menseverhoudinge  by  al  hierdie  probleme  'n  rol  speel.  Die  uitgangs- 
punt(e)  bring  twee  vrae  te  berde:  Hoe  voltrek  die  verlore-seun- 
grondpatroon  hom  in  die  res  van  die  teks;  en,  watter  menseverhoudinge 
word  aangeraak  en  uitgewerk? 

Alexis  en  Pieter  word  die  duidelikste  by  die  verdere  ontplooiing  van  die 
verlore-seun-motief  betrek,  met  Kemp  wat  in  hierdie  verband  as  figurant 
optree.  Dat  die  dramaturg  hier  sinnebeeldig  te  werk  gaan,  blyk  onder 
andere  uit  Brink  (1972:  41  — "dat  die  oorspronklike  (die  verhaal  van  die 
verlore  seun,  J.C.)  deur  herhaling  verander,  selfs  verwring  word:  dat  dit 
selfs  nie  maar  'n  variasie  van  'n  bestaande  patroon  word  nie,  maar  'n  her- 
skepping")  en  die  vooropstelling  van  die  idee  (veral  op  pp.  37  tot  57).  Op 
hierdie  bladsye  verwerf  die  karakters  feitlik  sinnebeeldigheid,  wat  tot  die 
aktualiteit  van  die  werk  herlei  kan  word.  Dan  word  Alexis  verteenwoordiger 
van  die  landsverlater,  die  Hammonds  van  die  Engelsgesinde  Suid-Afrikaner, 
Kemp  van  die  filantroop  en  die  Generaal  van  die  patriot.  Martin  en  Gillian 
onderskryf  die  Generaal  se  idees  en  staan  in  'n  sekere  sin  teenoor  Pieter, 
wat  egter  ook  die  Generaal  se  idees  onderskryf.  Daar  is  dus  sprake  van  'n 
groepering  van  karakters. 

Op  p.  37  lei  Martin  af  dat  Alexis  die  land  gaan  verlaat  en  wil  hy  hom,  "as 
ouer  broer",  raad  gee.  Die  verwysing  na  die  ouer  broer  resoneer  die  Bybelse 
grondpatroon,  maar  tog  stem  die  konteks  van  die  drama  nie  ooreen  nie.  In 
die  Bybelse  verhaal  het  die  jongste  broer  (Alexis)  wel  aanvanklik  tuisgekom, 
maar  het  die  ouer  broer  (Martin)  dit  nie  oorweeg  om  'n  Amerikaanse  aan- 
bod  (p.  37)  te  aanvaar  nie.  Andersyds  verkry  hierdie  afwyking  sin  teen  die 

agtergrond  van  Brink  se  bostaande  aanhaling  én  die  aktualiteite  wat  op  hier- 
die  bladsye  behandel  word.  Een  van  daardie  aktualiteite  is  waarskynlik  'n 
satiriese  verwysing  na  (Suid-)Afrikaners  wat  die  land  verlaat  wanneer 
onweerswolke  op  die  horison  verskyn.  (In  Die  jaar  van  die  Vuur-os  verlaat 
die  jongste  broer,  Alexis,  uiteindelik  die  land,  maar  keer  die  ouer  broer,  Mar- 
tin,  terug.)  Hierdie  landsverlaters  hou  weer  verband  met  die  Generaal  se 
woorde  op  p.  6 en  p.  22  ("Want  van  sulkes  is  ons  volk  gemaak"),  wat  weer 
aan  Van  Wyk  Louw  se  besinning  oor  volk-wees  herinner  (in  Die  dieper  reg 
en  Die  pluimsaad  waai  ver),  maar  tog  teen  die  agtergrond  van  die  Van 
Riebeeckfeesjaar  1952  sinvol  is.  By  so  'n  geleentheid  sal  mense  oor  hierdie 
opmerking  nadink.  Wat  wel  opvallend  is,  is  dat  die  Generaal  hierdie 
opmerking  in  beide  gevalle  met  Herklaas  Louw  in  verband  bring.  Uit  verskil- 
lende  verwysings  (pp.  2,  6,  21  — 22)  na  die  Herklaas  Louw-motief  blyk  dit 
dat  hy  'n  Suidwes-patriot  moes  gewees  het  met  wie  die  Generaal  hom  kon 
assosieer.  As  sodanig  staan  Herklaas  Louw  dus  in  opposisie  tot  Alexis  en  is 
die  funksie  van  hierdie  opposisie  satiries  van  aard  en  in  die  teken  van  die 
idee.  Bladsye  37  tot  57  gee  ook  blyke  van  opposisies  op  persoonlike  vlak, 
maar  met  die  voorbehoud  dat  die  persoonlike  en  ideëvlak  nie  geskei  kan 
word  nie. 

Opposisies  op  persoonlike  vlak  kan  herlei  word  tot  die  vraag:  Waarom 
verlaat  Alexis  die  land,  maar  bly  Martin  uiteindelik?  Alexis  verskaf  op  p.  39 
die  beweegrede  vir  sy  optrede:  "Dit  was  die  mense."  Hy  het  uit  'n  goeie 
betrekking  by  die  korporasie  bedank  as  gevolg  van  "die  ewige  gespook  teen 
botheid  en  domheid",  die  "selfgenoegsame  onnoselheid".  Hy  beskryf  die 
land  se  leiers  as  "'n  spul  klein,  belangrike  mensies,  so  lawaaierig  en  groot- 
doenerig  soos  'n  brommerfees  op  'n  mishoop".  Met  hierdie  gesprek  tussen 
Martin  en  Alexis  is  die  drama  besig  om  voosplekke  in  die  gemeenskap 
onverbloem  en  skerp  onder  die  leser  se  aandag  te  bring  (satiriseer)  met  die 
doel  dat  hy  daarop  reageer. 

Alexis  se  gesprek  met  die  Generaal  (p.  41  en  verder)  tree  as  korrektief  vir  die 
gesprek  met  Martin  op,  in  dié  sin  dat  die  Generaal  gedugte  opposisie  bied. 
Die  Generaal  ken  sy  land  (p.  43;  let  op  hoe  die  landmotief  nou  aan  pro- 
minensie  win)  en,  "dat  die  plek  ook  sy  gusvee  en  pilaarheiliges  het",  sal  hy 
nie  betwis  nie.  Hy  beskou  dit  sý  plig  om  van  binne  te  reformeer  (p.  45): 

Man,  as  daar  dinge  is  wat  nie  na  jou  smaak  is  nie  en  wat  jou  eerlik  teen  die  bors  stuit, 

dan  is  dit  jou  dure  plig  om  hier  te  bly  en  te  help  reg  buig  wat  nog  krom  is. 

Daarvoor  sien  Alexis  weer  eens  (p.  40  en  p.  45)  nie  kans  nie  en  loop  hul 
gesprek  op  'n  dooiepunt  uit.  Desnieteenstaande  skep  die  drama  die  moont- 
likheid  vir  die  verdere  ontwikkeling  van  die  tema  deur  Alexis  se  verwysing 
na  die  os  (p.  45): 

Julle  os  is  kamtig  'n  simbool!  ...  Wáárvan  ...?  SterHiteit,  ja!  Dis  al. 

Myns  insiens  tree  Kemp  oorwegend  op  op  die  vlak  van  die  idee.  Vir  die 
meeste  inwoners  van  Okonjenje  verteenwoordig  hy  slegs  probleme.  Die 
meeste  van  hierdie  probleme  kom  op  pp.  15  tot  23  ter  sprake.  Hierdie  blad- 
sye  dien  die  doel  om  aan  die  leser  agtergrondinligting  te  verskaf  en  Kemp  se 
verskyning  op  p.  23  voor  te  berei.  Pieter  en  die  Generaal  is  ontstoke  oor 
Kemp  se  disinformasie  wat  in  'n  oorsese  tydskrif  verskyn  het.  Pieter  ver- 
duidelik  aan  die  Generaal  dat  hy,  op  pad  van  die  stasie  af,  twee  wilddiewe 
aangekeer  en  daarna  vir  Kemp  daarvan  in  kennis  gestel  het.  Na  aanleiding 
van  hierdie  besoek  noem  die  teks  die  volgende  motiewe:  grafte,  '47-brand, 
John  Hammond,  bakens,  oordrag  van  Okonjenje  aan  die  Trust,  die  os, 
moeilikheid.  Op  p.  23  verskyn  Kemp  self  op  die  toneel. 

Reeds  sy  voorkoms  tipeer  hom  as  sendeling  en  dit,  tesame  met  die  doel  van 
sy  besoek,  laat  die  teks  na  die  verlede  reik.  Tewens,  reeds  sy  van  en 
woonplek  roep  die  sendelinggeskiedenis,  as  'n  buitetekstuele  verwysing, 
op.  Soos  die  vroeë  sendelinge  glo  hy  dat  hy  "in  diens  van  'n  groot  saak 
staan"  (p.  24).  Daarom  mag  hy  nie  swyg  in  sy  stryd  om  menseregte  nie,  én 
kom  versoek  hy  die  vrylating  van  die  wilddiewe  sodat  die  polisie  die  saak 
kan  hanteer  (p.  25).  Ook  die  ander  motiewe  — in  die  vorige  paragraaf 
genoem  — kom  in  hierdie  gesprek  ter  sprake,  dit  wil  sê  op  die  ideëvlak.  Die 
geringe  rol  wat  die  Kemp-Generaal-verhouding  op  persoonlike  vlak  speel, 
kan  afgelei  word  uit  die  beperkte  ruimte  wat  die  teks  daaraan  afstaan  (p. 
29/30).  In  (aanvanklike)  teenstelling  met  Alexis  wil  dit  voorkom  asof  hierdie 
opponente  persoonlike  agting  vir  mekaar  het,  én  wat  moontlik  verdiep.  Op 
p.  29  spreek  Kemp  die  Generaal  selfs  as  "Oom"  aan. 

Myns  insiens  kan  Kemp  se  optrede  tyd-ruimtelik  gekwalifiseerd  genoem 
word.  Hy  is  die  transposisie  van  'n  figuur  uit  die  sendelinggeskiedenis  van 
die  Kaapse  Oosgrens  in  die  vorige  eeu,  en  sy  optrede  teenoor  die  boere  van 
Okonjenje  stem  ooreen  met  die  van  sy  voorgangers  teenoor  die  Grens- 
boere.  Ook  hulle  is  vir  hul  optrede  verkwalik.  Soos  in  die  geval  van  Alexis 
bied  Kemp  se  optrede  die  geleentheid  vir  satire.  Vergelyk  byvoorbeeld 
Kemp  se  aanklag  dat  Okonjenje  "'n  luukse  is  — 'n  jagplaas  en  'n  vakansie- 
houplek"  (p.  26)  met  die  Generaal  se  erkenning  op  p.  4 dat  hy  die  plaas  vir 
biltong  aanhou.  Ek  vind  inderdaad,  in  verband  met  die  uitbeelding  van 
aktualiteit,  by  Kemp  die  soort  rondheid  wat  'n  mens  nie  by  'n  figurant  sou 
verwag  nie.  In  teenstelling  met  (byvoorbeeld)  die  Martin-Alexis-opposisie, 
wat  sy  verskille  hoofsaaklik  in  persoonlike  opvattings  vind,  is  die  Kemp- 
Generaal-opposisie  terug  te  vind  in  die  afwesigheid  van  hierdie  insig  by  die 
Generaal  (dít  sou  eers  op  p.  65  volg  — die  motto  van  die  drama): 

Ek  word  (sê  Kemp,  J.C.)  helaas  gedwing  om  harde  waarhede  te  verkondig.  En  wat  my 
land  en  my  mense  betref:  as  daar  iemand  is  wat  bid  om  'n  nuwe  verstandhouding  hier 
tussen  wit  en  swart,  dan  is  dit  ek.  En  ek  sal  aanhou  werk  ...  én  bid. 

Daarmee,  meen  ek,  tree  Kemp  as  korale  karakter  op:  hy  is  iemand  wat  die 


122 


handelingsverloop  in  die  werk  beVnvloed  en  in  die  vooruitsig  stel. 

'n  Vraag  wat  hom  nou  voordoen,  is:  Hoe  skakel  hierdie  interpretasie  van 
Kemp  se  aandeel  aan  die  handelingsverloop  met  my  stelling  dat  die  verlore- 
seun-motief  die  grondpatroon  (vergelyk  weer  Brink,  ibid.)  van  die  drama 
vorm?  Myns  insiens  lê  die  verband  in  die  situasie  waarin  hierdie  gelykenis 
gegee  is.  Groenewald  (1973:  301)  stel  die  saak  soos  volg: 

Uit  hierdie  deel  van  die  gelykenis  (oor  die  oudste  seun,  J.C.)  moes  die  Fariseërs  begryp 
dat  hulle  die  houding  inneem  van  die  oudste  seun.  ...  Hulle  weier  om  mee  te  doen  aan 
die  blydskap  in  die  hemel  oor  die  sondaar  wat  gered  word.  Daarom  bly  hulle  buite  staan 
en  het  geen  aandeel  in  die  hemelse  feesmaal  nie. 

Dit  wil  tog,  moontlik  op  grond  van  Luk.  15:31  as  knooppunt,  voorkom  of 
Kemp  met  die  verlore-seun-motief  in  verband  gebring  kan  word.  Dan  kry 
die  twee  broers  die  gestalte  van  die  Wit-  en  Swartman  wat  deur  die  land 
saamgebind  word  (vergelyk  die  land-motief;  onder  andere  Gillian  se  woorde 
op  p.  22:  "Dis  die  land  self  wat  ons  saambind").  As  korale  karakter  help 
Kemp  om  hierdie  tuiskoms  te  bewerkstellig.  Die  persone  wat  nie  aan  die 
feesmaal  deel  het  nie,  verteenwoordig  diegene  by  wie  die  visie  van  die  mot- 
to  van  die  werk  ontbreek.  In  die  teks  is  dit  Pieter  en  die  Generaal  self,  wat 
egter  later  beide  op  verskillende  maniere  daartoe  kom. 

Die  eerste  aanduiding  van  die  Generaal  se  opvatting  oor  die  tema  is  op  p.  3. 
Hy  reageer  ontstoke  op  Emma  se  verwysing  na  die  brief  oor  die  oordrag  van 
Okonjenje  aan  die  Trust: 

Kán  jy  jou  nou  voorstel  dat  Okonjenje  anders  as  vir  die  nageslag  sal  bly,  veral  ná  die 
opruiende  dinge  wat  deesdae  hier  in  die  reservaat  gebeur?  Van  oormaak  of  weggee  is 
daar  geen  sprake  nie.  En  Piet  weet  dit. 

Min  of  meer  dieselfde  sentiment  word  in  sy  gesprek  met  Gillian  uitgespreek, 
maar  nou  vind  'n  aksentverlegging  plaas,  wat  enersyds  met  Gillian  self  en 
andersyds  met  die  os  verband  hou.  Dit  word  uit  hul  gesprek  op  pp.  7 tot  12 
algaande  duidelik  dat  die  Generaal  bevooroordeeld  is  teenoor  Gillian  se 
skoonfamilie,  die  Hammonds.  Hy  noem  haar  'n  "town-janie",  het  nie  'n  hoë 
dunk  van  die  Hammonds  se  beeste  nie  en  meen  selfs  dat  'n  Hammond  nie 
iets  weet  van  kos  kook  nie.  Selfs  die  verwysing  na  die  os  en  Ngondera  (p. 
1 1 , onder)  sou  in  verband  gebring  kon  word  met  John  Hammond  se  betrok- 
kenheid  by  die  inwoners  van  die  kraal.  Die  os  word  aan  Ngondera  gestuur  in 
'n  poging  om  hom  van  Kemp  se  invloed  los  te  maak  en  om  hom  te  herinner 
aan  die  belofte  wat  die  Generaal  aan  Kasupi  gemaak  het.  Uit  hierdie  be- 
skrywing  lei  ek  af  dat  die  Generaal  aanvanklik  'n  eenrigtingvisie  op  die  tema 
het  — en  dit  is  'n  beperkte  visie  wat  geen  ruimte  vir  Alexis,  Kemp  of 
Ngondera  se  menings  laat  nie.  Teen  hierdie  agtergrond  kan  sy  woorde  op  p. 
12  ("My  hartjie,  'n  sanering  moet  daar  kom.  Anders  gaan  sake  hier  nog 
hand-uit  ruk")  as  'n  moontlike  aksentverlegging  in  die  rigting  van  insig 
beskou  word. 

Pieter  se  bodeberig  (p.  15  en  verder)  van  die  voorval  wat  plaasgevind  het 
terwyl  hy  en  Martin  vanaf  die  stasie  op  pad  plaas  toe  was,  sy  besoek  aan 
Kemp  om  hom  van  die  twee  wilddiewe  in  kennis  te  stel  en  die  gevolglike 
argument  oor  ou  twispunte,  dra  weer  eens  daartoe  by  om  die  Generaal  se 
siening  van  die  tema  te  bevestig.  Maar  weer  is  daar  'n  aksentverlegging 
nadat  Pieter  die  Generaal  die  stuur  van  die  os  verwyt  het.  Dat  die  stuur  van 
die  os  'n  simboliese  handeling  is,  word  op  p.  18  bevestig  as  Pieter  dit  'n 
"soenoffer"  noem,  'n  beskrywing  wat  die  Generaal  blykbaar  in  die  hitte  van 
die  oomblik  aanvaar.  Sy  antwoord  op  Pieter  se  aanklag  motiveer  sy  optrede 
en  begin  met  die  redegewende  voegwoord  omdat  (p.  18): 

Omdat  ek  nog  nie  alle  hoop  laat  vaar  het  nie  en  omdat  ek  nog  glo  dat  daar  'n  sanering  in 
die  verhoudings  kan  plaasvind!  'n  Begin  moet  gemaak  word  ('n  mening  wat  Gillian  later 
eggo,  J.C.),  al  is  dit  noodwendig  'n  klein  begin.  En  ek  het  nog  nie  my  belofte  aan 
Kasupi  vergeet  nie. 

Die  Generaal  aanvaar  dus  dat  daar,  in  die  woorde  van  die  HAT  (die  lemma 
soenoffer)  "[onopsetlike]  sondes  te  versoen"  is.  Die  woord  soenoffer  sê 
dat  'n  offer  gebring  moet  word  om  versoening  te  bewerkstellig.  Word  daar 
van  hierdie  standpunt  uitgegaan,  en,  gegee  die  posisie  van  hierdie  hande- 
lingsgeheel  in  die  totale  handelingsverloop,  lei  ek  af  dat  die  Generaal  se  bo- 
staande  woorde  aan  Pieter  eerder  'n  intellektuele/deurdagte  mening  as  'n 
beleefde/emosionele  werklikheid  is.  Hy  moes  eers  sy  offers  bring. 

Een  van  daardie  offers  was  Gillian.  (Myns  insiens  kan  sy  'n  offer  genoem 
word,  aangesien  die  teks  bewyse  bied  dat  sy  vir  die  Generaal  iets  beteken 
het.)  Die  aard  van  die  offer  word  gekompliseer  deurdat  Gillian  ook  haar  op- 
vattings  oor  die  tema  het.  Sy  verduidelik  haar  standpunt  aan  die  Generaal, 
die  patriot:  Dit  hou  vir  haar  in  dat  sy  haar  verbondenheid  aan  die  Engels- 
gesinde  Hammonds  aflê  om  'n  Springbok  te  word,  iets  wat  Pieter  sê  nie 
moontlik  is  nie  (p.  8).  Hier  gaan  dit  dus  om  die  skep  van  'n  nuwe  Suid- 
Afrikaner:  die  springbok  is  immers  'n  nasionale  embleem.  Gillian  herhaal 
hierdie  gedagte  in  haar  verdere  gesprek  met  die  Generaal  op  p.  22  ("Dis  die 
land  self  wat  ons  saambind.  Dit  is.")  Dit  wil  dus  voorkom  of  haar  perspek- 
tief  tot  hier  in  die  handelingsverloop  (p.  22  van  die  92  van  die  werk)  parallel 
met  dié  van  die  Generaal  ontwikkel.  Dit  was  egter  ook  vir  Gillian  nodig  om, 
ten  opsigte  van  die  tema,  teenoor  die  Ngondera-Kemp-kwessie  standpunt 
in  te  neem. 

Die  aanloop  daarvan  is  die  woordewisseling  tussen  Gillian  en  Pieter  op  pp. 
32  — 35.  So  fel  woed  hierdie  woordewisseling  dat,  wanneer  ontdek  word 
dat  Gillian  nie  meer  op  Okonjenje  is  nie,  die  leser  geneig  sal  wees  om  haar 
afwesigheid  daaraan  toe  te  skryf.  Die  teks  self  verskaf  verskeie  moontlik- 
hede  vir  haar  (waarskynlike)  vertrek  Soris  toe:  Alexis  meen  dat  sy  impulsief 
opgetree  het  (p.  57);  ook  dat  sy  blykbaar  genoeg  gehad  het  van  Okonjenje 
(p.  59);  hy  weet  dat  sy  en  Pieter  gedurig  haaks  is  (p.  60).  Hierdie  redes 

motiveer  egter  nie  waarom  sy  weier  om  'n  klag  te  lê  na  haar  aanranding  nie. 
Dít  kan  waarskynlik  haar  offer  genoem  word:  haar  aanranding  en  die  weie- 
ring  om  te  prosedeer.  Die  laasgenoemde  spruit  uit  haar  besef  dat  iemand 
iets  moet  doen  sodat  die  skuld  van  wedersydse,  gebrekkige  menseverhou- 
dinge  herstel  kan  word. 

'n  Tweede,  persoonlike  offer  wat  die  Generaal  moes  bring,  was  Pieter. 
Pieter  word  telkens  as  die  daad-mens  geteken  wat  onwrikbaar  oortuig  is 
van  die  verdienstelikheid  van  sy  saak.  Dit  blyk  duidelik  uit  sy  optrede 
teenoor  Kemp  en  Ngondera  nadat  hy  die  wilddiewe  betrap  het  en  die 
beslistheid  wanneer  hy  hierdie  voorval  aan  sy  vader  rapporteer. 

Ironies  is  sy  woorde  aan  die  Generaal  (p.  18:  "Troos  u maar  daaraan,  Vader, 
so  iets  sal  nie  met  my  gebeur  nie")  nadat  die  hom  gemaan  het  om  matigheid 
voor  oë  te  hou  en  hy  Jan  Strydom  as  voorbeeld  genoem  het.  Die  teks 
bevraagteken  nie  Pieter  se  trou  aan  sy  land  nie  (p.  19,  bo),  maar  die  wyse 
waarop  hy  sy  menseverhoudinge  met  die  Hammonds  en  Ngondera-hulle 
beleef.  In  hierdie  verband  wil  ek  'n  indirekte  waarskuwing  van  die  implisiete 
outeur  aan  Pieter  (moontlik  ook  aan  die  leser)  aflei  uit  die  feit  dat  sy  horlosie 
(p.  19)  gaan  staan  het.  Dit  kan  moontlik  beteken  dat  Pieter  in  die  verlede 
lewe  (let  op  die  verband  met  die  Generaal,  die  neweteks  teken  hóm  as 
"iets"  uit  1899)  en  dat  'n  nuwe  tydvak  nou  betree  word.  Die  daad-mens  in 
hom  dwing  hom  om  Ngondera  uiteindelik  dood  te  skiet  — die  offer  wat  aan 
daardie  kant  gebring  word.  Ek  meen  dat  Pieter  verstaan  dat  hy  'n  offer  is,  en 
dit  impliseer  by  hom  'n  mate  van  insig  ten  opsigte  van  die  tema.  Emma,  as 
die  persoon  wat  die  naaste  aan  hom  lewe,  bring  hierdie  insig  op  p.  84  weer 
eens  in  verband  met  die  land: 


Die  grond,  Jill,  die  land  leef  langer  as  mense  of  geslagte.  Dit  weet  jy  ook. 

'n  Derde  offer  wat  die  Generaal  bring,  is  die  os.  Aanvanklik  stuur  hy  die  os 
as  versoeningsgebaar  aan  Ngondera  en  beroep  hom  ook  op  die  verlede,  dit 
wil  sê  sy  vriendskap  met  Kasupi  (p.  18).  Op  p.  36  is  die  os  terug  op  Okonjen- 
je  nadat  Twansiep  die  dier  die  oggend  Ngondera  toe  gejaag  het;  en  die  aand 
verneem  die  plaasmense  dat  Twansiep  doodgeslaan  is  — waarskynlik  die 
prys  wat  hy  moes  betaal  omdat  hy  vir  die  Generaal  gewerk  het.  Daar  is 
minstens  twee  redes  vir  die  verwerping  van  die  geskenk  en  Twansiep  se 
dood.  Die  eerste  hou  verband  met  Pieter  se  optrede.  Vroeër  in  die  stuk  (p. 
32)  keer  Pieter  terug  plaas  toe  nadat  hy  die  grafte  laat  uitkap  het;  ook  was 
die  twee  wilddiewe  nog  in  aanhouding  nadat  Kemp  reeds  om  hul  vrylating 
gevra  het.  Teen  hierdie  agtergrond  moet  Martin  se  bevraagtekening  van  die 
wysheid  van  die  stuur  van  die  os  gelees  word  (p.  36).  Tog,  dink  ek,  moet 
aanvaar  word  dat  die  Generaal  te  goeder  trou  opgetree  het.  Die  tweede 
rede  hou  verband  met  die  Generaal  en  die  os  se  sinnebeeldigheid. 

Ek  het  vroeër  daarop  gewys  dat  die  Generaal  die  patriot  versinnebeeld,  'n 
afleiding  wat,  teen  die  agtergrond  van  my  bespreking  van  die  Herklaas 

Louw-motief,  deur  sy  eie  woorde  op  p.  6 ("Ja,  van  sulkes  is  ons  ou  volk 
gemaak,  my  kind.  En  hier  sit  ék  ook  nou,  ...)  en  Emma  se  opmerking  ("Na- 
sionale  monument,  në?")  bevestig  word.  Op  p.  11  verduidelik  die  Generaal 
die  os  se  sinnebeeldigheid  aan  Gillian: 

Sy  naam  is  eintlik  Vlam,  maar  ek  noem  hom  die  Vuur-os.  Want  kyk,  dis  mos  Afrikaner- 
vuur  daardie.  Of  hoe  praat  ek? 

Die  os  versinnebeeld  dus  die  vuur  wat  die  Afrikaner  is  — alternatiewelik:  die 
Afrikaner  se  vuur  (toegegee:  die  woord  Afrikaner  het  in  hierdie  konteks  ook 
die  betekenisonderskeiding  van  bees),  'n  vuur  waaraan  daar  in  hierdie  werk 
twee  betekenisse  geheg  kan  word.  Vuur  kan  verteer  en  dit  kan  suiwer.  Ek 
meen  dat  Ngondera  die  os  interpreteer  het  as  die  vuur  wat  hom  wil  verteer 
— die  vuur/ywer  van  die  patriot/die  Afrikaner/die  Generaal  het  aan  hom 
geen  leefruimte  (vergelyk  Kemp  se  woorde  op  p.  26: 

Het  u ooit  daaraan  gedink,  dr.  Van  Niekerk,  dat  hierdie  grond  hier  vir  u 'n  luukse  is  — 'n 
jagplaas  en  vakansiehouplek?  Nóg  u nóg  die  bestaan  van  u kinders  sal  werklik  geraak 
word  as  dit  die  dag  nie  meer  aan  u behoort  nie.  U het  ander  grond,  baie  ander  belange. 
Maar  hierdie  arme  mense  ...) 

gegun  het  nie.  Daarom  verwerp  Ngondera  die  Vuur-os.  Omdat  die 
Generaal,  in  oordragtelike  sin,  die  Vuur-os  is,  is  Ngondera  se  verwerping 
van  die  geskenk  ook  'n  verwerping  van  die  Generaal.  Hierdie  gelykstelling 
van  die  Generaal  aan  die  Vuur-os  word  onder  andere  op  p.  58  deur  Alexis 
gegee  ("Ek  kon  maar  ewe  goed  die  Vuur-os  loop  handgee"),  nadat  Martin 
hom  gevra  het  of  hy  die  Generaal  al  voor  sy  vertrek  gegroet  het. 

Die  insig  wat  die  Generaal  ten  opsigte  van  die  tema  verwerf,  staan  ook  in 
verband  met  die  os.  Daarop  het  die  korale  karakter,  Kemp,  se  woorde  'n 
rigtinggewende  invloed  (p.  87): 

. . . onthou  dat  as  u ook  iets  wil  doen  om  hierdie  saak  op  te  los,  dit  nie  sonder  opof fering 
sal  kan  geskied  nie  ...  opoffering  van  baie  wat  miskien  baie  na  aan  u is.  En  'n  os,  hoe 
voortreflik  ook  al,  is  helaas  nie  genoeg  nie. 

(Alexis  noem  die  os  op  p.  45  simbool  van  " sterHiteit" .) 

Daarmee  kom  insig  (anagnorisis)  vir  die  Generaal  (p.  89)  en  skiet  hy  die 
Vuur-os  as  'n  simboliese  gebaar  dood.  Nou  bly  slegs  die  suiwerende 
vuur/besef  oor  dat  die  land,  in  die  eerste  plek,  lojaliteit  van  sy  inwoners  eis. 
Nie  net  Martin  en  Gillian  (p.  90/1)  as  nageslag  van  die  Generaal  nie,  maar 
ook  Kasupi  se  nageslag  (reflekteer  die  aanhaling  van  sy  woorde,  p.  91 
onder)  is  daardie  inwoners. 

Uit  die  bostaande  bespreking  van  Die  jaar  van  die  Vuur-os  kan  afgelei  word 
dat  dit  om  'n  spel  van  idees  gaan,  daarom  die  omskrywing  ideëdrama.  Dié 
interpretasie  impliseer  nie  'n  politieke  (of  ander  soortgelyke)  stellingname 

nie,  maar  'n  tematiese  onderskeid.  Die  aard  van  die  ideëdrama  is  dat  dit  tot 
aktualiteit  neig,  iets  wat  onafwendbaar  is  as  die  geworteldheid  van  die 
drama/teater  in  sy  gemeenskap  in  aanmerking  geneem  word.  Van  hoe  ver- 
weef  drama  en  gemeenskap  is,  gee  Artaud  (een  van  die  motto's  deur  Brink 
1986  aangehaal)  'n  aanduiding: 


Nes  die  Pes,  laat  die  teater  (lees:  drama,  J.C.)  konflikte  en  magte  losbreek,  dit  stel 
moontlikhede  vry;  en  as  dié  moontlikhede  en  dié  magte  donker  is,  dan  is  dit  nie  die  pes 
of  teater  se  skuld  nie,  maar  die  lewe  s'n. 

Hierdie  verbondenheid  van  die  ideëdrama  aan  sy  gemeenskap,  sê  Smuts 
(1961:  533  — 534),  skep  twee  gevare:  van  datering  en  "dat  die  skrywer  die 
neiging  kan  openbaar  om  sy  eie  persoonlike  siening  en  oplossing  van  die 
probleem  op  die  beeld  wat  hy  skep"  af  te  druk.  Nie  die  probleem/idee  nie, 
maar  universele  waardes  (gesonde  menseverhoudinge?)  en  'n  objektiewe 
geheelbeeld  van  die  probleem  — waardeur  die  leser  van  die  probleem 
bewus  gemaak  maar  'n  "oplossing"  nie  op  hom  afgedwing  word  nie  — 
moet  verwerklik  word. 

Die  bogenoemde  uitgangspunte  kan  uiteraard  nie  absolute  waardes  wees 
nie.  Tog,  meen  e_k,  kan  gesê  word  dat  Die  jaar  van  die  Vuur-os  in  'n  hoë 
mate  daaraan  voldoen.  Gesonde  menseverhoudinge  kom  wel  in  die  drama 
ter  sprake,  maar  verwerf  aanvanklik  nie  dieselfde  prominensie  as  die 
rasseprobleem  nie.  Daar  kan  aanvaar  word  dat  die  personasies  in  'n 
ideëdrama  standpunt  moet  inneem,  dat  daar  — soos  in  die  geval  van  die 
Generaal  — vordering  op  die  pad  van  insig  ten  opsigte  van  die  tema  sal 
wees.  Tog  wil  die  rol  wat  Martin  en  Gillian  in  die  "nuwe"  land  moet  speel, 
inderdaad  effe  gemanipuleerd  voorkom.  Tewens,  hierdie  nuwe  rol  wat  Mar- 
tin  moet  speel,  ís  te  groot  vir  die  beeld  wat  die  teks  van  hom  geskep  het. 
Desnieteenstaande  bly  hierdie  'n  behandelbare  drama  wat,  soos  in  1951/2, 
waarskynlik  vandag  nog  bespreking  en  standpuntinname  uitlok. 

M.J.  Prins 

Kringe  in  'n  bos  (Dalene  Matthee) 


Inleiding 

'n  Roman  bevat  gewoonlik  'n  relaas  van  'n  min  of  meer  komplekse  gebeure. 
Die  gebeurekomponent  (die  fabel  of  geskiedenis)  is  opgebou  uit  'n  reeks  of 
reekse  gebeurtenisse.  Mieke  Bal  definieer  'n  gebeurtenis  as  "die  oorgang 
van  een  toestand  na  'n  ander  toestand  wat  veroorsaak  of  ondergaan  word 
deur  akteurs".  (Bal  1980:  22).  Wanneer  'n  mens  'n  verhaal  of  roman  ont- 
leed,  kan  jy  byvoorbeeld  die  karakters  bekyk  in  hulle  verhouding  tot  die 
reeks  gebeurtenisse  wat  hulle  veroorsaak  of  ondergaan.  Op  grond  van  die 
veronderstelling  dat  menslike  denke  en  optrede  doelgerig  is,  het  Greimas  'n 
model  opgebou  wat  die  verhoudinge  tot  die  nagestreefde  doel  weergee. 
(Vgl.  Bal  1980;  34-40) 

Greimas  gaan  dus  uit  van  'n  teleologiese  verhouding  tussen  die  elemente 
van  die  geskiedenis:  die  akteurs  strewe  na  'n  doel.  Daardie  doel  is  die  bereik 
van  iets  gunstigs  of  die  vermy  van  iets  ongunstigs.  Die  eerste  en  belang- 
rikste  verhouding  is  dié  tussen  die  akteur  wat  streef  na  'n  doel  en  daardie 
doel  self.  Greimas  vergelyk  hierdie  verhouding  met  dié  tussen  onderwerp  en 
lydende  voorwerp  in  'n  sin.  Die  eerste  twee  klasse  akteurs  wat  onderskei 
word,  is  dan  ook  die  subjek  en  die  objek:  'n  akteur  X streef  na  'n  doel  Y.  Die 
objek  is  nie  altyd  'n  persoon  nie.  Die  subjek  kan  ook  strewe  na  'n  bepaalde 
hoedanigheid  wat  hy  wil  verwerf.  Ook  kan  gestrewe  word  na  besit,  rykdom, 
wysheid,  liefde,  geluk,  'n  loonsverhoging,  'n  regverdige  samelewing,  ens. 
In  die  praktyk  is  die  subjek  altyd  'n  persoon,  of  'n  gepersonifiseerde  dier  of 
voorwerp. 

Die  strewe  van  die  subjek  alleen  is  nie  voldoende  om  die  objek  te  bereik  nie. 
Daar  is  altyd  magte  wat  dit  wel  of  nie  moontlik  maak  nie  dat  die  subjek  sy 
doel  bereik,  wat  dit  toelaat  of  nie  toelaat  nie,  wat  dit  kan  belet.  Ons  kan  dus 
'n  klas  akteurs  onderskei  wat  die  onderneming  van  die  subjek  begunstig, 
wat  die  objek  aan  hom  gee  of  toelaat  dat  dit  aan  hom  gegee  word.  Diegene 
aan  wie  die  objek  gegee  word,  vir  wie  dit  bestem  is,  is  dan  die  begunstigde. 
Die  begunstiger  is  dikwels  'n  abstraksie,  byvoorbeeld  die  maatskappy,  die 
noodlot,  die  tyd,  die  egoïsme  in  die  mens,  slimheid,  maar  kan  ook  die 
konkrete  vorm  van  'n  persoon  aanneem.  Die  begunstigde  is  dikwels  die- 
selfde  persoon  as  die  subjêk.  In  so  'n  geval  begeer  hy  iets  of  iemand  ten 
behoewe  van  homself. 

Die  doel  waarna  die  subjek  strewe  is  gewoonlik  moeilik  om  te  bereik.  Die 
subjek  kry  onderweg  met  teenstand  te  doen  en  kry  ook  hulp.  In  die  eerste 
geval  het  ons  met  'n  teenstander  te  doen  en  in  die  tweede  met  'n  helper. 
Helper  en  teenstander  bepaal  die  wisselende  lotgevalle  van  die  subjek,  wat 
soms  veel  teenstand  moet  oorwin  voordat  hy  sy  doel  kan  bereik.  Die 

begunstiger  het  mag  oor  die  hele  onderneming,  is  dikwels  abstrak,  bly  ge- 
woonlik  op  die  agtergrond  en  is  meestal  maar  een  akteur.  Die  helper  kom 
dikwels  slegs  toevallig  tot  hulp,  is  mee^al  konkreet,  kom  op  die  voorgrond 
en  bestaan  meestal  uit  'n  hele  aantal  akteurs. 

Saul  se  Oupoot-strewe 

In  Kringe  in  'n  bos  is  Saul  Barnard  die  sentrale  karakter.  As  sodanig  is  hy  die 
vernaamste  subjek  in  die  geskiedenis  van  die  roman.  As  sentrale  subjek  in  'n 
redelik  uitvoerige  roman  streef  hy  na  'n  hele  aantal  objekte.  Een  daarvan 
staan  in  verband  met  sy  verhouding  tot  Oupoot.  Reeds  op  die  eerste  bladsy 
verneem  die  leser  dat  dit  Saul  se  strewe  is  om  Oupoot  te  skiet.  Sy  doel 
daarmee  is  weer  om  te  verhinder  dat  Terblans  dit  doen.  Maar  ook  Maska 
probeer  aanvanklik  sy  bes  om  Saul  van  sy  voorneme  te  laat  afsien.  Vanuit 
die  staanspoor  het  Saul  dus  in  sy  strewe  met  twee  teenstanders  te  doen,  nl. 
Freek  Terblans  en  Maska.  Oupoot  self  is  op  ironiese  wyse  die  begunstigde 
van  Saul  se  strewe:  Saul  wil  die  "koning-olifant"  skiet  ten  einde  hom  die 
vernedering  te  spaar  om  deur  Terblans  geskiet  te  word.  Maska  verander 
oënskynlik  gou  van  'n  teenstander  in  'n  helper  deur  die  geweer  aan  Saul  te 
oorhandig.  Later  in  die  roman  blyk  egter  dat  hy  in  hierdie  verband  eerder  as 
Oupoot  se  helper  beskou  kan  word. 

Dit  blyk  gou  dat  Maska  en  Freek  nie  die  enigste  teenstanders  is  met  wie 
Saul  moet  rekening  hou  nie.  Sy  taak  word  nog  verder  bemoeilik  deur  die 
uitgestrekte  bos  en,  daarmee  gepaardgaande,  die  feit  dat  hy  slegs  drie  dae 
tot  sy  beskikking  het  om  die  taak  af  te  handel.  Wanneer  Freek  Terblans 
begin  soek,  moet  alles  verby  wees. 

Wanneer  die  Diepwallers  Saul  vertel  dat  Oupoot  glo  in  die  rigting  van  Kwê- 
se-draai  is,  tree  hulle  onwetend  as  helpers  t.o.v.  Saul  op.  Saul  het  egter  ook 
'n  ander  helper  in  die  vorm  van  die  "dink  wat  van  binne  af  kom"  wat  deur 
die  insident  met  die  bloubokkie  aan  die  gang  gesit  is  en  wat  nou  vir  hom  sê 
dat  Oupoot  nie  Kwê-se-draai  toe  is  nie.  Hierdie  "dink"  speel  egter  'n  groot 
rol  in  die  geskiedenis  van  die  roman,  is  abstrak  en  is  slegs  'n  enkelvoudige 
fenomeen,  sodat  ons  hier  eerder  van  'n  begunstiger  moet  praat.  By  hierdie 
geleentheid  aanvaar  Saul  egter  nie  die  hulp  van  hierdie  besondere 
begunstiger  nie  — 'n  begunstiger  wat  origens  'n  baie  belangrike  rol  in  sy 
lewe  speel. 

Aan  die  begin  van  hoofstuk  drie  kom  Saul  tot  die  slotsom  dat  die  doel  van 
sy  soektog  beslis  nie  loutering  is  nie,  maar  slegs  om  te  voorkom  dat  Oupoot 
verneder  word.  Wanneer  die  onderneming  afgehandel  is,  bly  daar  vir  hom 
net  een  ding  oor,  nl.  om  met  die  Pictor  te  vertrek.  Hy  is  dus  in  hierdie 
stadium  heeltemal  seker  dat  die  doel  van  sy  onderneming  nie  'n  bepaalde 
hoedanigheid  (loutering)  is  wat  hy  wil  verwerf  nie,  maar  iets  buite  homself. 
Aan  die  begin  van  hoofstuk  4 kry  Saul  Oupoot  se  spoor.  Hy  skort  egter  sy 
soektog  tydelik  op  om  eers  Groot  Eiland  toe  te  gaan.  Twee  faktore  gee  tot 
hierdie  besluit  aanleiding.  Die  eerste  is  "die  ander  ding  wat  in  hom  torring" 

en  die  tweede  die  noodsaak  om  kos  in  die  hande  te  kry.  Hierdie  twee  faktore 
funksioneer  dus  as  teenstanders  ten  opsigte  van  Saul  se  Oupoot-strewe. 
Gesien  in  die  lig  van  die  res  van  die  roman,  is  die  eerste  faktor  in  werklikheid 
'n  begunstiger.  Wat  die  tweede  faktor  betref,  is  die  uiteindelike  doel  van  die 
strewe  om  kos  in  die  hande  te  kry  natuurlik  ook  tot  Saul  se  onmiddellike 
voordeel.  Honger  speel  dus  'n  interessante  ambivalente  rol  in  die 
geskiedenis  van  die  roman.  Hoewel  dit  in  Saul  se  Oupoot-strewe  as 
teenstander  funksioneer,  is  dit  tog  ook  in  sy  eie  belang  om  kos  in  die  hande 
te  kry  — ook  om  sy  soektog  te  kan  voortsit.  Teenoor  ou  Sanna  rep  hy  dan 
ook  niks  van  die  eintlike  doel  van  sy  teenwoordigheid  in  die  bos  nie,  maar 
verklaar  hy  dat  hy  "eintlik  kos  soek".  In  Saul  se  strewe  om  kos  in  die  hande 
te  kry  tree  ou  Sanna  weer  as  helper  op.  Na  sy  besoek  aan  Sanna  kom  Saul 
tot  die  slotsom  dat  hy  nou  naby  Oupoot  moet  wees.  Oupoot  se  spoor,  die 
bol  mis  en  die  halfgevrete  takke  en  blare  help  hom  om  tot  hierdie  slotsom  te 
kan  kom.  Sonder  teenstanders  is  hy  egter  steeds  nie.  Daar  is  sy  skuldgevoel 
teenoor  "al  die  Sannas  van  die  Bos,  al  die  Jozefs,  die  Anneriese  en  die 
Maskas".  Daar  is  verder  sy  onsekerheid  omtrent  wat  olifante  weet  en  nie 
weet  nie.  Nou  dat  sy  honger  gestil  is,  het  Saul  dus  hoofsaaklik  met 
abstrakte  teenstanders  of  negatiewe  begunstigers  te  doen.  Hy  is  egter 
vasberade  dat  sý  hand  die  sneller  moet  trek  om  Oupoot  te  skiet  voordat  die 
dag  verby  is.  "Voor  Freek  Terblans  sal  Oupoot  nie  neerkniel  nie"  (53). 
Wanneer  hoofstuk  6 'n  aanvang  neem,  is  dit  Donderdag.  Móre  begin  Freek 
Terblans  se  span  Oupoot  se  spoor  soek.  Dit  word  dus  nou  dringend  dat 
Saul  sy  sending  voltooi.  Vir  Jozef  wil  hy  nie  sien  nie.  Teen  die  tyd  dat  Jozef 
hoor  dat  Oupoot  geskiet  is,  wil  hy  wat  Saul  is  reeds  ver  die  oop  see  in  wees. 
Die  tyd  tree  dus  ook  op  as  'n  soort  abstrakte  teenstander  of  negatiewe 
begunstiger  in  Saul  se  strewe.  Die  feit  dat  die  tyd  beperk  is,  plaas  die  onder- 
neming  van  die  subjek  onder  druk. 

Daarbenewens  is  daar  Saul  se  onsekerheid  (omtrent  wat  Oupoot  beplan)  as 
addisionele  negatiewe  begunstiger.  Die  Bos  as  gevaarlike  ruimte  vol  hinder- 
nisse  tree  ook  op  as  teenstander,  in  hierdie  geval  'n  konkrete  mag  wat  in  die 
loop  van  die  roman  die  attribute  van  'n  personasie  verkry.  'n  Ander  moont- 
like  konkrete  teenstander  is  reën:  "Dit  kan  lol  as  dit  reën  voordat  hy  Oupoot 
geskiet  het"  (80). 

Saul  vind  dit  ironies  dat  dit  juis  hý  is  wat  Oupoot  moet  skiet.  Dit  is  so  in  die 
lig  van  die  feit  dat  Saul  hom  tot  dusver  met  groot  toewyding  daarop  toegelê 
het  om  die  olifante  teen  uitwissing  te  beskerm.  Hy  het  dus  in  'n  sekere  sin  as 
helper  van  die  olifante  opgetree.  Terselfdertyd  was  hy  teenstander  van  die 
ivoorjagters.  En  nou  is  hy  self  op  pad  om  'n  olifant  te  skiet.  Sy  vinger  moet 
sonder  gevoel  die  sneller  trek.  Sy  gevoel  van  liefde  vir  die  olifante,  wat  tot 
dusver  as  begunstiger  opgetree  het  in  sy  strewe  om  hulle  te  beskerm,  het 
nou  'n  negatiewe  begunstiger  (teenstander)  geword.  Steeds  gis  hy  egter 
oor  Oupoot  se  plan  (strewe).  Wil  hy  dalk  in  'n  kring  loop  en  op  sy  eie  spoor 
terugkom?  Ook  dít  sou  ironies  wees  (besef  die  leser)  want  dit  sou  beteken 

dat  Oupoot  (Saul  se  "broer”)  nou  Saul  se  teenstander  geword  het  in  sy 
strewe  om  die  ou  olifant  (as  ironiese  begunstigde)  te  skiet. 

Nie  net  Oupoot  nie,  maar  ook  die  ander  olifante  in  die  Bos  hou  vir  Saul  'n 
bedreiging  in,  tree  dus  as  potensiële  teenstanders  in  die  geskiedenis  van  die 
roman  op  en  verhoog  so  die  spanning. 

Aan  die  begin  van  hoofstuk  7 word  Saul  se  strewe  weer  eens  nader 
gespesifiseer:  Hy  wil  Oupoot  op  ten  minste  40  treë  skiet  en  dit  moet  'n 
breinskoot  wees.  Steeds  bly  hy  egter  onseker  omtrent  Oupoot  se  bewe- 
gings  en  vind  hy  dit  moeilik  om  Oupoot  se  strategie  te  peil.  Hy  vermoed  dat 
Oupoot  nie  die  derde  sirkel  voltooi  het  nie  in  'n  poging  om  hom  (Saul)  af  te 
skud.  Naas  Oupoot  se  geslepenheid  is  daar  Saul  se  tamheid,  die  honger  en 
sy  onsekerheid  omtrent  Freek  Terblans  se  bewegings  wat  as  negatiewe 
begunstigers  ten  opsigte  van  sy  strewe  funksioneer.  Daarby  kom  nog  die 
ruie  bos  as  teenstander.  Die  skaal  is  dus  op  die  fisiese  vlak  swaar  gelaai  teen 
die  sentrale  karakter,  iets  wat  tipies  is  van  die  konvensionele  gebeureroman 
met  'n  heroïese  figuur  as  sentrale  karakter.  Terwyl  Oupoot  hom  kan  dik 
vreet,  moet  Saul  met  water  tevrede  wees.  Soos  'n  tipies  geïdealiseerde 
heldefiguur  weet  hy  egter  nie  van  tou  opgooi  nie:  "Hierdie  dag  sal  nie  ver- 
bygaan  sonder  dat  hy  doen  waarvoor  hy  gekom  het  nie!  Hy  het  hom  tot 
hierdie  moord  verbind  en  sy  liggaam  sal  aanhou  totdat  dit  gedoen  is!  Klaar. 
Daar  bestaan  nie  iets  soos  omdraai  nie." 

Aan  die  begin  van  hoofstuk  12  word  Saul  se  vasberadenheid  dat  "hulle" 
Oupoot  nie  sal  skiet  nie,  herbevestig.  Oupoot,  wat  die  wet  van  die  natuur 
gehoorsaam,  is  vir  hom  soos  'n  "broer".  Dit  is  'n  ironiese  situasie  dat  Saul 
sy  "broer"  moet  skiet,  'n  soort  "moord"  moet  pleeg  om  Oupoot  teen 
vernedering  te  beskerm.  Ons  het  dus  'n  komplekse  aktansiële  verhouding 
tussen  hierdie  twee  personasies:  Saul  is  tegelykertyd  Oupoot  se 
teenstander  en  helper. 

Skielik  verskyn  ou  Maska  weer  op  die  toneel.  Hy  deel  Saul  mee  dat  hy  Freek 
en  Jozef  moet  help  om  Oupoot  te  skiet.  Maska  wil  hê  Saul  moet  omdraai. 
Hy  voel  dis  te  laat  — Jozef  en  Freek  vat  móre  die  spoor  en  daar  is  niks  wat 
Saul  kan  doen  nie.  Saul  weier  egter  om  om  te  draai.  Hier  tree  ou  Maska, 
wat  aanvanklik  oënskynlik  as  helper  opgetree  het  deur  die  geweer  aan  Saul 
te  leen,  dus  weer  as  teenstander  in  Saul  se  Oupoot-strewe  op. 

Nadat  hy  die  berig  ontvang  het  dat  sy  pa  dood  is,  wil  Saul  die  "ding  oor 
Oupoot  na  'n  kant  toe  dink  en  praat"  (195).  Die  gesprek  wat  hierop  volg, 
oortuig  Maska  heeltemal  dat  Saul  Oupoot  se  "broer"  is.  Hierop  verander 
Saul  van  voorneme.  Die  Bos  moet  sy  koning  behou;  hy  het  nou  nie  meer 
teruggekom  om  Oupoot  te  skiet  nie.  Sy  eintlike  teenstander  is  nou  sy  bloed- 
broer  (Jozef)  en  nie  meer  sy  "geestesbroer"  Oupoot  nie.  Vir  Saul  verkry 
dinge  nou  'n  metafisiese  dimensie:  Goed  beteken  om  Oupoot  te  laat  loop, 
kwaad  om  hom  te  skiet.  Ou  Maska  wil  egter  steeds  hê  dat  Saul  moet  om- 
draai.  Teen  hierdie  tyd,  verklaar  hy,  weet  die  ander  reeds  van  hom. 

Dit  blyk  nou  dat  Maska  reeds  in  die  verlede  vir  Oupoot  teen  Freek  Terblans 

beskerm  het  en  dat  hy  van  plan  is  om  dit  ook  hierdie  keer  te  doen.  Ou 
Maska  se  aktansiële  rol  is  dus  ook  interessant  dubbelsinnig.  Terwyl  hy  aan- 
vanklik  oënskynlik  as  teenstander  van  Oupoot  en  helper  van  Saul  opgetree 
het  deur  die  geweer  aan  laasgenoemde  te  leen,  het  hy  in  die  stilligheid 
deurgaans  die  rol  van  helper  t.o.v.  sowel  Saul  as  Oupoot  en  van  teen- 
stander  t.o.v.  Freek  Terblans  vervul.  Die  geweer  het  hy  aan  Saul  geleen  in 
die  hoop  dat  Saul  in  sy  soektog  na  Oupoot  vir  Jozef  sou  kry  en  met  hom 
sou  vrede  maak.  Maska  is  dus  in  eie  reg  'n  subjek  in  die  aktansiële  struktuur 
van  die  roman.  In  'n  sekere  sin  kan  ons  hom  egter  ook  'n  "geheime  helper" 
noem.  'n  Geheime  helper  is  'n  akteur  wat  help  terwyl  die  subjek  dink  dat  hy 
met  'n  teenstander  te  make  het,  of  'n  akteur  wat  help  sonder  dat  die  subjek 
besef  dat  die  akteur  iets  met  sy  onderneming  te  doene  het  (vgl.  Bal  1982: 
43). 

In  hoofstuk  15  kom  Saul  tot  die  slotsom  dat  hy  nie  daarop  moet  reken  dat 
Maska  Freek  en  Jozef  van  die  spoor  af  sal  flous  nie.  Hy  loop  nou  nie  meer 
op  Oupoot  se  spoor  nie,  maar  om  Freek  en  Jozef  te  kry.  Ou  Maska  is  hoogs 
ontsteld:  "My  oë  wil  nie  moord  ook  nog  sien  nie"  (233). 

In  die  slothoofstuk  van  die  roman  word  Oupoot  — ten  spyte  van  Saul  en 
Maska  se  voorsorg  — geskiet.  Saul  verwyt  Maska,  want  laasgenoemde  het 
gesê  dat  hy  Oupoot  se  vyande  sou  keer.  Sowel  Saul  as  Maska  slaag  as  sub- 
jekte  dus  nie  in  hulle  strewe  om  te  voorkom  dat  Oupoot  geskiet  word  nie. 
Maska  verklaar  dat  Oupoot  Saul  na  die  Bos  gelok  het  sodat  Saul  kon  sien 
"hoelat  hulle  met  onse  bos  mors"  (292).  Dit  open  die  moontlikheid  dat 
Oupoot  self  ook  as  subjek  in  die  aktansiële  struktuur  van  die  roman 
geklassifiseer  kan  word.  Die  objek  van  sy  strewe  is  dan  'n  bepaalde  besef  of 
insig  by  Saul.  Ook  in  hierdie  opsig  het  Oupoot  dan  waarskynlik  as  Saul  se 
"broer"  opgetree. 

Saul  wil  nou  sorg  dat  geen  delwer  sy  "pote"  aan  Oupoot  se  karkas  sit  nie. 
Hierdie  voorneme  behels  basies  'n  voortsetting  van  sy  oorspronklike  strewe 
om  Oupoot  teen  vernedering  te  beskerm.  Dit  sluit  egter  ook  aan  by  Saul  se 
strewe  om  die  natuur  teen  die  hebsug  en  die  vernielsug  van  die  mens  — 
twee  kragte  wat  as  negatiewe  begunstigers  in  die  roman  optree  — te 
beskerm.  In  hierdie  laasgenoemde  strewe  (objek)  funksioneer  die  natuur 
dus  as  begunstigde.  Saul  vind  die  dooie  olifant  en  verdryf  die  delwers.  Daar 
is  iets  pateties-ironies  in  die  feit  dat  Saul  darem  tog  in  hierdie  opsig  in  sy 
doel  slaag.  Hy  put  dan  ook  geen  bevrediging  daaruit  nie,  maar  treur  by  die 
lewelose  Oupoot  se  "lyk".  Hy  fokaliseer  die  ou  olifant  as  'n  mooi  maaksel 
wat  deur  God  se  wil  geskep  is  en  deur  die  mens  se  wil  vernietig  is.  Hierdeur 
verkry  Saul  se  Oupoot-strewe  'n  metafisiese  dimensie.  God  is  die  groot 
Subjek  wie  se  skoonheidstrewe  in  maaksels  soos  Oupoot  gestalte  vind, 
maar  waarvan  die  mens  die  teenstander  is. 

Saul  kan  sy  strewe  om  Oupoot  te  beskerm  egter  nie  verder  voer  deur  die  oli- 
fant  te  begrawe  of  weg  te  steek  nie.  Hy  ervaar  'n  magtelose  verset  teen  sy 
menslike  nietigheid.  Hy  wonder  of  die  olifant  se  dood  verband  hou  met  die 

dood  van  sy  eie  hoop  en  drome.  Menslike  magteloosheid  is  'n  belangrike 
gegewe  in  die  roman.  Dit  is  die  vernaamste  negatiewe  begunstiger  of  teen- 
stander  in  die  aktansiële  struktuur  van  die  werk. 

Stopforth  daag  op  en  eis  die  olifant  op.  Hy  is  dus  die  laaste  konkrete 
teenstander  met  wie  Saul  in  sy  Oupoot-strewe  te  doen  kry.  Saul  verdryf 
hom  deur  op  hom  te  skiet.  Hy  voel  egter:  "Dis  die  einde  van  'n  pad.  In 
homself.  Langs  hom  lê  Oupoot.  Nie  eens  die  gevoel  dat  daar  iewers  nog  iets 
van  die  ou  gees  huiwer,  is  oor  nie.  Die  olifant  is  dood"  (297). 

Saul  se  Oupoot-strewe  loop  dus  klaarblyklik  uit  op  'n  klaaglike  mislukking. 
Al  wat  in  hierdie  verband  nog  vir  hom  oorbly,  is  die  voorneme  om  toe  te  sien 
dat  niks  van  Oupoot  die  Bos  sal  verlaat  nie.  So  tree  hy  as  subjek  tot  die  bit- 
ter  einde  toe  op  as  beskermer  (begunstiger)  van  Oupoot  (en  dit  wat  die  oli- 
fant  simboliseer). 

Saul  se  strewe  na  vryheid 

Saul  se  Oupoot-strewe  is  'n  fisiese  strewe  wat  algaande  metafisiese  im- 
plikasies  verkry.  'n  Ander  strewe  van  Saul  as  subjek  wat  met  konkrete 
faktore  saamhang  maar  vanuit  die  staanspoor  'n  sterk  metafisiese  dimensie 
het,  is  die  na  selfstandigheid  of  vryheid.  Hierdie  strewe  neem  verskillende 
vorme  aan. 

Waarheid 

In  die  eerste  plek  neem  dit  die  vorm  aan  van  'n  soeke  na  die  waarheid  en  'n 
bevryding  van  die  leuen.  Die  waarheid  is  dus  die  begeerde  abstrakte  objek 
van  hierdie  strewe.  As  begunstiger  in  hierdie  verband  tree  die  "dink  van 
binne"  op.  Ons  kan  hierdie  "dink  van  binne"  ook  beskrywe  as  selfstandige 
of  individuele  denke,  in  teenstelling  met  kollektiewe  of  groepsdenke.  Dit  lê 
aan  die  wortel  van  Saul  se  rebelsheid. 

Saul  strewe  as  subjek  na  die  waarheid  as  abstrakte  objek.  Hierdie  strewe  is 
reeds  in  sy  kinderjare  aan  die  gang  gesit  deur  die  insident  met  die  blou- 
bokkie.  In  hierdie  spesifieke  verband  tree  sy  "mensbroer"  Jozef  as  teen- 
stander  op:  "Almal  weet  sy  gal  sit  in  sy  kop"  (31 ) . Hierdie  gegewe  is  ironies 
in  die  lig  van  die  aandoenlike  wyse  waarop  Jozef  as  Saul  se  helper  optree 
wanneer  hulle  die  kalander  uitsleep  asook  wanneer  Saul  die  vuurmaakhout 
vir  Sondag  moet  kap. 

Saul  se  selfstandige  denke  as  begunstiger  in  sy  soeke  na  die  waarheid  kom 
ook  na  vore  in  die  gesprek  rondom  die  paradys  as  "tuin".  Hier  tree  sy  pa 
weer  as  teenstander  op:  "Dit  was  'n  tuin  man!"  (33).  Saul  kom  — in  sy 
strewe  na  die  waarheid  — telkens  as  denker  van  "afwykende"  gedagtes 
teen  die  ander,  die  "hulle"  as  teenstanders  te  staan:  "Nou  sê  hulle  dis  nie 
Adam  en  Eva  se  bos  nie?  Sy  kop  was  skielik  baie  deurmekaar.  Die  bloubok- 
kie  se  gal  sit  nie  in  sy  kop  nie,  die  geelhoutboom  is  nie  die  boom  van  goed 
en  van  kwaad  nie  ..."  Oom  Anneries  formuleer  hierdie  selfstandigheid  van 
denke  by  Saul  soos  volg:  "Jy  wil  altyd  annerster  goed  weet  as  ander 

mense''  (37).  Saul  se  probleem  met  hierdie  "ander  mense"  is  egter  dat  hulle 
'n  waarheid  "verby  (...)  loop  omdat  lieg  se  pad  gerieflik  oopgetrap  is"  (45). 
Dit  geld  in  die  eerste  plek  van  die  mense  van  die  Bos.  Later  besef  Saul  egter 
ook  dat  die  geldmag,  soos  verteenwoordig  deur  die  houtkoper  MacDonald, 
ook  nie  oor  die  waarheid  bekommerd  hoef  te  wees  nie,  sy  dit  dan  om  'n 
ander  rede:  "Die  boek  in  sy  hand  wat  die  skuld  op  die  blaaie  dra,  is  die 
sweep  wat  hulle  op  hul  knieë  het  en  wat  MacDonald  kon  laat  lieg  soos  hy 
wou!"  (76). 

Wanneer  Saul  uiteindelik  van  die  ander  Bosmense  en  van  MacDonald  (as 
teenstanders  in  sy  strewe  na  intellektuele  vryheid)  weggebreek  het,  gaan  dit 
"oop"  in  hom.  Hy  is  nou  selfs  vry  om  sy  eie  gedagtes  oor  God  te  dink:  "Wie 
is  God?  Hy  sou  dit  nie  gewaag  het  om  dit  op  die  dorp  in  die  klipkerkie  te 
gaan  verneem  het  nie.  Dis  Macdonald-hulle  se  kerk"  (174).  (Hier  skemer 
iets  deur  van  die  skryfster  se  eie  stryd  met  die  kerk.)  Hy  fokaliseer  die  kerk 
dus  nie  as  potensiële  helper  in  sy  soeke  na  die  waarheid  omtrent  God  nie, 
want  die  kerk  is  ook  in  die  greep  van  die  geldmag,  dus  eerder  'n 
teenstander. 

Kennis 

In  die  eerste  plek  strewe  Saul  dus  na  vryheid  van  denke.  'n  Aspek  hiervan  is 
natuurlik  gewoon  die  dors  na  kennis  en  eerstehandse  ervaring.  Ook  dít  is  'n 
metafisiese  strewe  met  baie  sterk  konkrete  implikasies.  So  wil  Saul 
dolgraag  die  see  sien,  en  wanneer  hulle  daarheen  op  pad  is,  peper  hy  sy 
reisgenote  met  vrae  omtrent  allerhande  dinge.  Die  ongeërgdheid  en  die  on- 
willigheid  van  die  ander  is  egter  reeds  hier  'n  struikelblok  (teenstander)  in 
Saul  se  kennis-strewe. 

Ook  uit  sy  gesprek  met  ou  Sanna  blyk  Saul  se  strewe  om  dinge  te  weet.  Sy 
help  hom  om  kennis  van  die  verlede  op  te  doen  deur  hom  van  die  brand  te 
vertel.  Veelseggend  is  ook  sy  opmerking  teenoor  haar  dat  'n  mens  moet 
weet  wanneer  hy  gebore  is  asook  haar  antwoord  daarop:  "Kom  al  die  jare 
reg  sonder  weet"  (48).  Hoewel  ou  Sanna  dus  as  helper  optree  in  Saul  se 
strewe  om  dinge  te  wete  te  kom,  is  sy  self  nie  iemand  vir  wie  "weet" 
belangrik  is  nie. 

Die  insident  in  die  biblioteek  staan  ook  in  verband  met  Saul  se  stryd  in  sy 
strewe  na  kennis.  'n  Biblioteek  is  natuurlik  potensieël  'n  magtige  instrument 
in  'n  mens  se  kennisstrewe.  Saul  kom  egter  in  hierdie  verband  te  staan  teen 
menslike  vooroordeel  en  ongevoeligheid  as  magtige  teenstanders. 

Vryheid 

Saul  se  drang  na  selfstandigheid  manifesteer  hom  ook  in  'n  strewe  na 
vryheid.  Ook  dít  is  'n  metafisiese  strewe  — 'n  strewe  na  'n  abstrakte  objek 
— met  belangrike  implikasies  vir  sy  konkrete  omstandighede.  Wanneer  die 
roman  'n  aanvang  neem,  dink  Saul  daaraan  terug  dat  hy  die  vorige  dag  'n 
ander  strewe  gehad  het  as  om  Oupoot  te  skiet,  nl.  om  juis  van  Oupoot  en 

van  Kate  weg  te  kom.  Hy  wou  hom  losmaak  van  die  voorafgaande  29  jaar. 
Hierdie  vryheidstrewe  by  Saul  het  sy  ontstaan  gehad  die  eerste  keer  toe  hy 
die  see  gesien  het:  "Eendag,  eendag  sal  hy  op  'n  skip  klim  en  daar  waar  die 
Knysna  deur  die  gat  skuim,  sal  hy  deurvaar  die  oop  see  in  en  vry  wees  soos 
'n  voël!"  (69).  Hierdie  vryheidsdrang  is  die  teenpool  van  die  gevoel  van 
magteloosheid  wat  Saul  telkens  in  die  loop  van  die  geskiedenis  van  die 
roman  ervaar.  Ook  in  sy  vryheidstrewe  kom  hy  telkens  in  botsing  met  van 
die  ander  personasies  en  met  sy  ruimte. 

Wanneer  Saul  sy  pa  vertel  van  Macdonald  se  versoek  dat  hy  vir  hom  moet 
kom  werk,  antwoord  sy  pa:  "Ons  belang  aan  onsselwers  en  ons  werk  vir 
onsselwers"  (75).  Hierdie  antwoord  laat  "iets"  in  Saul  goed  voel.  Dit  is  heel 
begryplik,  omdat  Joram  se  reaksie  hier  'n  kragtige  formulering  van  Saul  se 
eie  vryheids-  en  selfstandigheidsgevoel  behels.  Die  ironie  van  die  saak  is 
natuurlik  dat  hy  met  verloop  van  tyd  ontdek  dat  die  boswerkers  juis  nie  aan 
hulleself  "belang"  en  vir  hulleself  werk  nie.  Daarom  sweer  hy  by  geleent- 
heid  op  die  Bybel  dat  die  dag  sal  kom  waarop  sy  tone  nie  meer  deur  sy 
skoene  sal  peul  nie,  "die  dag  dat  Saul  Barnard  nie  meer  met  sy  oë  in  die  stof 
sal  loop  nie"  (84). 

Ekonomiese  selfstandigheid 

Saul  se  vryheidstrewe  neem  mettertyd  die  vorm  aan  van  'n  strewe  na 
ekonomiese  selfstandigheid.  Hy  besef  dat  'n  mens  wat  ekonomies  onder- 
worpe  is  nooit  werklik  vry  kan  wees  nie.  Dit  beteken  weer  dat  hy  iets  sal 
moet  doen  om  uit  die  Bos  weg  te  kom.  Dit  is  belangrik  om  daarop  te  let  dat 
die  Bos  in  Kringe  in  'n  bos  nie  'n  uitsluitlik  positiewe  waarde  het  nie.  Dit  tree 
in  meer  as  een  opsig  ook  as  teenstander  van  die  sentrale  personasie  op.  Dit 
het  ons  reeds  in  verband  met  sy  Oupoot-strewe  opgemerk.  Die  Bos  is  nie 
alleen  paradys  en  sprokieswêreld  nie,  maar  ook  gevangenis,  dus  nie  slegs 
helper  nie,  maar  ook  teenstander.  Ook  hieruit  blyk  die  genuanseerde  aktan- 
siële  struktuur  van  die  werk. 

Menswaardigheid 

In  een  van  sy  gesprekke  met  Kate  verklaar  Saul  dat  hy  wil  weggaan  na  waar 
hy  ook  'n  "mens"  kan  wees.  Hy  het  by  MacDonald  kom  werk  om  geld  te 
verdien  ten  einde  op  'n  skip  te  klim.  "...  'n  Mens  is  net  'n  mens  as  jy  baie 
geld  het  en  boonop  Engels  is",  voeg  hy  sinies  daarby  (106).  Saul  se  vryheid- 
strewe  behels  uiteindelik  'n  strewe  na  menswaardigheid.  Menswaardigheid 
is  die  abstrakte  objek  waarna  hy  as  subjek  strewe.  Ekonomiese  selfstan- 
digheid  sien  hy  o.a.  as  begunstiger  in  hierdie  strewe. 

Sy  strewe  om  by  MacDonald  geld  te  verdien  ten  einde  sy  vryheid  te  verkry 
slaag  nie.  Wanneer  gerugte  die  ronde  begin  doen  dat  daar  goud  in  die  Bos 
is,  bring  dit  vir  hom  nuwe  hoop.  In  goud  sien  hy  nou  'n  moontlike  uitkoms, 
nie  net  vir  homself  nie,  maar  vir  al  die  bosmense.  Op  ironies  — paradoksale 
wyse  tree  Patterson  — wat  deur  Saul  se  groot  teenstander  MacDonald  in 

diens  geneem  is  — op  as  helper  vir  Saul  in  sy  goud-strewe.  Saul  se  goud- 
strewe  is  eweneens  'n  strewe  op  die  fisiese  vlak  wat  vir  hom  metafisiese  im- 
plikasies  inhou:  "As  ek  vandag  saam  met  jou  omdraai,  Patterson,  draai  ek 
weg  van  die  enigste  genade  wat  daar  vir  my  oorgebly  het"  (125). 
Wanneer  hy  en  Patterson  die  eerste  spoelgoud  kry,  voel  dit  vir  Saul  asof 
"alles  om  hom  asem  ophou:  soos  spikkeltjies  son  het  die  swaar,  geel  krum- 
mels  tussen  die  lyne  van  sy  hand  gelê;  boaards,  onwerklik,  magtig"  (130). 
Veral  die  woord  "magtig"  is  besonder  pregnant.  Goud  moet  vir  Saul  as 
helper  dien  in  sy  strewe  om  homself  en  sy  mense  los  te  koop  van  hulle 
ekonomiese  knegskap  soos  gesimboliseer  deur  MacDonald  se  skuldboek. 
Ironies  genoeg,  bevry  Saul  homself  van  MacDonald  se  dwingelandy  nog 
voor  hy  werklik  self  goud  in  die  hande  kry.  Ironies  is  ook  die  feit  dat  dit  die 
boodskap  van  Arend  se  dood  is  wat  as  "laaste  strooi"  die  finale  begunstiger 
is  in  hierdie  verband.  Hierdie  boodskap  stoot  hom  finaal  "verby  enige  vrees 
of  omgee"  (144),  m.a.w.  in  sy  vryheidsdrang  het  nou  vir  hom  geen  innerlike 
teenstanders  meer  oorgebly  nie.  Wanneer  MacDonald  hom  beveel  om  te 
bly  tot  sy  skuld  afbetaal  is,  antwoord  Saul:  "...  die  res  van  my  lewe  behoort 
nie  aan  jou  nie,  dit  behoort  aan  my"  (145).  Hierdie  woorde  resoneer  dié  van 
Joram  wat  ons  hierbo  aangehaal  het.  Saul  neem  egter  inderdaad  hier  sy  lot 
in  sy  eie  hande  en  sy  enigste  onmiddellike  strewe  is  om  van  MacDonald  se 
werf  af  pad  te  gee  en  nooit  weer  sy  voete  daar  te  sit  nie. 

Nadat  hy  vertrek  het,  ervaar  Saul  'n  gevoel  van  bevryding.  Deur  met  Mac- 
Donald  te  breek  het  hy  dus  reeds  op  die  psigiese  vlak  (subjektief)  in  sy 
vryheidstrewe  geslaag.  Objektief  hang  hierdie  strewe  egter  natuurlik  met  sy 
goudstrewe  saam.  Na  sy  vertrek  van  MacDonald  besoek  hy  sy  pa-hulle  en 
probeer  hulle  oorreed  om  saam  met  hom  die  goud  te  gaan  uithaal  voordat 
ander  dit  kom  wegroof.  Saul  probeer  dus  hier  as  helper  (verlosser)  vir  sy 
onderdrukte  mense  optree.  As  potensiële  teenstanders  sien  hy  reeds  die 
vreemdelinge  wat  ook  binnekort  van  die  goud  te  hore  sal  kom.  Sy  pa 
verklaar  egter  (as  spreekbuis):  "Ons  is  houtkappers!  Ons  swaai  ons  eie  byle 
en  ons  belang  aan  onsselwers"  (156).  Hierdie  gewaande  vryheid  en 
selfstandigheid  van  Joran  Barnard  en  sy  mense  is  byna  lagwekkend  — as 
dit  nie  so  pateties  is  nie.  Saul  slaag  nie  daarin  om  sy  mense  daarvan  te  oor- 
tuig  dat  hulle  nou  'n  kans  het  om  aan  die  Bos  te  ontsnap  nie. 

Wanneer  hy  uiteindelik  alleen  Meulbos  toe  vertrek,  ervaar  Saul  'n  intense 
gevoel  van  bevryding.  "Van  hieraf  loop  hy  alleen,  het  hy  vir  homself  gesê. 
Saul  Barnard  is  los!"  (157).  Subjektief  ervaar  hy  dus  reeds  die  verwesenli- 
king  van  sy  vryheidstrewe.  En  wanneer  hy  die  eerste  ses  pond  vir  sy  goud 
kry,  beteken  dit  nie  net  'n  trog,  'n  skerm,  'n  kombers  en  kos  nie,  maar  veral: 
"...  dit  beteken  Saul  Barnard  is  'n  mens"  (166).  Met  goud  as  helper  slaag 
Saul  dus  in  sy  strewe  na  menswaardigheid.  Hierdie  feit  behels  indirek  'n 
skerp  satiriese  stuk  sosiale  kommentaar. 

MacDonald  as  teenstander 

MacDonald  — wat  as  Saul  se  mees  konsekwente  teenstander  optree  — 
aanvaar  egter  nie  so  maklik  dat  Saul  aan  sy  kloue  ontkom  het  nie.  Na  die 
rusie  tussen  Saul  en  Kate  se  ouers  speel  MacDonald  'n  slim  kaart  en  Saul 
staan  sonder  troef:  MacDonald  verklaar  dat  hy  nie  weer  van  'n  Barnard  'n 
wa  hout  sal  koop  solank  Saul  op  die  dorp  of  in  die  omgewing  is  nie.  Saul 
onderneem  hierop  om  afstand  te  doen  van  Kate  indien  MacDonald  weer 
Jozef-hulle  se  hout  koop  en  die  osse  teruggee  waarop  hy  beslag  gelê  het. 
MacDonald  wen  hierdie  ronde  en  weer  eens  staan  Saul  magteloos  teenoor 
hom.  Ook  wat  Saul  se  Kate-strewe  betref,  tree  MacDonald  dus  as  sy 
teenstander  op.  Hy  verlaat  Knysna  en  draai  sy  rug  op  Kate  en  die  Bos  — 
wat  intussen  vir  hom  in  'n  tuiste  verander  het  — "omdat  een  man  die  mag 
het  om  'n  ander  sonder  keuse  te  laat",  d.w.s.  sy  vryheid  aan  bande  te  lê. 
Terwyl  hy  by  Steyn  in  diens  is,  worstel  hy  weer  met  "al  die  ou  magteloos- 
heid"  (272)  wanneer  hy  aan  sy  neerlaag  teen  MacDonald  dink. 

Na  Saul  se  terugkeer  na  Knysna  hervat  die  stryd  tussen  hom  en  Mac- 
Donald.  Laasgenoemde  probeer  sewe  erwe  aan  hom  verkoop.  "Dit  was 
soos  'n  slang  wat  probeer  vrede  maak"  (285).  MacDonald  probeer  hier  op 
deursigtige  wyse  voorgee  dat  hy  nie  meer  as  teenstander  nie,  maar  inder- 
daad  as  Saul  se  helper  wil  optree.  Saul  deel  MacDonald  egter  mee  dat  hy 
nie  belang  stel  in  erwe  op  'n  "spookdorp"  (286)  nie.  "Jy  het  gedink  jy  gaan 
'n  slag  slaan  en  my  daarmee  slaan,  maar  hierdie  keer  het  jy  nie  gewen  nie" 
(287).  Ten  slotte  skilder  hy  die  magteloosheid  van  die  Bosmense  jeens  hulle 
verdrukkers,  van  wie  MacDonald  die  verpersoonliking  is. 

Aan  die  slot  van  die  roman  slaag  Saul  egter  in  sy  Kate-strewe,  sy  dit  dan 
ook  met  haar  hulp,  asook  om  vir  Jozef  te  laat  besef  dat  hy  moet  loskom  van 
MacDonald.  Op  hierdie  wyse  triomfeer  hy  dus  as  subjek  oor  sy  vernaamste 
teenstander  en  dit  wat  hy  verpersoonlik,  naamlik  materiële  en  geestelike 
verslawing. 

In  hierdie  bespreking  het  ons  stilgestaan  by  die  verskillende  strewes  van  die 
sentrale  subjek  en  die  rol  wat  dit  speel  in  die  aktansiële  struktuur  van  Kringe 
in  'n  Bos.  Miskien  wil  die  onderwyser  saam  met  sy  leerlinge  'n  soortgelyke 
studie  aanpak  t.o.v.  'n  ander  voorgeskrewe  epiese  werk. 

Henning  Pieterse 

"fV/\/a/c"  (Saamgestel  deur  J.P.  en  Ria  Smuts) 


1.  'DIE  TUISKOMS' (J.  van  Melle) 

"Die  Tuiskoms"  is  'n  episodiese  verhaal  en  bestaan  uit  drie  episodes  waarin 
die  hooftema  nooit  'n  eksplisiete  rol  speel  nie.  Die  verskillende  episodes 
word  deur  tipografiese  breuke  van  mekaar  geskei.  Episode  een  handel  oor 
die  vrou,  episode  twee  handel  oor  die  man  en  die  slotepisode  beeld  die 
tuiskoms  uit. 

Al  drie  die  episodes  volg  mekaar  chronologies  in  die  tyd  op.  Die  vrou  sit  vir 
vier  maande  lank  en  wag  op  haar  man  se  tuiskoms.  Marthinus  Cloete  se 
onderweg-wees  na  die  huis  toe,  word  in  die  tweede  episode  uitgebeeld, 
met  die  tuiskoms  self  in  die  laaste  deel. 

Dit  is  moeilik  om  'n  karakter  as  sogenaamde  hoofkarakter  in  hierdie  verhaal 
uit  te  sonder,  aangesien  albei  'n  gelyke  ruimte  binne  die  teks  toegeken 
word.  Verder  wil  die  verteltyd  (aantal  reëls)  wat  aan  die  man  en  die  vrou 
onderskeidelik  afgestaan  word  óók  beklemtoon  dat  die  twee  persone  'n 
gelyke  "waarde"  binne  die  verhaal  het. 

Die  funksie  van  die  parallelisme  tussen  die  man  en  die  vrou  in  die  eerste 
twee  episodes,  beklemtoon  ook  dat  dié  twee  mense  baie  gemeen  het.  Hulle 
pas  nie  net  by  mekaar  nie,  maar  hoort  by  mekaar.  Die  latere  hereniging  in 
die  derde  episode  is  dus  nie  ongemotiveerd  nie.  Dit  word  in  der  waarheid  'n 
vereiste  vir  die  slot  van  die  verhaal. 

Beide  man  en  vrou  bevind  hulle  in  'n  onherbergsame  ruimte.  Die  vrou  sit 
tuis  met  die  mistroostige  geluid  van  die  wind  in  haar  ore.  Die  man  trek  met 
sy  skape  onder  die  strale  van  die  geel  son.  Sy  wat  vir  die  kinders  omgee,  bly 
eensaam  tuis,  sodat  hulle  kan  skoolgaan.  Hy  wat  vir  sy  skape  omgee,  trek 
eensaam  weg,  sodat  dié  diere  kos  kan  hê  om  te  vreet.  Albei  is  besorg  oor  dit 
wat  aan  hulle  behoort;  dit  wat  vir  hulle  kosbaar  is. 

Die  vrou  is  uiterlik  onaansienlik  en  lyk  onversorg  ("geel  ongeborselde 
tande")  en  die  man  se  klere  is  verbleik  en  verslete.  Sy  hoekige  gestalte  dra 
ook  daartoe  by  om  sy  onaansienlikheid  te  beklemtoon. 

Daar  is  natuurlik  ook  verskille  tussen  die  man  en  sy  vrou.  Sy  is  staties  en  hy 
tree  op.  Op  die  wyse  word  die  primêre  verskil  tussen  die  twee  geslagte 
gesuggereer.  Die  man  is  die  sterke  en  hy  doen  die  harde  werk,  terwyl  die  lig- 
gaamlik  swakker  vrou  nie  ruwe  dinge  doen  nie. 

Die  natuur  speel  'n  belangrike  rol  in  hierdie  verhaal  en  dra  by  tot  die  uit- 
beelding  van  albei  karakters  se  somber  emosionele  gesteldhede.  Mevrou 
Cloete  luister  heel  dag  na  die  waai  van  die  wind.  Die  veld  is  dood,  die  gras  is 
doodgeryp,  of  afgebrand.  Die  veld  is  oneindig.  Die  hele  vlakte  is  swart. 
Selfs  die  hemel  is  bleek-blou  en  die  son  is  strak.  Die  rantjie  agter  die  huis 
staan  geïsoleerd  soos  'n  eiland.  Dit  alles  sinspeel  op  die  eensaamheid  van 
die  vrou. 

Marthinus  sukkel  voort  en  veg  moedig  terug  teen  die  onsimpatieke  natuur. 
Dit  is  al  warm  in  die  bosse  en  hy  trek  huiswaarts.  Daar  is  gerugte  van  reën, 
maar  droogte  oorheers.  Die  skape  het  geen  gras  meer  om  te  vreet  nie. 
Ongenaakbaar  teenwoordig  is  die  "wye,  drukkende  eensaamheid  met  die 
geel  son  bo  hulle,  die  son  wat  daar  soos  'n  vuur  alle  koelte  en  reën 
wegbrand  en  die  bietjie  gras  wat  daar  is,  verdroog". 

Die  parallel  tussen  die  kinders  en  die  wind  versterk  die  gevoel  van  'n  einde- 
lose,  eensame  roetine  waarbinne  mevrou  Cloete  vasgevang  is.  "Elke  móre 
staan  hy  op  en  waai  tot  die  son  ondergaan;  dan  gaan  hy  lê  tot  die  volgende 
dag".  Die  kinders  "gaan  vroeg  in  die  móre  al  weg  en  eers  laat  in  die  middag 
kom  hulle  terug". 

Met  die  tuiskoms  is  albei  verslae,  maar  toon  tog  begrip  vir  mekaar.  Al  lyk  die 
tuiskoms  op  die  oog  af  ironies,  is  daar  wel  van  blydskap  en  warmte  sprake. 
Die  boodskap  van  die  verhaal  sal  soos  volg  geformuleer  kan  word;  liefde 
oorwin  alle  swaarkry  en  teëspoed. 

2.  'DIE  HALSSNOER'  (Guy  De  Maupassant) 

Hierdie  verhaal  is  'n  tipiese  lynvertelling.  Dit  is  'n  verhaal  wat  chronologies 
aangebied  word.  Spanning  word  deurentyd  volgehou  en  die  slot  is  verras- 
send. 

Die  outeur  maak  van  tipografiese  breuke  gebruik  om  die  handelings- 
momente  van  mekaar  te  skei.  Die  derdepersoon  alomteenwoordige  verteller 
dra  by  tot  die  skep  en  die  volhou  van  die  spanning  wat  help  om  die  leser  te 
boei. 

Met  die  inset  van  die  verhaal  word  mevrou  Loisel  as  hoofkarakter  voorge- 
stel.  Sy  is  'n  ondankbare,  egoïstiese  mens,  wat  futiele  drome  droom  oor  dit 
wat  kon  wees.  Sy  glo  sy  ly  vreeslik,  veral  omdat  sy  nie  juwele  het  nie.  Hier- 
die  uitspraak  sit  die  leser  aan  die  dink,  aangesien  dit  die  verhaaltitel  implisiet 
betrek.  In  spanning  wag  die  leser  nou  op  'n  verhaal  oor  'n  halssnoer. 

Die  spanning  word  verder  verhoog  in  die  tweede  handelingsmoment  waar 
mevrou  Loisel  se  man  opgewek  en  vol  verwagting  'n  uitnodiging  na  'n  bal 
aan  haar  oorhandig  — en  tog  die  afkeer  op  haar  gesig!  Sy  het  nie  'n 
geskikte  rok  vir  die  geleentheid  nie,  maar  haar  man  koop  vir  haar  een. 
Snaaks  genoeg,  hoe  nader  die  bal  kom,  hoe  morbieder  raak  sy.  Dit  is  die 
juwele  wat  sy  nie  het  nie  wat  haar  so  mismoedig  maak. 

Weer  eens  los  haar  man  die  probleem  op  deur  aan  te  beveel  dat  sy  by 
mevrou  Forestier  gaan  kuier  om  uit  te  vind  of  sy  nie  vir  haar  juwele  kan  leen 
nie.  Sy  soek  eers  al  die  juwele  deur  en  vind  niks  wat  in  haar  smaak  val  nie. 
Eers  nadat  sy  haar  misnoeë  bekend  maak,  kom  sy  op  die  pragtige  diamant- 
halssnoer  af.  Die  verteller  verswyg  hier  die  waarheid,  naamlik  dat  die 
halssnoer  nie  eg  is  nie.  Nóg  die  leser,  nóg  mevrou  Loisel  besef  dit.  Die 
waarheid  word  hier  verswyg  om  aan  die  einde  in  die  vorm  van  'n  verras- 
sende  slot  op  die  lappe  te  kom. 

Die  bal  vorm  die  hoogtepunt  van  die  verhaal.  Moeg  en  koud,  in  'n  triestige 

stemming,  bestyg  mevrou  Loisel  en  haar  man  die  trappe  na  hul  woning.  Let 
op  hoe  fyn  die  verteller  hier  al  sinspeel  op  die  feit  dat  die  halssnoer  weg  is. 
Mevrou  Loisel  se  swaarkry  word  hier  ook  subtiel  gesuggereer  met:  "Vir  haar 
was  dit  verby".  Terugskouend  gesien,  sinspeel  dit  op  die  feit  dat  die  bal  ver- 
by  is,  maar  ook  dat  mevrou  Loisel  se  geluksbeker  nou  leeggeloop  sal  bly. 
Die  verhaal  neem  'n  nuwe  wending  as  mevrou  Loisel  agterkom  dat  die  hals- 
snoer  weg  is.  Onmiddellik  voel  'n  mens  jammer  vir  die  arme  mens-.  Na  'n 
week  besluit  die  twee  om  die  juweel  te  vervang.  Eerstens  probeer  hulle  'n 
soortgelyke  halssnoer  vind  by  die  juwelier  waar  die  verlore  halssnoer 
gekoop  is.  Spanning  bou  weer  op  as  die  juwelier  beweer:  "Mevrou,  ek  het 
blykbaar  net  die  dosie  verskaf".  'n  Mens  voel  aan  dat  iets  nie  pluis  is  nie. 
Toe  mevrou  Forestier  nie  agterkom  dat  die  halssnoer  vervang  is  nie,  is 
Mathilde  verlig.  Sy  is  bang  dat  sy  van  diefstal  verdink  kan  word.  Ook  is  dit 
terugskouend  ironies,  aangesien  sy  juis  meer  teruggegee  het  as  wat  sy  ont- 
vang  het. 

Na  tien  jaar  se  sukkel  en  verarming  is  mevrou  Loisel  geestelik  en  liggaamlik 
afgetakel.  Sy  lyk  onversorg,  maar  glo  haar  skuld  is  klaar  betaal. 

Een  dag  ontmoet  die  twee  vroue  mekaar  weer.  Mevrou  Forestier  is  uit  die 
veld  geslaan  om  te  hoor  dat  haar  halssnoer  met  'n  egte  een  vervang  is,  maar 
Mathilde  voel  kinderlik  trots  dat  sy  die  vervanging  nie  kon  agterkom  nie. 
Mevrou  Forestier  neem  albei  Mathilde  se  hande  in  hare.  Die  leser  glo  nog 
dat  dit  'n  manier  van  dankbetuiging  kan  wees.  En  dan  kom  die  verplette- 
rende  woorde:  "O,  my  arme  Mathilde!  Myne  was  nagemaak". 

Die  boodskap  van  die  verhaal  kan  saamgevat  word  as:  Die  mens  wat  ydele 
begeertes  koester  en  altyd  drome  droom  oor  wat  kón  wees,  word  ge- 
woonlik  geestelik  en  liggaamlik  afgetakel  en  tree  as  ontnugterde  mens  uit 
die  stryd. 

Mathilde  Loisel  word  deurgaans  geteken  as  'n  egosentriese  mens  met  'n  te 
hoë  dunk  van  haarself.  As  sy  nie  haar  sin  kan  kry  nie,  raak  sy  opstandig.  Die 
eis  wat  sy  aan  die  lewe  stel  is  hoog  en  toe  sy  "sleg"  behandel  is  deur  die 
lewe,  glo  sy  dat  die  noodlot  teen  haar  gedraai  het.  Sy  weier  om  haar  om- 
standighede  te  aanvaar. 

Teenoor  haar  word  haar  man  as  'n  altruïs  gestel,  sodat  haar  selfliefde 
geaksentueer  kan  word.  Meneer  Loisel  wil  net  altyd  sy  vrou  gelukkig  maak. 
Hy  bekom  die  uitnodiging,  koop  'n  rok  van  sy  spaargeld  wat  vir  'n  jag- 
geweer  bedoel  is,  bedink  'n  oplossing  vir  die  juweelprobleem  en  selfs  nadat 
sy  vrou  hom  tydens  die  bal  stief  behandel,  is  dit  hy  wat  haar  skouers  met 
"gewone,  alledaagse  klere"  bedek,  sodat  sy  nie  koud  sal  kry  nie.  Ook  is  dit 
hy  wat  die  hele  pad  terugloop  om  te  help  soek  na  die  verlore  halssnoer. 
Mathilde  se  hoogmoed  word  deur  die  verteller  se  aanspreekvorm, 
"mevrou"  duidelik  geïllustreer.  Die  egoïstiese  mens  tree  dikwels  eienaardig 
op.  "Pleks  van  verruk  te  wees"  oor  die  uitnodiging,  wil  sy  dit  van  die  hand 
wys.  As  sy  nie  die  middelpunt  van  belangstelling  kan  wees  nie,  wil  sy  geen 
deel  daaraan  hê  nie.  Sy  omhels  mevrou  Forestier  toe  sy  die  halssnoer  vir 

haar  leen;  nie  uit  dankbaarheid  nie,  maar  uit  pure  verligting  dat  sy  ook  nou 
na  die  deftige  bal  toe  kan  gaan.  Alles  draai  steeds  om  haarself.  Sy  geniet  die 
bedwelming  van  die  bal  in  so  'n  mate  dat  sy  haar  getroue  man  in  die  steek 
laat.  Maar  later  toe  sy  besef  die  halssnoer  is  weg,  weet  sy  goed  om  haar 
man  weer  te  "gebruik". 

Deur  omstandighede  word  sy  geestelik  en  liggaamlik  gebreek.  Maar  een 
ding  het  nie  verander  nie.  Sy  droom  nog  soos  altyd  drome.  Haar  gees  word 
'n  verdere  knou  toegedien  toe  sy  aan  die  einde  moes  uitvind  dat  die 
halssnoer  nagemaak  was.  Alle  swaarkry  was  verniet!  Haar  karakter  ontwik- 
kel  van  'n  egosentriese  besig-wees  met  die  self,  tot  'n  nederige  mens.  Al  is 
sy  so  afgetakel  wen  sy  'n  warm  vriendskap;  iets  wat  sy  nog  nooit  werklik 
geken  het  nie.  Aan  die  einde  van  die  verhaal  speel  die  menslike  faktor  vir  die 
eerste  keer  in  haar  lewe  'n  rol. 

3.  LA  PROMENADE  EN  CHIEN  (Jan  Rabie) 

Dit  is  bekend  dat  Jan  Rabie  vir  die  eerste  maal  in  die  Afrikaanse  letterkunde 
die  surrealisme  vergestalt.  Hy  gebruik  by  voorkeur  eksistensiële  temas. 
Daar  is  nie  in  hierdie  verhaal  'n  gebeurelyn  soos  in  ander  verhale  nie.  Dit 
gaan  hier  oor  'n  idee  (iets  abstrak)  en  nie  oor  'n  verhaal  met  spanning  of 
karakterbotsing  nie. 

As  tema  kan  aanvaar  word:  die  mens  as  speelbal  in  die  hand  van  die  lewe, 
wat  sekere  geleenthede  aan  hom  bied.  Dit  is  dan  ook  'n  eksistensiële  (be- 
staans)  tema.  Die  "les"  wat  hieruit  geleer  kan  word  is  die  feit  dat  die  mens 
se  lewenslot  deur  kragte  buite  homself  beheer  word. 

Of  hierdie  verhaal  simbolies  is,  of  dalk  as  allegorie  beskou  kan  word,  sal 
steeds  'n  interpretasieprobleem  bly.  Die  feit  bly  staan  dat  die  stelling  wat 
ook  al  gehuldig  word,  deeglik  gemotiveer  moet  word.  Dit  sal  paslik  wees 
om  vlugtig  na  die  omskrywings  van  simboliek  en  allegorie  te  kyk. 

Grové  (1976:  101)  omskryf  simboliek  as  die  saamgooi  van  'n  nuwe  en  'n  ou 
betekenis.  Dit  kom  voor  in  die  letterkunde  wanneer  die  woordkunstenaar 
die  uiterlike  werklikheid  op  so  'n  wyse  ontgin,  dat  daaruit  'n  ryker  waarheid 
te  voorskyn  kom.  In  hierdie  verhaal  is  daar  wel  van  twee  betekenisvlakke 
sprake,  maar  die  ou  en  die  nuwe  betekenis  word  nie  saamgegooi  nie.  Daar 
word  nie  deur  die  leser  'n  ryker  waarheid  uit  die  verhaal  geput  nie,  maar  'n 
totaal  ander  waarheid  (betekenis)  as  dit  waaroor  daar  letterlik  geskryf  is. 
Dieselfde  letterkundige  (1976:  4)  omskryf  die  begrip  allegorie  as  'n  vertelling 
wat  iets  beskryf  onder  die  beeld  van  iets  anders.  Dit  is  dus  die  teenoor- 
gestelde  van  simboliek.  Die  simbolis  ontdek  'n  nuwe  waarheid  in  die 
werklikheid  en  die  allegoris  wil  'n  waarheid  verkondig  en  maak  vir  sy  doel 
van  die  werklikheid  gebruik. 

Gelykenisse  in  die  Bybel  verkondig  almal  waarhede  en  kan  as  allegorieë 
beskou  word.  Van  der  Merwe  (1982:  177)  omskryf  die  allegorie  as  'n  verhaal 
waarin  abstrakte  begrippe  as  persone  of  konkrete  dinge  optree;  om  'n  idee 
oor  te  dra,  gebruik  die  allegoris  die  werklikheid,  waarágter  die  eintlike 

betekenis  geiees  moet  word.  Ook  Van  Gorp  (1984:  16)  omskryf  die  aiiegorie 
as  "een  werk  waarin  abstracte  begrippen  ais  personen  worden 
voorgesteid". 

in  "La  promenade  en  chien"  het  ons  met  'n  konkrete  verhaaitjie  te  doen  wat 
'n  abstrakte  idee  by  die  ieser  wii  tuisbring.  Die  aiiegoris  maak  nie  van  sim- 
boie  gebruik  nie,  maar  van  metafore  of  vergeiykings.  Daar  kan  dus  nie 
beweer  word  dat  Madame  simbooi  van  die  iewe  word  nie,  maar  dat  sy  beeid 
van  die  iewe  is,  of  staan  vir  die  iewe.  Dieseifde  geid  natuuriik  vir  die  honde. 
Die  verhaai  word  in  twee  deie  verdeei.  Deei  een  handei  hoofsaakiik  oor 
Madame  (r.  1 —22)  en  deei  twee  handei  oor  die  honde  (r.  23  — 43).  Madame 
staan  vir  die  iewe,  terwyi  die  honde  vir  die  mensheid  staan.  Aangesien 
Madame  die  eerste  deei  van  die  verhaai  uitmaak  en  daar  'n  bietjie  meer  reëis 
aan  haar  as  aan  die  honde  in  die  teks  afgestaan  word,  is  dit  duideiik  dat  sy 
voorrang  bo  die  honde  geniet.  Die  honde  is  van  Madame  se  handei  en 
wandei  afhankiik. 

Alle  mense  wag  maar  daagliks  op  geleenthede  wat  deur  die  lewe  gebied 
word.  Soms  lyk  dit  of  geleenthede  na  jou  kant  toe  kom.  Dan  veroorsaak  dit 
groot  opgewondenheid.  As  Madame  na  die  honde  toe  gaan,  gaan  daar  'n 
"rilling"  deur  elke  hond  en  ekstaties  word  die  sterte  teen  die  tralies  van  die 
donker  hok  geslaan. 

Elke  mens  (hond)  bestaan  vir  die  oomblik  wanneer  die  lewe  'n  geleentheid 
aan  hom  bied  ("Daarvoor  bestaan  elke  hond").  Elke  mens  bestaan  net  vir 
die  "ylhoofdige  wandeling"  met  die  lewe. 

Madame  se  mag  en  verhewenheid  word  in  die  verhewe  taalgebruik  gesug- 
gereer.  Sy  "ontwaak"  en  "besef".  Die  lewe  is  magtiger  as  die  mens,  want 
onthou:  Madame  se  oggendwandeling  is  maar  één  van  baie  take  wat  sy  elke 
dag  moet  uitvoer.  ("Natuurlik  het  Madame  meer  om  te  doen  as  net  bloot 
onberispelik  te  wandel"). 

Net  soos  wat  die  honde  Madame  nie  begryp  nie,  begryp  die  mens  ook  nie 
die  lewe  nie.  Dit  lyk  asof  die  lewe  wispelturig,  soos  Madame,  is.  "Maar  alles 
omtrent  Madame  is  vol  geheim,  bowenal  die  gril  van  haar  keuse".  Elke  dag 
verkeer  sy  in  'n  ander  stemming;  elke  dag  kies  sy  'n  ander  hond.  Die  honde 
vorm  deel  van  haar  uitrusting.  Reeds  die  titel  suggereer  dit  al.  Letterlik  ver- 
taal  beteken  die  verhaaltitel:  wandeling  in  hond",  soos  in  romp  of  jas.  As 
Madame  dan  die  dag  sonder  'n  hond  sou  gaan  wandel,  sal  sy  half  aangetrek 
wees. 

Die  verteller  noem  hoofsaaklik  drie  stemminge  van  die  lewe:  hoogmoedig- 
heid  — dan  word  wit  gedra  en  Madame  wandel  met  die  borzoi;  wakkerheid 
— dan  trek  Madame  wit  en  swart  klere  aan  en  wandel  met  die  foksterriër; 
gewaagdheid  — dan  trek  sy  'n  swart  affêre  aan  en  neem  die  Franse  poedel, 
n uitnemende  sirkusdier  wat  allerlei  toertjies  kan  doen,  vir  'n  wandeling. 
Nou  brei  die  verteller  slegs  uit  oor  die  foksterriër  se  reaksie  op  Madame.  Die 
foksterriër  kan  gesien  word  as  die  sogenaamde  "wakker  mens",  die  mens 
wat  skerpsinnig  is  en  die  omwêreld  fyn  waarneem  en  intens  beleef.  Hierdie 

soort  mens  leef  waarlik,  aangesien  hy  swart  én  wit  in  hom  het;  dus 
waagmoed  en  hoogmoed.  Hierdie  skerpsinnige  mens  sien  dikwels  meer 
raak  as  ander  mense.  Hy  sien  meer  van  die  kanse  raak  wat  by  hom  ver- 
bygaan.  Daarom  dra  hy  soos  die  foksterriër  "teleurstelling  en  verlange"  die 
brandendste  in  sy  hart.  So  'n  mens  ervaar  baie  pyn.  Soos  die  foksterriër 
verkeer  hy  in  'n  pynlike  posisie  (neusvelle  is  af).  Kan  I Kor.  13  vers  12  nie 
met  die  loer  deur  die  spleet  in  verband  gebring  word  nie?  Die  wakker  mens 
voel  soms  'n  dag  lank  siek  en  verwilderd  as  Madame  by  hom  verby  is  en  laat 
dan  sy  gefolterde  kop  (weens  psigiese  marteling)  op  sy  pote  sak.  Hy  ver- 
staan  dit  nie.  Gelukkig  is  hy  soos  die  foksterriër  geen  filosoof  nie.  Hy  pro- 
beer  dit  dus  nie  deurgrond  nie  en  hoop  maar  net  voort.  As  die  mens  nie  kon 
hoop  nie,  sou  dit  hom  nie  van  dag  tot  dag  aan  die  lewe  kon  hou  nie.  Hoop  is 
een  van  die  belangrikste  motiverings  by  die  mens  om  nie  moed  op  te  gee  of 
selfmoord  te  pleeg  nie. 

Maar  die  dag  as  Madame  na  hom  toe  kom,  is  dit  "onverklaarbaar  en  tog  so 
vanselfsprekend".  Sy  klein  hartjie  wil  van  vreugde  breek.  Die  hele  verlede  is 
vergeet  en  Madame  is  by  implikasie  vergewe  vir  die  kere  wat  sy  nie  by  hom 
aangedoen  het  nie.  Selfs  die  toekoms  tel  nou  niks.  Dit  is  slegs  hierdie  "ont- 
ploffende  oomblik"  waarin  die  mens  al  sy  energie  vrystel  en  homself  laat 
geld  en  ook  opgaan  in  homself.  Dán  is  hy  volkome  mens,  volkome 
foksterriër. 

Na  elke  wandeling  sal  die  mens  (honde)  maar  weer  in  die  duister  moet  gaan 
wag  op  geleenthede.  Die  mens  is  dus  wat  sy  lewe  betref  in  'n  roetine  van 
wag,  wandel,  wag,  wandel  vasgevang,  'n  roetine  wat  hy  nooit  sal  verstaan 
nie  en  wat  hyself  nie  kan  reël  of  beheer  nie. 

4.  DIE  CALEDOIMNER  (Hennie  Aucamp) 

"Die  Caledonner"  is  'n  ironiese  verhaal,  aangesien  die  hoofkarakter  ont- 
nugter  word.  Dit  wat  hy  eers  van  homself  gedink  het,  is  juis  die  teenoor- 
gestelde  van  wat  hy  werklik  is.  Die  "lekker  ou"  is  die  man  van  veertig  jaar. 
Hy  verloor  ook  die  "oorlog"  teen  Jimmy  wat  hy  self  verklaar  het. 

Die  Caledonner  se  karakter  verander  nie.  Dit  is  slegs  sy  opvatting  oor 
homself  wat  verander.  Daarom  kan  daar  nie  juis  van  karakterontwikkeling 
gepraat  word  nie.  Veel  eerder  kan  van  karakterontbloting  of  karakteront- 
hulling  gepraat  word.  Aan  die  einde  van  die  verhaal  kom  die  Caledonner 
"kaal"  (gestroop)  anderkant  uit,  ontbloot  as  'n  arme  ou  sukkelaar.  Dit  is 
hoofsaaklik  deur  die  gebeure  (partytjie)  en  die  mense  met  wie  die 
hoofkarakter  in  aanraking  kom,  wat  hierdie  ontbloting  aanhelp. 

Die  boodskap  van  hierdie  verhaal  kom  daarop  neer  dat  'n  mens  nie  moet 
voorgee  wat  hy  nie  is  nie,  want  die  waarheid  sal  die  een  of  ander  tyd  ont- 
bloot  word. 

Die  Caledonner  wil  hom  nie  met  sy  ouderdom  en  eensaamheid  versoen  nie. 
Hy  lei  'n  lewe  wat  nie  by  sy  karakter  pas  nie;  of  liewer,  hy  gee  voor  dat  hy 
anders  lewe  as  wat  die  geval  wel  is. 

Hy  word  aan  die  begin  as  'n  sosiale  aanwins  vir  die  dorp  geteken,  seker  om- 
dat  hy  so  maklik  en  gemaklik  kan  gesels,  maar  tog  gesels  hy  met  die  op- 
pervlakkige  wysheid  van  iemand  wat  baie  gereis  het  en  min  beleef  het.  Dit 
besef  hy  self  nie.  In  sy  eie  oë  is  hy  wêreldwys.  Geen  mens  kon  hom  nog  juis 
ooit  peil  nie.  Hy  is  'n  romantiese  vreemdeling  en  daar  is  iets  ontwykends  en 
meerderwaardigs  aan  hom.  Verder  is  hy  kieskeurig,  maar  het  gelukkig  'n 
slag  met  vroumense. 

'n  Man  soos  hy  kan  nie  partytjie  toe  gaan  sonder  'n  "stuk"  nie.  Hy  vra  dan 
ook  vir  Suzie,  die  jongetjie  met  die  mooi  been.  Nadat  sy  weier,  wend  hy 
hom  tot  Malie,  die  tweede  beste.  Dit  wil  voorkom  of  hy  wel  nie  so  'n  slag 
met  die  vrouens  het  nie;  veral  nie  as  die  eerste  een  "nee  dankie"  laat  weet 
nie. 

Jimmy  maak  'n  gek  van  die  Caledonner  toe  hy  aan  hom  voorgestel  word. 
Die  Caledonner  verklaar  oorlog  teen  Jimmy  (wat  hy  later  verloor).  Die 
Caledonner  en  Malie  dans  tot  die  vermaak  van  die  bakvissies  en  ander 
gaste.  Almal  maak  'n  kring  om  hulle.  Malie  word  verneder  en  tog  het  sy  in- 
gewillig  om  te  dans.  Sy  doen  dit  met  'n  doel  — daardeur  wil  sy  die  man  se 
guns  wen. 

Anna  speel:  "Ek  dink  nog  aan  die  dae,  nou  reeds  lank  verby  ..."  en  dit  laat 
die  Caledonner  dink  aan  sy  ouderdom.  Hy  is  nie  meer  jonk  nie.  Dan  sing 
tant  Hester.  Die  Caledonner  vereenselwig  hom  met  haar,  aangesien  daar  so 
baie  ooreenkomste  tussen  dié  twee  is.  Sy  loop  "vingeralleen"  met  'n 
"trotse  houding".  Sy  laat  hom  dink  aan  sy  eie  mislukte  lewe  en  alles  wat  hy 
kon  wees:  ryk  en  beroemd.  Haar  sang  laat  hom  dink  aan  al  die  struikel- 
blokke  in  sy  lewe. 

Vir  oulaas  probeer  hy  met  Suzie  dans  om  te  bewys  dat  hy  jonk  is,  maar 
word  so  duiselig  en  moeg,  dat  hy  hoop  niemand  merk  die  naarheid  op  nie. 
Jimmy  daag  hom  uit  om  vinger  te  trek  en  dit  verloor  hy  oortuigend.  Hy 
verloor  sy  selfverklaarde  oorlog  en  erken  hy  skiet  te  kort.  Hy  glo  hy  het  die 
slag  (met  vingertrek)  verloor.  Hierdie  uitspraak  is  'n  ironiese  sinspeling  op  sy 
"slag  met  vroumense".  Hy  het  nog  nooit  'n  slag  gehad  nie. 

Malie  en  Suzie  is  twee  uiteenlopende  karakters.  Deur  middel  van  Suzie  se 
spottende  optrede  word  die  Caledonner  subtiel  gelei  tot  insig  dat  hy  oud  is 
en  hom  moet  bepaal  by  meisies  en  dinge  wat  by  hom  pas.  Malie,  die  sport, 
kies  van  die  begin  af  die  Caledonner  se  kant,  om  hom  te  probeer  wen,  al  is 
dit  soms  swaar  om  aan  sy  eise  te  moet  voldoen.  Sy  is  bereid  om  'n  gek  van 
haar  te  laat  maak.  Met  die  vingertrek  beduie  sy  vir  die  Caledonner  dat  sy 
duim  vashou  en  beskuldig  die  kontrei  se  kêrels  van  ruheid.  Sy  koer 
moederlike  woorde  soos:  "Julle  mans  tog".  Maar  eindelik  werk  haar 
politiek.  Sy  wen  hom  as  haar  man. 

Aan  die  einde  aanvaar  hy  sy  ouderdom  en  tekortkominge.  "Hy  weet  dat  sy 
vonnis  geteken  is".  Hy  weet  dus  dat  sy  ondergang  bekragtig  is.  Sy 
ondergang  kan  soos  volg  opgesom  word: 

1 Hy  verloor  die  oorlog  teen  Jimmy;  by  implikasie  sy  "aangeplakte 

beeld''  asook  die  jonge  Suzie. 

2 Hy  verloor  teen  die  ouderdom. 

3 Hy  is  vasgeteken  en  trou  met  Malie.  Trou  is  vir  hom  'n  ondergang, 
aangesien  hy  elke  keer  kriewelrig  begin  voel  het  as  hy  met  trou  of 
huishouding  te  doen  gekry  het. 

5.  DIE  SWART  HAAIM  (Henriette  Grové) 

Hierdie  verhaal  beeld  'n  algemeen  menslike  probleem  uit,  naamlik  die  onver- 
moë  by  die  mens  om  sy  omstandighede  te  aanvaar.  Dikwels  openbaar  die 
mens  'n  ontvlugtingsdrang  uit  die  saai  alledaagse  bestaan  na  die  ver  plekke 
wat  anders  is,  'n  oord  waar  jy  glo  jy  sal  gelukkig  wees. 

Frederik  Botha  is  so  'n  dromer.  Elke  aand  lees  hy  boeke  oor  verre  eilande 
soos  Java  en  Sumatra.  Hy  wil  graag  weg  van  die  beskaafde  lewe  vlug. 
Frederik  werk  by  die  koóperasie,  maar  kan  nie  die  reuk  van  die  mielies  ver- 
dra  nie,  aangesien  dit  hom  aan  sy  werk  herinner.  In  Seran  woon  hy  ewe 
gelukkig  tussen  die  moerasse  se  stank  en  dit  pla  hom  nie  eers  nie. 

Frederik  is  nie  net  'n  dromer  nie,  maar  hy  is  ook  baie  onprakties.  In  die 
verhaal  tree  hy  nooit  werklik  handelend  op  nie.  Hy  wou  nie  "bywerk"  by  die 
koóperasie  nie,  en  daarom  bly  hy  in  sy  werk  sit.  Magriet  sê  self  dat  Frederik 
onprakties  is.  Sy  is  'n  daadmens  en  'n  voorstaander  van  'n  ordelike  geroeti- 
neerde  lewe.  Sy  is  die  een  wat  volgens  die  horlosie  leef  en  stel  elke  aand  'n 
wekker.  Magriet  droom  nie  drome  nie,  maar  dink  en  doen  realisties. 

In  'n  poging  om  te  ontsnap,  vlug  Frederik  na  die  Ooste.  Daar  word  hy  net 
soos  die  inboorlinge.  Hy  bly  onversorg  en  vereenselwig  hom  met  die  mense 
daar;  mense  wat  geen  tyd  of  orde  ken  nie  en  ook  nie  bekommerd  is  daaroor 
nie.  Seran  is  'n  plek  van  tropiese  moerasse  en  plantryke  oerwoude. 

Tog  misluk  Frederik  se  ontsnappingspoging,  want  Magriet  gaan  ook  na 
Seran.  Sy  glo  dat  haar  man  nie  sonder  haar  kan  klaarkom  nie.  Daar  probeer 
sy  hom  ophef  en  voer  allerhande  Westerse  elemente  in.  Daardeur  skrik  sy 
hom  net  verder  af,  aangesien  hy  juis  sonder  haar  wou  klaarkom. 

Sy  sorg  dat  hy  weer  skoon  is;  tot  sy  hare  blink.  Hy  dra  wit  klere.  Sy  laat  'n 
steenhuis  bou  en  laat  'n  sinkdak  opsit;  anders  as  die  inboorlinggehuggies. 
'n  Swart  haan  word  spesiaal  ingevoer  om  as  wekker  die  twee  smorens  wak- 
ker  te  kraai.  Sy  hang  selfs  'n  portret  van  haar  oupa,  'n  stoere  Boer,  in  die 
sitkamer  op.  Wortels  en  beet  word  in  ordelike  reghoekies  geplant,  al  wil  dit 
nie  daar  aard  nie. 

Maar  al  hierdie  herinneringe  aan  'n  ordelike  bestaan,  vervul  Frederik  met 
weersin.  Die  haan  word  simbool  van  die  ordelike  bestaan  wat  hy  haat  en  die 
dansende  vroue,  wat  hom  betower,  word  simbool  van  die  indolente  leef- 
wyse.  Op  hierdie  wyse  kom  Frederik  se  wêreld  in  botsing  met  Magriet  se 
wêreld.  Met  die  kraai  van  die  haan  aan  die  einde  van  die  verhaal,  reageer  die 
rustige  Oosterse  bestaan:  die^danseresse  weifel  met  gespanne  liggame  en 
die  swoel  betowering  verdwyn. 

Frederik  los  hierdie  konfliksituasie  op  as  hy  die  simbool  van  orde  en  tyd  ver- 

moor.  Die  moord  wat  hy  pleeg  is  'n  bevrydingsmoord.  Hy  kon  nie  anders 
maak  nie.  Daarom  gaan  hy  soos  'n  Pilatus  sy  hande  in  die  pan  was.  Sy 
"nuwe  lewe"  breek  aan  nadat  daar  rooi  bloed  gestort  is.  Rooi  kan  as  die 
kleur  van  lewe  beskou  word.  Die  nuwe  lewe  begin  dan  ook  op  'n  rooi 
poinsettiatak.  Die  swart  kleur  kan  op  onheil  dui;  soos  die  haan  onheil  en 
bedreiging  vir  Frederik  ingehou  het.  Die  wit  kleur  dui  op  onskuld.  Frederik 
het  nie  skuld  aan  die  moord  nie.  Daarom  dra  hy  wit  klere.  Wit  word  ook  as 
die  kleur  van  hoop  beskou.  Daar  was  altyd  nog  by  Frederik  die  hoop  en  die 
verlange  dat  hy  'n  beter  lewe  sal  kan  lei.  Dit  is  opvallend  dat  die  kleure  wat 
so  pas  genoem  is,  die  meeste  in  die  verhaal  voorkom  en  dus  aandag 
behoort  te  verdien.  Daar  kan  ook  beweer  word  dat  die  drie  kleure  die 
verhaal  in  'n  neutedop  saamvat:  'n  Man  geklee  in  wit,  vermoor  'n  swart 
haan  en  rooi  bloed  spuit  uit  die  wond.  Die  verteller  vereenselwig  hom  met 
Frederik.  Ook  hy  het  soos  Frederik  alleen  in  die  Ooste  gereis.  Albei  het  'n 
swerwersdrang.  Aan  die  begin  stap  die  verteller  onrustig  rond  op  die  stasie 
De  Rust.  Ook  Frederik  was  nog  altyd  innerlik  onrustig.  Hy  pleeg  aan  die 
einde  'n  bevrydingsmoord,  en  los  so  sy  probleem  op.  Die  verteller  het  na 
Suid-Afrika  teruggekom.  Sy  probleem  is  nie  deur  'n  moord  opgelos  nie. 
Miskien  gee  hyuiting  aan  sy  verlangens  deur  die  vertel  van  hierdie  (en  dalk 
nog  baie  ander)  verhaal. 

6.  DIE  CARBONARI  (Uys  Krige) 

"Die  Carbonari"  is  'n  voorbeeld  van  'n  raamvertelling.  Die  primêre  verteller 
begin  die  verhaal  en  sluit  dit  ook  af.  Sy  aanwesigheid  maak  dit  moontlik  dat 
die  raam  geskep  kan  word  waarbinne  Denis  as  sekondêre  verteller  sy 
verhaal  weergee. 

Omdat  Denis  se  verhaal  in  baie  opsigte  so  ongeloofwaardig  is,  sou  dit  nie 
deur  die  leser  geglo  word  as  hy  dit  self  vertel  het  nie.  Die  agtergrond  en  in- 
ligting  wat  die  primêre  verteller  oor  Denis  in  die  buiteverhaal  gee,  stel  die 
leser  in  staat  om  dieselfde  eienskappe  in  Denis  se  binneverhaalvertelling  te 
onderken.  Indien  Denis  self  die  hele  verhaal  vertel  het,  sou  hy  moontlik  nie 
alles  oor  homself  "uitgelap"  het,  soos  wat  die  primêre  verteller  dit  doen  nie. 
Die  buiteverhaal  kan  soos  volg  saamgevat  word:  Die  primêre  ek-verteller  en 
Denis  het  mekaar  leer  ken  in  die  Britse  krygsgevangenekamp  in  Italië  in  die 
jaar  1942.  Denis  was  die  kamp  se  staatmaker  en  het  hom  aan  die  fyn  kul- 
tuurdinge  gesteur.  'n  Dag  voor  'n  Duitse  afdeling  stormtroepe  onverwags 
die  kamp  binnegeval  het,  het  dié  twee  mekaar  vir  die  laaste  keer  gesien. 
Daarna  het  hulle  die  berge  ingevlug. 

Op  'n  dag,  ongeveer  drie  jaar  hierna,  het  die  primêre  verteller  vir  'n  naweek 
by  Denis  gaan  kuier.  Hulle  het  onmiddellik  oor  die  oorlogservaringe  begin 
gesels  en  die  primêre  verteller  het  vertel  hoe  hy  veiligheid  bereik  het.  Denis 
begin  toe  sy  verhaal  van  ontsnapping  vertel.  Hy  beweer  dat  dit  iets  is  wat  hy 
van  sy  hart  wil  af  kry,  omdat  selfs  sy  vrou,  Mary,  nie  eers  die  einde  van  die 
verhaal  ken  nie. 

Nadat  Denis  die  ongeloofwaardige  verhaal  vertel  het,  het  hy  én  die  primêre 
verteller  getoon  dat  die  verhaal  hulle  albei  baie  diep  raak. 

Die  binneverhaal  kan  soos  volg  saamgevat  word:  Die  verhaal  begin  waar 
Denis  tussen  ander  krygsgevangenes  tussen  die  Moronne-  en  Maiella- 
gebergtes  deur  die  Duitsers  aangeval  word.  Tussen  die  gefluit  van  koeëls 
het  hy  voortgesnel,  totdat  hy  moedeloos  bly  lê  het  nadat  hy  gestruikel  het. 
Toe  verskyn  die  snaakse  dwerg,  Arturo,  en  help  hom  na  veiligheid.  Hy 
vertel  hom  van  sy  wonderlike  seun,  Pietro  en  dié  se  nooi.  Saam  beweeg 
hulle  dieper  die  ruigtes  van  die  Maiella  in. 

Arturo  wys  vir  Denis  hoe  die  oonde  lyk  waarin  hulle  die  hout  brand.  Hulle 
kom  by  die  grot  aan  waar  Arturo-hulle  woon.  Daar  ontmoet  hy  Pietro  en 
Mariana,  twee  pragtige  mense.  Pietro  betoon  sy  ingenomenheid  met  Denis 
se  vriendskap.  Hy  vertel  sy  eie  lewensverhaal  aan  Denis.  Hulle  eet.  Pietro  en 
Mariana  sing  droewige  liedere.  Pietro  skreeu  sy  blydskap  die  donker  nag  in. 
Denis  se  lewe  kry  plotseling  sin  en  betekenis.  Na  die  slaap,  begelei  Pietro  en 
Mariana  hom  tot  waar  hulle  afskeid  neem.  Hulle  wil  geen  vergoeding  hê  nie. 
Twee  jaar  later  besoek  Denis  Italië  en  doen  navraag  na  die  Tucci's.  Met 
skok  moet  hy  verneem  dat  hulle  deur  die  Duitsers  vermoor  is. 

Spanning  speel  'n  belangrike  rol  in  die  verhaal.  Aan  die  begin  van  die 
verhaal  word  dit  duidelik  gestel  dat  Denis  alleen  dra  aan  iets  wat  hy  graag 
van  hom  af  wil  kry;  daarom  vertel  hy  sý  verhaal.  Eers  heel  aan  die  einde  van 
die  teks  word  hierdie  "slot”  openbaar  gemaak.  Die  leser  word  vir  die  duur 
van  die  verhaal  geboei. 

Die  uitsteltegniek  in  die  verhaal  dra  by  tot  die  skep  en  volhou  van  spanning. 
Veral  in  die  slot  word  sake  doelbewus  uitgestel  tot  aan  die  einde.  Eers  is  die 
sersant  openlik  bly  toe  hy  moet  hoor  Denis  is  ook  'n  ontsnapte.  Hy  gaan 
haal  dadelik  die  lêer.  Denis  begin  soek  na  die  name  van  sy  vriende.  Die  Tuc- 
ci's  se  name  verskyn  nie  soos  verwag  word  onder  die  T-afdeling  nie,  maar 
eers  onder  die  U-afdeling.  Die  sersant  verlaat  nou  eers  die  vertrek.  Toe  hy 
terug  is,  vra  Denis  hom  wat  die  kruisies  beteken,  terwyl  hy  al  gesien  het  dat 
daar  kringetjies  voor  die  Tucci's  se  name  staan.  Hy  kry  toe  die  antwoord:  dit 
is  diegene  wat  al  vergoed  is.  Dan  vra  Denis  wat  die  kringetjies  beteken  en 
die  sersant  ontwyk  die  antwoord  deur  eers  te  vertel  dat  hulle  nog  nie  alle 
kringetjies  aangebring  het  nie.  Dan  eers  volg  die  skokkende  nuus. 

Oorlog  is  'n  sinlose  vernietiging  van  die  skepping,  asook  van  die  liefde  tot 
die  naaste.  Te  midde  van  oorlog  en  haat  is  dit  steeds  moontlik  om 
broederlike  liefde  en  vreedsame  naasbestaan  na  te  streef.  Die  sin  van  die 
lewe  lê  nie  in  geweld  nie,  maar  in  die  vereenselwiging  met  die  natuur  (skep- 
ping)  en  dít  lei  tot  lewensvreugde.  Die  sprokie-elemente  in  die  verhaal  staan 
in  skrille  kontras  met  die  harde  geweld  van  die  oorlog.  Hierdie  naasme- 
kaarstelling  van  liefde  en  geweld  dra  op  'n  besondere  manier  by  tot  die 
uitkristallisering  van  die  boodskap. 

Vir  Denis  het  die  lewe  sin  gekryloe  hy  hom  een  met  die  skepping  begin  voel 
(p.  130;  vgl.  ook:  "ja,  jubelend  en  vry  en  triomfantelik  soos  'n  elementale 

kreet  van  vreugde  oor  die  lewenskrag  in  hom  en  die  primitiewe  grootsheid 
van  die  nag''  p.  130). 

Denis  leer  ook  deels  van  Pietro  hoe  om  sy  medemens  lief  te  hê.  Daar  kan 
miskien  gewonder  word  wat  dit  is  wat  Pietro  so  'n  mensliewende  wese 
gemaak  het.  Hy  het  almal  lief  en  almal  het  hom  lief.  Pietro  het  self  'n  les  uit 
sy  eie  lewe  geleer.  Vanaf  die  laaste  paragraaf  op  p.  127  tot  by  die  derde 
paragraaf  op  p.  128,  word  Pietro  se  lewensverhaal,  soos  hy  dit  aan  Denis 
vertel,  weergegee. 

Pietro  het  baie  gereis  en  baie  dinge  beproef.  Hy  was  'n  slaanmaat  van  'n 
vuisvegter,  het  gehelp  om  'n  brug  oor  die  Hudsonrivier  te  bou  en  hy  neem 
aan  die  oorlog  deel.  Weens  sy  demokratiese  voorkeur  word  hy  in  die  tronk 
gestop.  Hy  is  dapper  en  ontsnap,  sodat  hy  weer  as  koolbrander  by  sy  vader 
kon  aansluit. 

Die  les  wat  hy  uit  sy  lewe  leer,  is  om  menslik  te  bly.  Die  mens  moet  hom  nie 
laat  oorskadu  deur  dooie  meganiese  voorwerpe  in  die  groot  stede  van  die 
wêreld  nie.  Op  so  'n  wyse  verloor  die  mens  sy  identiteit  en  raak  hy  in  die 
massas  mense  verlore.  Die  volgende  reëls  beeld  hierdie  waarheid  treffend 
uit  en  let  op  die  beklemtoningsfunksie  van  die  m-klank  wat  herhaal  word: 
"Toe  het  hy  daarvan  moeg  geword,  al  daardie  staal  en  beton,  ratwerk, 
malende  ratwerk,  masjinerie,  motors,  motors,  motors  ...  So  baie  mense, 
miljoene  en  miljoene  mense  — en  tog  tel  die  mens  so  min  en  die  masjien  so 
baie"  (p.  128).  Pietro  het  besef  dat  'n  mens  ander  mense  moet  help,  sodat 
hulle  jou  ook  kan  liefhê  en  dinge  vir  jou  sal  wil  doen.  Leef  hy  dit  nie  uit  nie? 
Ten  slotte  kan  'n  paar  van  die  sprokie-elemente  in  die  verhaal  uitgelig  word: 

1 Die  onmoontlike  gebeur  as  die  gevaar  groot  is:  Arturo  verskyn  soos  'n 
dwerg  uit  die  niet  aan  Denis.  Aan  die  einde  van  die  verhaal  "praat" 
Mariana  die  geselskap  uit  die  moeilikheid  uit. 

2 Maanligwêrelde. 

3 Sprokiesfigure  is  mooi,  sterk  en  volmaak  (vgl.  die  prins  en  die 
prinses):  Pietro  en  Mariana. 

4 In  'n  sprokie  kom  'n  sekere  karakter  tot  insig  (leer  'n  les):  Denis  leer 
wat  die  sin  van  die  lewe  is. 

5 Gelukkige  einde:  "Jy  moet  alleen  sonder  ons  gelukkig  kan  wees  onder 
jou  eie  mense"  (p  132). 

6 Die  bos  dui  normaalweg  op  gevaar  (vgl.  "Rooikappie"). 

7 Die  getal  3 speel  'n  rol:  "Twee  keer  in  die  week  gaan  Pietro  na  'n 
rotspoel  drie  kilo's  hiervandaan"  en  "Gedurende  die  laaste  drie  weke, 
sê  Pietro,  het  hy  drie  groepe  oud  gevangenes  na  ons  voorste  linies 
deurgebring". 

8 Grotbewoners. 

9 Die  vader  praat  groot  oor  sy  seun/dogter  (vgl.  "Repelsteeltjie", 
waarin  die  meulenaar  grootpraat  oor  sy  dogter. 

10  Sprokiesfigure  word  dikwels  met  diere  of  ander  natuurdinge  vergelyk: 

"so  sterk  soos  'n  perd,  so  dapper  soos  'n  leeu,  so  blond  soos  die  son 
..."  (p.  124). 

'n  Diep  slaap  nadat  daar  geëet  is  (vgl.  "Gouelokkies"  en 
"Sneeuwitjie"). 

12  Herhaling:  "Ek  sou  Pietro  liefhê.  Hy  het  Pietro  lief,  Mariana  het  Pietro 
lief,  almal  het  Pietro  lief"  (p.  124). 

Rooikappie  vra  die  volgende  vir  haar  ouma: 

"Maar  hoekom  is  Ouma  se  arms  dan  so  lank? 

Maar  hoekom  is  Ouma  se  bene  dan  so  lank? 

Maar  hoekom  het  Ouma  sulke  lang  ore? 

Hoekom  is  Ouma  se  oë  dan  so  groot?" 

Van  die  ses  verhale  wat  bespreek  is,  is  daar  veral  drie  wat  te  doen  het  met 
die  onvermoë  van  die  mens  om  hom  met  sy  omstandighede  te  versoen. 
Hierdie  drie  verhale  is:  "Die  Halssnoer",  "Die  swart  haan"  en  "Die  Caledon- 
ner".  Mevrou  Loisel  is  nie  tevrede  as  'n  arm  mens  nie,  droom  graag  drome, 
maar  deur  haar  optrede  word  sy  tot  klare  aanvaarding  gedwing.  Die  onte- 
vrede  Frederik  Botha  droom  hom  weg  uit  sy  omgewing  en  vermoor  eindelik 
die  "wêreld"  wat  hy  haat.  Frederik  berus  hom  nie  in  sy  lewenslot  nie.  Die 
Caledonner  wil  nie  erken  dat  hy  oud  en  doodgewoon  is  nie,  maar  word  deur 
die  gebeure  gedwing  tot  selfinsig  en  aanvaarding. 

Die  verhaal  wat  uitsluitlik  handel  oor  die  lewenslot  van  die  mens,  "La  pro- 
menade  en  chien",  vertoon  ooreenkoms  met  die  Caledonner  wat  eindelik  sy 
lot  aanvaar,  asook  mevrou  Loisel  wat  glo  sy  is  "deur  'n  vergissing  van  die 
noodlot  in  'n  amptenaarsfamilie  gebore". 

"Die  Carbonari"  teken  ware  medemenslikheid  te  midde  van  geweld,  net 
soos  Marthinus  Cloete  en  sy  vrou  wat  ten  spyte  van  alle  teenslae  steeds  sin 
in  die  lewe  behou,  aangesien  daar  'n  liefdesband  tussen  hulle  bestaan. 

